P. G. Wodehouse 


S-a făcut, Jeeves 


— Jeeves, am spus, pot să vorbesc sincer? 

— Sigur, domnule. 

— Ce am de spus te-ar putea răni. 

— Nicidecum, domnule. 

— Păi, atunci... 

Nu, stai puţin. Mai rămâi pe fir un minut. Am luat-o razna. 

Nu ştiu dacă ai trecut şi tu prin aceeaşi experienţă, dar 
piedica de care mă lovesc întotdeauna când povestesc ceva 
este problema al naibii de dificilă de unde să încep. E o chestie 
pe care nu vrei s-o greşeşti, pentru că, dacă faci un pas pe 
alături, te duci imediat la fund. Adică, dacă baţi câmpii prea 
mult la început, încercând să creezi atmosferă, cum se spune, şi 
prostii de-astea, atunci nu reuşeşti să captivezi, iar clienţii îţi 
întorc spatele. 

Pe de altă parte, poţi s-o porneşti ca din puşcă, precum o 
pisică opărită, şi publicul intră în ceaţă. îşi ridică pur şi simplu 
sprân-cenele şi nu pricepe despre ce vorbeşti. 

lar eu, când am început relatarea cazului complicat al lui 
Gussie Fink-Nottle, Madeline Bassett, al verişoarei mele, Angela, 
mătuşii mele, Dahlia, unchiului meu, Thomas, talarului Tuppy 
Glossop şi al bucătarului, Anatole, cu dialogul de mai sus, văd că 
am adoptat a doua variantă. 

Va trebui să mă întorc la punctul iniţial al discuţiei. Luând 
lucrurile în ansamblu şi cum-pănindu-le bine, presupun că se 
poate spune că toată afacerea a debutat, dacă „debutat” e 
cuvântul pe care îl caut, cu vizita aia a mea la Cannes. Dacă nu 
m-aş fi dus la Cannes, atunci n-aş fi cunoscut-o pe alde Bassett 
sau nu mi-aş fi cumpărat sacoul ăla alb marinăresc, iar Angela 
nu şi-ar fi întâlnit rechinul şi mătuşa Dahlia n-ar fi jucat bacara. 

Da, fără doar şi poate că la Cannes a fost le point 
d'appuil. 

Atunci, s-a făcut. Dă-mi voie să expun solemn faptele. 


M-am dus la Cannes - lăsându-l acasă pe Jeeves, pentru 
că mi-a dat de înţeles că nu vrea să piardă cursa de la Ascot - 
cam pe la începutul lui iunie. Au călătorit împreună cu mine 
mătuşa mea, Dahlia, şi fiica ei, Angela. Tuppy Glossop, 
logodnicul Angelei, ar fi trebuit să ni se alăture, dar în ultimul 
moment n-a putut veni. Unchiul Tom, soţul mătuşii Dahlia, a 
rămas acasă, pentru că nu suportă nicicum sudul Franţei. 

Aşa că acum cunoşti toată şleahta - mătuşa Dahlia, 
verişoara Angela şi subsemnatul am pornit-o spre Cannes chiar 
pe la începutul lui iunie. 

Totul e limpede până acum, nu? 

Am rămas la Cannes cam două luni şi, în afară de faptul 
că mătuşa Dahlia şi-a pierdut şi cămaşa de pe ea la bacara şi că 
Angela aproape că a fost înghițită de un rechin în timp ce făcea 
schi nautic, trasă de o barcă cu motor, toată lumea s-a distrat 
de minune. 

Pe douăzeci şi cinci iulie, bronzat şi în formă, le-am însoţit 
pe mătuşă şi pe copilă pe drumul de întoarcere la Londra. La 
şapte seara, pe douăzeci şi cinci iulie, am aterizat în Victoria. Pe 
la şapte şi douăzeci sau cam aşa ceva, ne-am despărţit după un 
schimb de politeţuri, ele au zbughit-o în maşina mătuşii Dahlia 
spre Brinkley Court, locuinţa ei din Worcestershire, unde îl 
aşteptau pe Tuppy să vină în vizită peste o zi sau două, iar eu 
m-am dus la apartamentul meu, să-mi las bagajul, să mă spăl 
un pic şi să mă pun la patru ace ca să dau o raită pe la Trântori 
să îmbuc ceva la cină. 

Şi mă aflam în apartament, frecându-mă pe piept cu 
prosopul după o baie atât de necesară, când Jeeves, în timp ce 
sporovăiam de una-alta - reînnodând firele, cum ar fi - a adus 
brusc vorba de Gussie Fink-Nottle. 

Din câte îmi aduc aminte, dialogul s-a desfăşurat după 
cum urmează: 

MANDEA: Păi, Jeeves, iată-ne din nou aici, nu? 

JEEVES: Da, domnule. 

MANDEA: Adică, vreau să spun, iar acasă. 

JEEVES: întocmai, domnule. 

MANDEA: Parc-a trecut un secol de când am plecat. 

JEEVES: Da, domnule. 

MANDEA: Te-ai distrat bine la Ascot? 


JEEVES: Minunat, domnule. 

MANDEA: Ai câştigat ceva? 

JEEVES: O sumă satisfăcătoare, mulţumesc, domnule. 

MANDEA: Bine. Ei, Jeeves, ce mai e nou prin împărăție? M- 
a căutat sau m-a sunat cineva cât am fost plecat? 

JEEVES: Domnul Fink-Nottle, domnule, a trecut des pe aici. 

M-am zgâit la el. într-adevăr, nu exagerez când spun că 
am rămas cu gura căscată. 

— Domnul Fink-Nottle? 

— Da, domnule. 

— Doar nu vorbeşti de domnul Fink-Nottle? 

— Ba da, domnule. 

— Domnul Fink-Nottle e la Londra? 

— Da, domnule. 

— Păi, asta mă dă pe spate. 

Îţi şi spun de ce m-a dat pe spate. Nu prea-mi venea să 
dau crezare afirmației lui. Vezi tu, individul ăsta, Fink-Nottle, era 
una dintre creaturile acelea bizare pe care le întâlneşti uneori în 
decursul vieţii şi care nu pot suporta Londra. Trăieşte de ani de 
zile, retras ca o cârtiţă, într-un sat singuratic din Lincolnshire şi 
nu vine încoace nici măcar pentru meciul dintre Eton şi Harrow. 
lar când l-am întrebat odată dacă nu i se pare că trece cam greu 
timpul, el mi-a răspuns că nu, fiindcă are un iaz în grădină şi 
studiază obiceiurile salamanarelor. 

Nu puteam să-mi imaginez ce l-ar fi putut aduce pe individ 
în oraşul cel mare. Aş fi fost gata să pun mâna-n foc că, atâta 
timp cât nu se epuiza stocul de salamandre, nimic nu l-ar fi urnit 
din satul ăla al lui. 

— Eşti sigur? 

— Da, domnule. 

— Ai reţinut corect numele? Fink-Nottle? 

— Da, domnule. 

— Măi, ce chestie extraordinară! Cred că au trecut cinci 
ani de când n-a mai venit la Londra. Nu face un secret din faptul 
că locul îl calcă pe nervi. Până acum a stat tot timpul lipit la 
ţară, înconjurat complet de salamandre. 

— Domnule? 

— Salamandre, Jeeves. Domnul Fink-Nottle are o fixaţie 
zdravănă pe salamandre. Cred că ai auzit de salamandre. 


Chestiile alea ca un soi de şopârle mici care umblă brambura 
prin iazuri. 

— O, da, domnule. Membri acvatici ai familiei 
Salamandridae, din specia Molge. 

— Aşa e. Ei bine, Gussie a fost dintotdea-una topit după 
ele. Le ţinea şi la şcoală. 

— Am impresia că tinerii domni deseori fac asta. 

— Le ţinea în camera lui într-un soi de acvariu şi îmi 
amintesc că putea. Presupun că încă de pe-atunci se putea 
deduce până unde o s-ajungă, dar ştii cum sunt băieţii. 
Nepăsători, nechibzuiţi, preocupaţi numai de problemele 
noastre personale, nu ne-am gândit aproape deloc la ciudăţenia 
asta din firea lui Gussie. Poate că am mai schimbat câte o 
remarcă despre asta, de genul „Mare ţi-e grădina, Doamne”, dar 
nimic mai mult. Poţi să ghiceşti ce-a urmat. Problema s-a 
împuţit. 

— Într-adevăr, domnule? 

Absolut, Jeeves. Pornirea l-a acaparat. 

Salamandrele l-au biruit. Ajungând pe proprietatea lui, s-a 
retras în fundul provinciei şi şi-a dedicat viaţa ţălâmbilpr fârtaţi. 
Presupun că şi-a spus că e în stare să renunţe oricând la ei şi 
apoi - prea târziu - şi-a dat seama că nu poate. 

— Deseori se întâmplă aşa, domnule. 

— Foarte adevărat, Jeeves. în orice caz, în ultimii cinci ani 
a trăit în casa aia din Lincolnshire ca un sihastru vestit pentru 
izolarea lui, care schimbă apa din acvariu la două zile şi refuză 
să vadă pe cineva. De-aia am fost atât de uimit când mi-ai spus 
că a ieşit aşa brusc la suprafaţă. încă nu pot să cred. Mă 
gândesc mai curând că e o greşeală şi că individul care a venit 
pe aici e o varietate diferită de Fink-Nottle. Tipul pe care-l 
cunosc poartă ochelari cu ramă de baga şi are mutră de peşte. 
Se potriveşte cu ce ştii tu? 

— Domnul care a venit la apartament purta ochelari cu 
ramă de baga, domnule. 

— Şi arăta ca pus pe un platou? 

— Se prea poate să fi existat o anumită asemănare cu un 
peşte. 

— Atunci trebuie să fie Gussie, presupun. Dar ce mama 
naibii l-ar fi putut aduce până la Londra? 


— Mă aflu în poziţia să vă pot oferi explicaţia, domnule. 
Domnul Fink-Nottle mi-a destăinuit motivul vizitei sale în 
metropolă. A venit fiindcă domnişoara este aici. 

— Domnişoara? 

— Da, domnule. 

— Adică vrei să spui că e îndrăgostit? 

— Da, domnule. 

— Păi, asta mă lasă paf. Pe bune, mă lasă paf. Categoric, 
mă lasă paf, Jeeves. 

Şi chiar aşa era. Adică, gluma-i glumă, dar există şi nişte 
limite. 

Apoi m-am trezit gândindu-mă la alt aspect al acestei 
afaceri ciudate. Admiţând faptul că Gussie Fink-Nottle, în ciuda 
tuturor legilor firii, se îndrăgostise, ce căuta bântuindu-mi 
apartamentul? Fără îndoială că într-o asemenea situaţie ai 
nevoie de un prieten, dar nu puteam înţelege ce îl făcuse să mă 
aleagă tocmai pe mine. 

El şi cu mine nu am fost niciodată prieteni apropiaţi. Pe 
vremuri ne întâlneam foarte des, aşa e, dar în ultimii doi ani nu 
mai primisem nici măcar o carte poştală de la el. 

l-am spus toate astea lui Jeeves: 

— Ciudat că a venit la mine. Şi totuşi, dacă a venit, asta e. 
Nu mai am ce să zic. Probabil că bietul amărât a fost straşnic 
zguduit când a aflat că nu sunt acasă. 

— Nu, domnule. Domnul Fink-Nottle nu vă căuta pe 
dumneavoastră, domnule. 

— Revino-ţi în fire, Jeeves. Adineauri mi-ai zis că asta a 
făcut, şi chiar într-un mod asiduu. 

— Cu mine îşi dorea să ia legătura, domnule. 

— Cu tine? Dar nu ştiam că îl cunoşti. 

— Nici nu am avut plăcerea până nu a venit aici, domnule. 
Dar se pare că domnul Sipperley, un fost coleg de facultate al 
domnului Fink-Nottle, i-a recomandat să apeleze la mine pentru 
a-şi rezolva problema. 

Misterul şi-a dat obştescul sfârşit. Acum înţelegeam. Aşa 
cum sper că ştiţi deja, reputaţia de consilier a lui Jeeves se 
împământenise de mult printre cunoscători şi prima mişcare a 
oricărei persoane din micul meu cerc de cunoştinţe, când se 
trezea în orice fel de bucluc, întotdeauna era să se 
rostogolească până aici şi să-şi descarce sufletul. Şi după ce îl 


scotea pe A dintr-un bucluc, A i-l recomanda lui B. lar apoi, după 
ce îl aranja şi pe B, B ÎI trimitea pe C la el. Şi aşa, dac-ai prins 
şmenul, mai departe. s' '„, Astfel se dezvoltă afacerile de 
consiliere în stil mare, ca aceea a lui Jeeves. Bătrânul Sippy, 
ştiam, fusese profund impresionat de cât efort a depus pentru 
el, pe vremea când încerca să se logodească cu Elizabeth Moon, 
aşa încât să nu ne mire că l-a sfătuit şi pe Gussie să apeleze la 
Jeeves. E o simplă rutină, ai zice. 

— O, îl ajuţi, nu-i aşa? 

— Da, domnule. 

— Acum îmi dau seama. Acum înţeleg. Şi care-i baiul lui 
Gussie? 

— într-un mod bizar, domnule, e exact acelaşi ca al 
domnului Sipperley de pe vremea când am izbutit să-i fiu de 
ajutor. Cu siguranţă că vă amintiţi de impasul domnului 
Sipperley, domnule. Deşi era profund ataşat de domnişoara 
Moon, suferea de o sfială înrădăcinată care nu-i permitea să 
vorbească. 

Am încuviinţat din cap. 

— îmi amintesc. Da, îmi aduc aminte cazul Sipperley. Nu 
reuşea să-şi facă curaj să ajungă la linia de pornire. O răceală 
pronunţată a labelor de la picioare, nu-i aşa? îmi aduc aminte 
când ai zis că lăsa - ce anume? - lăsa ceva să facă altceva. 
Parcă era vorba şi despre nişte pisici, dacă nu mă-nşel. 

— îl lăsa pe „Nu îndrăznesc” să-l servească pe „Aş vrea”, 
domnule. 

— Aşa e. Dar pisicile? 

— Ca un motan dând târcoale unui blid cu lapte”, spune 
zicala, domnule. 

— Exact. Nu pricep de unde scoţi chestiile astea. lar 
Gussie, zici tu, e în aceeaşi oală? 

— Da, domnule. De fiecare dată când încearcă să 
formuleze o cerere în căsătorie, îşi pierde curajul. 

— Şi cu toate astea, dac-o vrea pe muierea asta de soţie, 
atunci trebuie să i-o zică, nu? Adică e politicos să-i spună şi ei. 

— întocmai, domnule. Am reflectat. 

— Păi, bănuiesc că era inevitabil, Jeeves. N-aş fi crezut că 
individul ăsta, Fink-Nottle, o să cadă vreodată victimă 
sentimentelor divine, dar dacă i s-a întâmplat, nu-i de mirare că 
problema i se pare cam spinoasă. 


— Da, domnule. 

— Uită-te cum a trăit până acum. 

— Da, domnule. 

— Nu cred că a mai vorbit cu vreo fată de ani de zile. Ce 
lecţie e asta şi pentru noi, Jeeves, să nu ne încuiem în case la 
ţară şi să ne holbăm la acvarii. Nu poţi să fii un mascul feroce 
dacă faci aşa ceva. în viaţa asta nu ai de ales decât între două 
variante. Poţi fie să te încui într-o casă la ţară şi să te holbezi la 
acvarii, fie să ai succes la fete. Nu se poate şi una, şi alta. 

— Nu, domnule. 

Am mai reflectat o dată. Gussie şi cu mine, după cum 
spuneam, cam pierdusem legătura, totuşi eram tulburat din 
pricina bietului tip, aşa cum se întâmplă cu toţi amicii mei, 
apropiaţi sau nu, care alunecă pe cojile de banană ale Vieţii. Mi 
se părea că se confruntă şi el cu aşa ceva. 

M-am gândit la ultima dată când l-am văzut. S-a petrecut 
cam cu doi ani în urmă. M-am oprit pe la el în timpul unei 
călătorii cu maşina şi mi s-a tăiat pofta de mâncare când mi-a 
adus la masa de prânz două chestii verzi cu picioare, le-a cântat 
ca o proaspătă mămică şi până la urmă a pierdut-o pe una în 
salată. Cu imaginea asta în faţa ochilor, trebuie să spun că nu 
prea aveam încredere în capacitatea sărmanului nătăfleţ să 
curteze şi să cucerească. Mai ales dacă fata pe care a marcat-o 
cu fierul era una de tipul gangster modern şi dur, toată numai 
ruj şi ochi reci, aspri şi sarcastici, aşa cum probabil se şi 
întâmplă. 

— Spune-mi, Jeeves, am zis, aşteptându-mă la ce-i mai 
rău, ce soi e fata asta a lui Gussie? 

— Nu am întâlnit-o pe tânăra domnişoară, domnule. 
Domnul Fink-Nottle vorbeşte foarte admirativ despre ea. 

— Pare s-o placă, nu-i aşa? 

— Da, domnule. 

— A pomenit cum o cheamă? Poate o cunosc. 

— Este o domnişoară pe nume Bassett, domnule. 
Domnişoara Madeline Bassett. 

— Ce? 

— Da, domnule. Eram profund intrigat. 

— Pe cinstea mea, Jeeves! Ei, poftim! Ce mică-i lumea, nu- 
i aşa, hm? 


— Tânăra domnişoară este o cunoştinţă de-a 
dumneavoastră, domnule? 

— O cunosc bine. Vestea ta mi-a luat o piatră de pe inimă, 
Jeeves. Asta face ca întreaga poveste să mi se pară o propunere 
de lucru realistă. 

— într-adevăr, domnule? 

— Absolut. Mărturisesc că până nu mi-ai dat informaţia 
asta, am nutrit îndoieli profunde faţă de şansele sărmanului 
Gussie de a convinge orice fată celibatară, din orice parohie, să i 
se alăture în hoinăreala spre altar. Eşti de acord cu mine că nu 
se potriveşte cu oricine. 

— Există ceva adevăr în spusele dumneavoastră, 
domnule. 

— Cleopatra nu l-ar fi plăcut. 

— Probabil că nu, domnule. 

— Şi mă îndoiesc că s-ar fi înţeles mai bine cu Taâlulah 
Bankheadl. 

— Da, domnule. 

— Dar dacă-mi zici că ţinta afecțiunii lui este domnişoara 
Bassett, păi, atunci, Jeeves, speranţa începe să încolţească un 
picuţ. E exact stilul de flăcău pe care o fată ca Madeline Bassett 
l-ar dezgropa cu plăcere. 

Bassett asta, trebuie să-ţi explic, a fost unul dintre 
musafirii noştri la Cannes. Şi cum ea şi cu Angela au legat una 
dintre acele prietenii efervescente pe care le leagă fetele, am 
văzut-o 

1. Actriţă americană (1902-1968), faimoasă pentru 

foarte des. într-adevăr, când eram în toane proaste, mi se 
părea uneori că nu pot face un pas fără să dau nas în nas cu 
femeia asta. 

Si ceea ce făcea situaţia atât de penibilă şi de chinuitoare 
era că, cu cât ne vedeam mai des, cu atât reuşeam să găsesc 
mai puţine de vorbit cu ea. 

Ştii cum se-ntâmplă cu unele fete. Par să te agaseze de-ţi 
merg fulgii. Adică există ceva în personalitatea lor care 
paralizează corzile vocale şi-ţi preschimbă creierul într-o 
conopidă. Aşa stăteau lucrurile şi cu Bassett asta şi cu mine; 
atât de vârtos, încât au fost ocazii când, minute în şir, l-ai fi 


putut vedea pe Bertram Wooster mototolindu-şi cravata, 
legănându-se de pe un picior pe altul şi comportându-se în 
oricare altă privinţă în prezenţa ei ca un adevărat tolomac. Prin 
urmare, când a plecat cu vreo două săptămâni înaintea noastră, 
poţi foarte uşor să-ţi imaginezi că Bertram a crezut că ar fi 
trebuit să plece şi mai devreme. 

Nu frumuseţea ei, ascultă-mă bine, mă amorţea. E o fată 
destul de drăguță, în genul blondelor melancolice, cu ochii ca 
farfurioarele de dulceaţă, dar nu genul de frumuseţe care să-ţi 
taie respiraţia. 

Nu, ceea ce a provocat dezintegrarea fluenţei normale a 
sporovăielii mele cu sexul opus a fost întreaga ei atitudine 
mentală. Nu vreau să greşesc faţă de nimeni, aşa că n-o să 
ajung până într-acolo încât să spun că scria poezii, dar 
subiectele ei de conversaţie, după părerea mea, erau special 
alese pentru a ridica cele mai vii suspiciuni. Păi, ce vreau să 
spun e că, atunci când o fată te întreabă din senin dacă nu crezi 
uneori că stelele sunt şiragul de margarete al lui Dumnezeu, 
asta te cam pune pe gânduri. 

Prin urmare, în ceea ce priveşte contopirea sufletului ei cu 
al meu, nu se mai putea face nimic. Dar cu Gussie era altă 
poveste. Mă perpelea gândul - pe lângă faptul că fata asta 
dădea, evident, pe-afară de idealuri, sentimente şi alte câte şi 
mai câte - că, în privinţa lui Gussie, totul era în regulă. 

Gussie fusese dintotdeauna un tip din ăla, visător şi 
sentimental - nu te poţi izola la ţară, trăind numai de dragul 
salamandrelor, dacă nu eşti aşa - şi nu izbuteam să găsesc nici 
un motiv pentru care, dacă reuşea cineva în vreun fel să-l 
convingă să se descarce de vorbele arzătoare şi grave, să nu se 
împace cu alde Bassett la fel de bine ca ouăle cu şunca. 

— E exact genul lui, am zis eu. 

— Sunt nespus de bucuros să aud asta, domnule. 

— Şi el e exact genul ei. într-un cuvânt, e un lucru bun şi 
trebuie încurajat cu cea mai mare energie. încordează-ţi toţi 
nervii, Jeeves. 

— Prea bine, domnule, a replicat cinstitul bărbat. O să mă 
ocup imediat de această chestiune. 

Ei bine, până acum, fără îndoială că eşti de acord cu mine, 
a domnit ceea ce s-ar numi o armonie deplină. O bârfă amicală 
între angajat şi şeful lui şi toate dulci ca mierea. Dar în acest 


moment, regret s-o spun, s-a petrecut o întorsătură neplăcută 
de situaţie. Atmosfera s-a schimbat brusc, norii de furtună au 
început să se adune, şi înainte de a apuca să ne dăm seama pe 
ce lume ne aflăm, o undă de discordie şi-a făcut apariţia ţopăind 
pe scenă. Asta s-a mai întâmplat şi altă dată, la Wooster acasă. 

Primul semn că lucrurile erau pe cale să se înfierbânte a 
fost o tuse dezaprobatoare şi îndurerată din vecinătatea 
covorului. Pentru că, în timpul schimbului de cuvinte de mai sus, 
ar trebui să-ţi explic, pe când eu, după ce îmi ştersesem trupul, 
mă îmbrăcam într-o manieră degajată, punându-mi ba un 
ciorap, ba un pantof şi trecând treptat la vestă, cămaşă, cravată 
şi pantaloni, Jeeves se afla la un nivel inferior, despachetându- 
mi lucrurile. 

Apoi s-a ridicat, ţinând în mână un obiect alb. Şi la 
vederea lui, mi-am dat seama că avea să urmeze încă o criză 
domestică, încă una dintre ciocnirile alea nefericite între 
voinţele a doi bărbaţi şi că Bertram, dacă nu îşi amintea de 
strămoşii săi războinici şi nu îşi apăra drepturile, era la un pas să 
i se impună ceva. 

Nu ştiu dacă ai fost la Cannes vara asta. Dacă ai fost, 
atunci o să-ţi aminteşti că oricine avea vreo pretenţie că e 
sufletul petrecerii obişnuia să apară la chefurile din cazinou pur- 
tând pantaloni de seară clasici, asortaţi mai la nord de un sacou 
alb marinăresc cu nasturi de alamă. Şi încă de când m-am urcat 
în Trenul Albastru în gara de la Cannes, m-am întrebat din când 
în când cum o să meargă al meu cu Jeeves. 

În privinţa ţinutei de seară, vezi tu, Jeeves este îngust la 
minte şi retrograd. Mai avusesem de furcă cu el din cauza 
cămăşilor cu piept moale. Şi chiar dacă aceste sacouri 
marinăreşti au fost, aşa cum spuneam, ultimul răcnet -tout ce 
qu'il y a de chic1 - pe Coasta de Azur, n-am ascuns niciodată 
faţă de mine însumi faptul, nici când dansam la cazinoul Palm 
Beach îmbrăcat în cel pe care mă repezisem să-l cumpăr, că la 
întoarcerea mea o să provoace o oareşce revoluţie. 

M-am pregătit să fiu ferm. 

— Da, Jeeves? am spus. 

Şi, deşi aveam o voce suavă, un observator atent care ar 
fi putut să-mi vadă privirea, ar fi remarcat o licărire de oţel în 
ea. Nimeni nu are un respect mai mare ca mine pentru 
intelectul lui Jeeves, dar înclinația lui de a conduce mâna care ÎI 


hrăneşte trebuia, credeam eu, să fie strunită. Sacoul ăsta 
marinăresc mi se lipise de suflet şi straşnic mai voiam să mă 
lupt pentru el cu toată vigoarea bătrânului şi măreţului Sieur de 
Wooster în bătălia de la Agincourt. 

— Da, Jeeves? am spus. Te frământă ceva, Jeeves? 

— Mi-e teamă că, din neatenţie, aţi plecat de la Cannes 
având în posesie o haină care aparţine altui domn, domnule. 

Mi-am oţelit şi mai dihai privirea. 

— Nu, Jeeves, am spus cu o voce calmă, obiectul în cauză 
e al meu. L-am cumpărat de acolo. 

— L-aţi purtat, domnule? 

— în fiecare noapte. 

1. „Tot ce poate fi mai la modă” (fr.). 

— Dar fără îndoială că nu vă propuneţi să îl purtaţi şi în 
Anglia, nu-i aşa, domnule? 

Mi-am dat seama că am ajuns la poantă. 

— Ba da, Jeeves. 

— Dar, domnule... 

— Ce spuneai, Jeeves? 

— Este nepotrivit, domnule. 

— Nu sunt de acord cu tine, Jeeves. Prevăd că sacoul ăsta 
o să aibă un succes nebun. Am intenţia să mă prezint în public 
cu el mâine, la petrecerea de ziua de naştere a lui Pongo 
Twistleton, unde sunt încredinţat că o să fie bomba serii. Fără 
controverse, Jeeves. Fără discuţii. Indiferent ce obiecţie 
închipuită ai avea să îl port, tot cu sacoul ăsta mă îmbrac. 

— Prea bine, domnule. 

A continuat să despacheteze. N-am mai spus nimic pe 
tema asta. Câştigasem bătălia şi noi, Wooster-ii, nu jubilăm pe 
seama vrăjmaşilor înfrânți. în consecinţă, după ce mi-am 
terminat toaleta, mi-am luat un voios rămas-bun de la el şi, 
simţindu-mă plin de generozitate, i-am sugerat că, întrucât 
cinam în oraş, ce-ar fi să-şi ia seara liberă şi să se ducă la un 
film educativ sau aşa ceva. Ca un soi de ramură de măslin, dacă 
mă-nţelegi. 

N-a părut că îi surâde ideea. 

— Mulţumesc, domnule, dar cred că o să rămân acasă. 

L-am studiat minuţios cu privirea. 

— Eşti furios, Jeeves? 


— Nu, domnule, sunt obligat să rămân la domiciliu. 
Domnul Fink-Nottle m-a anunţat că o să treacă pe la mine astă- 
seară. 

— O, vine Gussie, nu-i aşa? Păi, transmite-i toată 
dragostea mea. 

— Prea bine, domnule. 

— Plus un whisky cu sifon şi aşa mai departe. 

— Prea bine, domnule. 

— S-a făcut, Jeeves! 

Apoi am pornit-o spre Trântori. 

La Trântori am dat peste Pongo Twistleton şi mi-a vorbit 
atât de mult despre petrecerea lui de a doua zi, despre care 
aflasem deja numai lucruri bune prin intermediul scrisorilor, 
încât era aproape unsprezece când m-am întors acasă. 

Abia deschisesem uşa când am auzit voci din salon, iar 
câtid am intrat, mi-am dat seama că una era a lui Jeeves şi 
cealaltă a cuiva care la prima vedere părea a fi Diavolul. 

O examinare mai atentă mi-a adus la cunoştinţă că era 
Gussie Fink-Nottle, deghizat în Mefistofel. 

— Noroc, Gussie, am spus. 

N-ai fi putut să-ţi dai seama din felul cum mă purtam, dar 
mă simţeam mai mult decât perplex. Spectacolul din faţa mea 
era suficient să lase perplex pe oricine. Adică, acest Fink-Nottle, 
din câte mi-l aminteam, era un soi de ţărănoi nătâng, sfios şi 
temător, de la care te-ai aştepta să tremure ca varga la invitaţia 
de a petrece o sâmbătă după-amiază în societate la casa 
parohială. Şi totuşi uite-l acum, dacă e să dăm crezare propriilor 
simţuri, pe cale de a participa la un bal mascat, o formă de 
distracţie recunoscută a fi o experienţă care îi pune la grea 
încercare până şi pe cei mai duri. 

Şi reţine că lua parte la un bal mascat nu ca orice alt 
gentleman englez cu educaţie aleasă, costumat ca un Pierrot, ci 
ca Mefistofel, şi aceasta implică, nici n-ar mai trebui s-o spun, nu 
numai colanţi stacojii, dar şi o barbă falsă destul de 
înfricoşătoare. 

Ciudat, trebuie să recunoşti. însă trebuie să-ţi ascunzi 
sentimentele. Nu mi-am trădat în mod vulgar uimirea, ci, aşa 
cum spuneam, l-am salutat cu o nonşalanţă politicoasă. 

A rânjit printre excrescenţe - cam timid, m-am gândit eu. 

— O, bună, Bertie. 


— A trecut multă vreme de când nu te-am mai văzut. Vrei 
să bei ceva? 

— Nu, mersi. Trebuie să plec într-o clipă. Am venit doar 
să-l întreb pe Jeeves cum i se pare că arăt. Cum ţi se pare că 
arăt, Bertie? 

Ei bine, răspunsul la asta bineînţeles că era „absolut 
respingător”. Dar noi, Wooster-ii, suntem nişte fiinţe pline de 
tact şi avem un puternic simţ al datoriei când suntem gazde. Nu 
le spunem vechilor prieteni, sub acoperişul colibei noastre, că 
sunt o ofensă adusă ochiului. Am evitat întrebarea. 

— Am auzit că stai la Londra, am spus eu cu nepăsare. 

— O, da. 

— Cred că au trecut ani întregi de când n-ai mai venit. 

— O, da. 

— lar acum pleci noaptea să te distrezi. S-a cutremurat 
puţin. Avea, am observat eu, o expresie cam hăituită pe faţă. 

— Distracţie! 

— Nu-i aşa că aştepţi cu nerăbdare recepţia sau zaiafetul 
ăsta? 

— O, presupun că o să fie în regulă, a zis el cu o voce 
plată. Oricum, cred că ar trebui să plec. Chestia începe pe la 
unsprezece. l-am spus taxiului să mă aştepte... Vrei să vezi dacă 
mai e acolo, Jeeves? 

— Prea bine, domnule. 

După ce uşa s-a închis, a urmat o oareşce pauză. O 
anumită tensiune. Mi-am turnat un păhărel, în timp ce Gussie, 
avid după pedepse, se zgâia în oglindă. într-un final m-am decis 
că ar fi mai bine să-i spun că sunt la curent cu problemele lui. S- 
ar fi putut să se mai liniştească dacă îşi deschidea inima în faţa 
unui bărbat experimentat şi înţelegător. Am descoperit că, în 
general, cei aflaţi în mrejele amorului vor mai mult decât orice 
să fie ascultați. 

— Ei bine, Gussie, bătrâne lepros, am zis eu, am auzit tot 
ce-ai păţit. 

— Hă? 

— De micuțul tău necaz. Jeeves mi-a povestit totul. 

Nu părea prea încurajat. Fără îndoială că e greu să fii sigur 
când tipul se ascunde în spatele unei bărbi mefistofelice, dar am 
impresia că s-a înroşit niţel. 


— Mi-aş dori ca Jeeves să nu bată toba în dreapta şi-n 
stânga. E ceva confidenţial. 

Nu puteam permite un asemenea ton. 

— Să bârfeşti cu tânărul tău stăpân nu prea se poate 
spune că înseamnă să baţi toba în dreapta şi-n stânga, am spus 
eu cu o undă de reproş în voce. Oricum, asta e. Ştiu totul. Şi aş 
vrea să încep, am zis eu, înăbuşindu-mi părerea personală că 
muierea în cauză era o epidemie siropoasă, în dorinţa de a-i 
insufla curaj, spunându-ţi că Madeline Bassett este o fată 
fermecătoare. O învingătoare, numai bună pentru tine. 

— Doar n-o cunoşti? 

— Ba sigur că o cunosc. Ce mă intrigă este cum de v-aţi 
întâlnit. Unde v-aţi cunoscut? 

— A stat într-o casă din vecinătate în Lincolnshire acum 
două săptămâni. 

— Da, chiar şi aşa. N-am ştiut că te duci în vizită la vecini. 

— Nu mă duc. Am întâlnit-o în timp ce se plimba pe afară 
cu câinele. Câinelui îi intrase un ghimpe în labă şi, când a 
încercat să i-l scoată, s-a repezit să o muşte. Aşa că, bineînţeles, 
a trebuit să intervin. 

— Ai extras ghimpele? 

— Da. 

— Şi te-ai îndrăgostit la prima vedere? 

— Da. 

— Păi, pe toţi dracii, cu o chestie ca asta în avantajul tău, 
de ce n-ai profitat imediat? 

— N-am avut curaj. 

— Ce s-a întâmplat? 

— Am stat puţin de vorbă. 

— Despre ce? 

— O, despre păsări. 

— Păsări? Ce păsări? 

— Păsările care se aflau prin preajmă. Şi despre peisaj, 
chestii de-astea. lar ea a zis că se duce la Londra şi m-a rugat să 
o caut dacă trec şi eu pe acolo. 

— şi nici atunci nu ai cutezat nici măcar să-i strângi mâna? 

— Bineînţeles că nu. 

Păi, adică, se pare că nu mai era nimic de spus. Dacă un 
tip e atât de fricos încât nu poate trece la acţiune nici după cei 
se oferă ocazia pe tavă, atunci cazul e destul de disperat. Cu 


toate astea, mi-am reamintit că împiedicatul ăsta a mers la 
aceeaşi şcoală cu mine. Trebuie să faci un efort pentru un vechi 
coleg de şcoală. 

— A, păi, am spus, să vedem ce-i de făcut. Lucrurile s-ar 
putea îndrepta. în orice caz, te poţi bucura să ştii că sunt alături 
de tine în afacerea asta. îl ai pe Bertram Wooster în colţul tău, 
Gussie. 

— Mersi, bătrâne. Şi pe Jeeves, bineînţeles, căci asta 
contează de fapt. 

Nu mi-e ruşine să recunosc că am tresărit. Presupun că nu 
a vrut să mă rănească, dar mă simt obligat să spun că discursul 
lui lipsit de tact m-a jignit destul de zdravăn. Lumea mereu mă 
jigneşte aşa. Dându-mi de înţeles, vreau să spun, că, după 
părerea lor, Bertram Wooster este doar o nulitate şi că singurul 
locatar al casei cu creier şi resurse este Jeeves. 

Mă calcă pe nervi. 

lar în seara asta m-a călcat pe nervi mai mult ca de obicei 
pentru că mă simţeam sătul până-n gât de Jeeves. Adică, din 
cauza poveştii cu sacoul marinăresc. E adevărat, l-am obligat să 
bată în retragere, l-am potolit, aşa cum am descris, cu forţa 
calmă a personalităţii mele, dar încă mai eram niţeluş cu capsa 
pusă pentru că a cutezat să atace subiectul. Mi se părea că 
Jeeves are nevoie de o mână de fier. 

— Şi ce face el în privinţa asta? m-am interesat eu înţepat. 

— S-a gândit mult la situaţia mea. 

— S-a gândit, nu-i aşa? 

— La sfatul lui mă duc la petrecerea asta. De ce? 

— Ea o să fie acolo. De fapt, chiar ea mi-a trimis invitaţia. 
lar Jeeves crede că... 

— Şi de ce nu ca Pierrot? am spus eu, abor-dând subiectul 
care mă frapase mai devreme. De ce să nu respecţi o tradiţie 
veche şi măreaţă? 

— Ela vrut neapărat să mă duc ca Mefistofel. M-am 
cutremurat. 

— A vrut, nu-i aşa? Ţi-a recomandat în mod special 
costumul ăsta? 

— Da. 

— Ha! 

— Ce? 

— Nimic. Doar „Ha!” 


Şi vă spun şi de ce am zis „Ha!”. lată] pe Jeeves făcându- 
mi capul mare să nu port un sacou alb marinăresc cu nimic ieşit 
din comun, un veşmânt nu numai tout ce qu'il y a de chic, dar şi 
absolut de rigueurl, iar mai apoi, cum s-ar zice, îl îndeamnă pe 
Gussie Fink-Nottle să mânjească peisajul Londrei în colanţi 
stacojii. lronic, nu? Oricine s-ar uita chiorâş la asemenea 
atitudini schimbătoare. 

— Ce are împotriva lui Pierrot? 

— Nu cred că are vreo obiecţie împotriva lui Pierrot ca 
atare. Dar în cazul meu s-a gândit că un Pierrot n-ar fi suficient. 

— Nu înţeleg. 

— Mi-a zis că veşmântul lui Pierrot, deşi e plăcut ochiului, 
nu are autoritatea costumului lui Mefistofel. 

— Tot nu înţeleg. 

— Păi, mi-a zis că e o chestiune care ţine de psihologie. 

1. „Forma!” (fr.). 

A existat o vreme când la o remarcă de soiul ăsta aş fi 
băgat-o pe mânecă. Dar lunga relaţie cu Jeeves a dezvoltat 
considerabil vocabularul meu de Wooster. Jeeves fusese 
dintotdeauna un meşter în ale psihologiei individuale, iar acum îl 
urmez ca un ogar când deschide gura. 

— O, psihologie? 

— Da. Jeeves crede cu tărie în efectul hainelor asupra 
moralului. Crede că un costum ţipător ca ăsta mi-ar insufla 
curaj. Mi-a spus că un Căpitan al Piraților ar fi la fel de bun. De 
fapt, Căpitanul Piraților a fost prima lui sugestie, însă am 
protestat din cauza cizmelor. 

Am înţeles motivul. în viaţă există destulă tristeţe şi fără 
indivizi ca Gussie Fink-Nottle umblând de colo-colo încălţaţi cu 
cizme de marinar. 

— Şi te simţi încurajat? 

— Păi, ca să fiu absolut sincer, Bertie, bătrâne, nu. 

O răbufnire de compasiune m-a zguduit. Până la urmă, 
deşi am cam pierdut legătura în ultimii ani, omul ăsta şi cu mine 
am aruncat cu săgeți înmuiate în cerneală unul în celălalt. 

— Gussie, am zis, ascultă sfatul unui prieten vechi şi ține- 
te la mai mult de un kilometru distanţă de chiolhanul ăsta. 

— Dar e ultima mea şansă s-o văd. Pleacă mâine să stea 
cu unii la ţară. In plus, nici nu ştii. 

— Ce nu ştiu? 


— Că ideea asta a lui Jeeves n-o să funcţioneze. Acum da, 
mă simt ca o vită încălţată înspăimântătoare, dar cine poate 
spune dacă n-o să-mi treacă după ce-o să mă alătur gloatei de 
indivizi costumaţi? Am mai avut o experienţă similară în 
copilărie, în timpul sărbătorilor de iarnă. M-au costumat în 
iepure şi am simţit o ruşine de nedescris. Şi totuşi, după ce am 
ajuns la petrecere şi m-am trezit înconjurat de o droaie de copii, 
mulţi dintre ei în costume şi mai îngrozitoare decât al meu, mi- 
am ridicat surprinzător de ţanţoş capul, m-am alăturat lejer 
zaiafetului şi am mâncat cu atâta poftă la cină, încât am vomitat 
de două ori în taxi, când mă întorceam acasă. Ce vreau să zic e 
că nu poţi să fii sigur. 

l-am cumpănit spusele. Bineînţeles că se amăgea. 

— Şi n-ai cum s-o negi, de fapt, ideea lui Jeeves e solidă. 
într-un costum bătător la ochi de Mefistofel, aş putea să fac o 
impresie grozavă. Culoarea contează. Uită-te la salamanare, în 
timpul sezonului de împerechere, masculul de salamanară este 
viu colorat. îl ajută straşnic. 

— Dar tu nu eşti un mascul de salamanară. 

— Mi-aş dori să fiu. Ştii cum face masculul de salamandră 
cererea în căsătorie, Bertie? Stă pur şi simplu în faţa femelei de 
salamandră, dând din coadă şi îndoindu-şi corpul într-un 
semicerc. Aş putea să fac asta fără să clipesc. Nu, nu m-ai 
vedea văicărindu-mă dacă aş fi un mascul de salamandră. 

— Dar dacă ai fi un mascul de salamandră, atunci 
Madeline Bassett nici nu s-ar uita la tine. Adică nu te-ar iubi. 

— Ba da, dacă ar fi o femelă de salamanară. 

— Dar nu e o femelă de salamanadră. 

— Nu, dar să presupunem că ar fi. 

— Păi, dacă ar fi, atunci nu te-ai fi îndrăgostit de ea. 

— Ba da, m-aş fi îndrăgostit dacă aş fi fost un mascul de 
salamandră. 

O zvâcnire uşoară a tâmplelor mi-a adus la cunoştinţă că 
discuţia ajunsese la un punct de saturație. 

— Păi, oricum, am zis, revenind la realitate şi dând la o 
parte chestiile iluzorii despre cozi care vibrează şi alte alea, 
lucrul care sare-n ochi e că te-ai angajat să-ţi faci apariţia la un 
bal mascat. Şi-ţi spun din experienţa mea bogată de participant 
la baluri mascate, Gussie, că n-o să te simţi bine. 

— Nu e vorba să mă simt bine. 


— Eu nu m-aş duce. 

— Trebuie să mă duc. Ţi-am mai spus că mâine pleacă la 
tară. 

M-am dat bătut. 

— Atunci aşa să fie, am zis eu. Fă ca tine... Da, Jeeves? 

— Taxiul domnului Fink-Nottle, domnule. 

— A? Taxiul, hă?... Taxiul tău, Gussie. 

— O, taxiul? Of, bine. Bineînțeles, da, chiar... Mersi, 
Jeeves... Păi, pe curând, Bertie. 

Şi aruncându-mi un zâmbet firav, aşa cum gladiatorii 
romani îi aruncau împăratului înainte să intre în arenă, Gussie se 
prelinse afară. lar eu m-am răsucit spre Jeeves. Venise clipa să îl 
pun la punct şi eram chitit s-o fac. 

Mi se părea cam dificil. Nu ştiam cum să încep, 
bineînţeles. Adică, deşi ferm hotărât să-i trag o săpuneală, nu 
voiam să-i rănesc prea profund sentimentele. Chiar şi când ne 
scoatem la iveală mâna de fier, nouă, Wooster-ilor, ne place să 
rămânem prietenoşi. 

Totuşi, mai cumpănind puţin lucrurile, mi-am dat seama 
că nu aveam nimic de câştigat dacă încercam să vorbesc pe 
ocolite şi cu blândeţe. Niciodată nu tragi vreun folos dacă o iei 
pe după piersic. 

— Jeeves, am spus, pot să vorbesc sincer? 

— Sigur, domnule. 

— Ce am de spus te-ar putea răni. 

— Nicidecum, domnule. 

— Păi, atunci, am stat la taclale cu domnul Fink-Nottle şi 
mi-a povestit despre strategia ta cu Mefistofel. 

— Da, domnule? 

— Aşadar, hai să lămurim lucrurile. Dacă ţi-am înţeles 
corect raţionamentul, crezi că, încurajat de faptul că l-ai căptușit 
cu colanţi stacojii, domnul Fink-Nottle, când se va întâlni cu 
obiectul adoraţiei sale, va da din coadă şi, în general, îşi va lăsa 
gura slobodă. 

— Sunt de părere că îşi va pierde din timiditatea obişnuită, 
domnule. 

— Nu sunt de acord cu tine, Jeeves. 

— Nu, domnule? 

— Nu. De fapt, fără să mă exprim în modul cel mai 
elegant, consider că, dintre toate ideile ale dracu' de aiurite şi 


de tâmpite pe care le-am auzit la vremea mea, asta e cea mai 
idioată şi mai inutilă. N-o să ţină. Nici o şansă. Ai reuşit numai 
să-l supui pe domnul Fink-Nottle la cumplitele orori ale unui bal 
mascat, de pomană. 

Şi acum nu-i prima dată când se întâmplă una ca asta. Ca 
să fiu sincer, Jeeves, am observat deseori şi mai înainte o 
pornire la tine de a fi... care-i termenul? 

— N-aş putea spune, domnule. 

— Elocvent? Nu, nu e elocvent. Evaziv? Nu, nu e evaziv. 
îmi stă pe limbă. începe cu „e” şi înseamnă să faci cam prea 
tare pe deşteptul. 

— Elaborat, domnule? 

— Exact ăsta-i cuvântul pe care îl căutam. Prea elaborat, 
Jeeves, aşa ai des tendința să fii. Metodele tale nu sunt simple, 
nu sunt directe. Ascunzi problema sub o grămadă de chestii 
fanteziste care nu sunt de fond. Gussie n-are nevoie decât de 
sfatul unui frate mai înțelept, al unui om de lume cu sare şi 
piper. Aşa că îţi sugerez ca de acum încolo să laşi cazul ăsta pe 
mâna mea. 

— Prea bine, domnule. 

— la o pauză şi dedică-te treburilor casnice. 

— Prea bine, domnule. 

— Fără îndoială că în curând mă voi gândi la ceva simplu 
şi direct, însă foarte eficient pe termen lung. îmi propun să-l văd 
mâine pe Gussie. 

— Prea bine, domnule. 

— S-a făcut, Jeeves! 

Doar că a doua zi toate telegramele alea au început să 
sosească şi mărturisesc că, vreme de douăzeci şi patru de ore, 
nu m-am gândit nici un pic la bietul om, căci am avut destule 
probleme personale care să mă preocupe. 

Prima telegramă a sosit puţin după prânz, iar Jeeves mi-a 
adus-o cu băuturica de dinainte de masă. Era de la mătuşa 
Dahlia, trimisă din Market Snodsbury, un orăşel oarecare situat 
la vreo doi sau trei kilometri de reşedinţa ei de la ţară, mergând 
pe şoseaua principală. 

Suna în felul următor: 

Vino imediat. Travers. 

lar când zic că m-a buimăcit ca naiba, vorbesc mai serios 
ca niciodată. Un mesaj mai misterios, mi s-a părut mie, ca 


oricare alt mesaj trimis pe fir. L-am studiat într-o transă 
profundă vreme de două Martini seci şi încă un supliment. L-am 
citit de la coadă la cap. L-am citit de la cap la coadă. De fapt, 
îmi aduc vag aminte că l-am şi mirosit. Dar tot mă nedumerea. 

Adică, gândeşte-te la fapte. Trecuseră numai câteva ore 
de când mă despărţisem de mătuşa respectivă şi stătuserăm 
împreună aproape două luni. Şi cu toate astea, iat-o - cu sărutul 
de rămas-bun încă proaspăt pe obraz, ca să zic aşa - rugându- 
mă să mă întâlnesc din nou cu ea. Bertram Wooster nu era 
obişnuit cu un asemenea apetit nesăţios pentru compania lui. 
întreabă pe oricine mă cunoaşte şi o să-ţi spună că, după două 
luni de stat lângă mine, o persoană normală simte că 
deocamdată i-a ajuns. într-adevăr, am cunoscut oameni care nu- 
mi puteau îndura prezenţa mai mult de câteva zile. 

De aceea, înainte de a mă aşeza în faţa mâncării 
delicioase, am trimis răspunsul: 

Perplex. Explică. Bertie. 

La asta am primit o replică în timpul somnului de după- 
amiază: 

De ce naiba eşti perplex, tăntălăule? Vino imediat. 
Travers. 

Trei ţigări plus vreo două tururi de cameră, şi deja îmi 
pregătisem răspunsul: 

Cum adică să vin imediat? Complimente. Bertie. 

Ataşez răspunsul: 

Adică vino imediat, găgăuţă exasperant ce eşti. Ce crezi 
că am vrut să spun? Vino imediat sau aşteaptă blestemul unei 
mătuşi mâine cu prima poştă. Te pup. Travers. 

Am trimis apoi următorul mesaj, dorindu-mi să limpezesc 
pe deplin totul: 

Când spui „Vino”, vrei să spui „Vino la Brinkley Court”? lar 
când spui „Imediat”, vrei să spui „Imediat”? în ceaţă. Pierdut. 
Numai bine. Bertie. 

Am trimis-o pe asta în drum spre Trântori, unde am 
petrecut o după-amiază tihnită arun-când cu dexteritate cărţi de 
joc într-un joben, întorcându-mă în liniştea serii, am găsit 
răspunsul aşteptându-mă: 

Da, da, da, da, da, da, da. Nu contează dacă înţelegi sau 
nu. Doar vino imediat, aşa cum îţi spun, şi pentru numele lui 
Dumnezeu, termină cu sporovăială asta. Crezi că sunt făcută din 


bani, ca să-mi permit să-ţi trimit telegrame din zece în zece 
minute? Nu mai fi dobitoc şi vino de îndată. Te pup. Travers. 

În acest stadiu am simţit nevoia să aud şi o a doua părere. 
Am apăsat butonul soneriei. 

— Jeeves, am zis, o ciudăţenie de du-te-vino s-a 
manifestat dinspre Worcestershire. Citeşte astea, am spus, 
înmânându-i hârtiile în cauză. 

Le-a parcurs cu privirea. 

— Ce înţelegi din ele, Jeeves? 

— Cred că doamna Travers doreşte să veniţi imediat, 
domnule. 

— Ai dedus şi tu asta, nu-i aşa? 

— Da, domnule. 

— Şi mie mi-a lăsat aceeaşi impresie. Dar de ce, Jeeves? 
Pe toţi dracii, tocmai a avut două luni parte de mine. 

— Da, domnule. 

— şi mulţi consideră că doza medie pentru adulţi e de 
două zile. 

— Da, domnule. Apreciez chestiunea pe care o aduceţi în 
discuţie. Cu toate acestea, doamna Travers pare foarte 
insistentă. Cred că ar fi bine să vă supuneţi dorinţei sale. 

— Adică să o şterg într-acolo? 

— Da, domnule. 

— Păi, n-am cum să plec imediat. In noaptea asta amo 
conferinţă importantă la Trântori. Petrecerea de ziua de naştere 
a lui Pongo Twistleton, îţi aduci aminte? 

— Da, domnule. 

A urmat o scurtă pauză. Ne-am amintit amân-doi de mica 
neînțelegere care a apărut între noi. M-am simţit nevoit să 
pomenesc de ea. 

— N-ai deloc dreptate cu sacoul ăla marinăresc, Jeeves. 

— Există păreri şi păreri, domnule. 

— Când îl purtam la Cannes în cazinou, femeile frumoase 
îşi dădeau ghionturi şi şopteau „Cine e?” 

— Morala cazinourilor de pe continent este recunoscută 
drept prea puţin restrictivă, domnule. 

— lar când i l-am descris lui Pongo aseară, a fost fascinat. 

— într-adevăr, domnule? 


— Tot aşa şi ceilalţi care erau de faţă. Absolut toată lumea 
a admis că am pus mâna pe un lucru bun. Nici măcar un vot 
contra. 

— într-adevăr, domnule? 

— Sunt convins că până la urmă o să ajungi să te dai în 
vânt după sacoul ăsta marinăresc, Jeeves. 

— Mi-e teamă că nu, domnule. 

Am lăsat-o baltă. N-are nici un rost să te contrazici cu 
Jeeves în asemenea ocazii. „Căpos” este cuvântul care îţi vine 
pe buze. Oftezi şi treci peste asta. 

— Păi, oricum, revenind la ordinea de zi, nu pot să mă duc 
la Brinkley Court sau oriunde în altă parte deocamdată. Şi cu 
asta basta. Să-ţi spun cum o să fac, Jeeves. Dă-mi hârtie şi 
creion şi o să-i trimit o telegramă că o să fiu lângă ea cândva 
săptămâna viitoare sau peste două săptămâni. Pe toţi dracii, ar 
trebui să fie în stare să reziste fără mine câteva zile. îi trebuie 
numai niţică voinţă. 

— Da, domnule. 

— S-a făcut, atunci. O să-i trimit telegrama „Aşteaptă-mă 
de mâine în două săptămâni” sau aşa ceva. Artrebui să fie de- 
ajuns. Apoi o să şontâcăi până după colţ, o s-o expediezi şi gata. 

— Prea bine, domnule. 

Şi aşa s-a scurs anevoios ziua până când s-a făcut vremea 
să mă îmbrac pentru petrecerea lui Pongo. 

Pongo mă asigurase, în timp ce pălăvrăgeam despre asta 
cu o noapte în urmă, că chiolhanul de ziua lui de naştere o să fie 
la o scală calculată să zgâlţâie omenirea şi trebuie să spun că 
am participat şi la zaiafeturi mai puţin nostime. Era trecut bine 
de patru când am ajuns acasă şi abia aşteptam să mă vâr în 
aşternut. îmi amintesc numai că am bâjbâit după pat, m-am 
târât în el şi mi s-a părut că bibilica abia atinsese perna când m- 
a trezit scârţâitul uşii deschizându-se. 

Funcţionam în ralanti, dar am izbutit să-mi ridic o pleoapă. 

— Asta e ceaiul meu, Jeeves? 

— Nu, domnule, e doamna Travers. 

Şi o clipă mai târziu s-a auzit un sunet ca o vijelie 
formidabilă în rafale şi rubedenia a trecut pragul la şaptezeci şi 
cinci de kilometri pe oră, plină de avânt. 

S-a spus foarte corect despre Bertram Wooster că, deşi 
nimeni nu îi priveşte pe cei de acelaşi sânge cu el cu un ochi 


mai critic, mai necruţător şi mai vigilent, el este, fără doar şi 
poate, un om care se delectează recu-noscându-le meritele 
atunci când e cazul. şi dacă ai urmărit memoriile astea ale mele 
cu destulă luare-aminte, atunci eşti conştient că am avut 
frecvent ocazia să subliniez faptul că mătuşa Dahlia e în regulă. 

Ea este, dacă-ţi aduci aminte, cea care s-a căsătorit cu 
bătrânul Tom Travers en secondes nocesl, aşa cum cred că se 
zice, în anul când Bluebottle a câştigat la Cambridgeshire şi o 
dată m-a îndemnat să scriu un articol despre „Cu ce se îmbracă 
un bărbat dichisit” pentru revista pe care o conduce, Budoarul 
unei doamne. Are un suflet mare şi simpatic, şi e o plăcere să fii 
prieten la cataramă cu ea. în fardul ei spiritual nu găseşti nici o 
urmă din oroarea subtilă şi infernală care face dintr-un exponat 
precum, să zicem, mătuşa Agatha blestemul multor 

1. Ji. doua căsătorie” (fr.). 

comitate şi o ameninţare pentru toată lumea. Am cea mai 
mare stimă pentru mătuşa Dahlia şi niciodată nu m-am dat în 
lături să-i apreciez plin de cordialitate fair-play-ul, omenia şi, în 
general, firea de treabă. 

De aceea, ai putea să-ţi închipui cât de uimit am fost 
văzând-o lângă patul meu la o asemenea oră. Adică, am stat 
adeseori în casa ei şi îmi cunoaşte tabieturile. Ştie foarte bine 
că, până nu-mi beau ceaiul de dimineaţă, nu primesc nici o 
vizită. Să dea buzna peste mine într-un moment când ştia că 
solitudinea şi odihna sunt de bază nu mă puteam abţine să nu 
mi se pară prea puţin de nasul ei cumsecade. 

In plus, până la urmă ce treabă avea ea la Londra? Asta 
mă tot întrebam. Când o soţie conştiincioasă soseşte acasă 
după o absenţă de şapte săptămâni, nu te-ai aştepta de la ea 
să-şi ia din nou tălpăşiţa a doua zi după ce s-a întors. Te-ai 
aştepta să rămână prin partea locului, slujindu-şi soţul, stând la 
taclale cu bucătarul, hrănind pisica şi periind şpiţul -într-un 
cuvânt, să nu se clintească din loc. Aveam ochii mai mult decât 
împăienjeniţi, dar m-am căznit, pe cât îmi permiteau pleoapele 
mai mult sau mai puţin lipite una de alta, să-i arunc o privire 
aspră şi dojenitoare. 

N-a părut s-o descifreze. 

— Trezeşte-te, Bertie, tăntălăule! a tras ea un răcnet care 
m-a pălit între sprâncene şi a ieşit prin ceafă. 


Dacă mătuşa Dahlia are vreun defect, acela e că poate să 
se adreseze interlocutorului de vis-ă-vis de parcă acesta s-ar 
afla la un kilometru depărtare şi l-ar zări călărind printre câini. 
Fără îndoială, o reminiscență de pe vremea când considera că-şi 
pierde ziua dacă nu şi-o petrece la ţară hăituind vreo amărâtă 
de vulpe. 

l-am mai aruncat o privire aspră şi dojenitoare şi de data 
asta a înregistrat-o. însă nu a avut decât efectul de a o face să 
treacă la maliţiozităţi. 

— Nu mai clipi la mine aşa scârbos, a zis ea. Mă întreb, 
Bertie, a continuat, uitându-se ţintă la mine aşa cum îmi închipui 
că s-ar uita Gussie la vreo salamandră ieşită din comun, dacă ai 
cea mai mică idee despre cât de dezgustător arăţi. O corcitură 
între o scenă de orgie din filme şi vreo specie neevoluată de 
creaturi care umblă brambura prin iazuri. Presupun că azi- 
noapte ai ţinut-o numai în chefuri, nu? 

— Am participat la o recepţie, da, am spus cu răceală în 
voce. La petrecerea de ziua de naştere a lui Pongo Twistleton. 
N-am putut să-l dezamăgesc pe Pongo. Noblesse oblige. 

— Păi, scoală-te şi îmbracă-te. Am crezut că n-am auzit 
bine. 

— Să mă scol şi să mă îmbrac? 

— Da. 

M-am răsucit pe pernă cu un geamăt firav şi în acest 
moment Jeeves a intrat cu indispensabilul ceai. L-am înşfăcat 
aşa cum ar înhăţa unul care se îneacă o pălărie de paie. Una sau 
două sorbituri zdravene şi m-am simţit - n-aş spune refăcut, 
pentru că o petrecere ca a lui Pongo Twistleton nu e o treabă 
după care te refaci numai cu o gură de ceai, dar îndeajuns de 
aproape de forma obişnuită a lui Bertram, încât să-mi pot 
concentra gândurile asupra grozăviei care se abătuse asupra 
mea. Şi cu cât mă concentram mai dihai, cu atât mai puţin 
reuşeam să pătrund dedesubturile scenariului. 

— Ce-i asta, mătuşă Dahlia? m-am interesat. 

— Mi se pare că e ceai, a fost replica ei. Dar tu ştii mai 
bine. Tu bei din el. 

Dacă nu m-aş fi temut că vărs infuzia tămăduitoare, nu 
am nici o îndoială că aş fi făcut un gest nerăbdător. Ştiu că 
aveam chef de aşa ceva. 


— Nu vorbeam de conţinutul ceştii. Toate astea. Tu să dai 
buzna peste mine şi să-mi spui să mă scol şi să mă îmbrac, 
toată aiureala asta. 

— Am dat buzna peste tine, cum zici tu, pentru că se pare 
că telegramele mele n-au avut nici un efect. Şi ţi-am zis să te 
scoli şi să te îmbraci pentru că vreau să te scoli şi să te îmbraci. 
Am venit să te iau cu mine. îmi place tupeul tău, să-mi 
telegrafiezi că vii la anul sau când spuneai. Vii acum. Am o 
treabă pentru tine. 

— Dar nu vreau nici o treabă. 

— Ce vrei tu, băiete, şi ce ai să capeţi sunt două lucruri 
complet diferite. La Brinkley Court te aşteaptă o treabă de 
bărbat. Să fii gata până la ultimul nasture în douăzeci de 
minute. 

— Dar n-am cum să fiu gata până la nici un nasture în 
douăzeci de minute. Mă simt îngroMi s-a părut că-mi cântăreşte 
spusele. 

— Da, a zis. Bănuiesc că e omeneşte să-ţi dau o zi sau 
două ca să te refaci. Bine, atunci, te aştept cel târziu pe treizeci. 

— Dar, pe toţi dracii, ce-i cu toate astea? Ce vrei să spui 
cu „o treabă”? De ce o treabă? Ce fel de treabă? 

— îţi zic, numai să te opreşti puţin din vorbit. E o treabă 
uşurică şi agreabilă. O să-ţi placă. Ai auzit vreodată de Şcoala 
Secundară din Market Snodsbury? 

— Nu. 

— E o şcoală secundară din Market Snodsbury. 

l-am spus putintel cam înţepat că am ghicit şi eu asta. 

— Păi, de unde să ştiu că un individ cu o minte ca a ta o 
să priceapă atât de repede? a protestat ea. Bine, atunci. Şcoala 
Secundară din Market Snodsbury este, aşa cum ai bănuit şi tu, 
şcoala secundară din Market Snodsbury. Eu sunt unul dintre 
guvernatori. 

— Vrei să spui dintre guvernante. 

— Nu dintre guvernante. Ascultă, găgăuţă. La Eton exista 
o comisie de conducere formată din guvernatori, nu-i aşa? 
Foarte bine. Aşa că există una şi la Scoală Secundară din Market 
Snodsbury, iar eu fac parte din ea. lar ei m-au lăsat să pregătesc 
festivitatea de premiere. Festivitatea asta are loc în ultima - sau 
a treizeci şi una - zi din lună. Până aici ai înţeles? 


Am mai luat o înghiţitură din lichidul salvator şi am 
încuviinţat din cap. Chiar şi după petrecerea de ziua de naştere 
a lui Pongo Twistleton eram în stare să pricep nişte fapte atât de 
simple. 

— Te-am urmărit, da. Pricep ce vrei să spui, sigur. 
Şcoala... Secundară... Market... Snodsbury... Comisia de 
conducere... Festivitate de premiere... Mda. Dar ce au toate 
astea de-a face cu mine? 

— Tu o să înmânezi premiile. 

M-am zgâit la ea. Vorbele ei parcă n-aveau nici un sens. 
Păreau să fie nişte simple platitudini fără rost debitate de o 
mătuşă care stătuse prea mult la soare fără pălărie. 

— Eu? 

— Da. 

M-am zgâit din nou la ea. 

— Doar nu vrei să spui că eu? 

— Ba chiar tu, în persoană. 

M-am zgâit pentru a treia oară la ea. 

— Mă iei peste picior. 

— Nu te iau peste picior. Nimic nu m-ar putea face să-ţi 
ating piciorul înfiorător. Vicarul ar fi trebuit să oficieze, dar, când 
am ajuns acasă, am găsit o scrisoare de la el în care spunea că, 
din păcate, şi-a scrântit o labă şi că trebuie să se retragă. Poţi 
să-ţi închipui cum m-am simţit. Am telefonat în toate părţile. 
Nimeni nu a vrut să accepte. Şi apoi m-am gândit brusc la tine. 

M-am decis să-i retez toate aiurelile astea chiar de la 
început. Nimeni nu e mai dornic să facă servicii mătuşilor 
demne de laudă decât Bertram Wooster, dar există limite, şi 
încă pe deasupra nişte limite bine precizate. 

— Deci ai senzaţia că am de gând să împroşc cu premii la 
afurisitul ăla de Centru de Făcut Ţângăi, nu? 

— Da. 

— Şi să ţin un discurs? 

— Exact. 

Am râs batjocoritor. 

— Pentru numele lui Dumnezeu, nu începe să gargariseşti 
acum. E o chestiune serioasă. 

— Râdeam. 

— Ei, nu zău? Păi, mă bucur să văd că ai primit vestea cu 
atâta veselie. 


— Batjocoritor, i-am explicat eu. N-o s-o fac. Şi cu asta 
basta. Pur şi simplu nu o s-o fac. 

— Ba o s-o faci, Bertie, băiete, sau, dacă nu, n-o să-mi mai 
calci niciodată pragul. Şi ştii ce înseamnă asta. N-o să mai ai 
parte de nici o cină de-a lui Anatole. 

Un fior vârtos m-a cutremurat. Se referea la chef-ul ei, 
divinul maestru. Un monarh al profesiei sale, neîntrecut - nţ, 
neegalat -în a prepara feluri de mâncare din materia primă, ce 
se topesc în gura consumatorului final, Anatole fusese 
dintotdeauna magnetul care mă atrăgea spre Brinkley Court cu 
limba de-un cot. Multe dintre clipele mele de fericire au fost 
petrecute molfăind fripturile şi tocăniţele magnificului bărbat, iar 
perspectiva de a mi se interzice să mă înfrupt din ele pe viitor 
mă paraliza. 

— Ei nu, ce mama dracu'! 

— Ştiam eu că o să te bage-n sperieţi. Purcel nesătul ce 
eşti! 

Purceii nesătui n-au nimic de-a face cu asta, am zis eu cu 
o undă de aroganță în voce. Nu eşti un purcel nesătul dacă 
apreciezi mâncarea unui geniu. 

— Ei bine, aş putea spune că şi mie îmi place, a 
recunoscut rubedenia. Dar nu mai primeşti nici o îmbucătură 
dacă refuzi să faci treaba asta simplă, uşoară şi agreabilă. Nu, 
nici măcar să o adulmeci. Aşa că pune asta în portţigaretul tău 
de patruzeci de centimetri şi fumeaz-o. 

Am început să mă simt ca o jivină prinsă în capcană. 

— Dar de ce tocmai eu? Adică, ce am eu atât de special? 
Pune-ţi întrebarea asta. 

— Mi se-ntâmplă des să mi-o pun. 

— Adică, nu sunt genul. Trebuie să fii un mare mahăr ca 
să împărţi premii. Parcă-mi amintesc că pe vremea când eram la 
şcoală venea în general un prim-ministru sau aşa ceva. 

— O, dar asta se întâmpla la Eton. La Market Snodsbury 
nu suntem nici pe departe atât de pretenţioşi. Ne impresionează 
orice purtător de ghetre. 

— De ce nu-l pui pe unchiul Tom? 

— Unchiul Tom! 

— Păi, de ce nu? El are ghetre. 

— Bertie, a spus. O să-ţi zic de ce nu unchiul Tom. îţi 
aminteşti că am pierdut toţi banii ăia la bacara în Cannes? Păi, 


în curând va trebui să mă fofilez pe lângă Tom şi să-i dau 
vestea. Dacă, imediat după aceea, îl rog să-şi pună mănuşi de 
ceremonie şi joben şi să împartă premii la Şcoala Secundară din 
Market Snodsbury, atunci o să se întâmple un divorţ în familie. O 
să prindă cu un bold un bileţel în perniţa de ace şi o s-o 
zbughească pe uşă ca un iepure. Nu, băiete, tu eşti alesul, aşa 
că ai face bine să te împaci cu gândul. 

— Dar, mătuşă Dahlia, fii raţională. Te asigur că ţi-ai ales 
greşit omul. Nu mă pricep deloc la aşa ceva. Intreabă-l pe 
Jeeves cum am fost luat cu japca să ţin un discurs la o şcoală de 
fete. M-am făcut de râs în ultimul hal. 

— Am convingerea că te vei face de râs în ultimul hal şi pe 
treizeci şi unu ale lunii. De asta te şi vreau pe tine. Uite cum văd 
eu lucrurile: întrucât chestia o să fie obligatoriu un fiasco, măcar 
să ne alegem cu o distracţie pe cinste de pe urma lui. Osă mă 
distrez văzându-te cum înmânezi premiile alea, Bertie. Păi, nu te 
mai rețin, căci fără îndoială că vrei să-ţi faci exerciţiile suedeze. 
Te aştept peste o zi sau două. 

Şi cu aceste cuvinte necruțătoare, s-a grăbit să plece, 
lăsându-mă pradă celor mai sumbre emoţii. Păi, având parte de 
reacţia naturală după petrecerea lui Pongo şi de lovitura asta 
năucitoare, nu-i prea mult când zic că îmi simţeam sufletul ars 
cu fierul roşu. 

Si încă mă mai zvârcoleam în suferinţă când uşa s-a 
deschis şi Jeeves şi-a făcut apariţia. 

— Domnul Fink-Nottle a venit să vă vadă, domnule, m-a 
anunţat el. 

l-am aruncat una dintre privirile mele. 

— Jeeves, i-am zis, nu m-aş fi aşteptat la aşa ceva din 
partea ta. Eşti conştient că am fost treaz până la o oră târzie 
azi-noapte. Ştii că abia mi-am băut ceaiul. Nu poţi să nu cunoşti 
efectul pe care îl îre o voce entuziastă ca a mătuşii Dahlia 
asupra cuiva pe care îl doare capul. Şi totuşi tu vii şi-mi aduci 
Fink-Nottle-i. E ăsta momentul pentru un Fink sau vreun alt soi 
de Nottle? 

— Dar nu mi-aţi dat de înţeles, domnule, că doriţi să-l 
vedeţi pe domnul Fink-Nottle pentru a-l sfătui în legătură cu 
problemele sale? 

Asta, recunosc, mi-a deschis o nouă perspectivă. Prins în 
viitoarea sentimentelor mele, am uitat cu desăvârşire că am 


luat în grija mea interesele lui Gussie. Asta schimba lucrurile. Nu 
poţi să dai de-a azvâărlita cu un client. Adică, n-o să-l vezi pe 
Sherlock Holmes că refuză să primească clienţi numai pentru că 
a stat treaz până târziu la petrecerea de ziua de naştere a 
doctorului Watson. Mi-aş fi dorit ca individul să-şi fi ales o oră 
mai potrivită pentru a mă aborda, dar. întrucât părea să fie un 
soi de ciocârlan uman care îşi părăseşte cuibul umed la crăpatul 
zorilor, m-am gândit că mai bine îl primesc în audienţă. 

— Adevărat, am zis. Bine. Fă-i vânt înăuntru. 

— Prea bine, domnule. 

— Dar înainte de asta, adu-mi o băutură întăritoare din aia 
de-a ta. 

— Prea bine, domnule. 

Şi numaidecât s-a întors cu substanţa vitală. 

Am mai avut ocazia, îmi închipui, să vorbesc şi înainte 
despre aceste băuturi întăritoare ale lui Jeeves şi despre efectul 
lor asupra unui flăcău a cărui viaţă se ţine numai într-un fir de 
păr a doua zi dimineaţă. N-aş putea să vă spun ce conţin. El 
spune că un anumit sos, un gălbenuş de ou crud şi un praf de 
piper roşu, dar nimic n-o să mă convingă că doar atât. însă, 
oricum ar fi, după ce înghiţi una, efectele sunt uluitoare. 

Poate pentru o fracțiune de secundă, nu se întâmplă 
nimic. E ca şi cum Natura aşteaptă ţinându-şi respiraţia. Apoi, 
dintr-o dată, e ca şi cum ar fi sunat ceasul Judecăţii de Apoi şi ar 
fi venit cu o extraordinară înverşunare Sfârşitul Lumii. 

Focuri de tabără izbucnesc în toate părţile corpului. 
Abdomenul se încarcă zdravăn cu lavă topită. Un vânt straşnic 
pare să sufle peste lume, iar subiectul devine conştient de ceva 
similar unui ciocan pneumatic care îl izbeşte în ceafă. în timpul 
acestei faze, urechile îi ţiuie strident, ochii i se-nvârtesc în cap şi 
îl furnică pe lângă sprâncene. 

Şi apoi, exact când capeţi senzaţia că trebuie să-i 
telefonezi avocatului şi să-ţi aranjezi afacerile până nu e prea 
târziu, situaţia începe să se limpezească. Vântul încetează. 
Urechile se opresc din ţiuit. Păsările ciripesc. Suflătorii în alămuri 
încep să cânte. Soarele se ridică deasupra orizontului cu o 
smucitură. 

Şi o clipă mai târziu nu mai eşti conştient decât că pacea 
s-a aşternut în preajma ta. 


Acum, în timp ce goleam paharul, viaţa părea să 
înmugurească înăuntrul meu. îmi amintesc că Jeeves, indiferent 
cât de mult ar lua-o razna uneori în privinţa hainelor de gală şi a 
sfaturilor pentru îndrăgostiţi, a dat întotdeauna dovadă de talent 
retoric, vorbind o dată despre cineva care se ridică de pe 
lespedea fiinţei sale moarte spre lucruri mai înalte. Aşa se 
întâmpla şi cu mine acum. Am simţit că Bertram Wooster care 
stătea proptit pe perne devenise un Bertram mai puternic, mai 
bun şi mai rafinat. 

— Mulţumesc, Jeeves, am zis. 

— N-aveţi pentru ce, domnule. 

— Mi-a mers la inimă. Acum sunt în stare să dau piept cu 
problemele vieţii. 

— Mă bucur să aud asta, domnule. 

— Ce tâmpenie că nu am băut una din asta înainte de a o 
înfrunta pe mătuşa Dahlia! Insă e prea târziu să-mi mai fac griji 
acum. Povesteşte-mi de Gussie. Ce succes a avut la balul ăla 
mascat? 

— Nu a ajuns la balul mascat, domnule. M-am uitat la el 
niţeluş mustrător. 

— Jeeves, am spus, recunosc că după băutura aia a ta 
întăritoare mă simt mai bine, dar nu mă pune prea greu la 
încercare. Nu sta lângă patul meu de suferinţă vorbindu-mi în 
dodii. L-am îmbrâncit pe Gussie într-un taxi şi a pornit-o înainte, 
direct spre locul unde avea loc balul ăla mascat. Ar fi trebuit să 
ajungă acolo. 

— Nu, domnule. După cum am înţeles de la domnul Fink- 
Nottle, s-a suit în taxi fiind convins în sinea lui că serata la care 
fusese invitat se ţinea la nr. 17, în Suffolk Square, pe când de 
fapt întrunirea era la nr. 71, în Norfolk Terrace. Aceste rătăciri 
ale minţii nu sunt neobişnuite la cei care, precum domnul Fink- 
Nottle, sunt de tipul visător. 

— Greu de cap, s-ar mai putea zice. 

— Da, domnule. 

— ŞI? 

— Când a ajuns la nr. 17, în Suffolk Square, -domnul Fink- 
Nottle a încercat să scoată banii cu care să-şi plătească taxiul. 

— Ce l-a oprit? 

— Faptul că nu avea nici un ban la el, domnule. A 
descoperit că i-a uitat, laolaltă cu invitaţia, pe poliţa de 


deasupra şemineului din dormitorul în care stătea, în casa 
unchiului său. Prin urmare, rugându-l pe şofer să aştepte, a 
sunat la uşă, iar când a apărut majordomul, i-a cerut să 
plătească taxiul, adăugind că nu era nici o problemă fiindcă 
făcea parte dintre invitaţii la petrecere. Atunci majordomul a 
negat că ar şti ceva despre vreo petrecere. 

— Şi a refuzat să-şi scoată punga de la cingătoare? 

— Da, domnule. 

— După care... 

— Domnul Fink-Nottle i-a ordonat taxime-tristului să-l 
ducă înapoi la reşedinţa unchiului său. 

— Păi, şi de ce lucrurile nu s-au terminat cu bine? Tot ce 
avea de făcut era să intre, să ia banii şi biletul şi gata, ar fi 
zburdat de fericire. 

— Ar fi trebuit să menţionez, domnule, că domnul Fink- 
Nottle şi-a lăsat şi cheia de la intrare pe poliţa de deasupra 
şemineului din dormitor. 

— Ar fi putut suna la uşă. 

— A sunat la uşă, domnule, aproximativ cincisprezece 
minute. La capătul acestui interval de timp şi-a amintit că i-a 
permis îngrijitorului - casa era oficial închisă şi tot personalul 
plecase în concediu - să-şi viziteze fiul, marinar în Portsmouth. 

— Ei, drăcia dracului, Jeeves! 

— Da, domnule. 

— Indivizii ăştia visători ştiu cum să trăiască, nu-i aşa? 

— Da, domnule. 

— Şi ce s-a întâmplat după aia? 

— Se pare că domnul Fink-Nottle şi-a dat seama în acel 
moment că, faţă de taximetrist, se afla într-o poziţie care 
devenise cam ambiguă. Cifrele de pe aparatul de taxat 
atinseseră deja o sumă substanţială şi nu se afla în măsură să-şi 
respecte obligaţiile. 

— Ar fi putut să-i explice. 

— Nu poţi să-i explici aşa ceva unui taximetrist, domnule. 
Când a încercat să facă acest lucru, flăcăul s-a arătat sceptic în 
privinţa bunelor sale intenţii. 

— Eu mi-aş fi luat picioarele la spinare. 

— Aceasta este strategia care se pare că i-a dat prin cap 
şi domnului Fink-Nottle. A ţâşnit ca din puşcă, iar taximetristul, 
încercând să-l reţină, l-a înşfăcat de manta. Domnul Fink-Nottle 


a izbutit să se extragă din ea şi s-ar părea că priveliştea oferită 
de costumul de bal mascat de dedesubt l-a zguduit până în 
străfunduri pe taximetrist. Domnul Fink-Nottle mi-a adus la 
cunoştinţă că a auzit un soi de icnet şuierător şi, uitându-se 
înjur, a remarcat că bărbatul se ciucise lângă gard, acoperin-du- 
şi faţa cu mâinile. Domnul Fink-Nottle crede că se ruga. Fără 
îndoială că era un individ needucat şi superstiţios, domnule. 
Probabil un beţiv. 

— Păi, dacă nu a fost până atunci, pun pariu că a devenit 
unul imediat după aia. Bănuiesc că nici n-a prea avut răbdare 
până s-au deschis cârciumile. 

— E foarte posibil, domnule, ca în aceste condiţii să-i fi 
făcut cu ochiul un fortifiant. 

— în aceste condiţii şi lui Gussie, aş crede. Ce naiba a 
făcut după aia? Noaptea târziu, Londra - chiar şi ziua, de fapt - 
nu este un loc propice pentru un bărbat în colanţi stacojii. 

— Nu, domnule. 

— Provoacă niscaiva comentarii. 

— Da, domnule. 

— îl şi văd pe bietul flăcău furişându-se pe străduţe 
lăturalnice, fofilându-se pe alei, plon-jând în lăzi de gunoi. 

— Am înţeles de la domnul Fink-Nottle, domnule, că s-a 
întâmplat ceva cam în genul acesta. Până la urmă, după o 
noapte de coşmar, spre dimineaţă a reuşit să ajungă la locuinţa 
domnului Sipperley, unde a găsit găzduire şi un costum de 
schimb. 

M-am cuibărit între perne, cu o expresie cam crispată pe 
chip. E foarte frumos să faci servicii foştilor colegi de şcoală, dar 
nu mă puteam împiedica să cred că, dedicându-mă cauzei unui 
imbecil în stare oricând să raso-lească lucrurile, aşa ca Gussie, 
am acceptat un contract cam prea dificil pentru puterile unui 
om. Mi se părea că Gussie nu avea nevoie atât de sfatul unui om 
de lume cu sare şi piper, cât de o celulă capitonată la balamuc 
şi de vreo doi paznici care să aibă grijă să nu-i dea foc. 

Chiar aşa, pentru o clipă, m-a bătut gândul să renunţ la 
caz şi să i-l dau înapoi lui Jeeves. Dar m-a reţinut mândria 
Wooster-ilor. Când noi, Wooster-ii, ne punem pe treabă, nu ne 
vârâm atât de iute sabia în teacă. în plus, după afacerea aia cu 
sacoul marinăresc, orice manifestare de slăbiciune mi-ar fi fost 
fatală. 


— Presupun că-ţi dai seama, Jeeves; deşi nu-mi place să 
insist, totuşi trebuie să pun punctul pe i, că totul a fost din vina 
ta? 

— Domnule? 

— Nu-ţi foloseşte la nimic dacă spui „Domnule?”. Ştii că 
aşa e. Dacă n-ai fi insistat atâta să se ducă la balul ăla - o 
acţiune dementă, aşa cum am bănuit încă de la început - nu s- 
ar fi întâmplat una ca asta. 

— Da, domnule, dar mărturisesc că nu am prevăzut... 

— întotdeauna să prevezi tot, Jeeves, am spus cam tăios. 
E singura cale. Dacă i-ai fi îngăduit să poarte un costum de 
Pierrot, lucrurile nu ar fi ieşit aşa. Un costum de Pierrot are 
buzunare. Totuşi, am continuat cu mai multă blândeţe, să nu 
mai vorbim acum despre asta. Dacă ai învăţat ce se întâmplă 
când umbli haihui în colanţi stacojii, atunci ai tras niscaiva 
foloase. Gussie încă mă aşteaptă, spui. 

— Da, domnule. 

— Atunci, fă-i vânt încoace şi o să văd ce pot face pentru 
el. 

De cum a intrat, am observat că Gussie încă mai suferea 
de pe urma cumplitei experienţe. Avea chipul palid, ochii 
asemenea unor agrişe, urechile pleoştite şi, în general, 
înfăţişarea unui individ care a trecut printr-un furnal şi s-a 
împotmolit în vreo maşinărie. M-am săltat un pic pe perne şi l- 
am privit cu atenţie. Venise momentul, am observat eu, când 
era nevoie de primul ajutor şi m-am pregătit să mă pun pe 
treabă. 

— Ei bine, Gussie. 

— Bună, Bertie. 

— Noroc. 

— Noroc. 

Terminând cu politeţurile, am simţit că sosise clipa să 
pomenesc cu delicateţe de trecut. 

— Am auzit că ai pus-o niţeluş de mămăligă. 

— Da. 

— Mulțumită lui Jeeves. 

— N-a fost vina lui Jeeves. 

— Numai din vina lui Jeeves. 

— Nu cred. Mi-am uitat banii şi cheia... 


— Acum mai bine lasă-l pe Jeeves. Pentru că, dacă vrei să 
ştii, am zis, ajungând la concluzia că e mai bine să-l pun imediat 
la curent cu starea lucrurilor, nu se mai ocupă de mica ta 
problemă. 

Asta a părut să-l lovească din plin. Fălcile i-au căzut, 
urechile i s-au pleoştit şi mai dihai. Arătase ca un peşte mort. 
Acum arăta ca un peşte şi mai mort, unul de anul trecut, azvârlit 
pe vreo plajă părăsită şi lăsat la cheremul vântului şi valurilor. 

— Ce? 

— Da. 

— Doar nu vrei să spui că Jeeves nu mai are de gând să... 

— Ba da. 

— Dar, la dracu... 

Am fost blând, dar ferm. 

— O să-ţi fie mai bine fără el. Cu siguranţă că experienţa 
teribilă pe care ai avut-o în noaptea asta îngrozitoare ţi-a dat 
deja de înţeles că Jeeves are nevoie de o pauză. Chiar şi cei mai 
pătrunzători gânditori mai trec uneori printr-o pasă proastă. 
Asta i s-a întâmplat şi lui Jeeves. Am bănuit de ceva vreme că îl 
pândeşte. Şi-a ieşit din formă. Are nevoie să i se mai curețe 
bujiile. Nu mă îndoiesc că asta vine ca un şoc pentru tine. 
Presupun că ai venit aici în dimineaţa asta ca să-i ceri sfatul, nu? 

— Bineînţeles că da. 

— In ce problemă? 

— Madeline Bassett s-a dus să stea la ţară cu unii şi vreau 
să ştiu ce crede el că ar trebui să fac. 

— Păi, cum spuneam, Jeeves nu se mai ocupă de cazul 
tău. 

— Dar, Bertie, pe toţi dracii... 

— Jeeves, am zis eu cu o undă de asprime în voce, nu se 
mai ocupă de cazul tău. Eu sunt acum singur la comandă. 

— Dar ce naiba ai putea face? Mi-am înăbuşit indignarea. 
Noi, Wooster-ii, suntem imparţiali. Putem totuşi să facem o 
excepţie pentru cei care se plimbă ţanţoşi pe străzile Londrei 
toată noaptea în colanţi stacojii. 

— O să vedem, am spus calm. la loc şi hai să discutăm. 
Sunt nevoit să zic că lucrurile mi se par destul de simple. Spui 
că fata asta s-a dus în vizită la prieteni în provincie. E evident că 
trebuie să ajungi şi tu acolo şi să te ţii scai de ea. Elementar. 

— Dar nu pot să mă bag pe gâtul unor necunoscuţi. 


— Nu-i cunoşti pe oamenii ăştia? 

— Bineînţeles că nu. Nu cunosc pe nimeni. Mi-am ţuguiat 
buzele. Asta părea să complice oarecum lucrurile. 

— Tot ce ştiu e că se numesc Travers şi că locul e Brinkley 
Court din Worcestershire. 

Mi-am desţuguiat buzele. 

— Gussie, am zis, zâmbindu-i părinteşte, a fost ziua ta 
norocoasă când Bertram Wooster s-a interesat de problemele 
tale. După cum am prevăzut de la început, pot să aranjez totul. 
în după-amiaza asta o să te duci la Brinkley Court ca oaspete de 
onoare. 

A început să dârdâie ca o piftie. Bănuiesc că pentru un 
novice ar putea fi mereu o experienţă palpitantă să mă vadă 
cum conduc ostilitățile. 

— Dar, Bertie, doar nu vrei să spui că îi cunoşti pe aceşti 
Travers? 

— Ei sunt mătuşa mea, Dahlia. 

— Ei, fir-aş al dracu'! 

— Acum înţelegi, am remarcat eu, cât de norocos eşti că 
mă ai de partea ta. Te duci la Jeeves şi el ce face? Te îmbracă în 
colanţi stacojii, îţi pune una dintre cele mai scârboase bărbi 
false pe care le-am văzut vreodată şi apoi te trimite la baluri 
mascate. Rezultatul, zbucium sufletesc şi nici un progres. Apoi 
preiau eu comanda şi te pun pe drumul cel bun. Ar fi putut 
Jeeves să te strecoare la Brinkley Court? Nici o şansă. Mătuşa 
Dahlia nu e mătuşa lui. îţi spun toate astea doar aşa. 

— Pe cinstea mea, Bertie, nici nu ştiu cum să-ţi 
mulţumesc. 

— Dragul meu prieten! 

— Dar, stai puţin. 

— Ce mai e? 

— Ce fac după ce ajung acolo? 

— Dac-ai şti cum e Brinkley Court, n-ai mai pune o 
asemenea întrebare. în ambianța aia romantică nu poţi s-o dai 
în bară. De-a lungul secolelor îndrăgostiţi faimoşi au pus la cale 
formalităţile preliminare la Brinkley. Locul pur şi simplu pute de 
atmosferă. O s-o iei pe fată la plimbări umbrite. O să stai 
împreună cu ea pe pajişti umbrite. O să vâsleşti pe lac împreună 
cu ea. Şi treptat o să te trezeşti ajungând în punctul în care... 

— Pe cinstea mea, cred că ai dreptate. 


— Bineînţeles că am dreptate. M-am logodit de trei ori la 
Brinkley. N-a ieşit nimic, dar faptul rămâne în picioare. Şi m-am 
dus acolo fără nici cea mai vagă idee că o să mă las în voia unei 
asemenea pasiuni gingaşe. N-am avut nici cea mai mică intenţie 
să cer pe cineva în căsătorie. însă nici n-am ajuns bine în ţinutul 
ăla romantic, că m-am şi trezit ţinându-mă după prima fată care 
mi-a picat sub ochi şi făcându-mi harcea-parcea sufletul în faţa 
ei. E ceva în aer. 

— înţeleg limpede ce spui. Asta e exact ce vreau să fiu şi 
eu în stare să fac, să o iau treptat. lar la Londra - afurisit să fie 
oraşul ăsta - e aşa o agitaţie, că n-ai nici o şansă. 

— Mda. Te vezi cu o fată cam cinci minute pe zi şi, dacă 
vrei s-o rogi să se căsătorească cu tine, trebuie să te năpusteşti 
asupra ei de parc-ai încerca să înşfaci inelul de aur în timp ce te 
dai în căluşei. 

— Aşa e. Londra te năuceşte. O să fiu cu totul alt om la 
ţară. Ce noroc că alde Travers s-a dovedit a fi mătuşa ta. 

— Nu ştiu ce vrei să spui cu faptul că s-a dovedit a fi 
mătuşa mea. A fost dintotdeauna mătuşa mea. 

— Adică, ce nemaipomenit că tocmai la mătuşa ta va sta 
Madeline. 

— Nicidecum. Ea şi verişoara mea Angela sunt prietene 
apropiate. La Cannes a stat mereu cu noi. 

— O, ai cunoscut-o pe Madeline la Cannes, nu-i aşa? Pe 
cinstea mea, Bertie, a zis sărmana şopârlă cu evlavie în voce, 
mi-aş fi dorit s-o văd la Cannes. Ce minunat cred că arăta în 
costum de baie! O, Bertie... 

— Mda, am zis puţin glacial. 

Chiar şi după ce îţi revii după una dintre bombele 
straşnice ale lui Jeeves, tot nu-ţi doreşti aşa ceva după o noapte 
grea. Am atins butonul soneriei şi, după ce Jeeves şi-a făcut 
apariţia, i-am cerut să-mi aducă un formular de telegramă şi un 
creion. Apoi i-am scris un mesaj cu cuvinte meşteşugite mătuşii 
Dahlia, înştiinţând-o că îl trimit azi pe prietenul meu, Augustus 
Fink-Nottle, la Brinkley, pentru a se bucura de ospitalitatea ei, şi 
i l-am înmânat lui Gussie. 

— Pune-o la prima poştă pe lângă care treci, am zis. O s-o 
găsească aşteptând-o când se întoarce. 


Gussie s-a grăbit să o şteargă, fluturând telegrama şi 
arătând ca un prim-plan cu Joan Crawford, iar eu m-am răsucit 
spre Jeeves şi i-am făcut un rezumat al acţiunilor mele. 

— Simplu, vezi, Jeeves? Nimic elaborat. 

— Nu, domnule. 

— Nimic tras de păr. Nimic forţat sau bizar. Numai leacuri 
naturale. 

— Da, domnule. 

— Asta e atacul care ar fi trebuit pornit. Cum se spune 
când două persoane de sexe diferite sunt aruncate laolaltă într- 
un loc izolat, se întâlnesc zi de zi şi petrec multă vreme 
împreună? 

— Proximitate” este cuvântul pe care îl căutaţi, domnule? 

— Da. Mizez totul pe proximitate, Jeeves. Proximitatea, în 
opinia mea, o să rezolve totul. Acum, după cum ştii, Gussie e ca 
o gelatină în prezenţa ei. Dar pune-ţi întrebarea cum o să se 
simtă peste vreo săptămână, după ce în fiecare zi s-au servit 
împreună din cârnaţii puşi pe acelaşi platou la micul dejun. 
Tăind aceeaşi şuncă, scoțând cu lingura slănina şi rinichii 
obşteşti - păi. 

„„„M-am întrerupt brusc. Mă trăsnise o idee. 

— La dracu', Jeeves! 

— Domnule? 

— Uite un exemplu de cum trebuie să te gândeşti la toate. 
M-ai auzit pomenind de cârnaţi, rinichi, slănină şi şuncă. 

— Da, domnule. 

— Păi, nu trebuie să existe aşa ceva. E o atitudine complet 
greşită. Dă-mi formularul ăla de telegramă şi creionul. Trebuie 
să-l avertizez fără întârziere pe Gussie. Ce trebuie el să facă e 
să-i dea fetei ăsteia impresia că se ofileşte pe picioare din 
dragoste pentru ea. Asta nu se poate dacă molfăi cârnaţi. 

— Nu, domnule. 

— Foarte bine, atunci. 

Şi, luând formularul şi c, am conceput următoarele: 

Fink-Nottle. 

Brinkley Court. 

Market Snodsbury Worcestershire Renunţă la cârnaţi. 
Evită şunca. Bertie. 

— Trimite-o acum, Jeeves, imediat. 

— Prea bine, domnule. 


M-am cufundat din nou între perne. 

— Ei bine, Jeeves, am zis, vezi cum am trecut la cârmă? 
Observi ce control am asupra situaţiei? Nu mă îndoiesc că acum 
îţi dai seama cât ai avea de câştigat dacă mi-ai studia metodele. 

— Cu siguranţă, domnule. 

— Nici măcar acum nu înţelegi pe deplin extraordinara 
iscusinţă de care am dat dovadă. Ştii de ce a venit mătuşa 
Dahlia azi-dimi-neaţă? A venit să-mi spună că trebuie să împart 
premiile la o şcoală afurisită din Market Snodsbury din al cărei 
comitet de conducere face parte. 

— într-adevăr, domnule? Mi-e teamă că nu vi se va părea 
o sarcină prea agreabilă. 

— O, dar n-am de gând s-o fac. Am de gând să i-o vâr pe 
gât lui Gussie. 

— Domnule? 

— Jeeves, îmi propun să-i scriu mătuşii Dahlia şi să-i spun 
că nu pot veni, sugerându-i să-l asmuţă pe el asupra locatarilor 
din casa de corecție în locul meu. 

— Dar dacă domnul Fink-Nottle refuză, domnule? 

— Să refuze? îl vezi tu refuzând? Zugră-veşte-ţi în minte 
imaginea, Jeeves. Scena e sufrageria din Brinkley. Gussie 
înghesuit într-un colţ, cu mătuşa Dahlia proţăpită în faţa lui, 
scoțând sunete de vânătoare. Te mai întreb o dată, Jeeves, îl 
vezi tu refuzând? 

— Nu cu uşurinţă, domnule, sunt de acord. Doamna 
Travers are o personalitate puternică. 

— N-o să aibă nici o şansă să refuze. Singura lui cale de 
scăpare ar fi să o ia la sănătoasa. Şi nu poate să o ia la 
sănătoasa, pentru că vrea să fie lângă domnişoara Bassett. Nu, 
Gussie va trebui să se alinieze în formaţie, iar eu o să fiu salvat 
de la o treabă care mărturisesc că mi-a făcut sufletul să se 
înfioare. Să mă urc pe un podium şi să rostesc un discurs scurt 
şi bărbătesc în faţa unor şcolari respingători! La dracu', Jeeves. 
Am mai trecut o dată prin asta, nu? îţi mai aduci aminte şcoala 
aia de fete? 

— Foarte limpede, domnule. 

— Cât de tare m-am făcut de râs! 

— Fără îndoială că v-am văzut şi în situaţii mai 
avantajoase, domnule. 


— Mai adu-mi încă o specialitate din aia formidabilă de-a 
ta, Jeeves. Faptul că am scăpat ca prin urechile acului de o 
asemenea nenorocire m-a vlăguit de tot. 

Presupun că mătuşii Dahlia i-a luat în jur de trei ore să se 
întoarcă la Brinkley, pentru că trecuse binişor de vremea 
prânzului când a sosit telegrama ei. Părea o telegramă trimisă în 
toiul unui acces de emoţii incandescente, la vreo două minute 
după ce o primise pe a mea. 

lată cum suna: 

Am să consult un avocat care să-mi spună dacă sucirea 
gâtului unui nepot idiot este considerată o crimă. Dacă nu, 
atunci păzeşte-te bine. Consideră că te-ai purtat la limita 
răbdării. 

De ce vrei să-mi vâri aşa pe gât prieteni de-ai tăi 
nesuferiţi? Crezi că Brinkley Court e o colonie de leproşi sau ce? 
Cine-i Spink-Bottle ăsta? Te pup. Travers. 

Mă aşteptam la o primă reacţie de felul ăsta. l-am replicat 
pe un ton paşnic: 

Nu Bottle1. Nottle. Complimente. Bertie. 

Aproape imediat după ce a expediat ţipătul sfâşietor de 
mai sus, probabil că a sosit şi Gussie, pentru că nici nu trecuseră 
douăzeci de minute când am primit următoarele: 

Telegrama cifrată semnată de tine a ajuns aici. Sună aşa: 
„Renunţă la cârnaţi. Evită şunca”. Trimite urgent cheia cifrului. 
Fink-Nottle. 

Am replicat: 

Şi rinichii. Salutare. Bertie. 

Am mizat totul pe speranţa că Gussie o să facă o impresie 
favorabilă gazdei sale, bizuin-du-mă pe faptul că era unul dintre 
acei băr-baţi-marionetă, timizi şi ascultători, care îţi ung pâinea 
cu unt şi îţi umplu ceaşca cu ceai, pe care o femeie de genul 
mătuşii Dahlia îi îndrăgeşte aproape întotdeauna de cum dă 
ochii cu ei. Că nu mi-am supraestimat perspicacitatea 

1. „Sticlă” (engl.). 

mi-a dovedit-o următoarea depeşă care, am observat eu 
cu plăcere, ispitea printr-o proporţie vizibil mai mare din laptele 
bunătăţii umane. lat-o: 

Ei bine, prietenul ăsta al tău a ajuns aici şi pot spune că 
pare mai puţin înapoiat decât mă aşteptam, având în vedere că 
îţi e prieten. Un palavragiu cu ochii cam bulbucaţi, dar, una 


peste alta, politicos, curat şi, fără îndoială, foarte informat 
despre salamandre. Mă gândesc să-i aranjez o serie de 
conferinţe pe aici. Totuşi îmi place ce tupeu ai să-mi foloseşti 
casa pe post de hotel de staţiune estivală şi o să-ţi mai spun 
vreo câteva despre acest subiect când vii aici. Te aştept pe 
treizeci. Adu ghetre. Te pup. Travers. 

Am răspuns la acestea: 

După ce mi-am consultat agenda, văzut că mi-e imposibil 
să ajung Brinkley Court. Regret nespus. Pa-pa. Bertie. 

Replica ei avea un ton mai lugubru: 

O, deci aşa stă treaba, nu? Tu şi agenda ta, nu zău? 
Regreţi nespus pe dracu'. Dă-mi voie să-ţi spun, amice, că o să 
regreţi al naibii de mult dacă nu vii. Dacă-ţi închipui numai 
pentru o clipă că o să scapi fără să împărţi premiile alea, atunci 
greşeşti teribil. Regret nespus Brinkley Court la o sută cincizeci 
de kilometri de Londra, căci nu pot să arunc cu o cărămidă după 
tine. Te pup. Travers. 

Atunci mi-am testat norocul, să câştig sau să pierd totul. 
Nu era momentul să fac economii meschine. M-am desfăşurat 
fără să ţin seama de costuri: 

Nu, dar pe toţi dracii, ascultă-mă. Sincer, nu mă vrei pe 
mine. Pune-l pe Fink-Nottle să distribuie premiile. E distribuitor 
din născare şi o să-ţi facă cinste. Mă aştept cu încredere ca 
Augustus Fink-Nottle în postura de Maestru de Ceremonii în data 
de treizeci şi unu ale lunii să facă mare vâlvă. Nu rata această 
şansă măreaţă, care s-ar putea să nu se mai repete. Servus. 
Bertie. 

A urmat o oră de suspans cu sufletul la gură, după care au 
sosit veştile îmbucurătoare: 

Păi, bine. Există ceva adevăr în ce spui, presupun. 
Consideră-te un vierme trădător şi o budincă lasă, neserioasă şi 
demnă de dis-preţ, dar l-am rezervat pe Spink-Bottle. Atunci 
rămâi unde eşti şi sper că o să fii călcat de un omnibuz. Te pup. 
Travers. 

Uşurarea, după cum îţi poţi imagina, a fost uluitoare. O 
mare greutate părea că mi se rostogolise de pe inimă. Era ca şi 
cum cineva ar fi turnat în mine băuturi întăritoare de-ale lui 
Jeeves printr-o pâlnie. Am cântat în timp ce mă îmbrăcam 
pentru cină. La Trântori am fost atât de vesel şi de bine dispus, 
încât s-au primit mai multe reclamaţii. lar când am ajuns acasă 


şi m-am vârât în vechiul meu pat, am adormit ca un prunc, la 
cinci minute după ce mi-am inserat trupul între cearşafuri. Mi se 
părea că întreaga poveste zbuciumată putea fi acum 
considerată definitiv încheiată. 

Prin urmare, imaginează-ţi ce uimit am fost când, 
trezindu-mă a doua zi dimineaţă şi ridicându-mă în capul oaselor 
pentru a mă înfige în ceaiul matinal, am zărit pe tavă o altă 
telegramă. 

Inima mi-a zvăcnit. S-ar fi putut oare ca mătuşa Dahlia să 
se fi răzgândit peste noapte? S-ar fi putut oare ca Gussie, 
nesimţindu-se în stare să înfrunte corvoada care îl aştepta, să îşi 
fi luat tălpăşiţa în timpul nopţii, cobo-rând pe burlan? Cu aceste 
speculaţii colcăin-du-mi prin bostan, am rupt plicul şi, după ce i- 
am văzut conţinutul, am scos un chelălăit de uimire. 

— Domnule? a zis Jeeves, oprindu-se lângă uşă. 

Am mai citit o dată drăcovenia. Da, am înţeles bine 
punctul esenţial. Nu, nu m-am înşelat în fond. 

— Jeeves, am spus, ştii ceva? 

— Nu, domnule. 

— O cunoşti pe verişoara mea, Angela? 

— Da, domnule. 

— II cunoşti pe tânărul Tuppy Glossop? 

— Da, domnule. 

— Au rupt logodna. 

— îmi pare rău să aud aceasta, domnule. 

— Am aici un mesaj de la mătuşa Dahlia care fix asta zice. 
Mă întreb de ce s-au certat. 

— N-aş putea spune, domnule. 

— Bineînţeles că nu. Nu fi tembel, Jeeves. 

— Nu, domnule. 

Am căzut pe gânduri. Eram profund tulburat. 

— Ei bine, asta înseamnă că trebuie să ne ducem azi la 
Brinkley. Mătuşa Dahlia e fără îndoială foarte tulburată şi locul 
meu e alături de ea. Mai bine faci bagajele în dimineaţa asta şi 
iei trenul de 12.45. Eu am o întâlnire la prânz, aşa că te voi 
urma cu maşina. 

— Prea bine, domnule. Am mai cugetat niţel. 

— Trebuie să zic că vestea m-a zguduit zdravăn, Jeeves. 

— Cu siguranţă, domnule. 


— Foarte vârtos. Angela şi Tuppy... Nt, nţ! Păi, se 
potriveau ca tapetul pe perete. Viaţa e plină de tristeţe, Jeeves. 

— Da, domnule. 

— Şi totuşi aşa e. 

— Fără îndoială, domnule. 

— S-a făcut, atunci. Pregăteşte-mi baia. 

— Prea bine, domnule. 

În acea după-amiază am meditat nestânjenit în vreme ce 
mă apropiam de Brinkley, la volanul vechii mele maşini cu două 
locuri. Vestea rupturii sau despărțirii dintre Angela şi Tuppy mă 
tulburase teribil. 

Vezi tu, dintotdeauna văzusem cu ochi buni combinaţia 
plănuită dintre cei doi. Deseori, când un tip pe care îl cunoşti îşi 
propune să se căsătorească cu o fată pe care o ştii, te trezeşti 
încreţindu-ţi un pic fruntea, muşcându-ţi buza de jos plin de 
îndoieli şi simțind că el, ea sau amândoi ar trebui avertizaţi cât 
mai e timp. 

Dar nu am simţit nimic de genul ăsta faţă de Tuppy şi 
Angela. Tuppy, când nu se face de râs, e un tip straşnic. Tot aşa, 
şi Angela e o ţipă straşnică. Şi, în ceea ce priveşte dragostea 
dintre ei, întotdeauna mi s-a părut că n-ai fi prea departe de 
adevăr dacă i-ai descrie ca două inimi care bat la unison. 

E adevărat, s-au mai ciondănit ei uneori, mai ales o dată, 
când Tuppy - cu ceea ce ela zis că era o sinceritate neînfricată, 
iar eu am considerat că e o neghiobie cruntă - i-a spus Angelei 
că noua ei pălărie o face să semene cu un pechinez. Dar în orice 
poveste de dragoste trebuie să te aştepţi şi la câte o ceartă din 
când în când, plus că după acel incident am presupus că el şi-a 
învăţat lecţia şi că de atunci încolo viaţa o să le fie ca un cântec 
dulce şi măreț. 

lar acum această destrămare complet neprevăzută a 
relaţiilor diplomatice şi-a scos capul la iveală ca dintr-o capcană. 

l-am dedicat problemei crema creierului woosterian 
întregul drum, dar continua să mă depăşească ce ar fi putut să 
provoace această izbucnire a ostilităţilor şi mi-am înfipt cu 
nădejde piciorul în accelerator pentru a ajunge la mătuşa Dahlia 
cu cea mai mare viteză posibilă ca să aflu dedesubturile afacerii 
direct de la sursă. Şi cu cei şase cilindri funcţionând de minune, 
am scos un timp bun şi m-am trezit stând de vorbă între patru 


ochi cu rubedenia, puţin înainte de ora la care se servesc 
cocteilurile de seară. 

Părea încântată să mă vadă. De fapt, chiar mi-a spus că e 
încântată să mă vadă - o declaraţie pe care nici o altă mătuşă 
de pe listă nu s-ar fi simţit obligată să o facă, reacţia obişnuită a 
celor dragi şi apropiaţi în faţa spectacolului oferit de sosirea în 
vizită a lui Bertram fiind un soi de oroare bolnavă. 

— Frumos din partea ta că vii în sprijinul meu, Bertie, a zis 
ea. 

— Locul meu e alături de tine, mătuşă Dahlia, i-am 
răspuns. 

Am putut remarca dintr-o singură p. că nefericita afacere 
o afectase destul de puternic. 

Mutra ei de obicei atât de voioasă era posomorită şi 
zâmbetul ei simpatic strălucea prin abs. Am strâns-o de mină 
consolator pentru a-i sugera că inima îmi sângerează pentru ea. 

— Ce porcărie, draga mea rudă de sânge, am spus. Mi-e 
teamă că ai trecut prin vremuri grele. Probabil că eşti 
îngrijorată. 

A fornăit emoţionată. Arăta ca o mătuşă care tocmai a 
muşcat dintr-o stridie alterată. 

— E bine spus îngrijorată. N-am avut parte de nici o clipă 
tihnită de când m-am întors de la Cannes. Chiar din clipa când 
am pus piciorul peste afurisitul ăsta de prag, a zis mătuşa 
Dahlia, revenind temporar la argoul entuziast de pe terenul de 
vânătoare, toate merg cu susu-n jos. Mai întâi s-a ivit 
încurcătura aia cu împărţitul premiilor. 

În această clipă a făcut o pauză pentru a-mi arunca o 
privire. 

— îmi propusesem să vorbesc pe şleau cu tine despre 
purtarea ta în legătură cu asta, Bertie, a zis ea, pusesem 
deoparte câteva chestii straşnice. Dar, întrucât ai venit până aici 
să mă sustii, presupun că trebuie să te las în pace. Şi oricum, 
probabil că e mai bine că ţi-ai evitat obligaţiile în modul ăla laş 
şi greţos. Am impresia că Spink-Bottle ăsta al tău o să fie bun. 
Numai să se abţină de la salamandre. 

— Vorbeşte despre salamandre? 

— Da. Ţintuindu-mă cu un ochi sticlos, aidoma unui 
marinar din moşi-strămoşi. Dar dacă aş fi avut de îndurat numai 


asta, nu m-ar fi deranjat. Mă îngrijorează ce spune Tom când 
începe să vorbească. 

— Unchiul Tom? 

— Mi-aş dori să-i poţi spune şi altfel în afară de „unchiul 
Tom”, a zis mătuşa Dahlia cam morocănoasă. De fiecare dată 
când îi spui aşa, mă aştept să-l văd înnegrindu-se şi înce-pând 
să cânte la banjol. Da, unchiul Tom, dacă vrei să ştii. Va trebui 
să-i spun în curând despre toţi banii ăia pierduţi la bacara şi, 
când o să se întâmple, o să sară în sus ca o rachetă. 

— Totuşi, fără doar şi poate, Timpul vindecă tot... 

— Timpul vindecă totul pe dracu'. Trebuie să scot de la el 
un cec de cinci sute de lire pentru Budoarul unei doamne până 
cel târziu pe trei august. 

Mi-a stârnit curiozitatea. Pe lângă interesul firesc al unui 
nepot faţă de săptămânalul distins al mătuşii lui, am avut tot 
timpul o slăbiciune pentru Budoarul unei doamne încă de când 
am contribuit la ea cu articolul „Cu ce se îmbracă un bărbat 
dichisit”. Cam siropos, se poate, dar noi, jurnaliştii, nutrim 
asemenea sentimente. 

— Budoarul e pe ducă? 

— O să fie dacă Tom nu scuipă banii. Are nevoie de ajutor 
până trece hopul. 

— Dar nu trecea hopul şi acum doi ani? 

— Ba da. Şi încă mai face asta. Până nu conduci un 
săptămânal pentru femei, nu ştii ce sunt alea hopuri. 

1. Aluzie la celebrul roman Coliba unchiului Tom de Harriet 
Beecher Stowe (1811-1896). 

— Şi tu crezi că şansele să te vâri pe sub unchiul... pe sub 
pielea unchiului meu sunt mici? 

— O să-ţi spun ceva, Bertie. Până acum, când am avut 
nevoie de subvenţii, am izbutit întotdeauna să mă duc la Tom în 
dispoziţia veselă şi încrezătoare a unui copil singur la părinţi 
care îşi înduioşează tatăl indulgent ca să-i dea bani pentru 
cremă de ciocolată. Numai că abia a primit o cerere de la cei cu 
impozitele pentru încă cincizeci şi opt de lire, un şiling şi trei 
peni şi, de când m-am întors, nu vorbeşte decât despre faliment, 
tendinţa sinistră spre socialism a legislaţiei şi despre ce o să se 
aleagă de noi toţi. 

Puteam să cred cu uşurinţă aşa ceva. Tom ăsta avea o 
caracteristică pe care am mai sesizat-o şi la alţi bărbaţi putred 


de bogaţi. Prinde-l la înghesuială ca să-ţi dea cea mai prăpădită 
sumă de bani şi o să cârâie de-l auzi din cel mai îndepărtat colţ 
al lumii. Are bani cu găleata, dar îi displace să renunţe la ei. 

— Dacă n-ar fi fost mâncarea lui Anatole, mă îndoiesc că 
s-ar mai fi deranjat să continue. Slavă Domnului că există 
Anatole, zic eu. 

Mi-am înclinat reverenţios capul. 

— Dragul de Anatole, am spus. 

— Amin, a încuviinţat mătuşa Dahlia. Apoi expresia de 
extaz divin, care apare întotdeauna dacă îţi laşi mintea să 
stăruiască oricât de puţin asupra bucatelor gătite de Anatole, i-a 
pierit de pe chip. 

— Dar să nu ne îndepărtăm de la subiect, şi-a reluat ea 
firul vorbelor. îţi povesteam cum s-a zgâlţâit iadul din temelii de 
când am venit acasă. Mai întâi decernarea premiilor, apoi Tom şi 
acum, colac peste pupăză, cearta asta infernală dintre Angela şi 
tânărul Glossop. Am încuviinţat solemn din cap. 

— Mi-a părut îngrozitor de rău când am aflat. Ce şoc 
teribil! De ce s-au certat? 

— Din cauza rechinilor. 

— Hă? 

— Din cauza rechinilor. Sau de fapt din cauza unui anumit 
rechin. Bruta care s-a dat la sărmana copilă în timp ce făcea 
schi nautic la Cannes. îţi aminteşti de rechinul Angelei? 

Sigur că îmi aminteam de rechinul Angelei. Un bărbat 
sensibil nu uită când o verişoară a fost la un pas de a fi 
mestecată de monştrii din adâncuri. Episodul îmi era încă 
proaspăt în minte. 

Pe scurt, se întâmplaseră următoarele: Ştii cum se face 
asta. O barcă cu motor pişcă apa în faţă, târând după ea o funie. 
Tu stai pe o placă, ţinându-te de funie, iar barca te 
remorchează. Şi din când în când scapi funia din mână, cazi în 
apă şi trebuie să înoţi iar până la placă. 

Întotdeauna mi s-a părut o chestie prostească, deşi pe 
mulţi îi distrează. 

Ei bine, în ziua cu pricina, Angela tocmai ajunsese la placă 
după ce fusese azvârlită în apă, când un rechin fioros a venit şi 
s-a ciocnit de ea, azvârlind-o din nou în saramură. l-a luat ceva 
vreme să se suie din nou pe placă şi să-l facă să priceapă ce se 
întâmplase pe tipul din barca cu motor, ca să o ducă la loc sigur, 


iar în acest răstimp îţi poţi închipui cu uşurinţă cât de stânjenită 
s-a simţit. 

Din câte spune Angela, animalul cu aripioare s-a repezit s- 
o muşte de glezne practic fără încetare, aşa încât la sosirea 
echipei de salvare se simţea mai mult ca o migdală sărată la o 
cină publică decât ceva uman. A fost foarte zguduită biata 
copilă, îmi amintesc, şi n-a vorbit despre altceva săptămâni 
întregi. 

— îmi amintesc limpede întregul incident, am spus. Dar ce 
a declanşat tărăboiul? 

— li istorisea povestea aseară. 

— Si? 

— Cu ochii scăpărându-i şi cu minutele încleştate una de 
alta, emoţionată ca o fetişcană. 

— Fără îndoială. 

— Şi în loc să îi ofere înţelegerea şi consolarea la care era 
îndreptăţită, ce crezi tu că a făcut afurisitul de Glossop? Şedea 
ascultând ca un boţ de cocă, de parcă ar fi vorbit despre vreme, 
şi după ce a terminat, şi-a scos port-ţigaretul din gură şi a zis: 
„Bănuiesc că era doar un buştean plutitor!” 

— Nu mai spune! 

— Ba da. lar când Angela i-a explicat că chestia aia a sărit 
s-o muşte, el şi-a scos din nou portţigaretul din gură şi a zis: „A! 
Probabil un calcan. E inofensiv. Fără îndoială că voia să se 
joace”. Păi, zău aşa! Ce-ai fi făcut în locul Angelei? Are mândria 
ei, sensibilitate, toate sentimentele unei femei cumsecade. l-a 
spus că e un nătâng, un dobitoc, un cretin şi că nu ştie despre 
ce vorbeşte. 

Trebuie să spun că am înţeles punctul de vedere al fetei. 
Numai o dată-n viaţă ţi se poate întâmpla ceva senzaţional, iar 
când ţi se întâmplă, n-ai chef ca lumea să-ţi bagatelizeze 
isprava. îmi amintesc că la şcoală a trebuit să citesc toată 
poliloghia aia în care individul ăla, Othello, îi povesteşte fetei ce 
îngrozitor s-a simţit printre canibali şi câte şi mai câte. Păi, 
închipuie-ţi cum s-ar fi simţit dacă, după ce-ar fi descris o 
întâmplare groaznic de împuţită cu o căpetenie de canibali, 
aşteptându-se la înfricoşatul „Oo! Chiar aşa?”, ea ar fi zis că 
toată chestia a fost fără îndoială mult exagerată şi că individul 
nu era probabil decât un cunoscut vegetarian băştinaş. 

Da, înţelegeam punctul de vedere al Angelei. 


— Dar nu-mi spune că, după ce a văzut cât de furioasă 
era, tăntălăul n-a dat înapoi? 

— Ba da. A contrazis-o. Şi din una-alta, fără grabă, au 
ajuns în punctul când ea zicea că nu ştie dacă e conştient de 
asta, dar, dacă nu renunţă la făinoase şi nu face exerciţii în 
fiecare dimineaţă, o să se îngraşe ca un porc, iar el vorbea 
despre obiceiul ăsta modern al fetelor de a se da cu farduri, cu 
care el n-a fost niciodată de acord. Asta a mai continuat o 
vreme şi apoi a avut loc o bufnitură asurzitoare şi aerul s-a 
umplut de fărâmele ciopârţite ale logodnei lor. Sunt exasperată. 
Slavă Domnului că ai venit, Bertie. 

— Nimic nu m-ar fi putut ţine departe, am replicat 
emoţionat. Am ştiut că ai nevoie de mine. 

— Da. 

— Mda. 

— Sau mai degrabă, a spus ea, nu de tine, bineînţeles, ci 
de Jeeves. Chiar în clipa când s-au întâmplat toate astea m-am 
gândit la el. Situaţia fără doar şi poate că ţipă după Jeeves. Dacă 
a existat vreodată, în întreaga istorie a umanităţii, vreun 
moment în care să fie nevoie de acest creier ales pe lângă casa 
omului, atunci ăsta e. 

Cred că, dacă aş fi stat în picioare, m-aş fi clătinat. De 
fapt, sunt destul de sigur că aşa aş fi făcut. Dar nu-i chiar atât 
de-al naibii de uşor să te clatini când şezi într-un fotoliu. Prin 
urmare, numai pe chipul meu se putea citi cât de adânc m-au 
rănit aceste cuvinte. 

Inainte de a fi rostite, fusesem numai dulceaţă şi 
delicateţe, un nepot înţelegător gata să-şi încordeze toţi nervii 
pentru a-şi îndeplini sarcina. Acum am încremenit, iar chipul mi- 
a devenit aspru şi hotărât. 

— Jeeves! am zis scrâşnind printre dinţi. 

— Noroc, a zis mătuşa Dahlia. Am văzut că înţelesese 
greşit. 

— Nu am strănutat. Am spus „Jeeves!” 

— Bine ai făcut. Ce bărbat! Am de gând să-i povestesc 
totul. Nu mai există altul ca Jeeves. 

Rigiditatea mea a devenit şi mai pronunţată. 

— îndrăznesc să te contrazic, mătuşă Dahlia. 

— Ce îndrăzneşti? 

— Să te contrazic. 


— Chiar aşa? 

— Energic. Jeeves e un caz fără speranţă. 

— Ce? 

— Fără speranţă. Şi-a pierdut complet zvâcul. Chiar acum 
vreo două zile am fost nevoit să-i iau un caz pentru că s-a 
ocupat atât de prost de el. Şi, oricum, resping supoziţia, dacă 
„supoziţie” e cuvântul corect, că Jeeves e singurul individ 
deştept. Nu sunt de acord ca toată lumea să îi prezinte lucrurile 
fără să mă consulte şi pe mine şi fără să mă lase să încerc să le 
rezolv eu mai întâi. 

Părea pe punctul de a vorbi, dar am oprit-o cu un gest. 

— E adevărat că în trecut mi s-a părut uneori necesar să-i 
cer sfatul lui Jeeves. E posibil ca şi în viitor să i-l mai cer. Dar 
pretind dreptul de a mă ocupa personal de problemele astea, pe 
măsură ce apar, fără ca toată lumea să se poarte de parcă 
Jeeves ar fi singura ceapă din tocătură. Uneori am senzaţia că 
Jeeves, deşi recunosc că în trecut a mai avut succese, a fost mai 
degrabă norocos decât talentat. 

— Te-ai certat cu Jeeves? 


— Deloc. 
— Pare că-i porţi sâmbetele. 
— Nicidecum. 


Si totuşi trebuie să recunosc că exista un sâmbure de 
adevăr în spusele ei. Mă simţisem destul de acrit de el toată 
ziua şi îţi zic şi de ce. 

Îţi aminteşti că s-a suit în trenul ăla de 12.45 cu bagajele 
mele, în timp ce eu am mai rămas pentru a-mi respecta 
promisiunea de a lua prânzul cu cineva. Ei bine, chiar înainte să 
plec la întâlnire, mă învârteam de colo-colo fără rost prin 
apartament şi, dintr-o dată - nu ştiu cum de am căpătat 
bănuiala asta, probabil că tipul se comportase mai dubios - ceva 
mi-a şoptit să mă duc şi să arunc o privire în dulap. 

Şi a fost aşa cum mă aşteptam. Sacoul marinăresc 
rămăsese pe umeraş. Canalia nu-l pusese în bagaj. 

Ei bine, aşa cum poate să confirme oricine de la Trântori, 
Bertram Wooster e un tip cam greu de înfrânt prin superioritate 
tactică. L-am înghesuit într-o bucată de hârtie maro şi l-am 
trântit în partea din spate a maşinii, iar acum era pe un scaun în 
hol. Dar asta nu schimba faptul că Jeeves încercase să-mi joace 
un renghi şi presupun că o anumită nu-ştiu-cum-să-i-zic se 


strecurase în atitudinea mea în timp ce făceam afirmaţiile de 
mai sus. 

— Nu s-a petrecut nici o ruptură între noi, am zis. Ai putea 
să spui că e o răceală temporară, dar nimic mai mult. Se 
întâmplă că nu am fost de aceeaşi părere în legătură cu sacoul 
meu alb marinăresc cu nasturi de alamă şi am fost nevoit să-mi 
afirm personalitatea. Dar... 

— Păi, oricum nu contează. Chestia care contează e că 
debitezi bazaconii, biet nătărău. Jeeves să-şi piardă zvâcul? 
Absurd. Păi, l-am văzut când a venit şi ochii de-a dreptul îi 
sclipeau de inteligenţă. Mi-am zis: „Ai încredere în Jeeves” şi 
asta şi intenţionez să fac. 

— Ar fi mult mai indicat să mă laşi pe mine să văd ce pot 
face, mătuşă Dahlia. 

— Pentru numele lui Dumnezeu, nu te băga. O să încurci şi 
mai tare lucrurile. 

— Ba dimpotrivă, te-ar putea interesa să afli că, în timp ce 
conduceam până aici, m-am concentrat profund asupra 
problemei Angelei şi am izbutit cu succes să concep un plan 
bazat pe psihologia individuală, pe care îmi propun să-l pun în 
aplicare cât mai curând. 

— Of, Doamne! 

— Cunoştinţele mele despre firea umană mă fac să cred 
că va funcţiona. 

— Bertie, a spus mătuşa Dahlia şi mi s-a părut că era cam 
agitată, stai deoparte, stai deoparte! Fie-ţi milă şi stai deoparte. 
Cunosc eu planurile tale. Presupun că vrei să-i dai un brânci în 
lac Angelei şi apoi să-l împingi şi pe Glossop după ea ca s-o 
salveze sau chestii din astea. 

— Nimic de genul ăsta. 

— E genul de chestie pe care ai face-o. 

— Stratagema mea e mai subtilă. Dă-mi voie să ţi-o 
schiţez. 

— Nu, mersi. 

— Mi-am spus... 

— Dar nu şi mie. 

— Ascultă-mă o secundă. 

— Nu. 

— S-a făcut. Atunci sunt un mutălău. 

— Din naştere ai fost aşa. 


Am perceput că n-ar fi ieşit nimic bun dacă ne-am fi 
continuat discuţia. Am fluturat o mână şi am ridicat din umeri. 

— Foarte bine, mătuşă Dahlia, am zis eu cu demnitate, 
dacă nu vrei să mergi la sigur, asta-i treaba ta. Dar pierzi o 
adevărată desfătare intelectuală. Şi, oricum, indiferent cât de 
tare te-ai purta ca vipera surdă din Scriptură, aşa cum fără 
îndoială că-ţi dai seama, mai mulţi bani, mai multe răbdări 
prăjite, sau aşa ceva, o să continui conform planului. Ţin teribil 
de mult la Angela şi nu o să cruţ nici un efort pentru a-i aduce 
înapoi soarele în suflet. 

— Bertie, vită încălţată, te mai rog încă o dată. Te ţii, te 
rog, deoparte? O să faci lucrurile de zece ori mai rele decât sunt 
acum. 

Îmi amintesc că am citit odată într-unui dintre romanele 
alea istorice despre un tip -cred că un fante sau un dandy sau 
vreun ins similarcare, când oamenii spuneau ce nu trebuie, doar 
râdea printre genele leneşe şi îndepărta cu un bobârnac un fir 
de praf de pe dantela de Brabant de la manşete. Practic, asta 
am făcut şi eu acum. în final, mi-am îndreptat cravata şi am 
afişat unul dintre zâmbetele mele de nepătruns. Apoi m-am 
retras şi m-am dus să hoinăresc prin grădină. 

Şi primul tip peste care am dat a fost tână-rul Tuppy. Avea 
fruntea încreţită şi azvârlea posac cu pietre într-un ghiveci. 

Cred că ţi-am mai povestit despre tânărul Tuppy Glossop. 
Este un tip care, ignorând fără milă faptul că eram prieteni din 
copilărie, a pus pariu cu mine într-o noapte, la Trântori, că nu 
puteam să traversez piscina agăţându-mă de inelele de 
deasupra - o ispravă floare la ureche pentru cineva suplu ca 
mine - şi apoi, după ce m-a văzut că înaintasem suficient, a scos 
ultimul inel, obligându-mă astfel să plonjez în porţiunea cu apă 
adâncă îmbrăcat într-un costum elegant de seară. 

M-aş eschiva de la adevăr dacă aş spune că nu m-am 
simţit jignit de această faptă nelegiuită, care mi s-a părut că 
merită calificativul de crima secolului. M-am simţit profund 
jignit, mi-am ieşit serios din țâțâni pe moment şi am continuat 
să fiu furios săptămâni întregi după aceea. 

Dar ştii cum e cu chestiile astea. Rana se vindecă. 
Suferinţa se potoleşte. 

Nu spun, ţine bine minte, că, dacă mi s-ar fi oferit ocazia 
să arunc de la etaj cu un burete ud în Tuppy, să-i vârun tipar în 


pat sau să găsesc o altă formă de autoexprimare de felul ăsta, 
nu aş fi profitat plin de zel, dar asta era altceva. Adică, deşi 
fusesem grav jignit, nu-mi făcea nici o plăcere să aflu că viaţa 
păcătoasă a flăcăului a fost distrusă de pierderea fetei pe care, 
în pofida celor întâmplate, eram convins că încă o mai iubea ca 
naiba. 

Dimpotrivă, eram trup şi suflet pornit să repar ruptura şi 
să fac în aşa fel încât relaţia dintre cei doi nătăfleţi despărțiți să- 
şi recapete lipiciul. Probabil că ai înţeles asta din ce i-am spus 
mătuşii Dahlia şi, dac-ai fi fost de faţă în acel moment şi-ai fi 
văzut privirea compătimitoare şi blajină pe care i-am aruncat-o 
lui Tuppy, ai fi înţeles şi mai bine. 

Era una dintre acele priviri iscoditoare care te topeşte şi a 
fost însoţită de o strângere fierbinte a mâinii drepte şi de 
aşezarea stângii pe claviculă. 

— Ei bine, Tuppy, bătrâne, am spus. Ce mai faci, bătrâne? 

După ce am rostit aceste cuvinte, compătimirea mea s-a 
intensificat, pentru că nu existase nici o licărire în ochii lui, nici o 
apăsare a palmei, nici un semn de nici un fel, pe scurt, nici o 
înclinaţie din partea lui să ţopăie în dansuri primăvăratice la 
vederea unui vechi prieten. Individul părea năuc. Melancolia, 
cum îmi amintesc că a zis o dată Jeeves despre Pongo 
Twistleton când încerca să se lase de fumat, îl prinsese în 
mrejele ei. Nu că m-ar fi surprins, fireşte. în asemenea circ, fără 
îndoială că era normal să fie în toane proaste. 

l-am dat drumul mâinii, am încetat să-i masez umărul şi, 
scoțând vechea tabacheră, i-am oferit o ţigară. 

A luat-o cu o mişcare greoaie. 

— Eşti aici, Bertie? m-a întrebat. 

— Da, sunt aici. 

— Doar în trecere sau mai rămâi? M-am gândit o secundă. 
Aş fi putut să-i spun că am sosit la Brinkley Court cu intenţia 
categorică de a-i reuni pe Angela şi pe el, de a reînnoda 
legăturile destrămate şi aşa mai departe. Şi cam pe la 
jumătatea timpului luat ca să-mi aprind o ţigaretă, aproape mă 
decise-sem s-o fac. Atunci, am reflectat eu, poate e mai bine, în 
general, să mă abţin. Să răspân-desc vestea că mi-am propus 
să-i iau pe el şi pe Angela şi să cânt la ei ca şi cum aş cânta la 
două instrumente cu coarde ar putea fi un lucru nechibzuit din 


partea mea. Unora nu le place să se cânte la ei ca la nişte 
instrumente cu coarde. 

— Depinde, am spus. Poate rămân. Poate o şterg. Nu sunt 
hotărât. 

A încuviinţat cu indiferenţă din cap, asemenea cuiva 
căruia nu-i pasă nici cât negru sub unghie ce o să fac şi a rămas 
nemişcat, cu privirea aţintită asupra grădinii scăldate de razele 
soarelui. Ca înfăţişare şi conformaţie a corpului, Tuppy seamănă 
oarecum cu un buldog, iar acum avea aspectul unuia dintre 
aceste animale minunate căruia tocmai i s-a refuzat o felie de 
tort. Unui om cu o minte ca a mea nu i-a fost dificil să-şi dea 
seama ce gânduri îi împovărau mintea şi de aceea nu am fost 
uimit când următoarele lui cuvinte au avut de-a face cu 
subiectul marcat cu o cruce pe foaia din agendă. 

— Presupun că ai auzit de chestia aia. Eu şi Angela. 

— Am auzit, aşa e, Tuppy, bătrâne. 

— Am rupt-o. 

— Ştiu. O mică neînțelegere, am auzit, cu privire la 
rechinul Angelei. 

— Da. Am spus că era probabil un calcan. 

— Aşa mi-a spus şi informatorul meu. 

— De unde-ai auzit? 

— De la mătuşa Dahlia. 

— Presupun că m-a înjurat zdravăn, nu? 

— O, nu. în afară de faptul că s-a referit la tine la un 
moment dat spunânduc-ţi „afurisitul de Glossop”, a fost, mi s-a 
părut mie, ciudat de reţinută în limbaj pentru o femeie care pe 
vremuri vâna regulat cu cornul. Totuşi, mi-am dat seama, dacă 
nu te deranjează că zic asta, bătrâne, că, după spusele ei, te-ai 
fi putut comporta cu puţin mai mult tact. 

— Tact! 

— Şi trebuie să recunosc că sunt de acord cu ea. A fost 
frumos, Tuppy, a fost amabil din partea ta să risipeşti toată 
vraja care înconjoară rechinul Angelei? Ar trebui să-ţi aduci 
aminte că rechinul îi e foarte drag Angelei. N-ai înţeles ce şoc 
trebuie să fi fost pentru biata fată când l-a auzit pe bărbatul 
căruia i-a dăruit inima cum îl descrie ca fiind un calcan? 

Am văzut că se lupta cu nişte sentimente cumplite. 

— Şi cum rămâne cu punctul meu de vedere? a vrut el să 
ştie, cu o voce sugrumată de emoție. 


— Punctul tău de vedere? 

— Doar nu crezi, a zis Tuppy cu o vehemenţă crescândă, 
că aş fi spus că afurisitul ăsta de rechin artificial e fără nici o 
îndoială un calcan dacă nu aş fi avut motive s-o fac. Ceea cem- 
a determinat să vorbesc aşa a fost faptul că Angela, mica 
înfumurată, tocmai mă jignise cumplit, iar eu am profitat de 
ocazie ca să-mi iau revanşa. 

— Te-a jignit? 

— Foarte tare. Numai pentru că, întâmplă-tor, mi-a scăpat 
o remarcă - doar pentru că am spus ceva ca să continui 
conversaţia -despre faptul că mă întreb ce are de gând să ne 
dea Anatole la cină, ea a zis că sunt prea materialist şi nu ar 
trebui să mă gândesc tot timpul la mâncare. Materialist, pe 
naiba! De fapt, sunt foarte spiritual. 

— Mda. 

— Nu văd nici un rău în faptul că mă întrebam ce o să ne 
dea Anatole la cină. Tu vezi? 

— Bineînţeles că nu. E un simplu omagiu adus unui mare 
artist. 

— Exact. 

— Şi totuşi... 

— Ei bine? 

— Voiam să spun numai ce păcat e că luntrea fragilă a 
iubirii s-a poticnit aşa, când câteva cuvinte bărbăteşti pline de 
căinţă... 

S-a zgâit la mine. 

— Doar nu-mi sugerezi că ar trebui să mă dau bătut? 

— Ar fi cel mai bun şi măreț lucru, dragă băiete. 

— Nici prin cap nu-mi trece să mă dau bătut. 

— Dar, Tuppy... 

— Nu. N-o s-o fac. 

— Dar o iubeşti, nu-i aşa? 

Asta i-a atins punctul nevralgic. A început să tremure 
vizibil, iar gura i s-a strâmbat. Ca un suflet chinuit. 

— Nu spun că n-o iubesc pe mica pramatie, a zis, evident 
emoţionat. O iubesc pătimaş. Dar asta nu schimbă convingerea 
mea că, cel mai mult pe lume, are nevoie de un şut zdravăn în 
turul pantalonilor. 

Un Wooster nu prea putea trece peste aşa ceva. 

— Tuppy, bătrâne! 


— De pomană spui „Tuppy, bătrâne”. 

— Păi, spun „Tuppy, bătrâne”. Tonul tău mă şochează. Ar 
face pe oricine să ridice din sprân-cene. Unde e spiritul bun şi 
cavaleresc din vechime al Glossop-ilor? 

— Spiritul bun şi cavaleresc din vechime al Glossop-ilor e 
la locul lui. Unde e spiritul feminin, blând şi dulce, al Angelei? 
Să-i spui unui flăcău că o să aibă bărbie dublă! 

— A făcut ea una ca asta? 

— Da. 

— Of, păi, aşa sunt fetele. Uită totul, Tuppy. Du-te la ea şi 
împac-o. 

A clătinat din cap. 

— Nu. E prea târziu. S-au afirmat nişte lucruri despre 
burtica mea pe care mi-e imposibil să le trec cu vederea. 

— Dar, Tummyl - adică Tuppy - fii cinstit. Odată şi tu i-ai 
spus că noua ei pălărie o face să semene cu un pechinez. 

1. Joc de cuvinte: tummy - „burtică”. 

— Chiar o făcea să semene cu un pechinez. N-a fost o 
ocară grosolană. A fost o critică sănătoasă şi constructivă, fără 
nici un motiv ascuns, ci numai din dorinţa binevoitoare de ao 
împiedica să se dea în spectacol în public. Să acuzi fără rost pe 
cineva că gâfâie după ce a urcat un etaj pe scări e ceva total 
diferit. 

Am început să pricep că situaţia necesita toată dibăcia şi 
inteligenţa mea. Dacă clopotele mai aveau să bată vreodată în 
mica biserică din Market Snodsbury, Bertram trebuia evident să 
depună o muncă iscusită. înţelesesem în timpul conversaţiei cu 
mătuşa Dahlia că existase un anumit schimb deschis de replici 
între cele două părţi contractante, dar nu îmi dădusem seama 
până acum că lucrurile ajunseseră atât de departe. 

Patetismul chestiei m-a întors pe dos. Tuppy a recunoscut 
fără putinţă de tăgadă că iubirea încă îi mai zbuciuma inima de 
Glossop, iar eu eram convins că, chiar şi după tot ce s-a întâm- 
plat, Angela nu încetase să-l iubească. Deocamdată, fără 
îndoială că îşi dorea să-l pocnească în cap cu o sticlă, dar 
puteam să pariez că în străfundul sufletului ei încă mai dăinuiau 
afecțiunea şi tandreţea de dinainte. Numai orgoliul rănit îi ţinea 
pe cei doi departe unul de celălalt, iar eu credeam că, dacă 
Tuppy ar face primul pas, toate s-ar aranja. 

Mi-am mai încercat o dată norocul. 


— Ruptura asta i-a frânt inima, Tuppy 

— De unde ştii? Te-ai văzut cu ea? 

— Nu, dar pun pariu că-i aşa. 

— Nu pare. 

— Poartă o mască, fără îndoială. Jeeves face la fel când 
îmi exercit autoritatea. 

— Strâmbă din nas la mine de parc-aş fi o ţeava spartă. 

— E numai o mască. Sunt absolut convins că încă te 
iubeşte şi că e nevoie doar de un cuvânt blajin din partea ta. 

Am observat că asta l-a emoţionat. Se vedea că şovăie. A 
bătut un soi de darabană cu piciorul pe gazon. lar când a vorbit, 
i se putea remarca tremurul din voce: 

— Chiar crezi asta? 

— Sigur. 

— Hm. 

— Dacă te-ai duce la ea... A clătinat din cap. 

— Nu pot face asta. Mi-ar fi fatal. Poc, instantaneu mi s-ar 
duce cât colo tot prestigiul. Le cunosc eu pe fete. Dacă le faci 
temenele, şi cele mai bune dintre ele se umflă în pene. A 
reflectat. Singurul mod în care s-ar rezolva lucrurile ar fi să i se 
sugereze cumva pe ocolite că sunt gata să încep negocierile. Să 
oftez niţel când o să ne întâlnim, ce zici? 

— O să creadă că gâfâi. 

— Aşa e. 

Mi-am aprins încă o ţigară şi mi-am dedicat gândurile 
chestiunii ăsteia. Din prima, aşa cum li se întâmplă deseori 
Wooster-ilor, m-a podidit o idee. Mi-am amintit sfatul pe care i l- 
am dat lui Gussie în chestiunea cu şunca şi cârnaţii. 

— Am găsit, Tuppy. Există o metodă infailibilă prin care îi 
dai de înţeles fetei că o iubeşti, dar funcţionează la fel de bine şi 
când te-ai certat cu ea şi vrei să te împaci. Nu mânca nimic azi 
la cină. îţi poţi închipui ce înduioşată o să fie. Ştie cât de mult te 
preocupă mâncarea. A tresărit violent. 

— Nu mă preocupă mâncarea! 

— Nu, nu. 

— Nu mă interesează nici un pic mâncarea. 

— Mda. Tot ce-am vrut să-ţi spun... 

— Toate prostiile astea despre mine, că aş fi înnebunit 
după mâncare, a zis Tuppy înfocat, trebuie să ia sfârşit. Sunt 
tânăr şi sănătos, am poftă de mâncare, dar asta nu înseamnă că 


mă preocupă mâncarea. îl admir pe Anatole ca pe un maestru al 
profesiei sale şi sunt mereu dispus să ţin cont de ce-mi pune în 
faţă, dar când spui că mă preocupă mâncarea... 

— Mda, mda. Tot ce-am vrut să spun e că, dacă o să te 
vadă că laşi neatinsă mâncarea de la cină, o să-şi dea seama că 
ţi se rupe inima şi o să fie probabil chiar ea cea care o să 
sugereze să lămuriţi lucrurile. 

Tuppy se încruntă dus pe gânduri. 

— Să las neatinsă cina, hă? -Da. 

— Să las neatinsă o cină gătită de Anatole? 

— Da. 

— Nici măcar să n-o gust? 

— Da. 

— Hai să ne lămurim. Diseară la cină, când majordomul 
îmi oferă un ris de veau ă la finan-cierel sau ce o să fie, caldă, 
direct din mâinile lui Anatole, tu vrei să o las neatinsă? 

— Da. 

1. Fel de mâncare din timus de vițel (fr.). 

Şi-a molfăit buzele. Puteai să sesizezi lupta care se dădea 
în el. Şi apoi, dintr-o dată, un soi de strălucire a apărut pe chipul 
lui. Martirii din vechime probabil că aşa arătau. 

— Bine. 

— O s-o faci? 

— Da. 

— Minunat. 

— Bineînţeles că o să fie un supliciu. l-am atras atenţia 
asupra unui aspect consolator. 

— Numai pentru moment. Ai putea să te strecori jos la 
noapte, după ce toată lumea s-a culcat şi să dai iama în cămară. 

S-a înviorat. 

— Aşa e. Aş putea, nu? 

— Presupun că o să găseşti ceva rece pe-acolo. 

— E ceva rece acolo, a zis Tuppy cu o voioşie crescândă. O 
plăcintă cu rinichi. Am mâncat din ea la prânz. Una dintre cele 
mai delicioase realizări ale lui Anatole. Lucrul pe care îl admir 
cel mai mult la acest bărbat, a spus Tuppy cu venerație în voce, 
lucrul pe care îl admir enorm la Anatole este că, deşi e francez, 
el nu se rezumă, asemenea multor bucătari de aceeaşi nație, 
numai la feluri de mâncare franţuzeşti, ci e întotdeauna dispus 
şi pregătit să apară cu câte un preparat simplu englezesc 


precum această plăcintă cu rinichi de care am pomenit. O 
plăcintă meşteşugită, Bertie, şi nu s-a mâncat nici jumătate din 
ea. O să-mi facă plăcere. 

— Şi la cină o să dai deoparte mâncarea, cum ne-am 
înţeles? 

— Exact cum ne-am înţeles. 

— Bine. 

— E o idee excelentă. Una dintre cele mai bune idei ale lui 
Jeeves. Poţi să-i spui din partea mea când îl vezi că îi rămân 
foarte îndatorat. 

Ţigara mi-a căzut dintre degete. A fost ca şi cum cineva l- 
ar fi plesnit peste faţă pe Bertram Wooster cu o cârpă umedă de 
spălat vase. 

— Doar n-oi crede că stratagema pe care ţi-am prezentat- 
o e a lui Jeeves? 

— Bineînţeles că da. N-are sens să încerci să mă păcăleşti, 
Bertie. Nu te-ai fi gândit la un truc ca ăsta nici într-un milion de 
ani. 

A urmat o pauză. M-am înălţat cât am putut de mult. Apoi, 
văzând că nu se uita la mine, am revenit la poziţia iniţială. 

— Haide, Glossop, am zis cu răceală, mai bine am' şterge- 
o. E vremea să ne îmbrăcăm pentru cină. 

Vorbele stupide ale lui Tuppy încă mă mai rodeau la 
stomac pe când urcam spre camera mea. Au continuat să mă 
roadă în timp ce mi-am lepădat bulendrele şi nu au încetat să 
mă roadă când, îmbrăcat în vechiul meu halat, m-am îndreptat 
către salle de hain. 

Nu exagerez când spun că mă simţeam jignit până-n 
măduva oaselor. 

Adică, nu că aş căuta cu luminarea laude. Linguşelile 
gloatei contează prea puţin. Şi totuşi, când ţi-ai dat osteneala 
să-ţi încerci norocul cu o stratagemă a-ntâia în beneficiul unui 
amic intrat în bucluc, e destul de neplăcut să-l vezi cum îi 
atribuie meritul servitorului tău, mai ales dacă acel servitor e un 
bărbat care umblă de colo-colo fără să-ţi împacheteze sacouri 
albe marinăreşti. 

Dar după ce m-am bălăcit un pic în cada de porțelan, am 
început să-mi recapăt sângele rece. Mereu mi s-a părut că în 
clipele când eşti cu moralul la pământ, nimic nu îţi vindecă mai 
abitir rana sufletească decât o rundă zdravănă cu apă şi săpun. 


Nu spun că aş avea obiceiul să cânt în cadă, dar există 
momente când îmi vine să dau cu banul dacă să o fac sau nu. 

Zbuciumul mental stârnit de acel discurs lipsit de tact s-a 
potolit considerabil. 

Faptul că am descoperit o răţuşcă de jucărie în savonieră, 
probabil proprietatea unui fost musafir juvenil, a contribuit nu 
puţin la noua şi mai buna mea dispoziţie. Una peste alta, nu mă 
mai jucasem cu răţuşte de jucărie în baie de ani întregi şi noua 
experienţă mi s-a părut teribil de revigorantă. In folosul celor 
interesaţi, pot menţiona că, dacă împingi obiectul cu buretele 
sub suprafaţa apei şi apoi îi dai drumul, el sare din apă într-un 
fel care le distrage atenţia până şi celor mai copleșiți de griji. 
Zece minute de aşa ceva şi am reuşit să mă întorc în dormitor 
mult mai aproape de dispoziţia veselă de dinainte a lui Bertram. 

Jeeves era acolo, pregătindu-mi costumul pentru cină. Şi-a 
întâmpinat tânărul stăpân cu gingăşia-i obişnuită. 

— Bună seara, domnule. 

Am răspuns pe acelaşi ton cordial. 

— Bună seara, Jeeves. 

— Sper că aţi avut un drum agreabil, domnule. 

— Foarte agreabil, mulţumesc, Jeeves. Dă-mi o şosetă sau 
două, te rog. 

Aşa a şi făcut, iar eu am început să mă îmbrac. 

— Ei bine, Jeeves, am zis întinzându-mă după rufăria de 
corp, iată-ne din nou la Brinkley Court, în comitatul 
Worcestershire. 

— Da, domnule. 

Cât de tare pare că s-au încâlcit lucrurile în spelunca asta 
rustică. 

— Da, domnule. 

— Ruptura dintre Tuppy Glossop şi veri-şoara mea, 
Angela, pare să fie serioasă. 

— Da, domnule. în sufrageria servitorilor lumea înclină să 
considere situaţia ca fiind gravă. 

— Şi primul gând care-ţi trece prin minte e, fără îndoială, 
că o să am multă bătaie de cap ca să aranjez lucrurile, nu? 

— Da, domnule. 

— Greşeşti, Jeeves. Tin chestiunea în mână. 

— Mă uimiţi, domnule. 


— Aşa m-am gândit şi eu. Da, Jeeves, am cugetat asupra 
problemei aproape tot drumul până aici cu cele mai fericite 
rezultate. Tocmai am avut o întrevedere cu domnul Glossop şi 
am aranjat totul. 

— într-adevăr, domnule? Aş putea să mă interesez... 

— îmi cunoşti metodele, Jeeves. Aplică-le. Tu, am întrebat 
îmbrăcându-mi cămaşa şi înce-pând să-mi aranjez cravata, ţi-ai 
pus mintea la contribuţie în privinţa asta? 

— O, da, domnule. întotdeauna am ţinut foarte mult la 
domnişoara Angela şi m-am gândit că îmi va face mare plăcere 
dacă îi voi putea fi de folos. 

— Un sentiment lăudabil. Dar bănuiesc că ai dat-o în bară, 
nu? 

— Nu, domnule. Mi-a venit o idee. 

— Ce idee? 

— Mi s-a părut că se poate pune la cale o împăcare între 
domnul Glossop şi domnişoara Angela apelând la acel instinct 
care îi face pe domni ca în caz de primejdie să se repeadă să o 
salveze pe... 

A trebuit să dau drumul cravatei pentru a ridica o mână. 
Eram zguduit. 

— Nu-mi spune că te gândeai să apelezi la vechiul truc cu 
el-a-salvat-o-de-la-înec? Sunt surprins, Jeeves. Surprins şi 
îndurerat. Când am discutat chestiunea cu mătuşa Dahlia, după 
ce am sosit, ea a spus cam cu nasul pe sus că presupune că am 
de gând să-i fac vânt în lac verişoarei Angela şi să-l împing şi pe 
Tuppy ca să o pescuiască de acolo şi am considerat asta o 
insultă la adresa inteligenţei mele. Şi acum, dacă îţi înţeleg bine 
vorbele, tu aduci în discuţie exact aceeaşi stratagemă 
prostească. Zău aşa, Jeeves! 

— Nu, domnule. Nu asta. Dar mi-a trecut prin cap în timp 
ce mă plimbam pe afară şi treceam pe lângă clădirea unde se 
află clopotele de incendiu, că o alarmă neaşteptată într-o 
noapte l-ar putea sili pe domnul Glossop să o salveze pe 
domnişoara Angela conducând-o într-un loc sigur. 

M-am cutremurat. 

— Lamentabil, Jeeves. 

— Păi, domnule... 

— Nu-i bună. Nu-i deloc bună. 

— îmi închipui, domnule... 


— Nu, Jeeves. Gata. Am discutat destul. Hai să schimbăm 
sub. 

Mi-am terminat de înnodat cravata în tăcere. Aveam 
sentimente prea profunde ca să mai pot vorbi. Ştiam, 
bineînţeles, că omul ăsta îşi pierduse deocamdată îndemânarea, 
dar nu bănuiam că se alesese chiar aşa praful de el. Amintindu- 
mi de chestiile ingenioase pe care le născocise în trecut, mi s-a 
încreţit pielea pe mine la oroarea spectacolului ineficientei lui 
actuale. Sau imbecilităţii? Adică tendinței lui de a-şi pune paie-n 
cap şi de a vorbi ca un nătâng. Presupun că era vechea poveste. 
Creierul unui om zbârnâie ani în şir depăşind viteza limită, iar 
apoi, dintr-o dată, ceva o ia razna la mecanismul de direcţie, 
derapează şi intră vertiginos într-un şanţ. 

— E puţin cam elaborat, am zis, încercând să prezint 
lucrurile în cel mai blând mod cu putinţă. Vechea ta meteahnă. 
Iti dai seama că e un pic cam elaborat, nu? 

— Probabil că planului pe care vi l-am sugerat i s-ar putea 
aduce o asemenea critică, domnule, dar faute de mieux... 

— Nu înţeleg, Jeeves. 

— Este o expresie franţuzească, domnule, care înseamnă 
„în lipsă de ceva mai bun”. 

O clipă mai devreme nu simţisem faţă de epava asta, care 
odată fusese un gânditor minunat, nimic altceva decât o milă 
moderată. Aceste cuvinte au stârnit mândria Wooster-ilor şi au 
adus asprimea în voce. 

— înţeleg perfect ce înseamnă faute de mieux, Jeeves. N- 
am petrecut de curând două luni printre vecinii noştri galezi 
degeaba. în plus, pe asta mi-o amintesc de la şcoală. Ce m-a 
uimit a fost că ai folosit expresia, ştiind i te bine că nu e 
vorba.de nici o afurisită de faute ie mieux. De unte scoţi chestii 
de-astea stil fai te de mieux? Nil« nm wqw 9 grn „ranjati ţintii1? 

— Ba da, domnule, dar... 

— Cum adică, dar? 

— Păi, domnule... 

— Dă-i drumul, Jeeves. Sunt gata, ba chiar nerăbdător, să- 
ţi aud părerea. 

— Păi, domnule, dacă aş putea să-mi permit să vă 
amintesc, în trecut planurile dumneavoastră nu au fost de 
regulă încununate de succes. 


A urmat o tăcere - chiar una vibrantă - în timp ce eu îmi 
puneam vesta într-un mod ostentativ. Am vorbit numai după ce 
mi-am ajustat mulţumitor catarama de la spate. 

— E adevărat, Jeeves, am zis ceremonios, că o dată sau 
de două ori în trecut am pierdut trenul. însă asta o pun numai 
pe seama ghinionului. 

— într-adevăr, domnule? 

— în ocazia de faţă n-o să dau greş şi o să-ţi spun şi de ce 
n-o să dau greş. Pentru că planul meu îşi are rădăcinile în natura 
umană. 

— într-adevăr, domnule? 

— E simplu. Nu e elaborat. Şi, mai mult, se bazează pe 
psihologia individului. 

— într-adevăr, domnule? 

— Jeeves, am spus eu, nu mai spune atâta „într-adevăr, 
domnule?”. Cu siguranţă că nimic nu e mai departe de tine 
decât să laşi impresia asta, dar ai un fel de a pronunţa „într- 
ade” şi după aia să vii cu un accent ca tunetul pe „văr”, care o 
face să fie echivalentă cu „Ei, nu zău?”. Corectează-te, Jeeves. 

— Prea bine, domnule. 

— îţi spun că am plănuit totul ca la carte. Te interesează 
să afli ce paşi am făcut? 

— Foarte mult, domnule. 

— Atunci, ascultă. Astă-seară la cină i-am recomandat lui 
Tuppy să refuze mâncarea. 

— Domnule? 

— Tt, Jeeves, sunt sigur că poţi să-mi înţelegi ideea, chiar 
dacă ţie nu ţi-ar fi trecut niciodată prin cap una ca asta. Ai uitat 
de telegrama pe care i-am trimis-o lui Gussie Fink-Nottle, 
îndemnându-l să evite şunca şi cârnaţii? Asta e acelaşi lucru. Să 
laşi mâncarea neatinsă în farfurie e un semn universal 
recunoscut de iubire. Nu se poate să nu dea rezultate. Cred că-ţi 
dai seama, nu? 

— Păi, domnule... M-am încruntat. 

— Nu vreau să pară că îţi critic mereu felul de a-ţi modula 
vocea, Jeeves, am spus, dar trebuie să te informez că „Păi, 
domnule” ăsta al tău e în multe privinţe la fel de dezagreabil ca 
şi „într-adevăr, domnule?”. Aidoma celuilalt, pare să conţină o 
notă clară de scepticism. Sugerează o lipsă de încredere în 
perspicacitatea mea. Am rămas cu impresia că, după ce te-am 


auzit aruncându-mi-o în faţă de două ori, ai senzaţia că vorbesc 
în dodii şi numai spiritul tău feudal care-ţi spune ce se cuvine te 
împiedică să le înlocuieşti cu cuvintele „Ei, taci!” 

— O, nu, domnule. 

— Păi, aşa sună. De ce nu crezi că stratagema mea o să 
funcţioneze? 

— Mi-e teamă că domnişoara Angela o să pună abstinenţa 
domnului Glossop pe seama indigestiei, domnule. 

Nu mă gândisem la asta şi trebuie să mărturisesc că m-a 
zguduit pentru o clipă. Apoi mi-am venit în fire. Mi-am dat 
seama ce zăcea în spatele acestor cuvinte. Nemulțumit de 
propria sa ineficientă - sau imbecilitate - individul nu încerca 
decât să mă încurce şi să-mi pună piedici. M-am decis să-i vin de 
hac fără nici un preambul. 

— Zău? am spus. Ţi-e teamă, nu? Ei bine, chiar dacă s-ar 
putea să fie aşa, asta nu schimbă cu nimic faptul că mi-ai 
pregătit altă haină. Fii bun, Jeeves, am zis indicându-i cu un gest 
sacoul obişnuit de seară, sau smoking-ul, cum îi spuneam pe 
Coasta de Azur, care atârna pe un umeraş de minerul uşii de la 
şifonier, pune drăcia aia neagră în şifonier şi scoate-mi sacoul 
alb marinăresc cu nasturi de alamă. 

S-a uitat la mine cu o privire semnificativă. Şi când spun 
privire semnificativă, înseamnă că exista o sclipire 
respectuoasă, dar în acelaşi timp şi ţâfhoasă în ochii lui, iar un 
soi de spasm muscular i-a înfiorat faţa şi nu era chiar un zâmbet 
blând, dar nici chiar un zâmbet neblând. De asemenea, nelipsita 
tuse moale. 

— Regret să vă spun, domnule, că din neglijenţă am omis 
să pun în bagaje veşmântul la care vă referiţi. 

Imaginea pachetului din hol mi-a apărut în faţa ochilor şi, 
voioşi, ne-am făcut reciproc cu ochiul. Se poate să fi şi fredonat 
o notă sau două. Nu sunt chiar sigur. 

— Ştiu că tu ai uitat, Jeeves, am zis eu, râzând pe sub 
pleoapele leneşe şi dând un bobârnac unui fir de praf de pe 
ireproşabila dantelă de Brabant de la manşete. Dar eu nu. O să-l 
găseşti pe un scaun din hol, împachetat în hârtie maro. 

Informaţia că manevrele lui josnice au fost făcute nule şi 
neavenite şi că treaba era totuşi sub control trebuie să fi avut 
cel mai neplăcut efect, dar nici o expresie nu îi altera trăsăturile 
fine. Extrem de rar se vede aşa ceva pe f-ţ lui Jeeves. în clipele 


de nemulţumire, aşa cum i-am zis lui Tuppy, el poartă o mască, 
păs-trându-şi în toate privinţele indiferența liniştită a unui elan 
împăiat. 

— Ai putea să te strecori până jos şi să mi-l aduci, te rog? 

— Prea bine, domnule. 

— S-a făcut, Jeeves! 

Curând după aceea m-am îndreptat agale spre sufragerie 
cu bătrânul meu s. aşezat confortabil peste omoplaţi. 

Mătuşa Dahlia se afla în sufragerie. Când am intrat, şi-a 
ridicat privirea. 

— Bună, spin în ochi, a zis ea. Cine te crezi? N-am înţeles 
sensul întrebării. 

— Vrei să spui, sacoul? am întrebat eu pe bâjbâite. 

— Da. Arăţi ca unul din corul masculin de la Abernethy 
Towers, în actul al doilea al unei comedii muzicale în turneu. 

— Nu te încântă jacheta asta? 

— Nu. 

— Dar la Cannes n-a fost asa. 

— Ei bine, acum nu suntem la Cannes. 

— Dar, pe toţi dracii... 

— Of, nu contează. Las-o baltă. Dacă vrei să-l faci să râdă 
pe majordomul meu, ce contează? Ce mai contează orice acum? 

Exista o tentă de moarte-unde-ţi-e-coasa în atitudinea ei, 
care mi se părea dezgustătoare. Nu se întâmplă des să marchez 
puncte împotriva lui Jeeves în maniera devastatoare descrisă 
mai sus, dar când reuşesc, îmi place să văd în jurul meu chipuri 
zâmbăreţe şi vesele. 

— Capul sus, mătuşă Dahlia, am îndemnat-o eu cu 
optimism. 

— Capul sus pe dracu', a fost răspunsul ei sumbru. Tocmai 
am vorbit cu Tom. 

— l-ai zis? 

— Nu. L-am ascultat. însă n-am avut curajul să-i spun. 

— încă mai e întors pe dos din cauza impozitului? 

— întors pe dos e bine zis. Spune că Civilizaţia suferă o 
transformare radicală şi că toţi gânditorii pot citi ce scrie pe 
perete. 

— Ce perete? 

— Vechiul Testament, tâmpitule. Ospăţul lui BelshazzariI. 


1. Rege al Babilonului care a fost omorât după cucerirea 
oraşului de către perşi. In vremea domniei sale au predominat 
foametea şi sărăcia. In timpul unui mare ospăț, el a văzut cum o 
mână scria pe perete cuvintele „mene, mene, tekel, upharsi”, 
pe 

— O, aia, da. Deseori m-am întrebat cum s-a realizat 
scena aia. Probabil cu oglinzi. 

— Mi-aş dori să mă pot folosi de oglinzi ca să-i dau vestea 
lui Tom despre afacerea aia cu jocul de bacara. 

Aici aveam să-i ofer câteva cuvinte consolatoare, 
întorsesem chestiunea pe toate părţile în minte de la ultima 
noastră întâlnire încoace şi credeam că îmi dădusem seama 
unde se poticnise. Ea greşea, mi se părea mie, când avea 
impresia că trebuie să-i spună unchiului Tom. După mintea mea, 
chestiunea era bine să fie ţinută mai departe sub tăcere. 

— Nu văd de ce trebuie să-i pomeneşti că ai pierdut banii 
ăia la bacara. 

— Şi atunci ce-mi sugerezi? Să las revista Budoarul unei 
doamne să se alăture Civilizației şi să se ducă de râpă? Pentru 
că asta se va întâmpla negreşit dacă nu fac rost de un cec până 
săptămâna viitoare. Tipografii sunt de luni întregi într-o 
dispoziţie răutăcioasă. 

— Nu eşti atentă. Ascultă. Mi se pare un lucru de la sine 
înţeles că unchiul Tom plăteşte facturile Budoarului. Dacă 
drăcovenia de revistă trece hopul de doi ani, probabil că până 
acum s-a obişnuit să-şi desfacă baierele pungii. Păi, roagă-l pur 
şi simplu să-ţi dea banii ca să-i plăteşti pe tipografi. 

— l-am cerut. înainte să plec la Cannes. 

— Şi nu ţi i-a dat? 

care profetul Daniel le-a interpretat ca fiind adresate de 
Dumnezeu regelui, prorocind astfel distrugerea oraşului. 

— Sigur că mi i-a dat. A suflat în alămuri ca un ofiţer şi un 
gentleman. Banii ăştia i-am pierdut la bacara. 

— 0? N-am ştiut asta. 

— Prea multe nu ştii. 

lubirea de nepot m-a făcut să trec cu vederea peste 
calomnie. 

— Tt! am făcut eu. 

— Ce-ai zis? 

— Am zis „[ţ!” 


— Mai spune-o o dată şi-ţi ard una de nu te vezi. Am 
destule de îndurat şi fără să-şi ţâţâie cineva buzele la mine. 

— Mda. 

— Mă ocup eu de orice ţâţâit e nevoie. Şi asta se aplică şi 
plescăitului din limbă, dacă te gândeai să faci aşa ceva. 

— Departe de mine gândul. 

— Bine. 

Am rămas o vreme dus pe gânduri. Eram îngrijorat până în 
măduva oaselor. Dacă-ţi aminteşti, sufletul mi s-a rupt deja o 
dată pentru mătuşa Dahlia în seara asta. Acum mi s-a mai rupt 
o dată. Ştiam cât de profund era ataşată de revista asta a ei. S-o 
vadă ducân-du-se pe apa sâmbetei ar fi fost pentru ea ca şi cum 
ar urmări cu privirea un copil iubit cum se scufundă pentru a 
treia oară într-un iaz sau într-o baltă. 

Si nu exista nici o îndoială că unchiul Tom, dacă nu ar fi 
fost pregătit cu mare grijă înainte, ar fi lăsat şi o sută de 
Budoare ale unei doamne să se ducă de râpă decât să tragă 
ponoasele. 

Apoi mi-am dat seama cum se poate manevra situaţia. 
Mătuşa asta, aveam eu senzaţia, trebuia să adopte aceeaşi linie 
de acţiune ca şi ceilalţi clienţi ai mei. Tuppy Glossop renunţa la 
cină ca s-o înmoaie pe Angela. Gussie Fink-Nottle renunţa la 
cină ca s-o impresioneze pe alde Bassett. Mătuşa Dahlia trebuie 
să renunţe la cină ca să-l înduioşeze pe unchiul Tom. Pentru că 
stratagema mea era atât de frumoasă, încât nu exista limită la 
numărul participanţilor. Să vină unul, să vină toţi, cu cât sunt 
mai mulţi, cu atât e distracţia mai mare şi satisfacția garantată 
pentru toată lumea. 

— Am găsit, am zis. Există o singură cale de urmat. 
Mănâncă mai puţină carne. 

S-a uitat la mine cu o privire rugătoare. N-aş jura că avea 
ochii umezi de lacrimi nevărsate, dar înclin să cred că aşa erau. 
Fără îndoială că îşi frământa mâinile cerşind îndurare. 

— Chiar trebuie să baţi câmpii, Bertie? Nu te opreşti şi tu 
măcar o dată? Măcar în noaptea asta, ca să-i faci o plăcere 
mătuşii Dahlia? 

— Nu bat câmpii. 

— Unui bărbat cu pretenţii ca tine nu i se poate spune că 
bate câmpii, zic eu, dar... 


Mi-am dat seama ce se întâmplase. Nu mă făcusem 
înţeles ca lumea. 5 

— E-n regulă, am zis. Fii încrezătoare. Asta-i şpilul. Când 
am zis „Mănâncă mai puțină carne”, am vrut să spun că trebuie 
să refuzi ovăzul în seara asta la cină. Stai acolo pe scaun, 
părând băşicată şi respinge cu un gest plictisit şi resemnat 
fiecare fel de mâncare de îndată ce îţi e servit. O să vezi ce-o să 
se întâmple. Unchiul Tom o să observe lipsa ta de poftă de 
mâncare şi sunt gata să pariez că la sfârşitul mesei o să vină la 
tine şi o să spună „Dahlia, dragă” - bănuiesc că îţi spune Dahlia 
- „Dahlia, dragă”, o să zică el, „am observat că în seara asta la 
cină n-ai mâncat mai nimic. Ai vreo problemă, Dahlia dragă?” 
„Păi, da, Tom dragă”, o să-i răspunzi tu. „E drăguţ din partea ta 
că mă întrebi, dragă. Chestia e, dragă, că sunt teribil de 
îngrijorată.” „Draga mea”, o să spună el... 

Mătuşa Dahlia m-a întrerupt aici remar-când că aceşti 
Travers-i par a fi un cuplu cam dulceag şi antipatic, dacă te luai 
după conversaţia lor. De asemenea, îşi dorea să ştie când 
aveam de gând să trec la subiect. 

l-am aruncat o privire. 

— Draga mea”, o să spună el cu tandrete, „pot să te ajut 
cu ceva?” La care tu o să replici că poate foarte bine să te ajute, 
după care îşi ia carnetul de cecuri şi începe să scrie. 

Am urmărit-o cu atenţie în timp ce vorbeam şi am fost 
încântat să observ cum i-a încolţit subit respectul în privire. 

— Dar, Bertie, asta e o chestie strălucită. 

— Ţi-am spus că Jeeves nu e singurul tip deştept. 

— Cred că o să funcţioneze. 

— Nu se poate să nu funcţioneze. l-am recomandat-o şi lui 


Tuppy. 

— Tânărul Glossop? 

— Ca s-o înduioşeze pe Angela. 

— Splendid! 

— Şi lui Gussie Fink-Nottle, care vrea s-o dea gata pe-alde 
Bassett. 


— Măi să fie! Da' ce creieraş activ ai. 

— Mereu activ, mătuşă Dahlia, mereu activ. 

— Nu eşti chiar o vită încălţată, aşa cum am crezut, Bertie. 
— Când m-ai luat drept vită încălţată? 


— O, cândva, vara trecută. Am uitat de unde mi-a venit 
ideea. Da, Bertie, stratagema ta e genială. Bănuiesc că de fapt 
Jeeves a fost cu ideea. 

— Nu Jeeves a fost cu ideea. Mă simt jignit la o astfel de 
aluzie. Jeeves n-a avut nimic de-a face cu ea. 

— Păi, în regulă, n-are sens să te agiţi din pricina asta. Da, 
cred că o să meargă. Tom e foarte ataşat de mine. 

— Cine n-ar fi? 

— Aşa o să fac. 

Şi apoi restul grupului s-a scurs înăuntru şi ne-am cărat jos 
la cină. 

În condiţiile ftxistente la Brinkley Court -adică locul fiind 
burduşit până peste linia de plutire cu inimi îndurerate şi 
nemaifiind spaţiu de stat în picioare decât pentru sufletele 
chinuite - nu m-am aşteptat ca masa de seară să fie deosebit de 
efervescentă. Nici nu a fost. Sumbră. Toată chestia semăna 
destul de mult cu o cină de Crăciun pe Insula Diavolului. 

M-am bucurat când a luat sfârşit. 

lar mătuşa Dahlia, nevoită, pe lângă celelalte necazuri, să 
se forţeze pentru a ieşi din deprimare, a fost un eşec deplin în 
ceea ce priveşte orice formă de glumă sclipitoare. Faptul că era 
în pierdere cu cincizeci de lire şi se aştepta ca Civilizaţia să cadă 
de pe cal dintr-un moment într-altul l-au făcut pe unchiul Tom, 
care dintotdeauna semănase un pic cu un pterodactil chinuit de 
un of tainic, să cadă într-o melancolie şi mai profundă. Alde 
Bassett a fărâmiţat în tăcere miez de pâine. Angela putea fi 
exclusă din regnul uman. Tuppy avea aerul unui criminal 
condamnat la moarte care refuză să-şi ia ultimul mic-dejun 
copios înainte să se mişte spre podiumul de execuţie. 

Cât despre Gussie Fink-Nottle, mulţi antreprenori 
experimentati de pompe funebre ar fi fost înşelaţi de aparente şi 
ar fi început să-l îmbălsămeze de cum l-ar fi zărit. 

Acum era prima oară când îl vedeam pe Gussie de când 
ne despărţiserăm în apartamentul meu şi trebuie să spun că 
atitudinea lui mă dezamăgea. Mă aşteptasem la ceva mult mai 
spumos. 

In apartamentul meu, în împrejurarea la care mă refer, 
dacă îţi aminteşti, el îmi dăduse, practic, o garanţie semnată că 
nu avea nevoie decât de un cadru rural ca să-şi ia avânt. Cu 
toate astea, în înfăţişarea lui nu puteam detecta nici un fel de 


indiciu că ar fi fost pe cale să se antreneze pentru forma de vârf. 
încă mai arăta ca motanul din zicală şi nu mi-a luat mult timp 
să-mi dau seama că prima mea acţiune pentru a-l face să scape 
de aerul ăsta de înmormântare era să-l iau deoparte şi să-l 
îmbărbătez. 

Dacă vreodată un tip avusese nevoie de un sunet de 
goarnă, atunci se părea că Fink-Nottle era acela. 

Însă, în exodul general al îndoliaţilor, l-am pierdut din 
vedere şi, din cauza faptului că mătuşa Dahlia m-a agăţat cu 
lasoul pentru o partidă de table, n-am reuşit imediat să pornesc 
în căutarea lui. Dar, după ce am jucat o vreme, majordomul a 
intrat şi a întrebat-o dacă ar vrea să discute cu Anatole, aşa că 
am izbutit să scap. Şi vreo zece minute mai târziu, neprinzându-i 
urma mirosului prin casă, am început să-mi arunc năvodul pe 
afară şi l-am zburătăcit în grădina de trandafiri. 

Tocmai mirosea un trandafir într-un mod cam lipsit de 
vlagă, dar şi-a retras ciocul când m-am apropiat de el. 

— Ei bine, Gussie, am zis. 

l-am zâmbit voios în timp ce vorbeam, căci aşa aveam 
obiceiul când mă întâlneam cu un y vechi amic. Dar îri loc să îmi 
zâmbească şi el voios, mi-a aruncat o privire groaznic de 
nesuferită. Atitudinea lui m-a buimăcit. Era ca şi cum nu s-ar fi 
bucurat să-l vadă pe Bertram. Pentru o clipă a rămas pe loc, 
lăsându-şi privirea nesuferită să-i alunece peste mine, cum s-ar 
zice, apoi a glăsuit: 

— Tu şi cu-al tău „Ei bine, Gussie”! 

A spus asta scrâşnind din dinţi, o chestie întotdeauna plină 
de ostilitate, iar eu m-am simţit mai în ceaţă decât oricând. 

— Ce vrei să spui - eu şi cu „Ei bine, Gussie” al meu? 

— îmi place ce tupeu ai, să vii şi să ţopăi prin jur, spunând 
„Ei bine, Gussie”. Asta-i ultimul „Ei bine, Gussie” pe care îl mai 
vreau de la tine, Wooster. Şi n-are rost să te uiţi aşa la mine. Ştii 
ce vreau să spun. Afurisitele alea de premii! A fost o faptă 
mişelească din partea ta să te fofilezi aşa şi să mi le bagi mie pe 
gât. O să-ţi vorbesc pe şleau. A fost o faptă demnă de o canalie 
împuţită. 

Acum, deşi, cum am mai arătat, mi-am dedicat cea mai 
mare parte a timpului pe drum reflectând la cazul Angelei şi al 
lui Tuppy, n-am neglijat să mă gândesc o dată sau de două ori la 
ce o să spun când îl văd pe Gussie. Am prevăzut că o să apară 


niscaiva divergențe temporare între noi când o să ne întâlnim şi, 
având o întrunire dificilă în perspectivă, lui Bertram Wooster îi 
place să aibă argumentele pregătite. 

Aşadar, acum am fost în stare să-i răspund cu o 
sinceritate bărbătească dezarmantă. E adevărat, subita 
abordare a subiectului m-a zguduit niţeluş, pentru că, sub 
povara recentelor întâmplări, afacerea cu decernarea premiilor 
îmi cam dispăruse din minte. Dar mi-am revenit rapid în fire şi, 
cum spuneam, am fost în stare să-i răspund cu o s.d. 
bărbătească. 

— Dar, dragul meu, am zis, am socotit de la sine-nţeles că 
o să pricepi că asta face parte din planul meu. 

A spus ceva despre planul meu ce n-am reuşit să aud. 

— Categoric. „Să mă fofilez aşa” e greşit zis. Doar nu crezi 
că n-am vrut să împart premiile alea, nu-i aşa? Din partea mea, 
nimic nu mi-ar face mai multă plăcere. Dar mi s-a părut că lucrul 
cel mai cinstit şi mai generos ar fi să mă dau la o parte şi să te 
las pe tine să intri pe fir, aşa că asta am şi făcut. Am crezut că 
tu ai mai mare nevoie de asta. Doar nu vrei să-mi spui că n-o 
aştepţi cu nerăbdare? 

A murmurat o expresie vulgară pe care n-aş fi crezut că o 
cunoaşte. Asta demonstrează că, deşi înmormântat la ţară, poţi 
în acelaşi timp să-ţi îmbogăţeşti şi vocabularul întrucâtva. Fără 
îndoială că poţi prinde câte ceva de la vecini -de la vicar, doctor 
sau de la omul care aduce laptele şi aşa mai departe. 

— Dar, pe toţi dracii, nu-ţi dai seama cât bine o să-ţi facă? 
O să-ţi salte puternic acţiunile. O să fii acolo, pe podiumul ăla, o 
figură romantică şi impresionantă, vedeta ceremoniei şi cum-ii- 
spune a ochilor. Madeline Bassett o să sară pe tine. O să te vadă 
într-o cu totul altă lumină. 

— Chiar crezi că o să fie aşa? 

— Cu siguranţă. îl cunoaşte pe Augustus Fink-Nottle, 
prietenul salamandrelor. îl ştie pe Augustus Fink-Nottle, medicul 
specialist în bolile labelor de câini. Dar Augustus Fink-Nottle, 
oratorul, o s-o dea pe spate sau nu ştiu eu nimic despre sufletul 
femeiesc. Fetele se înnebunesc după personalităţile publice. 
Dacă cineva i-a făcut vreun bine cuiva, atunci eu am fost acela 
când ţi-am pasat această îndatorire extraordinar de atrăgătoare. 

A părut impresionat de elocvenţa mea. Nu s-a putut 
abtine, bineînţeles. Focul s-a stins în spatele ochelarilor cu ramă 


de baga, iar în locul lui i-a apărut vechea privire speriată, ca de 
peşte. 

— Hm, da, a zis meditativ. Ai conceput vreodată un 
discurs, Bertie? 

— De zeci de ori. E floare la ureche. Nu-i nimic greu. Păi, 
odată m-am adresat unei şcoli de fete. 

— N-ai avut emoţii? 

— Nici un pic. 

— Cum ţi-a mers? 

— Mi-au sorbit vorbele de pe buze. Mi-au mâncat din 
palmă. 

— N-au aruncat cu ouă sau aşa ceva. 

— Cu nimic. 

A expirat viguros şi pentru un timp a rămas zgâindu-se în 
tăcere la un melc care trecea pe lângă noi. 

— Păi, a zis el într-un final, poate că e în regulă. Probabil 
că chestia asta mă apasă prea tare. Poate greşesc presupunând 
că e o soartă mai rea decât moartea. Dar o să-ţi spun numai 
atât: perspectiva asta de a împărţi premii pe data de treizeci şi 
unu mi-a transformat viaţa într-un coşmar. N-am fost în stare să 
dorm, să gândesc sau să mănânc... Apropo, asta îmi aminteşte 
de ceva. Nu mi-ai explicat până acum telegrama aia cifrată 
despre cârnaţi şi şuncă. 

— Nu era o telegramă cifrată. Am vrut să o iei mai uşor cu 
mâncarea, astfel ca ea să-şi dea seama că eşti îndrăgostit. 

A râs cavernos. 

— înţeleg. Păi, chiar aşa am şi făcut. 

— Da, am observat la cină. Minunat. 

— Nu văd de ce e minunat, nu-mi foloseşte la nimic. N-o 
să fiu niciodată în stare să o rog să se mărite cu mine. N-o să 
am curajul să fac asta nici dacă o să trăiesc numai din pişcoturi 
tot restul vieţii. 

— Dar, pe toţi dracii, Gussie. Pe meleagurile astea 
romantice, m-aş fi gândit că numai copacii şopotitori... 

— Nu-mi pasă ce te-ai gândit tu. Nu pot s-o fac. 

— Ei, hai! 

— Nu pot. Pare atât de distantă, de inabordabilă. 

— Nu-i aşa. 


— Ba da. Mai ales când o vezi din profil. Ai văzut-o 
vreodată din profil, Bertie? Profilul ăla pur şi rece. îţi smulge 
inima din piept. 

— Nu-i aşa. 

— Ba îţi spun eu că e. îl zăresc şi cuvintele îmi îngheaţă pe 
buze. 

A vorbit cu un soi de disperare surdă şi atât de vizibilă era 
lipsa sa de însufleţire şi de duh care duc la succes, încât, pentru 
o clipă, mărturisesc că m-am simţit puţintel blocat. Nu părea să 
existe vreo speranţă în încercarea de a înviora o asemenea 
meduză umană. Apoi am văzut soluţia. Cu agerimea mea 
nemaipomenită, mi-am dat seama exact ce trebuie făcut pentru 
ca acest Fink-Nottle să izbutească să-şi vâre nasul peste boxa 
judecătorului. 

— Trebuie înduioşată, am zis. 

— Ce să fie? 

— înmuiată. îndulcită. Prelucrată. Trebuie făcute tatonări 
în prealabil. Uite, Gussie, metoda pe care vreau s-o aplic: o să 
mă întorc acum în casă şi o s-o târăsc pe Bassett asta după 
mine la o plimbare pe-afară. O să-i vorbesc de inimi care 
tânjesc, sugerându-i că se află şi pe aici una. O să exagerez, n-o 
să cruţ nici un efort. între timp, tu o să stai la pândă pe margine 
şi după vreun sfert de oră o să apari şi o să continui de unde am 
rămas. Până atunci o să fie deja emoţionată şi ar trebui să fie 
floare la ureche să te ocupi de restul. O să fie ca o săritură din 
mers într-un autobuz. 

Îmi amintesc că pe vremea când eram şcolar a trebuit să 
învăţ un soi de poezie despre un flăcău pe nume Pigşi-ncă-ceva 
- am impresia că era sculptor, cu siguranţă - care a făcut o 
statuie reprezentând o fată şi ce crezi că se întâmplă într-o 
dimineaţă, drăcia a prins subit viaţă. Bineînţeles că a fost un şoc 
destul de urât pentru tipul ăla, dar unde vreau să ajunge că 
erau acolo două versuri care, dacă mi le aduc bine aminte, 
sunau aşa: „Porneşte. Mişcă. Pare-a simţi Fiorul vieţii-n adâncul 
inimii.” 

Şi unde vreau să ajung este că n-ai putea căpăta o 
descriere mai bună a ceea ce s-a petrecut cu Gussie în timp ce 
rosteam cuvintele astea încurajatoare. Fruntea i s-a destins, 
ochii i s-au luminat, căutătura sticloasă i-a dispărut şi a privit 
lung după melcul ăla, care încă mai lăsa 


1. Porc (engl.). 

o dâră prelungă, cu ceva care aducea a bonomie. O 
îmbunătăţire pronunţată. 

— înţeleg ce vrei să zici. O să-mi netezeşti calea, cum s-ar 
spune. 

— Aşa e. Cu hârleţul. 

— E o idee extraordinară, Bertie. O să schimbe total 
situaţia. 

— Mda. Dar nu uita că după aia totul o să depindă de tine. 
Trebuie să-ţi sufleci pantalonii şi s-o ungi la inimă, altfel toate 
eforturile mele sunt în zadar. 

Mi s-a părut că ceva din fosta lui atitudine, gen Domnul- 
să-aibă-milă-de-noi îi revenise. A căscat un pic gura. 

— Asta-i adevărat. Ce mama dracu' să-i spun? 

Mi-am reţinut cu greu nerăbdarea. Individul fusese coleg 
de şcoală cu mine. 

— Pe toţi dracii, sunt sute de lucruri pe care le poţi spune. 
Vorbeşte-i despre apusul soarelui. 

— Apusul soarelui? 

— Sigur. Jumătate dintre bărbaţii însuraţi pe care îi cunoşti 
au început prin a vorbi despre apusul soarelui. 

— Dar ce pot să spun despre apusul soarelui? 

— Păi, Jeeves a scos din el una bună mai deunăzi. într-o 
seară l-am văzut cu câinele la plimbare în parc şi mi-a zis: 
„Acum peisajul scânteietor păleşte în faţa ochilor, domnule, şi 
întregul aer păstrează o neclintire solemnă”. Ai putea să 
foloseşti asta. 

— Ce fel de peisaj? 

— Scânteietor. „S” de la „streptococ”, „c” de la 
„coropişniţă”... 

— O, scânteietor? Da, nu-i rău. Peisaj scânteietor... 
neclintire solemnă... Da, mi se pare destul de bună. 

— Apoi ai putea spune că deseori te-ai gândit că stelele 
sunt şiragul de margarete al lui Dumnezeu. 

— Dar nu-i asa. 

— Cred şi eu. Dar ea s-a gândit. Serveşte-i asta şi nu văd 
cum ar putea să nu simtă că eşti sufletul ei pereche. 

— Şiragul de margarete al lui Dumnezeu? 


— Şiragul de margarete al lui Dumnezeu. lar apoi continui 
zicând cum te întristează întotdeauna amurgul. Ştiu, o să spui 
că nu-i aşa, dar de data asta ai face bine să fie. 

— De ce? 

— Exact asta o să te întrebe şi ea, iar tu atunci o să fii pe 
calea cea bună. Pentru că o să-i răspunzi că din cauza faptului 
că duci o viaţă atât de singuratică. N-ar fi o idee rea să-i descrii 
pe scurt o seară obişnuită petrecută acasă, în reşedinţa ta din 
Lincolnshire, povestindu-i cum baţi pajiştile cu paşi apăsaţi. 

— în general, stau în casă şi ascult radioul. 

— Ba nu. Baţi pajiştile cu paşi apăsaţi, dorindu-ţi să ai pe 
cineva care să te iubească. Şi apoi îi vorbeşti de ziua în care a 
apărut ea în viaţa ta. 

— Ca o prinţesă fermecată. 

— Categoric, am zis aprobator. Nu mă aşteptasem la una 
atât de bună de la o asemenea ciozvârtă. Ca o prinţesă 
fermecată. Bravo, Gussie. 

— Şi apoi? 

— Păi, după aia e uşor. Spui că ai ceva să-i zici şi apoi îi 
dai bătaie. Nu văd cum ai putea da greş. în locul tău, aş purta 
discuţia asta în grădina de trandafiri. E lucru ştiut că nu există o 
mişcare mai sănătoasă decât să-ţi conduci obiectul adoraţiei la 
asfinţit în grădina de trandafiri. Şi mai bine-ai trage vreo două la 
măsea înainte. 

— Două ce? 

— Păhărele. 

— Băuturi, vrei să spui? Dar eu nu beau. 

— Ce? 

— Nu m-am atins de nici un strop de alcool în viaţa mea. 

Trebuie să mărturisesc că asta m-a făcut să şovăi puţin. în 
asemenea ocazii mai toată lumea e de acord că pileala 
moderată este de bază. 

Insă, dacă lucrurile stăteau aşa cum spunea, presupun că 
nu se putea face nimic. 

— Păi, atunci trebuie să te descurci cum poţi numai cu 
bere de ghimbir. 

— Eu nu beau decât suc de portocale. 

— Atunci, cu suc de portocale. Spune-mi, Gussie, ca să 
rezolvăm chestiunea, ţie chiar îţi place licoarea asta? 

— Foarte mult. 


— Atunci, nu-mi mai rămâne nimic de spus. Şi acum, 
haide să facem o recapitulare, ca să vedem dacă ai înţeles bine 
planul. începi cu peisajul scânteietor. 

— Stelele, şiragul de margarete al lui Dumnezeu. 

— Amurgul te întristează. 

— Din cauza vieţii mele singuratice. 

— Descrii viaţa. 

— Vorbesc despre ziua când am cunoscut-o. 

— Adaugi poanta cu prinţesa fermecată. Spui că ai ceva 
să-i zici. Oftezi de vreo două ori. O înşfaci de mână. Şi-i forţezi 
mâna. Bine. 

Şi, plin de încredere că a reţinut scenariul şi că totul avea 
să meargă conform aşteptărilor, mi-am luat picioarele la spinare 
şi am tulit-o spre casă. 

Numai după ce am ajuns în sufragerie şi am reuşit să-i 
arunc o privire directă lui alde Bassett, m-am trezit că veselia 
graţioasă cu care mă înhămasem la treaba asta începuse să 
intre niţeluş la apă. Observând-o de la o distantă aşa de mică, 
am devenit brusc conştient în ce mă băgasem. Gândul să mă 
plimb alături de un asemenea specimen ciudat fără îndoială că 
îmi dădea o senzaţie profund dezagreabilă de amorţeală. Nu 
puteam să nu-mi amintesc cât de des, când mă aflam în 
compania ei la Cannes, m-am uitat tâmp la ea, dorindu-mi ca 
vreun şofer binevoitor dintr-o maşină de curse să-mi uşureze 
situaţia năpustindu-se asupra ei şi pocnind-o frontal. Aşa cum 
am mai explicat foarte clar, fata asta nu făcea parte dintre 
amicii mei cei mai apropiaţi. 

Însă cuvântul unui Wooster e legământ. Wooster-ii se pot 
pierde cu firea, dar nu dau bir cu fugiţii. Numai cea mai fină 
ureche mi-ar fi putut detecta tremurul din voce pe când o 
întrebam dacă ar vrea să vină pe-afară pentru vreo jumătate de 
oră. 

— Frumoasă seară, am spus. 

— Da, frumoasă, nu-i aşa? 

— Frumoasă. îmi aminteşte de Cannes. 

— Cât de frumoase erau serile acolo! 

— Frumoase, am zis. 

— Frumoase, a zis alde Bassett. 

— Frumoase, am căzut eu de acord. Asta a încheiat 
buletinul de ştiri şi starea vremii de pe riviera franceză. încă un 


minut şi ne aflam afară în spaţiul larg şi deschis, ea gângurind 
ceva despre peisaj, iar eu repli-cându-i „O, mda, cam aşa e” şi 
întrebându-mă cum era mai bine să abordez subiectul. 

Cât de diferit ar fi fost totul, nu puteam să nu reflectez eu, 
dacă fata asta ar fi fost de genul celor cu care poţi să ciripeşti 
vesel la telefon şi să le scoţi la o plimbare în vechea maşină cu 
două locuri. în cazul ăla, aş fi spus pur şi simplu „Ascultă”, iar ea 
ar fi zis „Ce?”, eu aş fi spus „îl ştii pe Gussie Fink-Nottle”, iar ea 
ar fi zis „Da”, eu aş fi spus „Te iubeşte” şi ea ar fi zis ori „Cine, 
idiotul ăla? Păi, zic mersi c-am avut de ce să râd pe cinste azi”, 
ori altfel, mai pătimaş, „Servus! Dă-mi amănunte”. 

Adică, în orice caz, toată chestia s-ar fi terminat în mai 
puţin de un minut. 

Dar fiind vorba de-alde Bassett, era în mod evident indicat 
ceva mai puţin rapid şi mult mai dulceag. Şi, având în vedere 
materialul cu asfinţitul, noi am ajuns în aer liber într-un moment 
când amurgul nu începuse încă să spele putina cedând locul 
umbrelor nopţii. încă mai funcţiona o rămăşiţă de apus. Stelele 
începeau să mijească, liliecii umblau brambura, grădina se 
umpluse de mireasma florilor ălora albe şi puturoase care se 
pun pe muncit din greu doar la sfârşitul zilei - pe scurt, peisajul 
scânteietor pălea în faţa ochilor, iar tot aerul păstra o neclintire 
solemnă, şi era vizibil că asta avea cel mai cumplit efect asupra 
ei. Ochii i se măriseră şi toată mutra ei sugera prea din cale- 
afară că sufletul i se trezise la viaţă ca să fiu în largul meu. 

Avea alura unei fete care aşteaptă ceva destul de nostim 
de la Bertram. 

În asemenea circ, conversaţia inevitabil lâncezeşte un pic. 
Nu sunt niciodată în cea mai bună formă când situaţia pare să 
ceară ceva mai siropos şi i-am auzit şi pe alţi membri ai Clubului 
Trântorilor că spun şi ei la fel. îmi amintesc că Pongo Twistleton 
mi-a zis că odată se afla într-o gondolă cu o fată, sub clar de 
lună, şi că singura dată când a vorbit a fost când i-a istorisit 
vechea poveste cu individul care se pricepea atât de bine să 
înoate, încât l-au angajat pe post de agent de circulaţie în 
Veneţia. 

A căzut cam ca nuca-n perete, m-a asigurat el, şi nu mult 
mai târziu fata a spus că i se pare că s-a făcut cam răcoare şi 
ce-ar zice să o ia înspre hotel. 


Aşa că acum, cum spuneam, conversaţia cam lâncezea. 
îmi venise foarte uşor să-i promit lui Gussie că o să pornesc 
atacul asupra fetei ăsteia, vorbindu-i despre inimi îndurerate, 
dar trebuie să fii într-o anumită dispoziţie pentru aşa ceva. lar 
când, plimbându-ne agale, am ajuns pe malul lacului şi ea a 
glăsuit într-un final, mi-am ascuns mâhnirea când am descoperit 
că vorbea despre stele. 

Deloc bine pentru mine. 

— O, uite, a spus. Era o exclamatoare de „O, uite” 
recunoscută. Observasem asta la Cannes, când mi-a atras 
atenţia în felul ăsta în diverse ocazii spre diferite chestii precum 
o actriţă franţuzoaică, o staţie de benzină provensală, apusul 
soarelui peste Estorel, Michael Arlen, un bărbat care vindea 
ochelari colorați, albastrul intens de catifea al Mediteranei şi 
fostul primar al New York-ului într-un costum de baie în dungi. 
O, uite steluța aia dulce, acolo sus, atât de singurică. 

Am văzut-o pe cea despre care vorbea, o micuță care 
funcţiona într-un mod detaşat deasupra unei pădurici. 

— Da, am spus. 

— Mă întreb dacă se simte singură. 

— O, n-aş crede asta. 

— Probabil că a plâns o zână. 

— Hă? 

— Nu vă amintiţi? „De fiecare dată când o zână varsă o 
lacrimă, o stea micuță se naşte în Calea Lactee.” V-aţi gândit 
vreodată la asta, domnule Wooster? 

Niciodată. Foarte puţin probabil, am considerat eu, şi nu 
părea să se potrivească cu afirmaţia ei că stelele ar fi şiragul de 
margarete al lui Dumnezeu. Adică, nu se poate şi una, şi alta. 

Insă nu aveam chef să analizez şi să critic. Mi-am dat 
seama că greşisem în presupunerea mea că stelele nu aveau 
nici o legătură cu chestiunea. Chiar îmi pregătiseră acceptabil 
intrarea şi am ţâşnit prompt: 

— Că veni vorba de lacrimi vărsate... 

Numai că acum ea aborda subiectul iepurilor, căci câţiva 
se fâţâiau prin parc, în dreapta noastră. 

— O, uite. Ce iepuraşi micuţi! 

— Că veni vorba de lacrimi vărsate... 

— Nu vă daţi în vânt după partea asta a serii, domnule 
Wooster, când soarele s-a dus la culcare şi toţi iepuraşii ies să-şi 


ia micile cine? Când eram o copilă, credeam că iepurii sunt 
gnomi şi că, dacă mi-aş ţine respiraţia şi aş sta nemişcată, aş 
putea s-o văd şi pe zână. 

Indicându-i cu un gest rezervat că ăsta era exact soiul de 
sminteală pe care mă aşteptam s-o fi crezut ea în copilărie, am 
revenit la subiect. 

— Că veni vorba de lacrimi vărsate, am spus cu fermitate 
în voce, v-ar putea interesa să ştiţi că există o inimă îndurerată 
la Brinkley Court. 

Asta a potolit-o. A lepădat tema iepurilor. Chipul ei, până 
atunci îmbujorat de ceea ce am presupus că ar fi o însufleţire 
drăgălaşă, s-a întunecat. A descărcat un oftat care suna ca aerul 
răbufnind dintr-o răţuşcă de cauciuc. 

— A, da. Viaţa e foarte tristă, nu? 

— Pentru unii. Pentru inima asta îndurerată, de exemplu. 

— Ochii aceia ai ei plini de dor! lrişii umezi. Obişnuiau să 
dănţuiască asemenea unor spi-riduşi ai plăcerii. Şi totul din 
pricina unei neînţelegeri prosteşti despre un rechin. Ce tragedie 
sunt neînțelegerile. Povestea gingaşă de dragoste distrusă şi 
terminată numai pentru că domnul Glossop insistă că era un 
calcan. 

Mi-am dat seama că a încurcat borcanele. 

— Nu vorbesc despre Angela. 

— Dar are inima îndurerată. 

— Ştiu că e îndurerată. Dar la fel e şi a altcuiva. 

M-a privit buimăcită. 

— A altcuiva? Adică a domnului Glossop? 

— Nu. 

— A doamnei Travers? 

Codul desăvârşit al politeţii Wooster-ilor m-a împiedicat 
să-i ard o scatoalcă peste ureche, dar aş fi dat un şiling s-o pot 
face. Mi se părea că există ceva deliberat prostesc în felul ei de 
a persevera să evite esenţa problemei. 

— Nu, nici a mătuşii Dahlia. 

— Sunt convinsă că e îngrozitor de supărată. 

— Mda. Dar inima despre care vorbesc nu e îndurerată din 
pricina certei dintre Tuppy şi Angela. E îndurerată dintr-un cu 
totul alt motiv. Adică, pe toţi dracii, ştiţi de ce sunt îndurerate 
inimile! 


Mi s-a părut că tremură niţeluş. Când a vorbit, vocea ei 
era şoptită: 

— Adică, de iubire? 

— Exact. Fix la ţintă. De iubire. 

— Of, domnule Wooster. 

— înţeleg că credeţi în dragostea la prima vedere, nu? 

— Cred, într-adevăr. 

— Păi, asta s-a întâmplat şi cu inima asta îndurerată. S-a 
îndrăgostit la prima vedere şi de atunci se topeşte ca o 
lumânare, cred că asta e expresia. 

A urmat o tăcere. Se răsucise şi se uita la o răţuşcă de pe 
lac. Ciugulea cu sârg printre buruieni; niciodată n-am putut să 
înţeleg de ce ar vrea cineva să facă o chestie de genul ăsta. 
Deşi presupun că, dacă judeci drept, n-or fi mai rele ca 
spanacul. Şi-a mai vârât puţin ciocul în apă, apoi s-a ridicat subit 
stând cu capul pe apă şi a dispărut, iar asta se pare că a 
destrămat vraja. 

— Of, domnule Wooster! a spus ea din nou şi din tonul 
vocii mi-am putut da seama că îi stârnisem interesul. 

— Adică, din cauza dumneavoastră, am continuat, 
începând să adaug şi niscaiva accente fanteziste. 

Presupun că ai observat cum în asemenea ocazii 
dificultatea stă în cum insufli ideea principală pentru a fixa 
zdravăn linia generală a chestiunii. Restul e doar o simplă 
muncă de detaliu. Nu spun că acum am devenit guraliv, dar cu 
siguranţă că am devenit ceva mai al naibii de guraliv decât 
înainte. 

— Suferă ca toţi dracii. Nu poate mânca, nu poate dormi - 
toate pentru că vă iubeşte. Şi ceea ce face ca totul să fie atât de 
teribil este că ea - inima asta îndurerată - nu se poate hotărî să 
treacă la acţiune şi să vă spună cum stă treaba, pentru că 
profilul dumneavoastră îl îngheaţă. Exact când e pe punctul să 
vă vorbească, vă zăreşte dintr-o parte şi cuvintele îl ocolesc. 
Stupid, bineînţeles, dar asta e. 

Am auzit-o înghiţindu-şi nodul din gât şi am văzut că ochii 
îi deveniseră cam jilavi. lrişi umezi, dacă doriţi. 

— Să vă împrumut o batistă? 

— Nu, mulţumesc. Sunt în regulă. 

N-aş fi putut spune acelaşi lucru şi despre mine. Eforturile 
mă sleiseră de puteri. Nu ştiu dacă şi tu păţeşti la fel, dar la 


mine discuţiile legate de piureuri siropoase reale îmi provoacă 
întotdeauna un soi de senzaţie de mân-cărime şi un sentiment 
hidos de ruşine, plus că îmi ies în evidenţă porii de pe faţă. 

Îmi amintesc că odată, la casa mătuşii Agatha din 
Hertfordshire, am fost pus într-o situaţie delicată, fiind forţat să 
joc rolul regelui Edward III când îşi ia rămas-bun de la fata aia a 
lui, Preafrumoasa Rosamund, la un soi de spectacol dat în 
ajutorul Fiicelor Suferinde ale Clerului. Conţinea un dialog 
medieval cam înfocat, din câte mi-aduc aminte, provenind din 
vremurile când se spunea lucrurilor pe nume, şi când s-a auzit 
fluierul, pun pariu că nici o Fiică a Clerului nu era nici pe 
jumătate la fel de suferindă ca mine. Nici la fel de leoarcă. 

Şi acum reacţia mea a fost asemănătoare. Eram un 
Bertram extrem de lichid, care, auzin-du-şi interlocutoarea 
sughiţând de vreo două ori şi începând să vorbească, şi-a ciulit 
urechile. 

— Vă rog, nu spuneţi mai mult, domnule Wooster. 

Păi, fireşte, nici n-aveam de gând. 

— înţeleg. 

M-am bucurat să aud asta. 

— Da, înţeleg. N-o să fiu atât de neghioabă încât să 
pretind că nu ştiu despre ce vorbiţi. Am bănuit asta de la 
Cannes, când obişnuiaţi să staţi şi să mă fixaţi cu privirea fără 
să rostiţi nici un cuvânt, dar cu ochii foarte expresivi. 

Dacă rechinul Angelei m-ar fi muşcat de picior, tot n-aş fi 
săltat mai spasmodic. Cu atâta încordare mă concentrasem 
asupra intereselor lui Gussie, încât nici nu mi-a trecut prin cap 
că vorbele mele s-ar fi putut interpreta într-un mod nefericit. 
Transpiraţia, deja înrou-rându-mi fruntea, s-a transformat într-o 
adevărată Niagară. 

Întregul meu destin atârna de cuvântul unei femei. Adică, 
nu puteam da înapoi. Dacă o fată crede că un bărbat o cere de 
nevastă şi, pe baza acestei presupuneri, ea şi-l rezervă, atunci el 
nu-i poate da explicaţia că a înţeles pe dos şi că el nu avea nici 
cea mai mică intenţie să-i sugereze aşa ceva. Trebuie să lase 
totul la voia întâmplării. lar gândul de a mă logodi cu o fată care 
discuta făţiş despre zânele care se nasc pentru că stelele îşi 
suflă nasul, sau cum fusese chestia, mă înspăimânta sincer. 

A continuat cu remarcele ei şi, în vreme ce o ascultam, 
mi-am încleştat pumnii până când nu m-aş fi mirat ca 


articulațiile degetelor să se fi albit de încordare. Părea că nu mai 
ajunge la şmen. 

— Da, toate zilele alea la Cannes mi-am putut da seama 
ce încercaţi să spuneţi. O fată ştie întotdeauna. Şi apoi m-aţi 
urmărit până aici, iar în ochii dumneavoastră am văzut aceeaşi 
expresie tânjitoare şi mută când ne-am întâlnit astă-seară. Şi 
apoi aţi insistat într-atât să ies şi să mă plimb cu dumneavoastră 
în amurg. lar acum bolborosiţi cuvintele alea şovăielnice. Nu, 
asta nu mă surprinde. Dar îmi pare rău... 

Vorbele astea au fost ca una dintre băuturile întăritoare 
ale lui Jeeves. De parcă aş fi dat pe gât un pahar plin cu sos de 
carne, piper roşu şi un gălbenuş de ou - deşi, cum spuneam, 
sunt convins că astea nu sunt singurele ingrediente - am înflorit 
ca un boboc superb care îşi deschide petalele sub razele 
soarelui. Era în regulă, până la urmă. îngerul meu păzitor nu 
rămăsese adormit la schimbarea asta de direcţie. 

—.dar mi-e teamă că îmi e imposibil. A făcut o pauză. 

— Imposibil, a repetat. 

Fusesem atât de prins, simţindu-mă ca scăpat de la 
eşafod, încât pentru o clipă nu m-am dumirit că se dorea de la 
mine o replică promptă. 

— O, s-a făcut, am vorbit eu fără să mă gândesc. 

— îmi pare rău. 

— Nu-i nimic. 

— Mai rău decât aş putea spune. 

— Nu vă mai gândiţi la asta. 

— Putem rămâne prieteni. 

— O, desigur. 

— Atunci să nu mai vorbim despre asta. Să păstrăm ce s-a 
întâmplat ca un mic secret gingaş numai al nostru, da? 

— Categoric. 

— Aşa o să facem. Ca un lucru frumos şi înmiresmat 
presărat cu levănţică. 

— Cu levănţică, bine. 

A urmat o pauză lunguţă. Mă privea cu un soi de milă 
divină în ochi, de parcă aş fi fost un melc pe care s-a întâmplat 
să calce cu pantoful ei franțuzesc şi jinduiam să-i spun că era în 
regulă, că Bertram nu numai că nu căzuse pradă disperării, dar 
nici nu se simţise mai spumos în viaţa lui. Dar, fireşte, nu poţi să 


faci aşa ceva. Pur şi simplu, n-am spus nimic şi am rămas pe loc 
părând că bravez. 

— Mi-aş dori să pot, a murmurat ea. 

— Să puteţi? am spus eu, pentru că nu fusesem atent. 

— Să simt pentru dumneavoastră ce v-aţi dori să simt. 

— 0, a. 

— Dar nu pot. îmi pare rău. 

— Absolut OK. Fără îndoială că vina e de ambele părţi. 

— Pentru că sunt foarte ataşată de dumneavoastră, 
domnu... nu, cred că ar trebui să-ţi spun Bertie. Aş putea? 

— O, desigur. 

— Pentru că suntem prieteni buni. 

— Mda. 

— îmi place de tine, Bertie. Şi dacă lucrurile ar fi stat 
altfel... mă întreb... 

— Hă? 

— în fond, suntem prieteni buni... Avem amintiri comune... 
Ai dreptul să ştii... Nu vreau să crezi... Viaţa e atât de încâlcită, 
nu-i aşa? 

Fără îndoială că pentru foarte mulţi bărbaţi, aceste rostiri 
întrerupte ar fi părut o simplă flecăreală şi ar fi fost respinse ca 
atare. Dar Wooster-ii sunt mai ageri la minte decât oamenii 
obişnuiţi şi pot citi printre rânduri. Am ghicit subit ce piatră voia 
să-şi rostogolească de pe inimă. 

— Adică există altcineva? A încuviinţat din cap. 

— Eşti îndrăgostită de alt tip? A încuviinţat din cap. 

— Nu cumva logodită? 

De data asta şi-a clătinat bostanul. 

— Nu, nu sunt logodită. 

Păi, asta era ceva, bineînţeles. Totuşi, din felul cum 
vorbea, categoric părea că bietul Gussie ar fi putut foarte bine 
să-şi şteargă numele de pe lista pretendenţilor, iar mie nu-mi 
plăcea perspectiva de a trebui să-i dau vestea cea proastă. îl 
studiasem îndeaproape şi aveam convingerea că l-ar cam fi 
distrus. 

Gussie, vezi tu, nu era ca unii dintre amicii mei - numele 
Bingo Little e primul care-mi vine pe buze - care, respins de 
vreo fată, spunea pur şi simplu „Păi, ducă-se pe pustii!” şi se 
căra fericit în căutarea alteia. Era într-un mod atât de evident un 
individ care, dacă nu a reuşit să marcheze în prima repriză, lasă 


totul baltă şi îşi petrece viaţa meditând la salamandre, lăsându- 
şi să crească nişte perciuni lungi şi cărunţi, asemenea unuia 
dintre inşii despre care citeşti în romane, care îşi duc veacul în 
casa impunătoare şi albă pe care o zăreşti în depărtare printre 
copaci, se izolează de lume şi au chipuri suferinde. 

— Mi-e teamă că nu ţine la mine în felul ăsta. Cel puţin, 
mie nu mi-a spus nimic. înţelegi că îţi zic toate astea numai 
fiindcă... 

— O, desigur. 

— E ciudat că m-ai întrebat dacă cred în dragostea la 
prima vedere. Şi-a închis pe jumătate ochii. Cine s-a îndrăgostit 
vreodată altfel decât la prima vedere? a spus cu o voce stranie, 
care mi-a adus în minte - nu ştiu de ce - imaginea mătuşii 
Agatha, în rolul Boadiceei, recitind la spectacolul despre care îţi 
povesteam. E o povestioară stupidă. Stăteam cu nişte prieteni la 
ţară, plecasem la plimbare cu câinele meu, bietului prichindel i-a 
intrat un spin nesuferit în labă, iar eu nu ştiam ce să fac. Şi 
dintr-o dată a apărut bărbatul ăsta... 

Reîntorcându-mă la spectacolul ăla şi con-turându-mi 
emoţiile pe care le-am avut atunci, v-am arătat numai partea 
întunecată a tabloului. A mai fost, trebuie să menţionez acum, şi 
o urmare splendidă când, după ce mi-am dat jos costumul de 
zale şi m-am furişat în cârciumă locală, am intrat în bar şi i-am 
cerut „gazdei” să toarne cât cuprinde. O clipă mai târziu ţineam 
în mână o halbă cu bere special preparată de ei, iar extazul 
primei înghiţituri e încă proaspăt în mintea mea. Amintirea 
chinurilor prin care trecusem fusese îndeajuns să o facă 
desăvârşită. 

Şi acum a fost la fel. Când mi-am dat seama, ascultându-i 
cuvintele, că se referea la Gussie -adică, nu se putea să fi fost o 
ceată întreagă de bărbaţi care să scoată spini din câinele ei în 
ziua aia, animalul ăla nu era o perniţă de ace - şi mi-am dat 
seama că Gussie, care cu o clipă în urmă se afla, după toate 
aparențele, atât de departe în urmă la cota de pariuri, încât nici 
nu merita să fie pomenit, era de fapt câştigătorul, un fior pozitiv 
mi-a cutremurat trupul şi de pe buze mi-a scăpat un „Uau!” atât 
de vioi şi entuziast, încât alde Bassett s-a desprins lejer cu vreo 
patru centimetri de pe terra firma. 

— Poftim? a zis ea. 

Am fluturat o mână voioasă. 


— Nimic, am spus. Nimic. Tocmai mi-am amintit că trebuie 
neapărat să scriu o depeşă în seara asta. Dacă nu te superi, 
cred că o să intru în casă. Uite-l, am zis eu, pe Gussie Fink- 
Nottle. O să aibă grijă de tine. 

Şi, în vreme ce vorbeam, Gussie a ieşit din spatele unui 
copac, venind spre noi cu paşi furişaţi. 

M-am cărăbănit şi i-am lăsat să-şi vadă de treabă. In ceea 
ce-i priveşte pe cei doi, totul era, fără nici un dubiu, perfect în 
regulă. Tot ceea ce trebuia Gussie să facă era să-şi ţină capul 
plecat şi să nu insiste. Deja, gândeam eu în vreme ce spălam 
putina către casă, sfârşitul fericit începuse să se instaleze. 
Adică, dacă laşi o fată şi un băiat, care au recunoscut în termeni 
fermi că fiecare îl iubeşte pe celălalt, aşezaţi unul lângă altul în 
amurg, nu-s prea multe de făcut decât să te-apuci să stabileşti 
preţul bucăţilor de peşte. 

După o încercare încununată de succes, mi se părea că 
mi-am câştigat dreptul la un ospăț pe cinste în fumoar. 

M-am îndreptat într-acolo. 

Materialele componente erau aranjate ordonat pe o masă 
lipită de perete şi, cât ai zice peşte, mi-am turnat în pahar 
niscaiva spirtoasă pură şi-am căpăcit-o cu puţin sifon. Apoi m- 
am retras într-un fotoliu şi mi-am ridicat picioarele sorbind din 
poţiune cu o bucurie lipsită de griji, cam ca Cezar dând o duşcă 
pe gât la el în cort, în ziua când a cucerit Nerva. Lăsându-mi 
mintea să zăbovească asupra a ceea ce probabil că se petrecea 
în acea grădină tihnită, mă simţeam mulţumit şi încurajat. Deşi 
nici o secundă nu mi-a slăbit părerea că Augustus Fink-Nottle 
era ultima găselniţă a Naturii în materie de fraieri cu creierul de 
câlţi, îmi plăcea de el, îi doream numai bine şi nu m-aş fi simţit 
mai profund interesat de succesul cererii lui în căsătorie nici 
dac-aş fi fost eu sub cerul înstelat. 

Gândul că până acum ar fi putut deja termina cu 
trăncăneala preliminară şi că se afla în toiul unei discuţii 
neprotocolare despre planurile pentru luna de miere mi se părea 
desfătător. 

Bineînţeles, ţinând cont de ce soi de fată era Madeline 
Bassett - adică stele, iepuri şi toate alea - ai spune că o tristeţe 
sobră s-ar fi potrivit mai bine. Dar în cazuri din astea trebuie să- 
ţi dai seama că gusturile sunt diferite. Chiar dacă primul impuls 
al unui bărbat cu scaun la cap ar fi să alerge doi kilometri când 


dă cu ochii de alde Bassett, dintr-un motiv anume, ea îl fermeca 
până în străfunduri pe Gussie, aşa că asta e. 

Aici ajunsesem cu reflecţiile mele, când m-a trezit sunetul 
uşii care se deschidea. A intrat cineva care a început să se 
apropie ca un leopard de masa lipită de perete şi, coborându-mi 
picioarele, am sesizat că era Tuppy Glossop. 

La vederea lui am simţit un fior trecător de remuşcare, 
căci mi-a amintit că, agitându-mă să îl rezolv pe Gussie, uitasem 
complet de celălalt muşteriu. Se întâmplă deseori aşa când 
încerci să te ocupi de două cazuri deodată. 

Insă, pentru că acum nu-mi mai făceam griji din pricina lui 
Gussie, eram pregătit să-mi dedic întreaga atenţie problemei 
Glossop. 

Am fost foarte mulţumit de felul în care se ocupase de 
treaba pe care i-o dădusem în sarcină la cină. Nu una uşoară, te 
asigur, pentru că haleala şi pileala fuseseră de cea mai bună 
calitate, în particular, un anumit fel de mân-care - mă refer la 
nonnettes de poulet Agnes Sorell - care-ar fi putut foarte bine 
să zdruncine şi cea mai neclintită hotărâre. Dar a refuzat-o ca 
un profesionist al postului, iar eu am fost mândru de el. 

1. Bucăţele de pui Agnes Sorel (fr.). 

— O, bună, Tuppy, am zis, chiar voiam să te văd. 

S-a întors cu paharul în mână şi era uşor de observat că 
privaţiunile la care se supusese îl puseseră la grea încercare. 
Arăta ca un lup din stepele Rusiei care văzuse cum ţăranul se 
căţărase sub nasul lui într-un copac înalt. 

— Da, a spus pe un ton cam dezagreabil. Păi, uite-mă. 

— Ei bine? 

— Cum adică - ei bine? 

— Dă-mi raportul. 

— Ce raport? 

— N-ai nimic să-mi spui despre Angela? 

— Numai că e o băşică. Am devenit interesat. 

— Nu s-a înghesuit încă să vină la tine? 

— Nu. 

— Foarte ciudat. 

— De ce ciudat? 

— Sigur a observat lipsa ta de poftă de mâncare. 

S-a zborşit într-un mod enervant, de parcă ar fi avut 
necazuri cu amigdalele sufletului său. 


— Lipsa poftei de mâncare! Sunt la fel de gol pe dinăuntru 
ca Marele Canion. 

— Curaj, Tuppy! Gândeşte-te la Gandhi. 

— Ce-i cu Gandhi? 

— N-a avut nici o masă pe cinste ani întregi. 

— Nici eu. Aş putea să jur că nu. Gandhi, ce să-ţi zic! 

Mi-am dat seama că mai bine las baltă subiectul Gandhi. 
M-am întors de unde plecasem. 

— Probabil că te caută chiar în clipa asta. 

— Cine? Angela? 

— Da. Probabil că a remarcat supremul tău sacrificiu. 

— Nu cred că l-a remarcat deloc, tâmpiţica. Pun pariu că 
n-a observat absolut nimic. 

— Haide, Tuppy, l-am îndemnat, e o chestie morbidă. Nu 
privi aşa de sumbru lucrurile. Trebuie măcar să fi remarcat când 
ai refuzat nonnettes de poulet Agnes Sorel. A fost un refuz 
senzaţional şi a ieşit în evidenţă ca un deget inflamat. lar crepes 
ă la Rossinil... 

Un strigăt răguşit!' a ţâşnit dintre buzele lui strâmbe: 

— N-ai vrea să încetezi, Bertie? Crezi că sunt făcut din 
piatră? Nu-i suficient de rău că am stat şi am văzut cum mi se 
perindă prin faţa ochilor una dintre cele mai minunate cine, fel 
după fel, mai trebuie să faci şi atâta zarvă pe tema asta? Nu-mi 
aminti de nonnettes. Nu pot să îndur. 

M-am străduit să-l consolez şi să-i ridic moralul. 

— Ţine-te tare, Tuppy. Fixează-ţi gândurile pe plăcinta aia 
rece cu rinichi din cămară. Aşa cum spune Biblia, o să vină şi 
dimineaţa. 

— Da, dimineaţa. Dar acum e nouă şi jumătate seara. Şi 
iar ai adus vorba despre plăcinta aia, nu? Exact când încercam 
să nu mă gân-desc la ea. 

Am înţeles la ce se referea. Mai erau ore bune până se 
putea înfige în plăcinta aia. Am abandonat subiectul şi am stat 
amândoi în 

1. Clătite ă la Rossini (fr.). 

tăcere o perioadă bunicică de timp. Apoi s-a ridicat şi a 
început să străbată camera în lung şi-n lat cam surescitat, 
asemenea unui leu din grădina zoologică, care a auzit bătând 
gongul pentru cină şi speră că îngrijitorul n-o să uite de el când 
le împarte tuturor hrana. Plin de tact, m-am uitat în altă parte, 


dar tot îl puteam auzi cum trage şuturi în scaune şi alte obiecte. 
Era limpede că avea sufletul chinuit şi tensiunea arterială 
ridicată. 

Curând după aceea s-a întors la locul lui şi am văzut că 
mă privea stăruitor. Exista ceva în atitudinea sa care mă făcea 
să cred că era pe cale să-mi comunice ceva. 

Şi nu greşeam. M-a bătut uşurel semnificativ pe genunchi 
şi a vorbit: 

— Bertie. 

— Aici. 

— Să-ţi spun ceva? 

— Sigur, bătrâne, am spus cordial. Tocmai începusem să 
cred că scenei i-ar prinde bine şi un pic de dialog. 

— Chestia asta cu Angela şi cu mine. 

— Da? 

— M-am gândit serios la ea. 

— Zău? 

— Am analizat fără milă situaţia şi o chestie îţi sare în ochi 
ca dracu' de limpede. E ceva putred la mijloc. 

— Nu înţeleg. 

— Bine. Lasă-mă să recapitulez faptele. Când a plecat la 
Cannes, Angela mă iubea. Era topită după mine. Eram Făt- 
Frumos în toate privinţele. Recunoşti asta? 

— Fără doar şi poate. 

— Şi imediat după ce s-a întors am avut ciondăneala asta. 

— Mada. 

— Din nimic. 

— Of, pe toţi dracii, bătrâne, nimic? Păi, ai fost puţin cam 
lipsit de tact în privinţa rechinului ei. 

— Am fost sincer şi nevinovat. Şi ăsta-i punctul meu de 
vedere. Chiar crezi că un flecuşteţ de divergență de opinii cu 
privire la rechini ar face o fată să-i dea papucii unui bărbat, dacă 
i-ar fi dăruit cu adevărat inima ei? 

— Sigur. 

Nu pricep de ce nu putea să-şi dea seama. Pe de altă 
parte, bietul Tuppy nu fusese niciodată tare la nuanțele mai 
subtile. Aparține tagmei de ţipi în stilul fotbaliştilor, robuşti şi 
duri, cărora le lipsesc sensibilităţile mai fine, cum l-am auzit pe 
Jeeves că le numeşte. E nemaipomenit dacă trebuie să blocheze 
vreun şut sau să calce pe faţa unui adversar în ghete pingelite, 


dar nu e atât de priceput când vine vorba să înţeleagă 
temperamentul feminin extrem de nevricos. Pur şi simplu, nu-i 
trăsneşte prin cap că o fată poate fi gata să renunţe mai curând 
la o viaţă fericită decât să-şi abandoneze rechinul. 

— Aiurea! A fost doar un pretext. 

— Ce a fost? 

— Afacerea asta cu rechinul. A vrut să scape de mine şi s- 
a folosit de prima scuză. 

— Nu, nu. 

— îţi spun eu că aşa-i. 

— Dar de ce naiba să vrea să scape de tine? 

— Exact. Asta-i întrebarea pe care mi-am pus-o şi eu. Şi 
iată răspunsul: pentru că s-a îndrăgostit de altul. Se vede de lao 
poştă. Nu există altă soluţie posibilă. Pleacă la Cannes 
înnebunită după mine şi se întoarce indiferentă. Evident că în 
timpul acestor două luni s-a ataşat de vreun buboi scârbos pe 
care l-a cunoscut pe-acolo. 

— Nu, nu. 

— Nu mai spune „Nu, nu”. Sigur aşa s-a întâmplat. Ei bine, 
o să-ţi zic ceva şi poţi s-o consideri versiunea oficială. Dacă o să- 
| găsesc vreodată prin iarbă pe şarpele ăsta alunecos şi bălos, ar 
face mai bine să-şi aranjeze cât mai repede internarea în 
sanatoriul particular favorit, pentru că am de gând să mă port 
foarte brutal cu el. îmi propun, dacă şi când o să-l găsesc, să-l 
înşfac de gâtul lui de bestie, să-l zgâlţâi până face spume la 
gură, să-l întorc pe dos şi să-l fac să se înghită singur. 

Cu aceste cuvinte, a ţâşnit cu capul înainte spre uşă. lar 
eu, după ce i-am acordat un minut sau două să se dea deoparte, 
m-am ridicat şi m-am îndreptat spre sufragerie. întrucât 
femelele prezintă o tendinţă pronunţată de a se aciua în 
sufragerie după cină, mă aşteptam să o găsesc acolo pe Angela. 
Aveam intenţia să schimb vreo două vorbe cu ea. 

După cum am menţionat, n-am prea dat crezare teoriei lui 
Tuppy că vreun individ insinuant i-a furat inima fetei la Cannes, 
şi am considerat-o zeama de mere dezechilibrată a unui bărbat 
îndurerat. Bineînţeles că rechinul şi numai rechinul a făcut ca 
vinul incipient al iubirii să-şi înceteze temporar fierberea şi eram 
convins că un schimb scurt de cuvinte între mine şi verişoară- 
mea în acest moment de răscruce o să îndrepte lucrurile. 


Pentru că, sincer vorbind, mi se părea incredibil ca o fată 
atât de blândă şi bună la suflet să nu fie mişcată până în 
străfundul inimii de ceea ce văzuse la cină în seara asta. Până şi 
Seppings, majordomul mătuşii Dahlia, un bărbat rece şi 
insensibil, şi-a căscat gura de mirare şi practic s-a clătinat pe 
picioare când Tuppy a refuzat cu un gest nonnettes de poulet 
Agnes Sorel, iar lacheul, aşteptând alături cu cartofii, s-a zgâit 
de parcă ar fi văzut un strigoi. Pur şi simplu nici nu luam în 
considerare posibilitatea ca semnificaţia chestiei să-i fi scăpat 
unei fete cumsecade precum Angela. Mă aşteptam întru totul să 
o găsesc în sufragerie cu inima sângerându-i şiroaie, total 
dispusă să se împace imediat. 

Insă în sufragerie, când am intrat, am dat cu ochii numai 
de mătuşa Dahlia. Mi s-a părut că mi-a aruncat o privire cam 
ranchiunoasă când am apărut, dar, pentru că recent contem- 
plasem chinurile lui Tuppy, am pus-o pe seama faptului că nici 
ea, ca şi el, nu se atinsese de mâncare. Nu te poţi aştepta de la 
o mătuşă cu stomacul gol să zâmbească la fel ca una cu 
stomacul plin. 

— O, tu erai? a zis ea. 

Păi, da, bineînţeles. 

— Unde-i Angela? am întrebat. 

— S-a dus la culcare. 

— Deja? 

— A spus că o doare capul. 

— Hm. 

Nu eram atât de sigur că îmi plăcea prea tare ce aud. O 
fată care a remarcat că iubitul ei de care tocmai se despărţise 
nu se mai hrăneşte, într-un mod atât de senzaţional, nu se duce 
la culcare cu dureri de cap dacă iubirea îi încolţeşte din nou în 
suflet. Rămâne prin preajmă şi îi aruncă o privire fugară plină de 
remuşcări din spatele genelor plecate şi, în general, se 
străduieşte să-i transmită că, dacă şi el vrea să se aşeze 
împreună la masa tratativelor, încercând să găsească o soluţie, 
ea e de acord. Da, trebuie să mărturisesc că mi s-a părut cam 
îngrijorător dusul ăsta la culcare. 

— S-a dus la culcare, hî? am murmurat meditativ. 

— Ce treabă aveai cu ea? 

— Mă gândeam că poate i-ar plăcea o plimbare şi o 
discuţie. 


— Ai de gând să pleci la plimbare? a zis mătuşa Dahlia, cu 
o sclipire subită de interes. Unde? 

— O, încoace şi încolo. 

— Mă întreb dacă nu te deranjează să faci ceva pentru 
mine. 

— Orice. 

— N-o să-ţi ia mult. Ştii cărarea aia care trece pe lângă 
sere şi dă în grădina de legume? Dacă mergi de-a lungul ei, o să 
ajungi la un iaz. 

— xSct C 

— Ei bine, ia o bucată de sfoară trainică sau o frânghie şi 
mergi de-a lungul cărării ăsteia până ajungi la iaz... 

— La iaz. Bine. 

—.uită-te înjur până când găseşti un bolovan greu mai 
arătos. Merge şi o cărămidă mai mare. 

— înţeleg, am spus, cu toate că nu era aşa, căci încă eram 
buimac. Bolovan sau cărămidă. Da. Şi apoi? 

— Apoi, a zis rubedenia, vreau să fii băiat bun, să fixezi 
sfoara de bolovan, să ţi-o legi în jurul gâtului tău blestemat, să 
te arunci în iaz şi să te îneci. După câteva zile o să trimit să te 
pescuiască şi să te îngroape, pentru că simt nevoia să dansez 
pe mormântul tău. 

Eram mai buimac decât oricând. Şi nu numai buimac, ci şi 
rănit şi plin de resentimente, îmi amintesc că am citit o carte în 
care o fată „a fugit brusc din cameră de frică să nu i se 
rostogolească printre buze nişte lucruri înfiorătoare, hotărâtă să 
nu mai rămână nici măcar o zi în această casă în care era 
insultată şi neînţeleasă”. Mă simţeam cam la fel. 

Apoi mi-am amintit că trebuie să-i faci concesii unei femei 
care nu are în stomac decât o jumătate de lingură de supă şi mi- 
am reţinut împunsătura incandescentă care mi-a venit pe buze. 

— Despre ce vorbeşti? am întrebat cu blân-deţe. Pari cam 
arţăgoasă cu Bertram. 

— Arţăgoasă! 

— Vizibil arţăgoasă. De unde atâta ostilitate prost 
ascunsă? 

O văpaie neaşteptată a ţâşnit din ochii ei pârlindu-mi 
părul, 


— Cine a fost tâmpitul, cine a fost vita încălţată, cine a 
fost cretinul bâţâit care m-a convins să nu ţin seama de părerea 
mea şi să sar peste cină? Ar fi trebuit să ştiu... 

Mi-am dat seama că am ghicit bine cauza dispoziţiei ei 
ciudate. 

— Nu-i nimic, mătuşă Dahlia. Ştiu cum te simţi. Un pic 
cam flămândă, nu? Dar chinul o să treacă. în locul tău m-aş 
furişa jos şi aş da iama prin cămară după ce toată lumea s-a dus 
la culcare. Mi s-a spus că acolo există o plăcintă cu rinichi care 
nu e deloc rea, chiar merită examinată. Ai încredere, mătuşă 
Dahlia, am îndemnat-o. Foarte curând unchiul Tom o să apară 
plin de compasiune şi de întrebări neliniştite. 

— Crezi? Ştii unde e acum? 

— Nu l-am văzut. 

— E în birou ţinându-şi faţa în palme, bolborosind despre 
Civilizație şi râpe. 

— Ha? De ce? 

— Pentru că a fost de datoria mea să-l anunţ cu durere că 
Anatole mi-a dat preavizul. 

Trebuie să recunosc că m-am clătinat pe picioare. 

— Ce? 

— Preavizul. Ca rezultat al stratagemei tale idioate. Ce te- 
ai fi aşteptat de la un bucătar francez sensibil şi temperamental, 
când tu te plimbi de colo-colo îmboldind lumea să refuze toată 
mâncarea? Am auzit că atunci când primele două feluri de 
mâncare s-au întors la bucătărie practic intacte, s-a simţit atât 
de jignit, încât a plâns ca un copil. lar când a urmat şi restul 
cinei, a ajuns la concluzia că toată chestia a fost o insultă 
chibzuită şi intenţionată şi s-a decis să-şi dea demisia. 

— Drace! 

— Bine zis „Drace!” Anatole, mana cerească pentru 
sucurile gastrice, s-a dus ca rouă de pe petalele unui trandafir, 
şi numai din cauza tâmpeniei tale. Poate că înţelegi acum de ce 
vreau să te duci şi să te arunci în iazul ăla. Ar fi trebuit să-mi 
dau seama că un dezastru odios o să lovească precum un 
trăsnet casa asta deîndată ce te-ai furişat înăuntru şi ai început 
să faci pe deşteptul. 

Aspre cuvinte, bineînţeles, venind de la mătuşă la nepot, 
dar nu-i purtam pică. Fără îndoială că, dacă priveai lucrurile 


dintr-un anumit unghi, puteai considera că Bertram a făcut-o de 
oaie. 

— îmi pare rău. 

— Şi ce folos că-ţi pare rău? 

— Am făcut ce-am socotit că e mai bine. 

— Altă dată încearcă să faci ce e mai rău. Atunci poate o 
să scăpăm numai cu o rană superficială. 

— Şi spui că unchiul Tom nu e prea încântat de toate 
astea. 

— Geme ca un suflet rătăcit. Şi am pierdut orice şansă să 
mai scot de la el banii ăia. 

Mi-am mângâiat bărbia dus pe gânduri. Trebuie să 
recunosc, exista un temei în spusele ei. Nimeni nu ştia mai bine 
decât mine ce lovitură teribilă ar fi fost plecarea lui Anatole 
pentru unchiul Tom. 

Am afirmat şi mai devreme în cronica asta că vietatea 
stranie de pe malul mării cu care mătuşa Dahlia şi-a legat 
destinul este un tip care arată de obicei ca un pterodactil 
suferind, iar motivul pentru care se întâmplă asta este că 
numeroşii ani petrecuţi strângând milioane în Orientul 
îndepărtat i-au stricat digestia şi singurul bucătar descoperit 
până acum, capabil să vâre mâncare în el fără a declanşa ceva 
în genul Săptămânii Azilului din Moscova sub cel de-al treilea 
nasture de la jiletcă, este talentatul cel fără de seamăn Anatole. 
Lipsit de serviciile lui Anatole, probabil că tot ce-ar fi văzut soţia 
sa de la el ar fi fost o privire mârşavă. Da, negreşit, lucrurile o 
apucaseră pe un drum cam stâncos şi trebuie să recunosc că m- 
am trezit în această situaţie critică un pic în pană de idei 
creatoare. 

Totuşi, încrezător fiind că în curând o să apară şi ea, m-am 
ţinut tare. 

— Rău, am încuviinţat. Rău de tot, neîndoielnic. Cu 
siguranţă, un adevărat şoc pentru toată lumea. Dar nu te teme, 
mătuşă Dahlia, o să aranjez eu lucrurile. 

Am pomenit mai devreme cât de dificil este să te 
bălăngăneşti când stai jos, arătând că e o ispravă de care eu 
personal nu sunt în stare. Spre surprinderea mea, mătuşa Dahlia 
a făcut-o acum fără nici un efort aparent. Era bine cuibărită într- 
un fotoliu adânc şi totuşi s-a bălăngănit straşnic. Un soi de 
spasm de oroare şi groază i-a schimonosit chipul. 


— Dacă îndrăzneşti să mai încerci vreo stratagemă 
smintită de-a ta... 

Mi-am dat seama că n-ar fi avut nici un sens să încerc să 
port o discuţie raţională cu ea. Era evident că nu era în starea 
de spirit necesară. In consecinţă, mulţumindu-mă cu un gest 
consolator şi afectuos, am părăsit camera. Dacă a azvârlit sau 
nu cu un volum frumos legat din Operele lordului Alfred 
Tennyson după mine, nu sunt în măsură să vă spun. L-am văzut 
pe o masă de lângă ea şi pe când închideam uşa îmi aduc 
aminte că am avut impresia că un obiect contondent s-a izbit de 
lemnul uşii, însă eram prea preocupat ca să bag de seamă... 

Mă învinovăţesc că nu am luat în conside-rare efectul 
posibil al neaşteptatei abstinenţe, practic, a întregului efectiv al 
anturajului, asupra temperamentului provensal impulsiv al lui 
Anatole. Galii ăştia, ar fi trebuit să-mi amintesc, nu rezistă. 
înclinația lor de a le sări bâzdâcul la cea mai mică provocare 
este arhicunoscută. Fără îndoială că individul îşi pusese întregul 
suflet în acele nonnettes de poulet Agnes Sorel, iar faptul că s- 
au întors înapoi la el probabil că l-a sfârtecat ca un cuţit. 

Insă laptele vărsat nu aduce nimănui vreun folos şi n-are 
sens să te vaiţi din pricina lui. Misiunea cu care se confrunta 
Bertram acum era să îndrepte lucrurile şi mă plimbam pe 
pajişte, meditând asupra ei, când pe neaşteptate am auzit un 
geamăt atât de sfâşâietor, încât am crezut că a venit de la 
unchiul Tom, care a evadat din captivitate şi a ieşit în grădină să 
geamă. 

Insă, uitându-mă în jur, n-am putut să disting nici un 
unchi. Buimac, eram pe cale să-mi continuu reflecţiile, când 
geamătul s-a auzit încă o dată. Şi, străpungând cu privirea 
umbrele, am observat o siluetă neclară aşezată pe una dintre 
băncile rustice presărate cu atâta generozitate prin parc şi încă 
o siluetă neclară stând în picioare alături de prima. O a doua 
privire şi mai pătrunzătoare şi am pus lucrurile cap la cap. 

Aceste siluete neclare erau, în ordine, numiții Gussie Fink- 
Nottle şi Jeeves. Insă ce făcea Gussie gemând aşa peste tot 
depăşea puterea mea de înţelegere. 

Pentru că pot spune că nu exista nici cea mai mică 
posibilitate de eroare. Nu cânta. Pe când mă apropiam, a mai 
dat un bis şi era fără putinţă de tăgadă un geamăt. Mai mult, 
acum îl puteam vedea limpede şi avea o înfăţişare chinuită. 


— Bună seara, domnule, a spus Jeeves. Domnul Fink- 
Nottle nu se simte bine. 

Nici eu nu mă simţeam bine. Gussie a început să scoată 
un sunet grav şi gâlgâitor şi n-am mai izbutit să ascund faţă de 
mine însumi că ceva probabil mersese foarte anapoda în planul 
nostru. Adică, ştiu că însurătoarea este o afacere destul de 
serioasă şi că atunci când un tip îşi dă seama că e pe cale să o 
facă, se întâmplă deseori să se agite niţeluş, dar nu mai 
văzusem niciodată un bărbat abia logodit care să-şi piardă 
cumpătul în asemenea hal. 

Gussie şi-a ridicat privirea. Avea ochii posomoriţi. S-a luat 
cu mâinile de cap. 

— La revedere, Bertie, a spus el ridicându-se în picioare. 

Mi s-a părut că descopăr o neconcordanţă. 

— Vrei să zici „Bună”, nu-i aşa? 

— Nu. La revedere. Plec. 

— încotro? 

— în grădina de legume. Să mă înec. 

— Nu fi tâmpit. 

— Nu ...sunt tâmpit. Sunt un tâmpit, Jeeves? 

— Poate puţin nechibzuit, domnule. 

— Că mă înec? 

— Da, domnule. 

— Crezi că, în general, n-ar trebui să mă înec? 

— Nu v-aş recomanda-o, domnule. 

— Foarte bine, Jeeves. îţi accept decizia, în fond, ar fi cam 
neplăcut pentru doamna Travers să descopere un cadavru 
umflat plutind în iaz. 

— Da, domnule. 

— şi a fost foarte cumsecade cu mine. 

— Da, domnule. 

— şi tu ai fost foarte cumsecade cu mine, Jeeves. 

— Mulţumesc, domnule. 

— Şi tu, Bertie. Foarte cumsecade. Toată lumea a fost 
cumsecade cu mine. Foarte, foarte cumsecade. Chiar foarte 
cumsecade. Nu pot să mă plâng. Bine, în schimb, mă duc să mă 
plimb. 

L-am urmărit cu ochii bulbucaţi cum s-a împleticit 
afundându-se în întuneric. 


— Jeeves, am zis eu şi recunosc lejer că de emoție am 
behăit ca un miel care îi atrage atenţia oii-părinte, ce naiba a 
fost asta? 

— Domnul Fink-Nottle nu este tocmai în apele lui, 
domnule. A trecut printr-o experienţă chinuitoare. 

M-am căznit să pun cap la cap un scurt rezumat al 
evenimentelor precedente. 

— L-am lăsat aici împreună cu domnişoara Bassett. 

— Da, domnule. 

— Am înduioşat-o. 

— Da, domnule. 

— Ştia exact ce are de făcut. L-am instruit ce să spună, 
cuvânt cu cuvânt. 

— Da, domnule. Aşa m-a informat şi domnul Fink-Nottle. 

— Păi, atunci... 

— Regret să spun, domnule, că a existat o mică hibă. 

— Adică ceva nu a mers cum trebuie? 

— Da, domnule. 

Nu pricepeam. Creierul părea că se clatină pe tron. 

— Dar cum s-ar fi putut ca să meargă ceva prost? îl 
iubeşte, Jeeves. 

— într-adevăr, domnule? 

— Chiar ea mi-a spus-o. Tot ce avea de făcut era s-o ceară 
în căsătorie. 

— Da, domnule. 

— Păi, a cerut-o? 

— Nu, domnule. 

— Atunci despre ce naiba a vorbit? 

— Despre salamandre, domnule. 

— Salamandre? 

— Da, domnule. 

— Salamandre? 

— Da, domnule. 

— Dar de ce a vrut să vorbească despre salamandre? 

— N-a vrut să vorbească despre salamandre, domnule. 
După cum am înţeles de la domnul Fink-Nottle, nimic nu ar fi 
putut fi mai departe de planurile lui. 

Pur şi simplu, nu puteam pricepe ideea. 

— Dar nu poţi forţa un om să vorbească despre 
salamandre. 


— Domnul Fink-Nottle a căzut victimă unui atac 
neaşteptat şi nefericit de nervozitate, domnule. Când s-a văzut 
singur cu tânăra domnişoară, recunoaşte că s-a demoralizat. în 
asemenea circumstanţe, domnii vorbesc adesea la întâmplare, 
spunând primul lucru care se întâmplă să le treacă prin cap. ŞI 
acesta, în cazul domnului Fink-Nottle, se pare că a fost 
salamandra şi cum să te porţi cu ea când este bolnavă sau 
sănătoasă. 

Mi-a căzut vălul de pe ochi. Am înţeles. Şi mie mi s-a 
întâmplat cam la fel în momentele de criză. îmi amintesc că 
odată l-am distras pe un dentist care lucra cu freza la unul 
dintre premolarii mei şi l-am reţinut aproape zece minute cu o 
povestire despre un scoţian, un irlandez şi un evreu. Pur şi 
simplu, din instinct. Cu cât voia mai mult să înfigă freza, cu atât 
mai mult spuneam „Huo, băi”, „Domn'e” şi „Oi, oi”. Când îţi 
pierzi sângele rece, atunci doar bolboroseşti. 

Puteam să mă pun în locul lui Gussie. Puteam contempla 
scena. Acolo, el şi alde Bassett, singuri laolaltă în tăcerea nopţii. 
Fără îndoială, aşa cum l-am sfătuit, a trântit poveştile despre 
amurguri şi prințese fermecate şi aşa mai departe, iar apoi a 
ajuns la faza când trebuia să spună chestia aia că are ceva să-i 
spună. Aici, bănuiesc, ea şi-a coborât pleoapele şi a zis „O, da?” 

lar apoi îmi închipui că el a spus că era ceva foarte 
important, la care se presupune că răspunsul ei a fost unul de 
genul „Zău?” sau „într-adevăr?” sau poate numai a tras viguros 
aer în piept. Şi apoi privirile li s-au întâlnit, la fel cum a întâlnit-o 
a mea pe cea a dentistului, lui i s-a părut că ceva l-a pocnit 
brusc în stomac, a văzut negru în faţa ochilor şi şi-a auzit vocea 
cum începe să debiteze vrute şi nevrute despre salamandre. Da, 
înţelegeam psihologia. 

Cu toate astea, m-am pomenit că-l învinovăţesc pe 
Gussie. Când a descoperit că îşi exagerează aşa tendinţa de a 
bate câmpii despre salamandre, bineînţeles că ar fi trebuit să-şi 
revină, chiar dacă asta ar fi însemnat să stea acolo fără să 
spună nimic. Indiferent cât de emoţionat ar fi fost, ar fi trebuit 
să aibă suficientă minte pentru a-şi da seama că treaba se 
încurcă. Nici unei fete, când i s-a dat de înţeles că un bărbate 
pe cale să-şi descarce sufletul într-o fervoare a pasiunii, nu-i 
place să-l vadă cum pune la păstrare întregul subiect, preferând 
un discurs despre Salamandridae acvatice. 


— Rău, Jeeves. 

— Da, domnule. 

— Şi cât timp a continuat necazul ăsta? 

— Un răstimp deloc neînsemnat, am înţeles, domnule. 
După spusele domnului Fink-Nottle, i-a furnizat domnişoarei 
Bassett informaţii complete şi aprofundate nu numai cu privire 
la salamandra obişnuită, dar şi despre varietățile palmate şi cu 
creastă. l-a povestit cum salamandrele trăiesc în apă în timpul 
perioadei de reproducere, hrănindu-se cu mormoloci de 
broască, larve de insecte şi crustacee; cum mai târziu îşi croiesc 
drum pe uscat şi mănâncă limacşi şi viermi; cum salamandra 
nou-născută are trei perechi de branhii externe, lungi şi care 
seamănă cu prunele. Şi tocmai remarca faptul că salamandrele 
de apă diferă de cele obişnuite prin forma cozii, care este 
comprimată, şi că un dimorfism sexual pronunţat predomină la 
majoritatea speciilor, când tânăra domnişoară s-a ridicat în 
picioare şi a spus că s-a gândit să se ducă în casă. 

— Şi apoi... 

— S-a dus, domnule. 

Am rămas pe loc reflectând. Din ce în ce mai multa 
început să mă obsedeze cât de nemaipomenit de dificil era să-l 
ajuţi pe un tip ca Gussie. Părea să-i lipsească într-o măsură atât 
de mare vioiciunea şi lustrul. Cu o nemărginită osteneală îl 
manevrezi într-o poziţie în care tot ce are de făcut este să 
pornească înainte la atac, iar el nu porneşte înainte la atac, ci o 
ia pe ocolite, ratând complet obiectivul. 

— Dificil, Jeeves. 

— Da, domnule. 

Bineînţeles că în circ. mai fericite aş fi sondat şi opiniile lui 
despre această chestiune. Dar după cele întâmplate cu privire la 
sacoul ăla alb marinăresc, buzele îmi erau pecetluite. 

— Păi, trebuie să mă mai gândesc. 

— Da, domnule. 

— Să-mi şlefuiesc un pic creierul şi să mă străduiesc să 
găsesc o cale de ieşire. 

— Da, domnule. 

— Ei bine, noapte bună, Jeeves. 

— Noapte bună, domnule. 


Şi s-a îndepărtat ca o siluetă tremurătoare, lăsând un 
Bertram Wooster gânditor stând în picioare nemişcat în umbră. 
Mi se părea greu să-mi închipui ce ar fi mai bine să fac. 

Nu ştiu dacă ţi s-a întâmplat vreodată, dar am remarcat la 
mine că, pus în faţa unei probleme care pe moment pare să mă 
zăpăcească şi să mă pună în încurcătură, un somn bun deseori 
îmi aduce şi soluţia a doua zi dimineaţă. 

Aşa a fost şi de data asta. 

Mahării care studiază chestiunile astea pretind, am 
senzaţia, că lucrul are legătură cu mintea subconştientă şi e 
foarte posibil să aibă dreptate. Nu m-aş fi repezit să afirm că am 
o minte subconştientă, dar presupun că o am fără să ştiu şi fără 
îndoială era acolo, trudindu-se sârguincioasă în vechea poziţie 
pe când Wooster cel trupesc îşi făcea cele opt ore. 

Pentru că, imediat ce mi-am deschis ochii a doua zi, am 
văzut lumina. Păi, nu vreau să spun exact aşa, pentru că evident 
asta am văzut. Ce vreau să spun e că mi-am dat seama că 
aveam chestiunea bine conturată. Buna şi bătrâna m. 
subconştientă se achitase de obligaţiile ei şi am priceput exact 
ce paşi trebuie făcuţi pentru a-l vâri pe Augustus Fink-Nottle 
printre practicienii de tip Romeo. 

Aş vrea, dacă poţi să-mi oferi o clipă din timpul tău 
preţios, să te gândeşti la conversaţia pe care am avut-o cu el în 
grădină în seara precedentă. Nu bucata cu peisajul scânteietor, 
nu mă refer la asta, ci la partea finală. Şi acum o să-ţi aminteşti 
că, atunci când m-a anunţat că nu se atinge niciodată de băuturi 
alcoolice, am clătinat un pic din cap, crezând că asta îţi slăbeşte 
inevitabil forţele când vine vorba să ceri o fată în căsătorie. 

lar evenimentele au arătat că temerile mele erau fondate. 

Supus unui test, cu nimic altceva decât suc de portocale 
în stomac, el s-a dovedit a fi total neputincios. într-o situaţie 
unde era nevoie de vorbe topite în pasiune, care să o străpungă 
pe Madeline Bassett aidoma unui burghiu incandescent într-un 
sfert de kilogram de unt, el nu a rostit nici o silabă care să poată 
aduce vreo îmbujorare pe obrazul modestiei, şi în schimb i-a 
ţinut un discurs despre salamandre, bine adus din condei, dar, 
în condiţiile astea, cam deplasat. 

O fată romantică nu poate fi cucerită cu o asemenea 
tactică. Evident, înainte de a încerca să meargă mai departe, 
Augustus Fink-Nottle trebuia să fie înduplecat să lepede 


inhibiţiile restrictive ale trecutului şi să se alimenteze cu 
combustibil. Un Fink-Nottle gata de atac şi sigur de sine trebuie 
să-şi regleze socotelile cu alde Bassett în runda a doua. 

Numai aşa o să izbutească ziarul Morning Post să-şi 
câştige cele zece lire, sau câte or fi, tipărind anunţul nunţii care 
va să vie. 

După ce am ajuns la concluzia asta, restul mi s-a părut 
uşor şi, când Jeeves mi-a adus ceaiul, deja concepusem un plan 
complet şi detaliat. Tocmai voiam să i-l prezint, chiar am apucat 
să spun introductivul „Hei, Jeeves”, când am fost întrerupt de 
venirea lui Tuppy. A intrat apatic în cameră şi cu durere în suflet 
am observat că odihna de peste noapte nu îmbunătăţise nici un 
pic înfăţişarea bietei epave. într-adevăr, aş spune eu, chiar arăta 
şi mai rablagit decât când îl văzusem ultima oară. Dacă îţi poţi 
imagina un buldog care tocmai a fost altoit în coaste şi căruia o 
pisică i-a şterpelit cina, îţi poţi da seama cam cum arăta 
Hildebrand Glossop stând acum în faţa mea. 

— Pe viscerele mele, Tuppy, bătrâne hoit, am spus cu 
tristeţe în voce, arăţi cam pământiu pe alocuri. 

Jeeves a şters-o pe nesimţite de lângă noi, în felul ăla al lui 
plin de tact, aidoma unui tipar, iar eu i-am făcut semn relicvei să 
ia loc. 

— Ce s-a întâmplat? l-am întrebat. 

A venit să se ancoreze pe pat şi o vreme a rămas jucându- 
se în tăcere cu cuvertura. 

— Am trecut prin toate chinurile iadului, Bertie. 

— Prin ce? 

— Prin chinurile iadului. 

— O, iadul? Şi ce te-a dus într-acolo? 

Încă o dată a amuţit, holbându-se cu o privire sumbră. 
Urmărindu-i privirea, am văzut că se uita la o fotografie mărită a 
unchiului Tom într-un soi de uniformă masonică, care se afla pe 
poliţa de deasupra şemineului. De ani de zile am tot încercat să 
discut despre fotografia asta cu mătuşa Dahlia, sugerându-i 
două alternative: a) să ardă chestia aia hidoasă; sau b) dacă 
trebuie neapărat s-o păstreze, să-mi dea altă cameră când vin în 
vizită. Dar ea refuză să accepte. Spune că-mi face bine. 
Disciplina e folositoare, susţine ea, mă învaţă că viaţa are şi o 
parte mai întunecată şi că nu am fost lăsaţi pe lume numai 
pentru plăcere. 


— întoarce-o cu faţa la perete dacă îţi provoacă suferinţă, 
Tuppy, am spus cu blândeţe. 

— Hă? 

— Fotografia aia a unchiului Tom pe post de capelmaistru. 

— N-am venit aici să discut despre fotografii. Am venit să 
caut consolare. 

— Şi o s-o găseşti. Care-i baiul? Eşti îngrijorat din pricina 
Angelei, presupun. Păi, nu-ţi fie teamă. Mai am un alt plan bine 
făcut pentru a o da gata pe micuță. îţi garantez că o să plângă 
la pieptul tău înainte să apună soarele cela. 

S-a răţoit tăios la mine. 

— Nici o şansă! 

— Ţup, Ptii! 

— Hă? 

— Adică „Ptiu, Tuppy”. îţi spun că o să-mi iasă. Tocmai 
aveam de gând să-i descriu planul ăsta al meu lui Jeeves când ai 
intrat. N-ai vrea să-l auzi? 

— Nu vreau să aud nici o porcărie de plan de-al tău. 
Planurile nu-s bune de nimic. S-a dus şi s-a îndrăgostit de alt tip, 
iar acum îmi urăşte ficaţii. 

— Aiurea. 

— Nu-i aiurea. 

— Tuppy, ascultă de cineva care poate citi în sufletul 
femeilor, Angela încă te iubeşte. 

— Ei bine, nu prea s-a văzut azi-noapte în cămară. 

— O, ai fost azi-noapte în cămară? 

— Da. 

— Şi Angela a fost acolo? 

— Da. Şi mătuşa ta. în plus, şi unchiul tău. 

Mi-am dat seama că aveam nevoie de adnotări. Toate 
astea erau noutăţi pentru mine. Mi-am petrecut o grămadă de 
vreme la Brinkley Court de-a lungul timpului, dar n-am avut idee 
că acea cămară era un asemenea loc public. Se pare că 
devenise mai mult un soi de bufet expres dintr-un hipodrom. 

— Spune-mi toată povestea cu cuvintele tale, am zis, fără 
să omiţi nici un amănunt, oricât de neînsemnat ar părea el, 
pentru că nu se ştie niciodată cât de important poate fi chiar şi 
cel mai banal amănunt. 

Pentru o clipă, a studiat fotografia cu o melancolie 
crescândă. 


— Bine, a zis. lată ce s-a întâmplat. Ştii ce părere aveam 
despre plăcinta aia cu rinichi. 

— Mda. 

— Păi, cam pe la unu noaptea m-am gândit că venise 
vremea. M-am strecurat afară din cameră şi am coborât pe 
scară. Plăcinta părea că-mi face cu ochiul. 

Am încuviinţat din cap. Ştiu cum fac plăcintele. 

— Am ajuns în cămară. Am dibuit-o. Am pus-o pe masă. 
Am găsit furculiţă şi cuţit. Am adunat sarea, piperul şi muştarul. 
Erau şi niscaiva cartofi reci. l-am luat şi pe ăia. Şi tocmai eram 
pe punctul să mă pun serios pe treabă, când am auzit un 
zgomot în spatele meu şi la uşă era mătuşa ta. într-un capot 
albastru cu galben. 

— jenant. 

— Foarte. 

— Presupun că n-ai mai ştiut în ce parte să te uiţi. 

— M-am uitat la Angela. 

— A venit cu mătuşa mea? 

— Nu. Cu unchiul tău, un minut sau două mai târziu. El 
purta o pijama mov şi ţinea un pistol. L-ai văzut vreodată pe 
unchiul tău în pijama cu un pistol? 

— Niciodată. 

— N-ai pierdut cine ştie ce. 

— Povesteşte-mi, Tuppy, m-am interesat eu, pentru că 
ardeam de nerăbdare să mă lămuresc, despre Angela. A existat 
vreo sclipire fugară de blândeţe în privirea ei când şi-a 
îndreptat-o spre tine? 

— Nu şi-a îndreptat-o spre mine. Şi-a îndreptat-o spre 
plăcintă. 

— A spus ceva? 

— Nu imediat. Unchiul tău a vorbit primul. l-a spus mătuşii 
tale: „Doamne, apără-mă, Dahlia, ce faci aici?” La care ea a 
replicat: „Păi, că veni vorba, veselul meu somnambul, tu ce 
faci?” Apoi unchiul tău a spus că s-a gândit că au intrat hoţii în 
casă pentru că a auzit zgomote. 

Am încuviinţat încă o dată din cap. Puteam să înţeleg ce 
spunea. încă de când fereastra bucătăriei auxiliare a fost găsită 
deschisă în anul când Lumina Strălucitoare a fost descalificat la 
Cesarewitch pentru obstrucţie, pe unchiul Tom l-a apucat o 
teamă pronunţată de hoţi. încă îmi mai amintesc ce-am simţit 


când, venind în vizită pentru prima oară după ce pusese gratii la 
toate ferestrele şi încercând să-mi scot capul afară pentru a lua 
o gură de aer de ţară, aproape că mi-am crăpat ţeasta izbindu- 
mă de un soi de grilaj de fier, aşa cum vezi pe la închisorile 
medievale mai rigide. 

— Ce fel de zgomote?” a întrebat mătuşa ta. „Zgomote 
ciudate”, a spus unchiul tău. La care Angela, cu un clinchet 
metalic răutăcios în voce - şopârliţa asta - a făcut observaţia: 
„Bănuiesc că era domnul Glossop care mânca”. Şi apoi mi-a 
aruncat o privire. Era genul ăla de privire revoltată şi mirată pe 
care o femeie foarte spirituală i-o aruncă unui grăsan care 
soarbe supă într-un restaurant. Genul de privire care îl face pe 
un individ să se simtă de parcă ar măsura un metru şi jumătate 
în talie şi ar avea colaci babani de şunci de prisos care se 
revarsă peste guler în spate. Şi a adăugat, vorbind pe acelaşi 
ton nesuferit: „Ar fi trebuit să-ţi spun, tată, că domnului Glossop 
îi place să mănânce sănătos de trei sau patru ori pe noapte. îl 
ajută să reziste până la micul dejun. Are o poftă de mâncare 
uluitoare. Vezi, practic, deja a terminat o plăcintă mare cu 
rinichi”. 

În vreme ce rostea cuvintele astea, o agitaţie febrilă a pus 
stăpânire pe Tuppy. Ochii îi sclipeau de o lumină stranie şi a 
lovit violent cu pumnul în pat, fiind cât p-aci să-mi ardă una 
zdravănă în picior. 

— Asta m-a durut, Bertie. Asta m-a usturat. Nici măcar nu 
mă apucasem de plăcinta aia. Dar aşa sunt femeile. 

— Eternul feminin. 

— Şi i-a dat înainte cu remarcele. „N-ai idee”, a spus ea, 
„cât de mult iubeşte domnul Glossop mâncarea. Trăieşte pentru 
ea. întotdeauna mănâncă şase sau şapte mese pe zi şi apoi o ia 
de la capăt după ora de culcare. Mi se pare minunat”. Mătuşa ta 
a părut interesată şi a spus că asta îi aminteşte de un boa 
constrictor. Angela a întrebat-o: nu cumva a vrut să spună 
piton? Şi apoi au început să se contrazică pe tema ce fel de 
şarpe era. între timp, unchiul tău învârtea pistolul ăla afurisit al 
lui punând în pericol vieţile din preajma-i. lar plăcinta zăcea 
acolo pe masă, fără ca eu să mă pot atinge de ea. începi să 
înţelegi de ce am zis că am trecut prin chinurile iadului. 

— Mda. Nu a fost tocmai plăcut. 


— Curând după aceea, mătuşa ta şi Angela şi-au încheiat 
disputa, hotărând că Angela a avut dreptate şi că le aminteam 
de un piton. Şi aproape imediat ne-am dus înapoi spre paturile 
noastre, iar Angela m-a avertizat pe un ton matern să nu urc 
prea repede treptele. După şapte sau opt mese zdravene, a zis 
ea, un bărbat cu constituţia mea trebuie să fie foarte atent la 
pericolul unei crize de apo-plexie. A spus că şi cu câinii e la fel. 
Când se îngraşă prea tare şi mănâncă prea mult, trebuie să ai 
grijă să nu urce scara prea repede, 

— pentru că asta îi determină să respire greu şi să gâfâie 
şi le face rău la inimă. A întrebat-o pe mătuşa ta dacă îşi aduce 
aminte de prepeli-carul care a murit, Ambrose. lar mătuşa ta a 
zis: „Bietul şi bătrânul Ambrose, nu puteai să-l ţii departe de 
găleata cu gunoi”. Şi Angela a spus: „Exact, aşa că te rog, fii 
atent, domnule Glossop”. lar tu îmi spui că încă mă mai iubeşte! 

Am încercat din răsputeri să-l încurajez. 

— Ee, tachinare feminină! 

— Tachinare feminină pe dracu'. Şi-a pierdut interesul 
pentru mine. Chiar dacă odată am fost idealul ei, acum sunt mai 
puţin decât praful de sub roţile şaretei sale. S-a îndrăgostit lulea 
de tipul ăsta, oricare ar fi el, la Cannes şi acum nici nu mai 
suportă să mă vadă. 

Mi-am ridicat sprâncenele. 

— Dragul meu Tuppy, nu dai dovadă de bun-simţ în 
povestea asta cu Angela şi tipul de la Cannes. lartă-mă că-ți 
spun, dar ai o idee fixe. 

— O ce? 

— O idee fixe. Ştii tu. Una dintre chestiile alea pe care le 
au uneori tipii. Ca iluzia aia a unchiului Tom că toţi cei care au 
avut chiar şi cea mai mică problemă cu poliţia stau la pândă în 
grădină, aşteptând să aibă şansa de a pătrunde în casă. 
Vorbeşti întruna despre tipul ăla de la Cannes, dar nu a existat 
nici un tip la Cannes şi o să-ţi spun şi de ce sunt atât de sigur de 
asta. în timpul celor două luni petrecute pe Riviera, s-a 
întâmplat ca Angela şi cu mine să fim practic nedespărţiţi. Dacă 
ar fi existat cineva care să-i dea târcoale, l-aş fi ochit cât ai clipi. 

A tresărit. Se vedea că asta îl impresionase. 

— O, cu tine a stat tot timpul la Cannes, nu-i aşa? 

— Presupun că n-a schimbat nici două vorbe cu altcineva, 
bineînţeles, în afară de conv. superficială de la cină, când stătea 


la o masă aglomerată sau vreo remarcă întâmplătoare în 
mulţimea de la cazinou. 

— înţeleg. Adică orice chestie precum băi mixte şi plimbări 
sub clar de lună a făcut-o numai în compania ta? 

— Aşa e. Se şi glumea pe seama asta în hotel. 

— Probabil că ţi-a plăcut. 

— O, categoric. Dintotdeauna am fost ataşat de Angela. 

— O, da? 

— Când eram copii, obişnuia să spună că e mica mea 
iubită. 

— Zău? 

— Absolut. 

— înţeleg. 

A rămas dus pe gânduri, în vreme ce eu, bucuros că l-am 
lăsat cu inima împăcată, mi-am băut ceaiul. Şi curând după 
aceea s-a auzit bătaia gongului din holul de jos, iar el a tresărit 
ca un cal de război la sunetul goarnei. 

— Micul dejun! a zis el şi a tulit-o ca de pe linia de start, 
lăsându-mă să meditez şi să chibzuiesc. Şi cu cât meditam şi 
chibzuiam mai dihai, cu atât mai vârtos mi se părea că acum 
totul arăta destul de bine. îmi dădeam seama că Tuppy, în ciuda 
acelei scene dureroase din cămară, încă o mai iubea cu pasiune 
pe Angela. 

Asta însemna că puteam avea încredere că planul la care 
mă referisem o să dea lovitura. şi cum găsisem o cale să 
aplanez dificultăţile cazului Gussie-Bassett, se părea că nu mai 
am nici un motiv de îngrijorare. 

Cu inima uşoară, m-am adresat lui Jeeves când a intrat să 
ia tava cu ceai. 

—I3 

— Jeeves, am zis. 

— Domnule? 

— Tocmai am stat la taclale cu tânărul Tuppy, Jeeves. Ai 
observat cumva că nu arăta prea zglobiu în dimineaţa asta? 

— Da, domnule. Mi s-a părut că chipul domnului Glossop 
era marcat de amprenta palidă a gândurilor. 

— Mda. S-a întâlnit cu verişoara mea, Angela, în cămară 
azi-noapte şi a urmat un dialog cam dureros. 

— îmi pare rău, domnule. 


— Nici pe jumătate cât i-a fost lui. L-a găsit lângă o 
plăcintă cu rinichi şi, aparent, a fost un pic caustică vorbind 
despre grăsanii care trăiesc numai pentru a mânca. 

— Extrem de inoportun, domnule. 

— Foarte. De fapt, mulţi ar spune că lucrurile au mers atât 
de departe între cei doi, încât nimic n-ar mai putea acum să 
astupe hăul. O fată care face băşcălie, vorbind despre pitoni 
umani care mănâncă nouă sau zece mese pe zi şi trebuie să fie 
atenţi şi să nu urce în grabă treptele fiindcă îi paşte pericolul 
unei crize de apoplexie, este o fată despre care mulţi ar zice că 
i-a pierit iubirea din suflet. N-ar spune lumea aşa, Jeeves? 

— incontestabil, domnule. 

— Atunci se înşală. 

— Credeţi, domnule? 

— Sunt convins. Cunosc eu muierile astea. Nu te poţi lua 
după ce spun. 

— Credeţi că criticile domnişoarei Angela nu ar trebui să 
fie luate au pied de la lettre, domnule? 

— Hă? 

— în engleză, s-ar spune „literal”. 

— Literal. Exact asta am vrut să spun. Ştii cum sunt fetele. 
O mică ciondăneală le dă peste cap. Dar în profunzime, vechea 
iubire încă mai există. Am dreptate? 

— Aveţi dreptate, domnule. Poetul Scott... 

— S-a făcut, Jeeves! 

— Prea bine, domnule. 

— Şi pentru a readuce vâjâind vechea iubire la suprafaţă, 
e nevoie numai de un tratament corect. 

— Şi prin „tratament corect”, domnule, înţelegeţi... 

— O manevră deşteaptă, Jeeves. Un strop din bătrâna 
muncă vicleană. îmi dau seama ce trebuie făcut ca să-i dau un 
brânci verişoarei Angela pentru a reveni la normalitate. Să-ţi 
spun, nu? 

— Dacă sunteţi amabil, domnule. 

Mi-am aprins o ţigară şi l-am privit cu agerime prin fum. A 
aşteptat plin de respect să-mi dezlănţui cuvintele pline de 
înţelepciune. 

Trebuie să spun despre Jeeves că - până nu începe, aşa 
cum e atât de capabil s-o facă, să se bage în treabă, să caute 
nod în papură şi să pună piedici - este un foarte bun ascultător. 


Nu ştiu dacă e chiar entuziasmat s-o facă, dar pare entuziasmat 
şi asta-i marea chestie. 

— Să presupunem că te plimbi prin jungla nemărginită, 
Jeeves, şi ţi se-ntâmplă să dai peste un pui de tigru. 

— Probabilitatea este neglijabilă, domnule. 

— Nu contează. Haide să presupunem asta. 

— Prea bine, domnule. 

— Şi acum să presupunem că arunci cu apă pe puiul ăla 
de tigru şi să mai presupunem că ajunge la urechile mamei lui 
ce păţeşte el. Ce atitudine te-ai aştepta să aibă acea mamă? In 
ce stare de spirit crezi că o să se apropie de tine tigroaica? 

— AŞ anticipa că ar da niscaiva semne de supărare, 
domnule. 

— Pe bună dreptate. Datorită unei chestii care se cheamă 
„instinct matern”, nu? 

— Da, domnule. 

— Foarte bine, Jeeves. Să presupunem acum că în ultima 
vreme a existat puţintică răceală între puiul ăsta de tigru şi 
tigroaica. Hai să zicem că de câteva zile n-au vorbit unul cu 
altul. Crezi că asta ar influenţa în vreun fel energia cu care ea ar 
sări în ajutorul puiului? 

— Nu, domnule. 

— Exact. Asta e pe scurt planul meu, Jeeves. Am de gând 
să o trag pe verişoara mea, Angela, deoparte, într-un loc izolat 
şi să-l fac pe Tuppy albie de porci aşa cum merită. 

— Să-l faceţi albie de porci, domnule? 

— Să-l bârfesc. Să dau de-a azvârlita cu el. Să-l înjur. Să-l 
demasc. O să fiu foarte concis, spunând că în opinia mea Tuppy 
este în esenţă mai mult un porc sălbatic african bubos decât un 
fost elev al unei vechi şcoli publice englezeşti. Ce o să urmeze? 
Când o să audă că-l atac, inima feminină a verişoarei mele, 
Angela, o să se înnegrească precum mâlul. Tigroaica maternă 
din ea o să se trezească. Indiferent ce frecuşuri ar fi avut, ea o 
să-şi amintească doar că el e bărbatul pe care îl iubeşte şi o să-i 
sară în apărare. lar de aici şi până la a-i sări în braţe şi a îngropa 
trecutul răsuflat n-o să fie decât un pas. Ce zici de asta? 

— Ideea e ingenioasă, domnule. 

— Noi, Wooster-ii, suntem ingenioşi, Jeeves, extrem de 
ingenioşi. 

— Da, domnule. 


— De fapt, nu vorbesc fără să am şi ceva cunoştinţe. Am 
testat teoria asta. 

— într-adevăr, domnule? 

— Da, personal. Şi funcţionează. Luna trecută stăteam pe 
o stâncă din Antibe, urmă-rindu-i leneş cu privirea pe înotătorii 
care se zbânţuiau prin apă, iar o fată pe care o cunoşteam puţin 
a arătat cu degetul spre un scafandru şi m-a întrebat dacă nu mi 
se pare că picioarele lui sunt cea mai imbecilă pereche de 
proptele care i-au fost repartizate vreodată unei fiinţe umane. 
Am replicat că da, într-adevăr, şi pentru o perioadă de vreo 
două minute am fost teribil de zeflemitor şi de ironic la adresa 
prăjinelor individului. La sfârşitul acestui răstimp, m-am simţit 
brusc de parcă aş fi fost înhăţat de un ciclon. începând cu o 
critică la adresa propriilor mele mădulare, care, a zis ea destul 
de corect, nu sunt ceva cu care să mă umflu în pene, fata asta a 
continuat să-mi analizeze manierele, morala, intelectul, aspectul 
fizic şi felul de a mânca sparanghel, cu o asemenea înverşunare, 
încât după ce a terminat, cel mai bun lucru care se putea spune 
despre Bertram era că, din câte se ştie, nu a săvârşit niciodată 
vreo crimă sau nu a dat foc vreunui cămin de orfani. 
Investigaţiile ulterioare au dovedit că era logodită cu tipul cu 
picioarele şi că avuseseră o mică dispută cu o seară înainte pe 
tema dacă ar fi trebuit să deschidă sau nu licitaţia cu două pici, 
având totul în afară de as. în noaptea aia i-am văzut luând cina 
împreună şi dând toate semnele de încântare, căci se 
împăcaseră şi iubirea încă le mai strălucea în priviri. Asta-i 
explicaţia, Jeeves. 

— Da, domnule. 

— Mă aştept la rezultate similare de la verişoara mea, 
Angela, când o să încep să-l terfelesc pe Tuppy. îmi închipui că 
până la prânz logodna o să fie iar valabilă şi inelul de platină cu 
diamant o să sclipească iar ca altădată pe degetul ei mijlociu. 
Sau pe inelar? 

— Nu chiar până la prânz, domnule. Camerista 
domnişoarei Angela mi-a adus la cunoştinţă că domnişoara 
Angela a plecat cu maşina azi-dimineaţă devreme, cu intenţia 
de a-şi petrece ziua cu nişte prieteni din vecini. 

— Păi, atunci, la jumătate de oră după ce se întoarce. 
Astea-s fleacuri, Jeeves. Hai să nu despicăm firul în patru. 

— Nu, domnule. 


— Chestia e că, în ceea ce-i priveşte pe Tuppy şi pe 
Angela, putem spune încrezători că totul o să fie în curând 
mişto, ca înainte. Şi ce gând îmbietor mi se pare, Jeeves. 

— Foarte adevărat, domnule. 

— Dacă există ceva care să mă indispună, atunci sunt 
două inimi care se iubesc şi care s-au înstrăinat una de alta. 

— E uşor de înţeles, domnule. 

Am pus chiştocul ţigării în scrumieră şi mi-am aprins alta 
pentru a arăta că am încheiat Cap. |. 

— S-a făcut, atunci. Gata cu frontul de vest. Acum să-l 
studiem pe cel de est. 

— Domnule? 

— Vorbesc în parabole, Jeeves. Vreau să spun că acum o 
să ne ocupăm de afacerea lui Gussie şi a domnişoarei Bassett. 

— Da, domnule. 

— Aici, Jeeves, e nevoie de metode mai directe. Când ne 
gândim la cazul lui Augustus Fink-Nottle, trebuie să ţinem bine 
minte că avem de-a face cu un zevzec. 

— O făptură sensibilă ar fi, poate, o expresie mai blândă, 
domnule. 

— Nu, Jeeves, un zevzec. lar cu zevzecii trebuie să adopţi 
o tactică directă, dură şi puternică. Psihologia nu te duce 
nicăieri. Tu, dacă aş putea să-ţi amintesc fără a-ţi jigni 
sentimentele, ai picat în capcana de a o lua razna cu psihologia 
în legătură cu acest Fink-Nottle, iar rezultatul a fost un fiasco. Ai 
încercat să-i faci vânt spre linia inamică împo-poţonându-l într- 
un costum de Mefistofel şi trimiţându-l la un bal mascat, părerea 
ta fiind că nişte colanţi purpurii o să-i insufle curaj. Inutil. 

— Problema nu a fost de fapt supusă la teste, domnule. 

— Nu. Pentru că n-a ajuns la bal. Şi asta îmi întăreşte 
argumentul. Un bărbat care pleacă cu taxiul la un bal mascat şi 
nu ajunge acolo este în mod vădit un zevzec fără pereche. Nu 
cred că am cunoscut vreodată pe cineva care să fie un fraier 
atât de al naibii de cretin încât să nu poată ajunge nici măcar la 
un bal mascat. Tu ai cunoscut, Jeeves? 

— Nu, domnule. 

— Şi nu uita asta, pentru că ceea ce vreau să subliniez 
înainte de toate e: chiar dacă Gussie ar fi ajuns la balul ăla, 
chiar dacă în colanţii ăia stacojii, cu ochelarii lui cu ramă de 
baga, nu i-ar fi provocat fetei vreo criză, chiar dacă ea şi-ar fi 


revenit din şoc, iar el ar fi fost în stare să danseze şi, în general, 
să se tragă de şireturi cu ea, chiar şi atunci eforturile tale ar fi 
fost zadarnice, pentru că, în costum de Mefistofel sau fără 
costum de Mefistofel, Augustus Fink-Nottle nu ar fi izbutit 
niciodată să-şi facă curaj pentru a o ruga să fie a lui. Rezultatul 
ar fi fost doar că ea ar fi auzit discursul ăla despre salamandre 
cu câteva zile mai devreme. Şi de ce asta, Jeeves? Să-ţi spun de 
ce? 

— Da, domnule. 

— Pentru că s-ar fi înhămat fără speranţă la chestia asta 
numai cu suc de portocale. 

— Domnule? 

— Gussie e dependent de sucul de portocale. Nu bea 
altceva. 

— Nu ştiam acest lucru, domnule. 

— Mi-a spus-o cu gura lui. Ori din cauza vreunei boli 
ereditare, ori pentru că i-a promis mamei lui, ori pur şi simplu 
pentru că nu-i place la gust, Gussie Fink-Nottle niciodată în 
decursul carierei sale nu şi-a turnat măcar un gin tonic pe 
laringe. Şi se aşteaptă - zevzecul ăsta se aşteaptă, Jeeves - 
iepurele ăsta cu formă umană temător, sfios şi bâlbâit, se 
aşteaptă ca în condiţiile astea să o ceară în căsătorie pe fata 
iubită. Nici nu ştii dacă să râzi sau să plângi, nu? 

— Consideraţi că abstinenţa totală este un handicap 
pentru un bărbat care îşi doreşte să facă o cerere în căsătorie, 
domnule? 

Întrebarea m-a uimit. 

— Păi, pe toţi dracii, am spus uluit, sigur ştii şi tu asta. 
Pune-ţi mintea la contribuţie, Jeeves. Gândeşte-te ce înseamnă 
o cerere în căsătorie. înseamnă că un tip cuviincios şi care se 
respectă trebuie să se audă spunând lucruri care, dacă le-ar fi 
auzit pe ecran, l-ar fi făcut să se năpustească la casa de bilete şi 
să-şi ceară banii înapoi. îl laşi să facă o încercare cu suc de 
portocale şi ce se întâmplă? Ruşinea îi pecetluieşte buzele sau, 
dacă nu se întâmplă asta, se demoralizează şi începe să 
gângurească. Gussie, de exemplu, aşa cum am văzut, 
gângureşte despre salamandre sincopate. 

— Salamandre cu creastă, domnule. 

— Sincopate sau cu creastă, nu contează. Chestia e că 
gângureşte şi o să gângurească din nou dacă mai face o 


încercare. Dacă nu - şi aici vreau să mă urmăreşti cu atenţie, 
Jeeves - dacă nu se iau urgent măsurile de rigoare. Numai 
niscaiva măsuri active, aplicate cu promptitudine, îi pot oferi 
acestui biet zevzec fricos zyâcjil necesar. Şi de aceea, Jeeves, 
intenţionez ca mâine să pun mâna pe o sticlă de gin şi să-i torn 
o cantitate generoasă din el în sucul lui de portocale de la prânz. 

— Domnule? 

Am plescăit din limbă. 

— Am mai avut ocazia, Jeeves, am spus pe un ton 
mustrător, să comentez felul în care spui „Ei bine, domnule” şi 
„într-adevăr, domnule?”. Profit de ocazie să te anunţ că am 
obiecţii la fel de zdravene şi asupra simplului „Domnule?”. 
Cuvântul pare să sugereze că, în opinia ta, am făcut o afirmaţie 
sau am dezbătut un plan atât de bizar, încât creierul tău 
ameţeşte din cauza lui. în exemplul de faţă, n-ai nici un motiv să 
spui „Domnule?”. Planul pe care l-am prezentat judecat la rece 
e în întregime logic şi rezonabil şi nu ar trebui să provoace nici o 
nelinişte. Sau nu crezi asta? 

— Ei bine, domnule... 

— Jeeves! 

— Îmi cer scuze, domnule. Expresia mi-a scăpat 
neintenţionat. Ce am avut intenţia să spun, întrucât insistați, era 
că acțiunea pe care o propuneţi pare întrucâtva nechibzuită. 

— Nechibzuită? Nu te înţeleg, Jeeves. 

— Are un anumit grad de risc, după părerea mea, 
domnule. Nu este întotdeauna o chestiune simplă să masori 
efectele alcoolului asupra unui subiect nedeprins cu un 
asemenea stimulent. Ştiu că a avut rezultate nesatisfăcătoare 
asupra papagalilor. 

— Asupra papagalilor? 

— Mă gândeam la un incident din viaţa mea, domnule, de 
dinainte să intru în serviciul dumneavoastră. Pe vremea aceea 
eram în serviciul decedatului lord Brancaster, un gentleman 
care deţinea un papagal de care se ataşase enorm, iar într-o 
bună zi pasărea s-a întâmplat să fie cam apatică şi înălţimea sa, 
cu bune intenţii de a o face să-şi recapete vioiciunea obişnuită, 
i-a oferit o porţie de seminţe aromate înmuiate în vin de porto 
din '84. Pasărea a acceptat recunoscătoare bucăţica şi a 
consumat-o dând toate semnele de satisfacţie, însă aproape 
imediat după aceea comportamentul i-a fost marcat de o 


febrilitate pronunţată. După ce l-a ciupit pe înălţimea sa de 
degetul mare şi a cântat o parte dintr-un cân-tec marinăresc, a 
căzut pe fundul coliviei şi a rămas acolo pentru o perioadă 
considerabilă de timp, cu picioarele în aer, incapabil să se mişte. 
Pomenesc de asta, domnule, numai fiindcă... 

l-am indicat cu precizie hiba. O văzusem de la început. 

— Dar Gussie nu e papagal. 

— Nu, domnule, dar... 

— După părerea mea, a venit momentul ca chestiunea 
asta despre ce e Gussie în realitate să fie luată la puricat şi 
clarificată. El pare să se creadă un mascul de salamandră, iar tu 
acum pari să sugerezi că e un papagal. Adevărul fiind că e doar 
un zevzec normal şi are nevoie de o duşcă la fel de mult ca 
oricine altcineva. Aşa că gata cu discuţiile, Jeeves. M-am 
hotărât. Există un singur mod de a rezolva cazul ăsta dificil şi 
aşa l-am creionat eu. 

— Prea bine, domnule. 

— S-a făcut, Jeeves! Atunci, am terminat cu asta. Şi acum 
mai e ceva. Ai observat că am spus că am de gând să-mi pun 
planul în aplicare mâine şi, fără îndoială, te-ai întrebat de ce am 
zis că mâine. De ce, Jeeves? 

— Deoarece credeţi că, dacă e să faci ceva, atunci mai 
bine o faci cât mai repede cu putinţă, domnule? 

— în parte, Jeeves, dar nu-i numai asta. Principalul motiv 
pentru care am stabilit data de mai sus este că mâine, deşi fără 
îndoială ai uitat, va avea loc festivitatea de decernare a 
premiilor la Şcoala Secundară din Market Snodsbury, la care, 
după cum ştii, Gussie va fi vedeta şi maestrul de ceremonii. Aşa 
că vezi tu, turnându-i alcool în suc, noi nu numai că o să-l 
încurajăm să o ceară în căsătorie pe domnişoara Bassett, dar o 
să-l facem să fie şi în formă pentru a fascina publicul din Market 
Snodsbury. 

— De fapt, o să prindeţi doi iepuri dintr-o lovitură, 
domnule. 

— Exact. E un mod foarte elegant de-a o spune. Şi acum 
mai e un amănunt. Gândin-du-mă mai bine, cred că cel mai 
indicat ar fi ca tu, nu eu, să-i torni alcoolul în suc. 

— Domnule? 

— Jeeves! 

— Îmi cer scuze, domnule. 


— Şi îţi spun şi de ce e cel mai bine aşa. Fiindcă tu te afli 
în poziţia de a avea uşor acces la substanţă. Am observat că în 
fiecare zi i se serveşte lui Gussie, într-un ulcior special, numai al 
lui. Ulciorul o să zacă probabil prin bucătărie pe undeva mâine, 
înainte de prânz. O să fie lucrul cel mai simplu pentru tine să 
strecori câteva degete de gin în el. 

— Fără îndoială, domnule, dar... 

— Nu spune „dar”, Jeeves. 

— Mi-e teamă, domnule... 

— Mi-e teamă, domnule” e la fel de rău. 

— Ce încerc să spun, domnule, este că îmi pare rău, dar 
mi-e teamă că trebuie să adopt un univoc noile prosequi. 

— Ce să faci? 

— Expresia este juridică, domnule, şi semnifică hotărârea 
de a nu îndeplini o faptă. Cu alte cuvinte, deşi în general sunt 
dornic să vă urmez instrucţiunile, domnule, de această dată 
trebuie să refuz respectuos cooperarea. 

— Adică n-o s-o faci? 

— întocmai, domnule. 

Eram buimăcit. începeam să înţeleg cum trebuie să se fi 
simţit un general după ce, ordonând regimentului să treacă la 
atac, i s-a răspuns că n-are chef. 

— Jeeves, am spus, nu mă aşteptam la aşa ceva din 
partea ta. 

— Nu, domnule? 

— Nu, zău aşa. Evident, înţeleg că să torni alcool în sucul 
de portocale al lui Gussie nu e tocmai una dintre îndatoririle tale 
obişnuite, pentru care îţi capeţi simbria lunară, iar dacă vrei să 
respecţi cu stricteţe contractul, presupun că nu se poate face 
nimic. Dar îmi dai voie să fac observaţia că aşa ceva nu prea se 
încadrează în spiritul feudal. 

— îmi pare rău, domnule. 

— In regulă, Jeeves, în regulă. Nu sunt furios, doar puţin 
jignit. 

— Prea bine, domnule. 

— S-a făcut, Jeeves! 

Investigaţiile au dovedit că prietenii la care se dusese 
Angela să-şi petreacă ziua erau proprietarii unui conac 
impunător, pe nume Stretchley-Budd, care îşi făceau veacul într- 
o speluncă numită Kingham Manor, la vreo doisprezece kilometri 


distanţă în direcţia Pershore. Nu-i cunoşteam pe indivizi, dar 
probabil că o fascinau puternic, din moment ce s-a dezlipit de 
lângă ei numai când a venit vremea să se întoarcă ca să se 
îmbrace pentru cină. Prin urmare, doar după ce s-au băut 
cafelele am reuşit să pun lucrurile în mişcare. Am găsit-o în 
sufragerie şi de îndată am început să urc catrafusele în tren. 

Cu simţăminte foarte diferite de cele care m-au tulburat 
când m-am apropiat tot aşa de alde Bassett cu douăzeci şi patru 
de ore în urmă, în aceeaşi sufragerie, m-am îndreptat către locul 
unde şedea ea. După cum i-am zis şi lui Tuppy, am fost 
dintotdeauna ataşat de Angela şi nimic nu-mi place mai mult 
decât o plimbare în compania ei. 

După cum arăta, am putut să-mi dau seama cât de 
amarnic avea nevoie de sprijinul şi de ajutorul meu. 

Sincer vorbind, am fost zguduit de înfăţişarea sărmanei 
prostuţe. La Cannes fusese o englezoaică de cel mai bun soi, 
zâmbăreaţă şi fericită, plină de viaţă ca o juncă. Acum chipul îi 
era palid şi crispat, ca acela al unei mijlocaşe de dreapta din 
echipa de hochei a unei şcoli de fete care, după ce a încasat una 
viguroasă în ţurloi, a mai fost şi penalizată pentru ridicarea 
crosei deasupra umerilor. în orice adunare normală, atitudinea 
ei ar fi stârnit remarce instantanee, dar standardul de moho-rală 
la Brinkley Court sporise atât de vârtos, încât a trecut 
neobservată. într-adevăr, nu m-aş mira dacă unchiului Tom, 
stând chircit în colţul lui şi aşteptându-şi sfârşitul, nu i se părea 
neruşinat de veselă. 

Am trecut la ordinea de zi plin de blândeţe, ca de obicei. 

— Salutare, Angela, fetiţo. 

— Bună, Bertie, dragă. 

— Mă bucur că în sfârşit te-ai întors. Mi-a fost dor de tine. 

— Zău, iubitule? 

— Da, într-adevăr. Te-ar tenta o plimbărică? 

— Foarte mult. 

— Bine. Am multe să-ţi spun între patru ochi. 

Cred că în clipa asta, pe bietul Tuppy trebuie să-l fi pocnit 
un acces subit de crampe. Şezuse foarte aproape, zgâindu-se la 
tavan, iar acum a zvâcnit zdravăn, ca un somon străpuns de 
cange, deranjând o măsuţă pe care se aflau o vază, un bol cu un 
potpuriu de flori, doi căţei din porțelan şi un volum de Omar 
Khayyam legat în piele moale. 


Mătuşa Dahlia a emis un țipăt speriat de vânătoare. 
Unchiul Tom, care probabil şi-a imaginat din cauza zgomotului 
că civilizaţia a crăpat până la urmă, a contribuit şi el la bunul 
mers al lucrurilor spărgând o ceaşcă de cafea. 

Tuppy a spus că îi pare rău. Mătuşa Dahlia, cu un horcăit 
muribund, a zis că nu face nimic. lar Angela, după ce s-a holbat 
dispreţuitoare pentru o clipă, aidoma unei prințese din alte 
vremuri confruntată cu o dovadă decisivă de stângăcie din 
partea unui membru deosebit de respingător al lumii interlope, 
m-a însoţit afară. Şi numaidecât am depozitat-o, pe ea şi pe 
mandea, pe una dintre băncile rustice din grădină, fiind gata să 
intru în miezul problemei. 

Dar am considerat că e mai bine, înainte de asta, să 
destind atmosfera cu o mică şuetă neprotocolară. Nu trebuie să 
te pripeşti când vine vorba de o misiune delicată ca aceea la 
care mă înhămasem. Aşa că pentru o vreme am vorbit despre 
subiecte neutre. Ea a zis că Hilda Stretchley-Budd o reţinuse 
atâta la ei fiindcă o convinsese să mai rămână şi să ajute la 
pregătirile pentru balul servitorilor din noaptea următoare, o 
sarcină pe care nu prea putea s-o refuze, întrucât tot personalul 
de la Brinkley Court avea să fie prezent acolo. Am spus că o 
petrecere straşnică de-o noapte ar putea să fie exact lucrul de 
care avea nevoie Anatole pentru a se înveseli şi a-i distrage 
atenţia. La care mi-a replicat că Anatole n-o să se ducă. Când 
mătuşa Dahlia a insistat să se ducă, el doara clătinat din cap cu 
tristeţe şi a continuat să vorbească despre întoarcerea sa în 
Provence, unde era apreciat. 

După o tăcere sumbră provocată de această afirmaţie, 
Angela a zis că iarba era umedă şi că se gândea să intre în casă. 

Bineînţeles că asta nu se potrivea deloc cu intenţiile mele. 

— Nu, nu face asta. De când am venit, n-am avut ocazia 
să discut cu tine. 

— O să-mi stric pantofii. 

— Pune-ţi picioarele în poala mea. 

— Bine. Şi îmi poţi gâdila gleznele. 

— Mda. 

Lucrurile s-au aranjat potrivit celor de mai sus şi, pentru 
câteva minute, am continuat să trăncănim vrute şi nevrute. Apoi 
conversaţia s-a poticnit. Am făcut câteva observaţii cu privire la 
efectele de scenă, zugrăvind liniştea amurgului, stelele care 


mijeau pe cer, licărirea molatică a apelor lacului şi ea a zis că 
da. Ceva a foşnit în tufişurile din faţa noastră, iar eu am avansat 
teoria că putea fi o nevăstuică, iar ea a zis că probabil. Dar fata 
era vădit îngândurată şi am considerat că-i mai bine să nu mai 
pierd vremea. 

— Ei bine, drăguță, am spus, am auzit totul despre mica ta 
răfuială. Deci clopotele alea n-or să mai bată la nuntă, nu? 

— Nu. 

— Sigur s-a terminat, nu-i aşa? 

— Da. 

— Păi, dacă vrei să-mi ştii părerea, cred că e un stimulent 
pentru tine, Angela, fată dragă. Cred că-i foarte bine că ai 
scăpat. E un mister pentru mine cum de l-ai suportat pe Glossop 
ăsta atâta vreme. Privindu-l în ansamblu, ocupă o poziţie 
inferioară printre vinuri şi spirtoase. Un ratat, aşa l-aş descrie. 
Un junghi în coaste şi un purcoi din cap până-n picioare. O 
deplâng pe fata care-şi va lega viaţa de un mitocan ca Tuppy 
Glossop. 

Şi am emis un râset aspru şi batjocoritor. 

— întotdeauna am crezut că sunteţi prieteni buni, a spus 
Angela. 

Am mai scos un râset aspru, un pic mai înţepător decât 
prima oară. 

— Prieteni? Deloc. Mă port politicos, bineînţeles, când mă 
întâlnesc cu individul, dar ar fi absurd să spun că sunt prieten cu 
el. E o cunoştinţă de la club, o simplă cunoştinţă. Şi apoi, am 
fost colegi. 

— La Eton? 

— Doamne sfinte, nu. N-am primi un individ ca ăsta la 
Eton. La şcoală, când eram copii, înainte de Eton. îmi amintesc 
că era o mică brută jegoasă. Mânjit peste tot cu cerneală şi 
noroi, se spăla numai joia, din două în două săptămâni. Pe scurt, 
un neadaptat notabil, ocolit de toată lumea. 

Am făcut o pauză. Eram mai mult decât neliniştit. Pe lângă 
chinul de a trebui să vorbesc aşa despre cineva care, cu 
excepţia cazului când desface inele obligându-mă să plonjez în 
piscină îmbrăcat într-un costum de seară adecvat, fusese 
întotdeauna un foarte drag şi stimat amic intim, se părea că nici 
nu ajung nicăieri. Nu obţineam rezultate. Zgâindu-se înspre 


tufişuri, fără nici un scheunat, ea îndura insinuările şi calomniile 
mele cu un calm aparent degajat. 

Am mai făcut o încercare: 

— Necioplit” rezumă aproape totul. Mira-m-aş să fi 
cunoscut vreun plod mai necioplit decât Glossop ăsta. Roagă pe 
oricine îl ştia pe atunci să-l descrie într-un cuvânt, iar cuvântul 
pe care-l va folosi va fi „necioplit”. Şi e la fel şi în ziua de azi. 
Vechea poveste. Băiatul e tatăl bărbatului. 

Nu părea că mă auzise. 

— Băiatul, am repetat, nevrând să o rateze şi pe asta, e 
tatăl bărbatului. 

— Despre ce vorbeşti? 

— Vorbesc despre Glossop ăsta. 

— Credeam că ai zis ceva despre tatăl cuiva. 

— Am spus că băiatul a fost tatăl bărbatului. 

— Care băiat? 

— Băiatul Glossop. 

— Nu are tată. 

— Nici n-am spus că a avut. Am zis că ela fost tatăl 
băiatului - sau, de fapt, al bărbatului. 

— Care bărbat? 

Mi-am dat seama că discuţia ajunsese într-un punct în 
care, dacă nu aveam grijă, ne-am fi împotmolit. 

— Ce încerc eu să spun, am zis, e că băiatul Glossop e 
tatăl bărbatului Glossop. Cu alte cuvinte, orice lipsă sau 
meteahnă scârboasă care i-au făcut pe colegii săi să se uite 
chiorâş la el există în prezent şi în bărbatul Glossop şi îl 
determină - acum vorbesc despre bărbatul Glossop - să fie ţinta 
huiduielilor şi obiect de batjocură în locuri ca Trântorii, unde se 
cere de la membri un anumit grad de decentă, întreabă pe 
oricine de la Trântori şi o să-ţi spună că a fost o zi neagră pentru 
bătrânul club când tipul ăsta, Glossop, s-a insinuat cumva pe 
lista membrilor. O să mai găseşti pe câte unul care nu-i suportă 
mutra, pe altul care i-ar suporta mutra dacă n-ar avea şi alte 
obiceiuri. Dar opinia unanimă este că individul e un bădăran şi o 
căpuşă şi că, în clipa când a dat semne că vrea să intre în club, 
ar fi trebuit să fie întâmpinat cu un ferm noile pro-sequi şi 
respins cu îndârjire. 

Aici a trebuit să iau iarăşi o pauză, în parte pentru a 
respira un pic, în parte pentru a mă lupta cu tortura aproape 


fizică de a rosti asemenea lucruri îngrozitoare despre şamanul 
Tuppy. 

— Există unii, am reluat eu, forţându-mă încă o dată să 
mă ocup de misiunea asta greţoasă, care, în ciuda faptului că 
arată de parcă ar fi dormit îmbrăcaţi în hainele de peste zi, pot 
să se fofileze binişor pentru că sunt amabili şi suavi. Există alţii 
care, deşi stârnesc comentarii potrivnice pentru că sunt graşi şi 
neciopliţi, se bucură de un renume bunicel datorită isteţimii şi a 
umorului lor sclipitor. Dar Glossop ăsta, regret s-o spun, nu 
aparţine nici unei categorii. Pe lângă faptul că arată ca una 
dintre creaturile alea care ies dintr-un copac găunos, părerea 
generală este că-i un mocofan de primă mână. Fără suflet. Fără 
conversaţie. Pe scurt, orice fată care a fost atât de nesăbuită 
încât să se logodească cu el şi a reuşit ca în ceasul al 
doisprezecelea să scape e îndreptăţită să se considere a naibii 
de norocoasă. 

Mi-am mai luat o pauză şi i-am aruncat o ocheadă Angelei, 
pentru a vedea ce efecte are tratamentul asupra ei. Tot timpul 
cât am vorbit, ea a rămas tăcută, cu privirea aţintită asupra 
tufişurilor, dar nu-mi venea să cred că nu se răsucea spre mine 
ca o tigroaică, conform specificaţiilor. Nu înţelegeam de ce nu o 
făcuse deja. Mi se părea că numai o zecime din ce spusesem, 
dacă aş fi vorbit în faţa unei tigroaice despre un tigru la care 
ţinea, ar fi făcut-o - la tigroaică mă refer - să sară până-n tavan. 

lar în clipa următoare am rămas tablou. 

— Da, a zis ea, încuviinţând dusă pe gân-duri, ai dreptate. 


— Hă? 

— Exact la asta mă gândeam şi eu. 

— Ce? 

— Mocofan.” îl descrie perfect. Aş crede că e unul dintre 


cei mai tâmpiţi şase fraieri din Anglia. 

N-am spus nimic. Mă străduiam să îmi ameliorez 
facultăţile mintale, care aveau o nevoie urgentă de un picuţ 
prim-ajutor. 

Adică, totul fusese o surpriză deplină pentru mine. Când 
am conceput planul bine-făcut pe care tocmai îl pusesem în 
aplicare, singura eventualitate pe care n-o luasem în calcul era 
că ar fi putut să fie de acord cu sentimentele pe care mi le 
exprimam. Mă pregătisem pentru o revărsare de emoţii 


furtunoase. Mă aşteptam la o săpuneală înlăcrimată, la învinuiri 
feminine şi tot restul sacului cu şmecherii de genul ăsta. 

Dar nu prevăzusem unitatea asta cordială de vederi cu 
declaraţiile mele şi asta m-a cam pus pe gânduri, cum s-ar zice. 

A început să dezvolte subiectul, vorbind răspicat, pe un 
ton plin de entuziasm, de parcă s-ar fi dat în vânt după el. 
Jeeves ţi-ar spune cuvântul pe care îl caut. Cred că e „extatic”, 
dacă asta nu înseamnă un soi de iritaţie pe faţă din pricina 
căreia trebuie să foloseşti un unguent. Dar dacă ăsta e cuvântul 
corect, atunci asta era atitudinea ei pe când vehicula subiectul 
sărmanului Tuppy. Dacă te-ai fi luat numai după intonaţia vocii 
sale, ai fi putut zice că e un poet de curte care se dezlănţuie 
vorbind despre un monarh oriental sau Gussie Fink-Nottle care 
îşi descria ultimul lot de salamandre. 

— E atât de minunat, Bertie, să discut cu cineva care are o 
părere atât de plină de bun-simt despre individul ăsta, Glossop. 
Mama zice că-i un băiat cumsecade, chestie pur şi simplu 
absurdă. Oricine îşi poate da seama că e un tip imposibil. E 
înfumurat, îndărătnic şi se ceartă tot timpul, chiar şi atunci când 
ştie foarte bine că vorbeşte despre cai verzi pe pereţi, fumează 
prea mult, mănâncă prea mult, bea prea mult şi nu-mi place 
culoarea părului său. Nu că o să mai aibă vreun fir de păr într-un 
an sau doi, pentru că deja i s-a rărit în creştet, nici n-o să-şi dea 
seama când o să fie chel ca un ou şi e ultimul om de pe lume 
care să-şi permită să chelească. lar eu cred că e de-a dreptul 
dezgustător modul în care se ghiftuieşte tot timpul. Ştii că la 
unu azi-noapte l-am găsit în cămară pur şi simplu îndopându-se 
cu o plăcintă cu rinichi? Nu mai rămăsese nimic din ea. Şi-ţi 
aminteşti ce cină copioasă a mâncat. Dezgustător, nu altceva. 
Dar nu pot să stau aici toată noaptea vorbind despre indivizi 
care nici nu merită măcar să fie pomeniţi şi care n-au nici măcar 
bunul-simţ să deosebească rechinii de calcani. Mă duc înăuntru. 

Şi, strângându-şi în jurul umerilor ei delicaţi şalul pe care 
şi-l pusese ca s-o protejeze de răcoarea serii, a şters-o lăsându- 
mă singur în noaptea tăcută. 

Ei bine, de fapt nu chiar singur, pentru că peste câteva 
clipe tufişurile din faţa mea au foşnit şi Tuppy şi-a făcut apariţia. 

L-am studiat cu privirea. Seara începuse să se apropie un 
picuţ de sfârşit acum şi, prin urmare, vizibilitatea nu mai era 
tocmai bună, dar încă mai era suficientă lumină încât să-l pot 


vedea limpede. Şi ceea ce am văzut m-a convins că aş fi fost 
mult mai liniştit cu o bancă rustică solidă între noi. în 
consecinţă, m-am ridicat, mulându-mi stilul după cel al unui 
fazan care-şi ia zborul şi m-am dus să mă postez de cealaltă 
parte a obiectului sus-numit. 

Agilitatea mea promptă n-a fost lipsită de efect. Tuppy mi 
s-a părut oarecum descumpănit. S-a oprit şi, pentru o perioadă 
de timp necesară unei picături de sudoare să se prelingă de 
deasupra sprâncenelor până în vârful nasului, a rămas zgâindu- 
se la mine în tăcere. 

— Aşadar! a zis el în cele din urmă şi a fost o totală 
surpriză pentru mine că indivizii spun şi în realitate „Aşadar!”. 
întotdeauna crezusem că e o chestie pe care o întâlneşti numai 
în cărţi. Adică precum „N-am ce zice!” sau „Pe bune căte tai!” 
sau „Ei, aş!” 

Cu toate astea, aşa era. Straniu sau ne-straniu, bizar sau 
nebizar, el spusese „Aşadar!” şi era de datoria mea să fac faţă 
situaţiei pornind de aici. 

Numai un bărbat mai greu de cap decât Bertram Wooster 
nu ar fi reuşit să observe că drăguţul de el se cam înfierbântase. 
Dacă din ochii lui ţâşneau sau nu flăcări, n-aş putea să-ţi spun, 
dar mie mi se păreau incandescenti, în rest, avea pumnii 
încleştaţi, urechile tremurânde, iar muşchii fălcii se roteau 
ritmic, de parcă ar fi mestecat ceva înainte de cină. 

Avea părul plin de rămurele şi o gânganie care ar fi putut 
să-l intereseze pe Gussie Fink-Nottle îi atârna într-o parte a 
capului. Insă acesteia nu i-am acordat nici un pic de atenţie. 
Uneori e cazul să studiezi gângănii, alteori nu e cazul să studiezi 
gângănii. 

— Aşadar! a zis el din nou. 

Acuma, cei care-l cunosc cel mai bine pe Bertram Wooster 
o să-ţi spună că întotdeauna e cel mai raţional şi cel mai iscusit 
în clipe de primejdie. Cine a fost cel care, înşfăcat de mânecă de 
oamenii legii în noaptea curselor de bărci nu cu mulţi ani în 
urmă şi cărat la secţia de poliţie din Vine Street, şi-a asumat 
într-o clipită identitatea lui Eustace H. Plimsoll, din Laburnums, 
Alleyn Road, West Dulwich, salvând astfel numele străvechi şi 
grandios de Wooster de la a fi târât în mocirlă şi evitând astfel 
publicitatea negativă pe scară largă? Cine a fost... 


Dar nu trebuie să mai insist. Dosarul meu vorbeşte de la 
sine. De trei ori înhăţat şi niciodată condamnat sub eticheta 
corectă. întreabă pe oricine de la Trântori despre asta. 

Aşa că acum, într-o situaţie care ameninţa să devină din 
clipă în clipă şi mai râioasă, nu mi-am pierdut cumpătul. Mi-am 
păstrat vechiul meu sânge rece. Arborând un zâmbet afectuos şi 
binevoitor şi sperând că nu era prea întuneric ca să-l remarce, 
am vorbit cu o cordialitate voioasă: 

— Păi, bună, Tuppy. Erai pe-aici? Mi-a zis că da, era pe- 
aici. 

— De multă vreme? 

— Da. 

— Bine. Voiam să te văd. 

— Ei bine, iată-mă. leşi de după banca aia. 

— Nu, mersi, bătrâne. îmi place să mă rezem de ea. Mi se 
pare că îmi destinde şira spinării. 

— în aproximativ două secunde, a spus Tuppy, am de 
gând să-ţi smulg şira spinării prin creştetul capului. 

Mi-am ridicat sprâncenele. Nu-mi prea era de folos, 
bineînţeles, în cazul ăsta, dar părea să-mi îmbunătăţească în 
general poziţia. 

— îmi vorbeşte Hildebrand Glossop? am zis eu. 

Mi-a replicat că da, adăugind că, dacă vreau să mă asigur, 
aş putea să mă mişc câţiva metri în direcţia lui. De asemenea, 
mi-a aruncat o insultă. 

Mi-am ridicat încă o dată sprâncenele. 

— Haide, măi Tuppy, nu face ca mica noastră discuţie să 
devină caustică. „Caustic” e, oare, cuvântul pe care îl caut? 

— N-aş putea spune, mi-a replicat el, înce-pând să 
păşească pieziş în jurul băncii. 

Mi-am dat seama că trebuia să spun rapid ce aveam de 
zis. Deja înaintase pieziş vreo doi metri. Deşi, păşind şi eu 
pieziş, izbutisem să menţin banca între noi, cine putea prevedea 
câtă vreme o să mai dureze situaţia asta fericită? 

Prin urmare, am trecut la subiect. 

— Cred că ştiu la ce te gândeşti, Tuppy, am zis. Dacă te 
aflai în tufişurile alea în timpul discuţiei mele cu recenta Angela, 
aş zice că ai auzit ce spuneam despre tine. 

— Da, am auzit. 


— înţeleg. Păi, hai să nu intrăm în etica chestiunii. Unii ar 
zice că ai tras cu urechea şi îmi pot închipui critici severi care ar 
trage întrucâtva mâniaţi aer în piept. Considerând-o -nu vreau 
să te jignesc, Tuppy - considerând-o cam neenglezească. Un pic 
neenglezească, Tuppy, bătrâne, trebuie să recunoşti. 

— Sunt scoţian. 

— Zău? am făcut. N-am ştiut asta până acum. Ciudat cum 
de nu bănuieşti că cineva ar fi scoţian dacă nu îl cheamă Mac- 
nu-ştiu-cum, spune „loi, ioi” şi alde de-astea. Mă întreb, am 
continuat, gândindu-mă că o discuţie academică despre un 
subiect neutru ar mai destinde tensiunea, dacă mă poţi lumina 
în legătură cu ceva ce mă nedumereşte straşnic. Ce pun ei de 
fapt în drobul de miel? Mereu m-am întrebat. 

În baza faptului că singurul lui răspuns la întrebare a fost 
să sară peste bancă şi să încerce să mă înhaţe, am dedus că 
mintea nu-i stătea la drobul de miel. 

— Totuşi, am zis, sărind la rândul meu peste bancă, ăsta e 
un subiect minor. Dacă, revenind la subiect, ai fost în tufişurile 
alea şi ai auzit ce spuneam despre tine... 

A început să se rotească în jurul băncii, în direcţia nord- 
nord-est. l-am urmat exemplul, ţinând cursul sud-sud-vest. 

— Fără îndoială că ai fost surprins de ce debitam. 

— Nici un pic. 

— Ce? Nu ţi s-a părut nimic ciudat în ceea ce spuneam? 

— Au fost exact chestiile la care m-aş fi aşteptat de la un 
mizerabil trădător şi slugarnic ca tine. 

— Dragul meu, am protestat, nu prea eşti în formă. Te 
duce cam greu capul, nu? Aş fi crezut că ţi-ai dat imediat seama 
că totul făcea parte dintr-un plan bine gândit. 

— Te prind eu cât ai zice peşte, a zis Tuppy, recăpătându- 
şi echilibrul după ce se repezise cu iuţeală să mă înşface de gât. 
Şi mi s-a părut că fusese atât de aproape, încât n-am mai bătut 
apa în piuă, ci m-am grăbit să-i prezint toate faptele. 

Vorbind repede şi continuând să mă mişc, i-am relatat ce 
am simţit când am primit telegrama de la mătuşa Dahlia, 
deplasarea mea instantanee la locul catastrofei, reflecţiile mele 
din maşină şi, în final, conceperea planului meu bine pus la 
punct. Am vorbit răspicat şi limpede şi, prin urmare, m-a cuprins 
serios îngrijorarea când l-am auzit că remarcă - scrâşnind din 


dinţi, ceea ce era şi mai rău - că nu credea nici o afurisită de 
vorbuliţă. 

— Dar, Tuppy, am zis, de ce nu? Mie îmi sună adevărat 
până la ultima silabă. Ce te face să fii atât de sceptic? Descarcă- 
ţi inima, Tuppy. 

S-a oprit şi a rămas aşa, trăgându-şi sufletul. Tuppy, deşi 
Angela susţinea sarcastică contrariul, nu e gras de fapt. în 
timpul iernii o să-l găseşti mereu trăgând şuturi în mingea de 
fotbal şi ţipând voios, iar vara rareori nu ţine în mână racheta de 
tenis. 

Dar la recent încheiata masă de seară, cre-zând, fără 
îndoială, că după scena aia dureroasă din cămară, nu mai avea 
nimic de câştigat abţinându-se în continuare de la mâncare, s-a 
dezlănţuit şi aşa şi-a recuperat pierderile. lar după ce se 
concentrează asupra unei cine de-a lui Anatole, un bărbat cu 
constituţia lui voinică tinde să-şi cam piardă un pic mobilitatea, 
în timp ce îi expuneam planurile mele de a-i readuce fericirea, o 
anumită agitaţie s-a insinuat în cheful ăsta al nostru de tipul 
dăm-roată-desişului-de-duzi, atât de vârtos, zău, încât ultimele 
câteva minute am fi putut fi luaţi drept un ogar cenușiu, 
întrucâtva supradimensionat, şi un iepure electric, oarecum mai 
subţirel, care îşi fac treaba pe o pistă circulară distrând 
mulţimea. 

Se părea că asta îl storsese un pic de vlagă şi nu-mi 
displăcea. Şi eu mă simţeam cam încordat şi un armistițiu ar fi 
fost binevenit. 

— Nu pricep în ruptul capului de ce nu mă crezi, am zis. 
Ştii că suntem prieteni de ani de zile. Trebuie să fii conştient că, 
în afară de momentul când m-ai făcut să cobor în picaj în piscina 
Trântorilor, un incident pe care de multă vreme m-am decis să-l 
dau uitării ştergând cu buretele tot ce s-a întâmplat, dacă mă- 
nţelegi, în afară de acea unică ocazie, aşa cum spuneam, 
dintotdeauna am nutrit cea mai mare stimă pentru tine. De ce, 
atunci, dacă nu din motivele pe care le-am schiţat, să te bârfesc 
Angelei? Răspunde-mi. Fii foarte atent. 

— Cum adică „fii foarte atent”? 

Păi, de fapt, nici eu nu prea ştiam. Asta îmi spusese 
magistratul atunci când stătusem pe banca acuzaților, dându- 
mă drept Eustace Plimsoll din Laburnums: si, întrucât mă im- 


presionase straşnic, o strecurasem şi eu într-o doară în discuţie 
pentru a o nuanţa. 

— Bine. Nu te sinchisi să fii foarte atent, atunci. Doar 
răspunde-mi la întrebare. De ce, dacă nu m-aş fi gândit sincer la 
interesele tale, să-ţi trag o săpuneală, aşa cum am spus? 

Un spasm violent l-a cutremurat din tălpi până-n creştet. 
Gângania, care în timpul recentului schimb de replici, se 
agăţase de capul lui, sperând la vremuri mai bune, s-a dat 
bătută şi şi-a dat demisia. A zbughit-o şi a fost înghițită în 
noapte. 

— Ah! am exclamat. Gângania ta, i-am explicat. Fără 
îndoială că nu ai fost conştient de asta, dar în tot acest timp a 
existat un soi de gânganie prinsă de o parte a capului tău. Acum 
ai gonit-o. 

A fornăit. 

— Gângănii! 

— Nu gângănii. Doar o gânganie. 

— îmi place ce şorici poţi să ai! a zbierat Tuppy, bâţâindu- 
se ca una dintre salamandrele lui Gussie în timpul sezonului de 
făcut curte. Să vorbeşti despre gângănii când tot timpul ai ştiut 
că eşti un mizerabil trădător şi slugarnic. 

Era o chestie discutabilă, bineînţeles, de ce mizerabilii 
trădători şi slugarnici să fie consideraţi incapabili să vorbească 
despre gângănii şi aş spune că un avocat bun, specialist în 
interogatorii încrucişate, ar fi avut multe de zis în privinţa asta. 

Dar am trecut peste asta. 

— Ea doua oară când mi-ai spus aşa. Şi, am zis eu cu 
hotărâre, insist să-mi dai o explicaţie. Ţi-am spus că am acţionat 
cu cele mai bune şi mai binevoitoare intenţii când te-am făcut 
albie de porci în faţa Angelei. M-a atins unde mă ustură că a 
trebuit să vorbesc astfel şi numai amintirea prieteniei noastre 
de o viaţă m-a făcut să izbutesc. lar acum tu spui că nu mă crezi 
şi îmi arunci insulte pentru care nu sunt sigur dacă n-ar trebui să 
te aduc în faţa unui judecător şi a unui juriu şi să-ţi cer daune 
însemnate. Bineînţeles că ar trebui să-mi consult avocatul şi 
tare m-aş mira dacă m-ar sfătui să nu te dau în judecată. Fii 
rezonabil, Tuppy. Sugerează-mi şi alt motiv pe care l-aş mai fi 
putut avea. Numai unul. 

— Da. Crezi că nu ştiu? Şi tu eşti îndrăgostit de Angela. 

— Ce? 


— Şi m-ai ponegrit pentru a-i învenina mintea împotriva 
mea pentru ca-n final să mă dai la o parte. 

În viaţa mea n-am mai auzit o asemenea bazaconie. Păi, 
pe toţi dracii, o cunosc pe Angela de când era de-o şchioapă. Nu 
te îndrăgosteşti de rude apropiate, pe care le cunoşti de când 
erau de-o şchioapă. In plus, nu există vreo regulă scrisă că un 
bărbat nu se poate însura cu verişoara lui? Sau e cumva vorba 
de bunici? 

— Tuppy, dragul meu fraier, am ţipat, asta e o aberaţie 
cruntă! Ai luat-o razna. 

— Ei, nu zău. 

— Eu îndrăgostit de Angela? Ha-ha! 

— N-o să scapi numai cu ha-ha-uri. Ţi-a spus „iubitule”. 

— Ştiu. Şi n-am fost de acord. Dezaprob obiceiul ăsta al 
tinerelor de a arunca în dreapta şi-n stânga cu „iubitule” ca 
seminţele la păsări. Slobod, aşa l-aş descrie. 

— l-ai gâdilat gleznele. 

— Numai ca un văr. N-a însemnat nimic. Păi, pe toţi dracii, 
ar trebui să ştii că, într-un sens profund şi sincer, n-aş atinge-o 
pe Angela nici cu cleştele. 

— 0? Şi de ce nu? Nu-i suficient de bună pentru tine? 

— Mă înţelegi greşit, m-am grăbit să răspund. Când spun 
că n-aş atinge-o pe Angela nici cu cleştele, doresc numai să-ţi 
comunic că eu simt pentru ea o stimă distantă, dar cordială. Cu 
alte cuvinte, poţi să stai liniştit că între prostuţa asta şi mine nu 
a existat şi nu poate exista niciodată nici un sentiment mai 
fierbinte şi mai intens decât cel de prietenie obişnuită. 

— Cred că tu ai fost cel care i-a şoptit că eram azi-noapte 
în cămară, aşa încât să mă găsească acolo cu plăcinta aia 
pentru a-mi distruge prestigiul. 

— Dragul meu Tuppy! Un Wooster? Eram zguduit. Crezi că 
un Wooster ar face aşa ceva? 

A respirat gâfâit. 

— Ascultă, a spus. N-are rost să stai acolo şi să te 
contrazici cu mine. Nu poţi să negi faptele. Cineva mi-a furat-o 
la Cannes. Chiar tu mi-ai zis că tot timpul a stat cu tine la 
Cannes şi nu s-a prea văzut cu altcineva. Te-ai delectat cu 
scăldatul mixt, iar plimbările alea sub clar de lună pe care le-aţi 
făcut împreună... 

— Nu m-am delectat. Doar am pomenit de ele. 


— Aşa că acum înţelegi de ce, de îndată ce scap de 
afurisita asta de bancă dintre noi, am de gând să te sfâşii în 
bucăţi. De ce or fi afurisitele astea de bănci în grădini, a spus 
Tuppy mâhnit, nu-mi dau seama. îţi stau în cale. 

S-a oprit şi şi-a repezit mâna să mă înhaţe, ratându-mă 
numai cu un milimetru. 

Venise vremea să gândesc rapid şi în asemenea 
momente, aşa cum am mai arătat, Bertram Wooster e în cea 
mai bună formă. Mi-am amintit subit de neînţelegerea recentă 
cu alde Bassett şi, într-o licărire de clarviziune, mi-am dat 
seama că acum urma să-mi fie de folos. 

— Ai înţeles greşit, Tuppy, am zis, mişcân-du-mă spre 
stânga. E adevărat că am stat multicel cu Angela, dar relaţiile 
noastre s-au bazat de la început până la sfârşit numai pe o 
camaraderie pură şi deplină. Ţi-o pot dovedi, în timpul acelui 
sejur la Cannes, dragostea mea a fost dăruită altcuiva. 

— Ce? 

— Dăruită altcuiva. Dragostea. în timpul sejurului. 

Nimerisem la fix. S-a oprit din ocol. Mâna care avea 
pumnul încleştat i-a căzut pe lângă trup. 

— E adevărat? 


— Da, e oficial. 

— Cine a fost? 

— Dragă Tuppy, crezi că vreau să-i stric reputaţia unei 
femei? 

— Da, dacă nu vrei să-ţi smulg capul ăla nenorocit de pe 
umeri. 


Mi-am dat seama că era un caz special. 

— Madeline Bassett, am zis. 

— Cine? 

— Madeline Bassett. Părea uluit. 

— Adică stai acolo şi-mi spui că eşti îndrăgostit de 
catastrofa aia de Bassett? 

— Nu i-aş zice „catastrofa aia de Bassett”, Tuppy. Nu-i 
respectuos. 

— La dracu' cu respectul. Vreau fapte. Declari pe deplin 
conştient că o iubeşti pe ridicola aia de Doamne-ajută? 

— Nu văd nici de ce-ai spune despre ea că e „ridicola aia 
de Doamne-ajută”. O fată foarte frumoasă şi fermecătoare. Cu 
unele opinii cam ciudate, poate - nu se prea poate cădea de 


acord cu ea în ce priveşte stelele şi iepurii - dar nu ridicola aia 
de Doamne-ajută. 

— Oricum, îţi menţii declaraţia că eşti îndrăgostit de ea? 

— Da. 

— Mi se pare cam subţire, Wooster, foarte subţire. 

Mi-am dat seama că era necesar să-i aplic lovitura de 
graţie. 

— Trebuie să te rog să păstrezi secretul numai pentru 
tine, Glossop, dar aş putea de asemenea să te informez că nu 
au trecut încă douăzeci şi patru de ore de când m-a respins. 

— Te-a respins? 

— Ca pe un măr pădureţ. Chiar în grădina asta. 

— Douăzeci şi patru de ore? 

— Hai să zicem douăzeci şi cinci. aşa că-ţi dai prea bine 
seama că nu pot fi eu individul, dacă o fi vreunul, care ţi-a furat- 
o pe Angela la Cannes. 

Şi era cât p-aci să adaug că n-aş atinge-o pe Angela nici 
cu cleştele, când mi-am amintit că asta o spusesem deja şi că 
nu-i mersese deloc la suflet. în consecinţă, am renunţat. 

Sinceritatea mea bărbătească părea să dea rezultate 
bune. Sclipirea criminală se stingea din ochii lui Tuppy. Avea 
înfăţişarea unui asasin plătit care şi-a luat o pauză ca să mai 
reflecteze niţel. 

— înţeleg, a zis într-un final. Bine, atunci. Scuze pentru 
deranj. 

— Nu face nimic, bătrâne, am răspuns cu eleganţă. 

Pentru prima dată de când tufişurile începuseră să verse 
Glossop-i, se poate spune că Bertram Wooster respira uşurat. 
Nu spun că ieşisem chiar din spatele băncii, dar m-am dezlipit 
de ea şi, cu o uşurare pe care cei trei flăcăi din Vechiul 
Testament trebuie să o fi simţit după ce s-au strecurat afară din 
soba mistuită de flăcări, chiar am bâjbâit cu titlu de încercare în 
căutarea tabacherei. 

In următorul moment, un fornăit neaşteptat m-a făcut să- 
mi retrag degetele de pe ea de parcă m-ar fi muşcat. Cu 
nelinişte în suflet, am observat că pe vechiul meu prieten îl 
apucaseră iarăşi pandaliile. 

— Ce mama dracu' ai vrut să zici când i-ai povestit că 
eram mereu mânjit cu cerneală când eram mic? 

— Dragul meu Tuppy... 


— în copilărie eram chiar nefiresc de grijuliu cu igiena 
personală. Ai fi putut să mănânci de pe mine. 

— Mada. Dar... 

— Şi toată chestia aia că n-am suflet. Dau pe-afară de- 
atâta suflet. Şi că sunt considerat un neadaptat la Trântori... 

— Dar, dragul meu, ţi-am explicat. Totul a fost o parte din 
stratagema mea, un şiretlic. 

— A fost, nu-i aşa? Ei bine, pe viitor, fă-mi hatârul şi nu mă 
mai băga în şiretlicurile tale împuţite. 

— Cum spui tu, bătrâne. 

— Bine, atunci. Ne-am înţeles. 

A amuţit din nou, stând cu braţele încrucişate şi holbându- 
se asemenea unui bărbat tăcut şi puternic dintr-un roman în 
care o fată tocmai i-a dat papucii şi îl bate gândul să dea o raită 
prin Munţii Stâncoși şi să căpăcească vreo câţiva urşi. Proasta 
lui dispoziţie atât de evidentă mi-a stârnit compasiunea şi mi- 
am permis câteva vorbe binevoitoare. 

— Presupun că nu ştii ce înseamnă au pied de la lettre, 
Tuppy, dar nu cred că ar trebui să iei aşa chestiile pe care le 
spunea Angela adineauri. 

A părut interesat. 

— Despre ce naiba vorbeşti? a întrebat. Mi-am dat seama 
că ar fi trebuit să mă fac mai bine înţeles. 

— Nu-i lua toată gargara aia a ei prea literal, bătrâne. Ştii 
cum sunt fetele. 

— Ştiu, a spus el cu încă un fornăit care a venit direct din 
talpa piciorului lui. Şi mi-aş dori să nu fi întâlnit niciodată 
vreuna. 

— Vreau să spun, e evident că te-a zărit în tufişurile alea 
şi a vorbit numai ca să-ţi plătească datoriile. Adică, tu erai acolo, 
dacă înţelegi psihologia, ea te-a văzut, şi, în felul ăla impulsiv 
tipic fetelor, a profitat de ocazie pentru a te tachina un pic - 
adică ţi-a zis câteva de la obraz. 

— Câteva de la obraz? 

— Da. 

A mai fornăit o dată, făcându-mă să mă simt cam ca un 
rege care primeşte un salut de douăzeci şi unu de salve de tun 
din partea flotei. Nu-mi pot aminti să fi întâlnit vreodată pe 
cineva care să fornăie mai bine şi pe dreapta, şi pe stânga. 

— Cum adică „câteva de la obraz”? Nu sunt gras. 


— Nu, nu. 

— Şi ce-i în neregulă cu culoarea părului meu? 

— E în regulă, Tuppy, bătrâne. Părul, adică. 

— Şi nu mi s-a rărit nici un pic în creştet... De ce naiba 
rânjeşti? 

— Nu rânjesc. Doar zâmbesc niţel. îmi proiectam o 
imagine, dacă mă-nţelegi, a ta văzută prin ochii Angelei. Gras la 
mijloc şi rar în creştet. Haios. 

— Crezi că e haios, nu-i aşa? 

— Deloc. 

— Ai face bine să nu crezi aşa ceva. 

— Mda. 

Mi se părea că discuţia devenea din nou dificilă, îmi 
doream să ia sfârşit. Şi aşa a şi fost. Pentru că în clipa asta, ceva 
a venit licărind printre lauri în amurgul tăcut şi am sesizat că era 
Angela. 

Arăta neprihănită şi dulce şi ţinea un platou cu sandvişuri 
în mână. Cu şuncă, aveam să descopăr mai târziu. 

— Dacă îl vezi pe undeva pe domnul Glossop, Bertie, a zis 
ea cu privirea zăbovindu-i visătoare pe faţada lui Tuppy, mi-aş 
dori să-i dai astea. Mi-e atât de teamă că ar putea să-i fie 
foame, bietul băiat. E aproape ora zece şi nu a înghiţit nici o 
îmbucătură de la cină. O să le las aici, pe bancă. 

A şters-o şi mi s-a părut că aş putea foarte bine să mă duc 
şi eu după ea. Adică nu mai era nimic care să mă reţină acolo. 
Ne-am îndreptat spre casă şi numaidecât, din spatele nostru, a 
răsunat în noapte clinchetul sprinţar al ţăndărilor, scos de o 
farfurie cu sandvişuri care tocmai primise un şut viguros, 
acompaniat de înjurăturile înăbușite ale unui bărbat straşnic 
înfuriat. 

— Câtă linişte şi pace e pretutindeni, a zis Angela. 

Razele soarelui luminau domeniul Brinkley Court, iar 
urechea detecta ciripiturile pronunţate ale păsărelelor din iedera 
de lângă fereastră când m-am trezit dimineaţa următoare în faţa 
unei noi zile. Dar nici un corespondent al razelor de soare nu 
exista şi în sufletul lui Bertram Wooster şi nici un ciripit în inimă, 
pe când se ridica în capul oaselor în pat, sorbind din ceaşca cu 
ceai întăritor. Nu se putea nega că lui Bertram, revizuind 
întâmplările din noaptea trecută, i se părea că situaţia Tuppy- 
Angela scăpase mai mult sau mai puţin de sub control. Cu toată 


dorinţa mea de a vedea partea bună a lucrurilor, nu puteam să 
nu simt că ruptura dintre cele două spirite ţâfnoase căpătase 
proporţii atât de impresionante, încât misiunea de a construi o 
punte între ele era chiar şi peste puterile mele. 

Sunt un observator subtil şi existase ceva în atitudinea lui 
Tuppy, când lovise cu piciorul farfuria aia de sandvişuri cu 
şuncă, ce părea să-mi sugereze că n-o să ierte cu uşurinţă. 

În aceste circ, am crezut de cuviinţă să pun la păstrare 
deocamdată problema lor şi să-mi îndrept atenţia asupra lui 
Gussie, care prezenta o imagine mai luminoasă. 

În privinţa lui Gussie, totul era cum trebuie. Scrupulele 
morbide ale lui Jeeves să nu toarne alcool în sucul lui de 
portocale îmi dăduseră mult de furcă, dar am depăşit toate 
piedicile în vechiul stil woosterian. Obţinusem cu prisosinţă 
băutura spirtoasă necesară, care acum se afla în butelca ei, în 
sertarul mesei de toaletă. De asemenea, m-am asigurat ca 
ulciorul ăla, umplut în timp util, să se afle pe un raft din cămara 
majordomului în jur de ora unu. Să îl iau de pe raft, să îl strecor 
la mine în cameră şi să-l înapoiez după ce am turnat alcool în el, 
la timp pentru masa de prânz, urma să fie o treabă care cu 
siguranţă necesita îndemânare, dar nu era nici pe departe 
complicată. 

Cu o undă din emoţiile cuiva care pregăteşte o bucurie 
unui copil merituos, mi-am terminat ceaiul şi m-am rostogolit pe 
o parte ca să mai trag un pui de somn suplimentar, care 
schimbă cu totul datele problemei când ai o muncă bărbătească 
de făcut şi trebuie să-ţi menţii creierul limpede pentru ea. 

lar când am coborât, cam o oră mai târziu, am aflat câtă 
dreptate am avut când am conceput stratagema asta pentru a-l 
impulsiona pe Gussie. Am dat de el pe pajişte şi am putut să-mi 
dau seama dintr-o singură privire că, dacă existase vreodată un 
bărbat care să aibă nevoie de un stimulent înviorător, atunci el 
era acela, întreaga natură, aşa cum am arătat, zâmbea, dar nu 
şi Augustus Fink-Nottle. Se plimba de colo-colo în cercuri, 
bolborosind ceva despre faptul că nu-şi propune să ne reţină 
multă vreme, dar că în această ocazie fericită se simte obligat 
să spună câteva cuvinte. 

— Ah, Gussie, am zis, oprindu-l înainte de a începe o nouă 
tură. Ce dimineaţă frumoasă, nu-i asa? 


Chiar dacă nu aş fi ştiut-o deja, aş fi putut deduce din 
asprimea cu care a blestemat dimineaţa frumoasă că nu era în 
toane bune. M-am consacrat sarcinii de a-i readuce bujorii în 
obrăjori. 

— Am veşti bune pentru tine, Gussie. M-a privit cu un 
interes subit profund. 

— A ars Şcoala Secundară din Market Snodsbury? 

— Nu, din câte ştiu. 

— A izbucnit vreo epidemie de oreion? S-a închis şcoala 
din cauza pojarului? 

— Nu, nu. 

— Atunci, cum adică ai veşti bune? M-am străduit să-l 
liniştesc. 

— Nu trebuie să pui atâta la suflet, Gussie. De ce să-ţi faci 
griji din pricina unei sarcini caraghios de simple ca înmânarea 
unor premii la o şcoală? 

— Caraghios de simple, hî? îţi dai seama că am trudit din 
greu zile întregi şi n-am fost în stare să mă gândesc încă la 
nimic să le zic, în afară de faptul că n-o să-i rețin mult. Poţi pune 
pariu că n-o să-i rețin mult. Mi-am cronometrat discursul şi 
durează cinci secunde. Ce dracu' să spun, Bertie? Ce spui când 
înmiî-nezi premii? 

Am reflectat. Odată, la şcoala particulară, am câştigat un 
premiu pentru cunoştinţele din Biblie, aşa încât presupun că ar fi 
trebuit să fiu doldora de chestii din astea. Dar memoria mă 
lăsase baltă. 

Apoi ceva şi-a făcut apariţia din ceaţă. 

— Spui că nu câştigă întotdeauna cei mai buni. 

— De ce? 

— Păi, e o poantă bună. în general, îţi dă o mână de 
ajutor. 

— Adică, de ce nu? De ce nu câştigă întotdeauna cei mai 
buni? 

— Ei, aici m-ai dat gata. Dar mahării spun că aşa-i. 

— Dar ce înseamnă? 

— Bănuiesc că ar trebui să-i consoleze pe cei care n-au 
câştigat premii. 

— Şi la ce-mi foloseşte asta? Nu-mi fac griji din pricina lor. 
Ci îmi fac griji din pricina celor care au câştigat premii, micile 
pramatii care o să urce pe podium. Dacă se strâmbă la mine? 


— N-o să se strâmbe. 

— De unde ştii că nu? E probabil primul lucru care o să le 
treacă prin cap. Şi chiar dacă nu, Bertie, pot să-ţi spun ceva? 

— Ce? 

— Mă bate gândul să-ţi ascult sfatul şi să beau ceva. 

Am zâmbit. Chiar dacă n-avea de unde să ştie, exact la 
asta mă gândeam şi eu. 

— O, ai să te descurci minunat, am zis eu încă o dată. 

A devenit din nou agitat. 

— De unde ştii că o să mă descurc minunat? Sigur o să-mi 
fac harcea-parcea discursul. 

— Ptiu! 

— Sau o să scap pe jos vreun premiu. 

— Ti! 

— Sau altceva. O simt până-n măduva oaselor. Cum mă 
vezi şi cum te văd, o să se întâmple ceva în după-amiaza asta 
care o să-i facă pe toţi să se tăvălească de râs pe seama mea. li 
şi aud. Ca hienele... Bertie! 

— Aici! 

— îţi aminteşti de şcoala aia la care am fost înainte de 
Eton? 

— Mada. Acolo am câştigat premiul la religie. 

— Nu contează premiul tău la religie. Nu vorbesc despre 
premiul tău la religie. îţi aminteşti incidentul Bosher? 

Mi-l aminteam perfect. Era unul dintre cele mai fericite 
momente ale copilăriei mele. 

— Generalul de divizie, sir Wilfred Bosher, a venit să 
împartă premiile la şcoală, a continuat Gussie pe o voce plată şi 
lipsită de orice inflexiuni. A scăpat pe jos o carte. S-a aplecat s-o 
ridice. Şi în timp ce se apleca, i-au pocnit pantalonii la spate. 

— Cât am mai râs! 

Chipul lui Gussie s-a schimonosit. 

— Am râs, de porcuşori ce eram. în loc să rămânem tăcuţi 
şi să manifestăm compasiunea cuvenită unui ofiţer distins, într- 
un moment deosebit de jenant pentru el, am hohotit şi am 
zbierat bucuroşi. Şi eu cel mai tare dintre toţi. Asta o să mi se 
întâmple şi mie în după-amiaza asta, Bertie. O să fie pedeapsa 
mea pentru că am râs în halul ăsta de generalul de divizie, sir 
Wilfred Bosher. 

— Nu, nu, Gussie, bătrâne. Pantalonii tăi n-or să crape. 


— De unde ştii că nu? Le-au crăpat pantalonii şi altora mai 
buni decât mine. Generalul Bosher era un DSO1, cu performanţe 
serioase la activ pe frontul de nord-vest din India, iar pantalonii 
i-au crăpat. O să fiu ţinta batjocurii şi dispreţului. O ştiu. lar tu, 
perfect conştient de ce mă aşteaptă, vii şi bolboroseşti că ai 
veşti bune. Ce veste ar putea să fie bună pentru mine în 
momentul ăsta, în afară de informaţia că a izbucnit o epidemie 
de ciumă bubonică printre elevii Şcolii Secundare din Market 
Snodsbury şi că toţi au fost imobilizaţi la pat plini de bube? 

Venise clipa să vorbesc. Am pus cu blândeţe o mână pe 
umărul lui. A dat-o la o parte. Am mai pus-o o dată. lar a dat-o la 
o parte. Tocmai încercam să o pun pentru a treia oară, când s-a 
dat într-o parte şi m-a întrebat, plin de arţag, dacă mi se pare că 
sunt un afurisit de osteolog. 

M-a iritat comportamentul lui, dar trebuie să mai faci şi 
concesii. Mi-am spus că după masa de prânz o să văd un Gussie 
foarte diferit. 

— Când am zis că am veşti bune, bătrâne, mă refeream la 
Madeline Bassett. 

Sclipirea febrilă i-a dispărut din ochi, pentru a fi înlocuită 
de o expresie de tristeţe nemăsurată. 

1. Decoraţie militară britanică, prescurtare de la 
Distinguished Service Order. 

— N-ai cum să ai veşti bune despre ea. Aici m-am făcut 
total de râs. 

— Nicidecum. Sunt convins că, dacă îţi mai încerci o dată 
norocul cu ea, toate vor fi în regulă. 

Şi, dându-i zor, i-am relatat ce s-a petrecut între alde 
Bassett şi mine cu o noapte în urmă. 

— Aşa că tot ce-ai de făcut e să-ţi joci returul şi nu se 
poate să nu-i atragi de partea ta pe alegători. Eşti bărbatul 
visurilor ei. 

A clătinat din cap. 

— Nu. 

— Ce? 

— N-are rost. 

— Ce vrei să spui? 

— Nu foloseşte la nimic să mai fac o încercare. 

— Dar îţi spun că mi-a zis cu gura ei... 


— Nu contează. Poate că m-a iubit odată, dar noaptea 
trecută toate s-au dus pe apa sâmbetei. 

— Nu-i adevărat. 

— Ba da. Acum mă dispreţuieşte. 

— Nici un pic. Ştie că pur şi simplu tremuri de frică. 

— Şi o să tremur iar de frică dacă mai fac o încercare. N- 
are nici un rost, Bertie. Sunt un caz disperat şi cu asta basta. 
Soarta m-a făcut să fiu genul de tip care nu poate spune „huş” 
nici unei gâşte. 

— Dar nu trebuie să-i zici „huş” unei gâşte. Aici nu-i 
nevoie de aşa ceva. Pur şi simplu e o chestiune... 

— Ştiu, ştiu. Dar n-are rost. Nu pot s-o fac. Toată chestia 
cade. N-am de gând să risc să repet eşecul de azi-noapte. Spui 
cu nonşalanţă să mai fac o încercare, dar nu ştii ce înseamnă 
asta. Tu n-ai trecut prin experienţa de a începe prin a o ruga pe 
fata pe care o iubeşti să se însoare cu tine, ca apoi să te trezeşti 
brusc că vorbeşti despre branhiile externe ale salamandrei nou- 
născute, care seamănă cu prunele. Nu poţi face asta de două 
ori. Nu, îmi accept soarta. Totul s-a sfârşit. Şi acum, Bertie, fii 
băiat bun şi şterge-o. Vreau să-mi compun discursul. Nu pot să- 
mi compun discursul cu tine umblând creanga prin jur. Dacă ai 
de gând să mai umbli creanga prin jur, măcar spune-mi vreo 
două povestioare. Micii împieliţaţi sigur se aşteaptă la o 
povestioară sau două. 

— O ştii pe aia cu... 

— Nu-i bună. Nu vreau nici o chestie de-a ta dubioasă din 
fumoarul Trântorilor. îmi trebuie ceva educativ. Ceva care să le 
fie de ajutor în viitor. Nu că aş da o ceapă degerată pe viitorul 
lor, pe lângă faptul că sper să se sufoce cu toţii. 

— leri am auzit o povestire. Nu mi-o aduc aminte foarte 
bine, dar era despre un tip care sforăia şi îşi deranja vecinii şi se 
termina cu „[esuturile lui adenoide i-au adenoizat”. 

A făcut un gest plictisit. 

— Crezi că o să mă folosesc de asta, nu, într-un discurs 
care va fi ţinut în faţa unui public format din băieţi şi fiecare 
dintre ei e probabil înţesat de ţesuturi adenoide? La dracu', ar 
da iama pe podium. Lasă-mă, Bertie. Cară-te. Asta-i tot ce te 
rog. Cară-te... Doamnelor şi domnilor, a început Gussie pe un 
ton grav, potrivit unui monolog, nu-mi propun să monopolizez 
această ocazie fericită... 


Un Wooster dus pe gânduri s-a îndepărtat şi l-a lăsat 
singur. Mai mult decât oricând, mă felicitam că am avut bunul- 
simţ nemaipomenit să fac toate pregătirile, astfel încât puteam 
să apăs pe un buton şi să pun lucrurile în mişcare cât ai zice 
peşte. 

Vezi tu, până acum, nutrisem un soi de speranţă că, după 
ce o să-i dezvălui atitudinea mintală a lui alde Bassett, Natura o 
să se ocupe de restul, încurajându-l într-un asemenea hal, încât 
să nu mai fie nevoie de stimu-lenţi artificiali. Pentru că, negreşit, 
un flăcău n-are de ce să ţopăie prin case de ţară târând după el 
ulcioare cu suc de portocale decât dacă e neapărat necesar. 

Dar acum mi-am dat seama că trebuia să continui cum îmi 
plănuisem. Totala absenţă a vervei, vioiciunii şi stării de spirit 
potrivite de care individul dăduse dovadă în timpul acelui 
schimb de replici m-a convins că trebuia să iau cele mai drastice 
măsuri. Prin urmare, imediat după ce l-am lăsat singur, am 
pornit-o spre cămară, am aşteptat până ce majordomul s-a dus 
în altă parte, am intrat cu paşi repezi şi uşori şi am înşfăcat 
ulciorul cu pricina. Câteva clipe mai târziu, după ce am urcat 
precaut scările, am ajuns în camera mea. Şi primul lucru pe care 
l-am văzut acolo a fost Jeeves, care îşi făcea de lucru cu 
pantalonii mei. 

A aruncat ulciorului o privire pe care -eronat, aşa cum 
urma să reiasă - am calificat-o drept ironică. Mi-am îndreptat un 
pic ţinuta. N-aveam intenţia să înghit nici o prostie din partea 
lui. 

— Da, Jeeves? 

— Domnule? 

— Ai aerul cuiva care e pe cale să spună ceva, Jeeves. 

— O, nu, domnule. Observ că aveţi în posesie sucul de 
portocale al domnului Fink-Nottle. Tocmai eram pe cale să 
remarc că, după părerea mea, ar fi nechibzuit să adăugaţi alcool 
în el. 

— Este o remarcă, Jeeves, şi tocmai de aceea... 

— Pentru că deja m-am ocupat de chestiune, domnule. 

— Ce? 

— Da, domnule. M-am decis totuşi să mă supun dorinţei 
dumneavoastră. 

M-am holbat la individ, uluit. Eram profund emoţionat. Păi, 
adică, nu orice flăcău ar fi fost emoţionat dacă, după ce s-a 


gândit că a dispărut străvechiul spirit feudal, ar afla subit că nu 
era aşa? 

— Jeeves, am spus, sunt impresionat. 

— Mulţumesc, domnule. 

— Impresionat şi mulţumit. 

— Mulţumesc foarte mult, domnule. 

— Dar ce te-a făcut să te răzgândeşti? 

— Mi s-a întâmplat să mă întâlnesc cu domnul Fink-Nottle 
în grădină, domnule, când dumneavoastră încă mai eraţi în pat, 
şi am avut o scurtă conversaţie. 

— Şi ai plecat încredinţat că are nevoie de un tonic? 

— într-adevăr, domnule. M-a izbit atitudinea lui defetistă. 

Am încuviinţat din cap. 

— Şi mie mi s-a părut la fel. „Defetistă” o descrie perfect. 
l-ai spus că te-a izbit atitudinea lui defetistă? 

— Da, domnule. 

— Dar n-a folosit la nimic? 

— Nu, domnule. 

— Foarte bine, atunci, Jeeves. Trebuie să acţionăm. Cât 
gin ai turnat în ulcior? 

— Un pahar generos, domnule. 

— Crezi că asta e doza normală pentru un adult defetist? 

— îmi închipui că o să se dovedească a fi 
corespunzătoare, domnule. 

— Mă întreb. Nu-i cazul să pierdem slănina pentru şorici. 
Cred că o să adaug încă un deget de licoare. 

— Nu v-aş sfătui, domnule. în cazul papagalului lordului 
Brancaster... 

— Pici în vechea ta greşeală, Jeeves, gân-dindu-te că 
Gussie e papagal. Las-o baltă. O să adaug lichidul. 

— Prea bine, domnule. 

— Şi apropo, Jeeves, domnul Fink-Nottle e nerăbdător să 
audă povestioare inocente şi sclipitoare pentru a le include în 
discursul său. Ştii vreuna? 

— Ştiu o istorioară despre doi irlandezi, domnule. 

— Pat şi Mike? 

— Da, domnule. 

— Care se plimbă pe Broadway? 

— Da, domnule. 

— Exact ce-i trebuie. Altele? 


— Nu, domnule. 

— Ei bine, orice flecuşteţ contează. Mai bine te-ai duce să 
i-o spui. 

— Prea bine, domnule. 

A ieşit din cameră, iar eu am scos dopul din sticlă şi am 
vărsat în ulcior o porţie generoasă din conţinutul ei. Nici n-am 
terminat bine treaba, când la urechi mi-a ajuns zgomotul unor 
paşi care se apropiau. Abia am avut timp să vâr ulciorul în 
spatele fotografiei cu unchiul Tom de pe poliţa şemineului, 
înainte ca uşa să se deschidă şi Gussie să intre, săl-tând ca un 
cal de circ. 

— Sal'tare, Bertie, a spus el. Sal'tare, sal'tare, sal'tare şi 
încă o dată sal'tare. Ce frumoasă e lumea, Bertie. Una dintre 
cele mai drăguţe lumi pe care le-am cunoscut. 

M-am zgâit la el lipsit de grai. Noi, Wooster-ii, suntem 
ageri ca fulgerul şi mi-am dat seama pe dată că se întâmplase 
ceva. 

Adică ţi-am zis cum se plimba în cerc. Am povestit ce s-a 
petrecut între noi pe pajişte. lar dacă am zugrăvit scena cu 
suficientă măiestrie, imaginea pe care aţi fi căpătat-o despre 
acest Fink-Nottle ar fi fost că e o epavă temătoare, cu genunchii 
fleşcăiţi, pământiu la faţă, pigulindu-şi reverele hainei în extazul 
fricii care îl biruise. într-un cuvânt, defetist. Pe scurt, Gussie 
afişase în timpul întrevederii toate semnele că ar fi fost 
cotonogit ca o cremă de ouă. 

Complet diferită era noua versiune a lui Gussie care stătea 
acum în faţa mea. încrederea în sine părea să-i emane din 
fiecare por. Avea obrajii îmbujoraţi, o sclipire veselă în privire, 
buzele întredeschise într-un zâmbet de pitulice. Şi când, cu o 
mână binevoitoare, mi-a ars una pe spate înainte de a apuca să 
mă feresc, a fost de parcă m-ar fi pocnit un catâr. 

— Ei bine, Bertie, a continuat el, la fel de voios ca un 
cânepar lipsit de griji, o să te bucuri să afli că ai avut dreptate. 
Teoria ta a fost testată şi s-a dovedit a fi corectă. Mă simt ca un 
cocoş gata de luptă. 

Creierul meu a încetat să mai vâjâie. Am înţeles totul. 

— Ai băut ceva? 

— Da. După cum m-ai povăţuit. Nesuferită licoare. Ca o 
doctorie. Plus că te arde pe gâtlej şi te face să-ţi fie al naibii de 
sete. Cum poate cineva s-o ia la bord de plăcere, ca tine, mă 


depăşeşte. Totuşi sunt ultimul care să nu recunoască faptul că 
îţi reglează sistemul. Aş putea să muşc şi un tigru. 

— Ce ai băut? 

— Whisky. Cel puţin aşa scria pe eticheta de pe carafă şi 
n-am nici un motiv să cred că o femeie ca mătuşa ta - o 
englezoaică sadea onorabilă - ar duce deliberat în eroare 
publicul. Dacă scrie pe carafă Whisky, atunci cred că ştim pe ce 
picior dansăm. 

— Un whisky cu sifon, ai? N-ai fi putut-o nimeri mai bine. 

— Sifon? a spus îngândurat Gussie. Ştiam eu că am uitat 
ceva. 

— N-ai pus sifon în el? 

— Nu mi-a dat prin cap. Am năvălit în sufragerie şi am 
băut din carafă. 

— Cât de mult? 

— O, cam zece înghiţituri. Poate douăsprezece. Sau 
paisprezece. Hai să zicem şaisprezece înghiţituri medii. Ei drăcia 
dracului, ce sete mi-e! 

S-a dus până la spălător şi a băut zdravăn din sticla cu 
apă. Fără să mă vadă, am aruncat o privire furişă spre fotografia 
unchiului Tom. Pentru prima dată de când apăruse în viaţa mea, 
mă bucuram că era atât de mare. îşi ascundea bine secretul. 
Dacă Gussie ar fi zărit ulciorul ăla cu suc de portocale, fără 
îndoială că s-ar fi repezit asupra lui ca un uliu. 

— Ei bine, mă bucur că ai căpătat curaj, am zis. 

A plecat plin de optimism de lângă spălător şi a încercat 
să-mi mai ardă una pe spate. Eşuând din cauza jocului meu 
sprinten de picioare, s-a împleticit până la pat şi s-a aşezat pe 
el. 

— Curaj? Ţi-am spus că aş putea muşca şi un tigru? 

— Da. 

— Zi mai bine doi tigri. Aş putea să sap găuri cu dinţii într- 
o uşă de oţel. Ce nătăfleţ oi fi crezut că sunt acolo în grădină. 
Acum Îmi dau seama că îţi râdeai de mine în bărbie. 

— Nu, nu. 

— Ba da, a insistat Gussie. Chiar în bărbia aia, a zis el, 
arătând cu degetul. Şi nu te condamn. Nu-mi pot închipui de ce 
am făcut atâta tărăboi pe seama unui flecuşteţ ca decernarea 
premiilor la o amărâtă de şcoală secundară de provincie. Tu-ţi 
poţi închipui, Bertie? 


— Nu. 

— Exact. Nici eu nu-mi pot închipui. Nu-i nici o scofală. Mă 
caţăr pe podium, spun vreo câteva vorbe alese, le înmânez 
micilor puşla-male premiile şi sar din nou jos, în admiraţia 
tuturor. Nici urmă de pantaloni rupţi de la cap la coadă. Adică, 
de ce ar trebui să-şi crape cineva pantalonii? Nu-mi pot închipui. 
Tu îţi poţi închipui? 

— Nu. 

— Nici eu nu-mi pot închipui. O să fac furori. Ştiu de ce fel 
de chestii e nevoie -chestii optimiste, bărbăteşti, simple, direct 
din inimă. Inima asta, a spus Gussie, bătându-se în piept. Nu-mi 
pot închipui de ce am fost atât de speriat azi-dimineaţă. Pentru 
că nu-mi pot închipui ceva mai simplu decât să împart câteva 
cărţi de rahat unei şlehte de plozi mânijiţi pe faţă. Totuşi, dintr- 
un motiv pe care nu mi-l pot închipui, eram niţeluş speriat, dar 
acum mă simt bine, Bertie - bine, bine, bine - şi ţi-o spun ca 
unui vechi prieten. Pentru că asta şi eşti, bătrâne, după ce s-a 
risipit toată ceața -un vechi prieten. Nu cred c-am mai cunoscut 
un prieten mai vechi. De când eşti un vechi prieten de-al meu, 
Bertie? 

— O, de ani de zile. 

— închipuie-ţi! Deşi desigur că a existat o vreme când erai 
un prieten nou... Hei, gongul de prânz. Vino, vechiul meu 
prieten. 

Şi, ţâşnind de pe pat ca un purice acrobat, s-a îndreptat 
spre uşă. 

L-am urmat cu un aer cam îngrijorat. Categoric se 
întâmplase să se facă prea pulbere, cum s-ar spune, a luat un 
ciubuc prea mare. Adică, îmi dorisem un Fink-Nottle plin de 
curaj - într-adevăr, toate planurile mele avuseseră ca ţel şi 
finalitate un Fink-Nottle plin de curaj - dar m-am pomenit 
întrebându-mă niţeluş dacă nu cumva acel Fink-Nottle care 
aluneca în jos pe balustradă nu era poate olecuţă prea plin de 
curaj. Mi se părea că avea atitudinea cuiva care ar putea lejer să 
arunce cu pâine la masa de prânz. 

Insă din fericire, deprimarea statornicită a celor din juru-i 
a exercitat un efect de temperare asupra lui la masă. Ar fi fost 
nevoie de un tip mult mai cherchelit ca să învioreze o asemenea 
adunare. îi spusesem lui alde Bassett că erau inimi suferinde la 
Brinkley Court şi acum se părea că în curând or să fie şi 


stomacuri suferinde. Am aflat că Anatole se retrăsese în pat cu o 
criză de nevricale, iar mâncarea din faţa noastră fusese 
preparată de către servitoarea de la bucătărie, o performeră de 
mâna a treia printre mânuitorii de cratiţe. 

Aceasta, pe lângă celelalte necazuri ale lor, a provocat o 
tăcere unanimă a anturajului -o linişte solemnă, cum s-ar spune 
- pe care nici măcar Gussie nu părea pregătit să o rupă. Prin 
urmare, în afară de un fragment mititel dintr-un cântec din 
partea lui, nici o chestie potrivnică nu a tulburat această 
adunare şi numaidecât ne-am ridicat de la masă cu instrucţiuni 
de la mătuşa Dahlia să ne punem veşminte de gală şi să fim la 
Snodsbury Market nu mai târziu de 3.30. Având încă o mulţime 
de timp la dispoziţie să fumez o ţigară sau două în pavilionul 
umbrit de lângă lac, aşa am şi făcut, întorcându-mă pe urmă în 
cameră în jur de ora trei. 

Jeeves se afla la treabă, dând un ultim lustru vechiului 
meu joben, şi tocmai eram pe cale să-l pun la curent cu ultimele 
întâmplări din afacerea Gussie, când mi-a luat-o înainte, 
observând că sus-numitul abia îşi încheiase o vizită agreabilă în 
dormitorul lui Wooster. 

— L-am găsit pe domnul Fink-Nottle aşezat aici când am 
venit să vă pregătesc hainele, domnule. 

— Zău, Jeeves? Gussie a fost pe-aici, nu-i aşa? 

— Da, domnule. A plecat acum câteva clipe. Se duce la 
şcoală cu domnul şi doamna Travers în maşina cea mare. 

— l-ai spus istorioara ta cu cei doi irlandezi? 

— Da, domnule. A râs din toată inima. 

— Bine. L-ai mai ajutat cu ceva? 

— Mi-am permis să-i sugerez că ar putea menţiona în faţa 
tinerilor domni că educaţia este un câştig, nu o constrângere. 
Răposatului lord Brancaster îi plăcea mult să împartă premii în 
şcoli şi invariabil se folosea de această expresie. 

— şi ce reacţie a avut? 

— A râs din toată inima, domnule. 

— Asta te-a surprins, cu siguranţă. Această veselie practic 
necontenită, adică. 

— Da, domnule. 

— ŢI s-a părut ciudată la cineva care, ultima oară când l-ai 
văzut, făcea bine mersi parte din grupa fruntaşă de defetişti. 

— Da, domnule. 


— Există o explicaţie la îndemână, Jeeves. De când l-ai 
văzut ultima dată, Gussie a tras la măsea. E beat turtă. 

— într-adevăr, domnule? 

— Categoric. l-au cedat nervii din pricina încordării, s-a 
furişat în sufragerie şi a început să-şi toarne pe gât licoare ca 
dintr-o pompă. Se pare că şi-a umplut radiatorul cu whisky, 
înţeleg că a cam dat gata o carafă. Ei, drăcia dracului, Jeeves, ce 
noroc că nu a ajuns şi la sucul ăla de portocale cu alcool în el, 
nu? 

— Mare noroc, domnule. 

Am aruncat o privire înspre ulcior. Fotografia unchiului 
Tom căzuse în grătarul şemineului şi ulciorul rămăsese 
descoperit, aşa că Gussie n-ar fi avut cum să nu-l vadă. Din 
fericire, acum era gol. 

— A fost foarte prudent din partea dumneavoastră, dacă 
îmi permiteţi, domnule, să vă descotorosiţi de sucul de 
portocale. 

M-am holbat la el. 

— Ce? Nu tu? 

— Nu, domnule. 

— Jeeves, hai să lămurim lucrurile. Nu tu ai aruncat s. ăla 
de p.? 

— Nu, domnule. Când am intrat în cameră şi am găsit 
ulciorul gol, am presupus că dumneavoastră aţi făcut asta. 

Ne-am uitat unul la altul îngroziţi. Două minţi, un singur 
gând. 

— Tare mi-e teamă, domnule... 

— Şi mie, Jeeves. 

— S-ar părea că sigur... 

— Sigur. Cumpăneşte faptele. la la puricat dovezile. 
Ulciorul se afla pe poliţa de deasupra şemineului, unde oricine l- 
ar fi putut vedea. Gussie se plângea că îi e sete. Tu l-ai găsit 
aici, râzând din toată inima. Cred că nu prea poate încăpea vreo 
îndoială, Jeeves, întregul conţinut al ulciorului se odihneşte în 
această clipă peste marfa care există în interiorul deja afumat 
cu nădejde al individului. îngrijorător, Jeeves. 

— Foarte îngrijorător, domnule. 

— Hai să examinăm situaţia, păstrându-ne calmul. Tu ai 
vărsat în ulciorul ăla să zicem un pahar din substanţa cu pricina? 

— Un pahar plin, domnule. 


— lar eu mi-am adus prinosul cam cu aceeaşi cantitate. 

— Da, domnule. 

— Şi cât ai zice peşte, Gussie, cu toată clipo-cirea aia 
dinăuntrul lui, o să împartă premiile la Şcoala Secundară din 
Snodsbury Market, în faţa unui public format din cele mai 
distinse şi mai alese persoane din ţinut. 

— Da, domnule. 

— Mi se pare, Jeeves, că ceremonia ar putea fi teribil de 
interesantă. 

— Da, domnule. 

— După părerea ta, care va fi recolta? 

— Mi se pare foarte dificil să risc vreo supoziţie, domnule. 

— Vrei să spui că imaginaţia ta e pusă în încurcătură? 

— Da, domnule. 

Mi-am cercetat imaginaţia. Avea dreptate. Era pusă în 
încurcătură. 

— Şi cu toate astea, Jeeves, am zis, învârtind volanul dus 
pe gânduri, întotdeauna există şi o parte bună a lucrurilor. 

Se scurseseră vreo douăzeci de minute şi, după ce l-am 
săltat pe onorabilul bărbat din faţa intrării principale, 
conduceam maşina cu două locuri spre pitorescul oraş Market 
Snodsbury. De când ne despărţiserăm - el se dusese în bârlogul 
lui ca să-şi ia pălăria, iar eu am rămas în camera mea să-mi 
finisez toaleta de gală - mi-am pus capul la contribuţie. 

Acum îi prezentam concluziile. 

— Oricât de sumbru ar părea viitorul, Jeeves, oricât de 
mohorâţi ar părea norii de furtună care se strâng, un ochi ager 
poate să distingă de obicei şi pasărea albastră. Fără îndoială, nu 
e bine deloc că Gussie o să se ducă peste vreo zece minute să 
împartă premii într-o stare avansată de ebrietate, dar nu trebuie 
să uităm niciodată că chestiile astea au două tăişuri. 

— Sugeraţi, domnule... 

— Exact. Mă gândeam la el în rol de amorez. Toate astea 
ar fi trebuit să-l pună într-o formă nemaipomenită ca s-o ceară 
în căsătorie. O să fiu teribil de uimit dacă nu-l vor fi preschimbat 
într-un soi de troglodit. L-ai văzut vreodată în filme pe James 
Cagneyl? 

— Da, domnule. 

— Ceva de genul ăsta. 


L-am auzit cum tuşea şi i-am retezat-o cu o privire piezişă. 
Avea expresia aia atotştiutoare a lui. 

— înseamnă că n-aţi auzit, domnule? 

— Hă? 

— Nu ştiaţi că domnul Fink-Nottle şi domnişoara Bassett 
au căzut la înţelegere să se căsătorească în curând? 

— Ce? 

— Da, domnule. 

— Când s-a întâmplat asta? 

— Imediat după ce domnul Fink-Nottle a plecat din camera 
dumneavoastră, domnule. 

— Aha! în epoca post-suc-de-portocale? 

— Da, domnule. 

— Dar eşti sigur de asta? Cum ai aflat? 

— Chiar domnul Fink-Nottle m-a informat, domnule. Părea 
nerăbdător să mi se destăi-nuie. Povestea lui a fost cam 
incoerentă, dar n-am avut nici o dificultate în a-i înţelege 
esenţa. Precedându-şi afirmaţiile cu declaraţia că trăim într-o 
lume frumoasă, a râs din toată inima şi a spus că s-a logodit 
oficial. 

— Fără detalii? 

— Fără, domnule. 

1. Actor american care a jucat în filme muzicale, comedii 
şi drame polițiste. 

— Dar poţi să-ţi imaginezi scena. 

— Da, domnule. 

— Adică nu-ţi pune în încurcătură imaginaţia. 

— Nu, domnule. 

Şi n-o punea. Puteam să-mi dau seama exact ce se 
întâmplase. Strecoară o porţie generoasă de spirtoase 
amestecate într-un individ de obicei abstinent şi îl transformi 
într-o forţă. Nu stă pe loc, sucindu-şi degetele şi bâlbâindu-se. 
Acţionează. Nu mă îndoiam că Gussie s-a întins după alde 
Bassett şi a strivit-o la pieptul lui aidoma unui hamal care 
mânuieşte un sac de cărbuni. Şi poţi să bănuieşti cu uşurinţă ce 
efect a avut o chestie ca asta asupra unei fete cu o fire 
romantică. 

— Măi să fie, Jeeves. 

— Da, domnule. 

— E o veste minunată. 


— Da, domnule. 

— Acum îţi dai seama câtă dreptate am avut. 

— Da, domnule. 

— Cred că a fost o adevărată revelaţie pentru tine să mă 
vezi cum mă ocup de cazul ăsta. 

— Da, domnule. 

— Metodele simple şi directe nu dau greş niciodată. 

— Nu, domnule. 

— Pe când cele elaborate, da. 

— Da, domnule. 

— S-a făcut, Jeeves! 

Ajunsesem la intrarea principală a Şcolii Secundare din 
Market Snodsbury. Am parcat maşina şi am pătruns înăuntru, 
foarte mulţumit. E adevărat, problema Tuppy-Angela încă 
rămăsese nerezolvată şi cele cinci sute de lire ale mătuşii Dahlia 
păreau mai departe ca oricând, dar mă simţeam mulţumit să 
ştiu că, în orice caz, necazurile bunului şi bătrânului Gussie 
luaseră sfârşit. 

Şcoala Secundară din Market Snodsbury, din câte 
înţelesesem, fusese construită în 1416 şi, aşa cum se întâmplă 
în cazul acestor aşezăminte străvechi, părea să mai dăinuiască 
încă în Sala cea Mare, unde urmau să se desfăşoare festivitățile 
din această după-amiază, aerul zăpuşitor al secolelor. Era cea 
mai fierbinte zi a verii şi, deşi cineva deschisese cu titlu de 
încercare o fereastră sau două, atmosfera rămânea deosebită şi 
singulară. 

În sala asta, puştii din Market Snodsbury îşi mâncau zi de 
zi prânzul de vreo cinci sute de ani, iar aroma încă mai plutea în 
aer. Atmosfera era oarecum toropitoare şi înăbuşitoare, dacă 
mă-nţelegi, cu miros de Anglie Timpurie, vită fiartă şi morcovi. 

Mătuşa Dahlia, care şedea împreună cu un sobor de 
mahări de prin partea locului în rân-dul al doilea, m-a zărit când 
am intrat şi mi-a făcut semn cu mâna să mă alătur ei, dar eram 
prea isteţ ca să fac aşa ceva. M-am înghesuit printre cei din 
spate care stăteau în picioare, sprijinindu-mă de un tip care, 
după miros, probabil că era negustor de grâne şi nutreţ sau 
ceva de genul ăsta. Esenţa strategiei în asemenea împrejurări 
este să fii cât mai aproape de uşă. 

Sala era decorată vesel cu steaguri şi hârtie colorată, iar 
ochii se înviorau şi mai dihai la vederea spectacolului oferit de o 


turmă pestriță de băieţi, părinţi şi alţii, primii şiroind vârtos pe 
feţele lucioase şi gulerele de Eton, iar ultimii atingând o notă de 
satin negru în cazul muierilor şi arătând de parcă i-ar fi strâns 
hainele, în cazul masculilor. Şi cât ai zice peşte, am auzit 
aplauze - sporadice, mi-a zis după aia Jeeves - şi l-am văzut pe 
Gussie, condus de un bărbos îmbrăcat într-o robă spre un scaun 
din mijlocul podiumului. 

Mărturisesc că, zărindu-l şi dându-mi seama că numai din 
mila Domnului nu era Bertram Wooster în locul lui, un fior mi-a 
străbătut trupul. Totul îmi aducea aminte cu atâta limpezime de 
ocazia când m-am adresat şcolii ăleia de fete. 

Bineînţeles că, dacă judeci lucrurile la rece, ai putea spune 
că nici în ruptul capului nu există comparaţie între un public 
aproape uman ca acela din faţa mea şi gloata de fetiţe cu 
codiţele pe spate, iar ăsta, recunosc, e adevărul. Totuşi 
priveliştea îmi era îndeajuns pentru a mă simţi ca un flăcău care 
îşi vede amicul cum traversează cascada Niagara într-un butoi, 
iar gândul la ce m-ar fi putut aştepta a făcut ca pentru o clipă 
totul să mi se întunece şi să-mi joace în faţa ochilor. 

Când am putut să disting iarăşi lucrurile, am observat că 
Gussie se aşezase. Avea mâinile pe genunchi, cu coatele 
depărtate în unghi drept, ca un cântăreţ negru din vechea 
şcoală pe cale să-l întrebe pe domnul Oase de ce traversează o 
găină strada şi avea privirea aţintită în faţa lui, cu un zâmbet 
atât de ţeapăn şi zgrunţuros, încât aş fi crezut că toată lumea 
bănuia că înaintea lor stătea cineva căruia vechea zeamă 
arhicunoscută îi împroşca partea din spate a dinţilor din faţă. 

De fapt, am văzut-o pe mătuşa Dahlia, care, deoarece 
asistase la atâtea festinuri vână-toreşti la viaţa ei, judecă mai 
bine ca oricine simptomele, cum tresare şi îi aruncă o privire 
lungă şi stăruitoare. Şi tocmai îi spunea ceva unchiului Tom din 
stânga ei, când bărbosul a păşit sub luminile rampei şi a început 
să ţină un discurs. Din faptul că vorbea de parcă ar fi avut un 
cartof opărit în gură, fără să se aleagă cu vreun perdaf din 
partea băieţilor din primele rânduri, am dedus că era directorul 
şcolii. 

O dată cu ieşirea lui la rampă, un soi de resemnare 
năduşită a părut că se aşterne peste public. Eu, personal, m-am 
cuibărit lângă negustor şi mi-am lăsat mintea să zburde. 
Discursul era despre înfăptuirile şcolii din ultimul semestru şi 


partea asta din ceremonia de împărţire a premiilor are mereu 
tendinţa de a nu reuşi să captiveze un vizitator străin. Adică, ştii 
şi tu cum e. Ţi se spune că J. B. Brewster a câşti-gat o expoziţie 
de clasici la Cat's în Cambridge, iar tu ai senzaţia că-i una dintre 
povestirile alea despre care nu poţi înţelege cât e de hazlie dacă 
nu-l cunoşti pe individ. Şi acelaşi lucru se aplică şi în cazul lui G. 
Bullett, care a câştigat bursa Lady Jane Wix la Colegiul 
Birmingham de Ştiinţe Veterinare. 

De fapt, eu şi negustorul de grâne şi nutreţ, despre care 
mă gândeam că arată un pic cam istovit, de parcă arfiavuto 
dimineaţă grea negustorind grânele şi nutreţul, tocmai 
începuserăm să moţăim uşurel, când lucrurile s-au înviorat 
subit, căci pentru prima oară a intrat şi Gussie în peisaj. 

— Astăzi, a zis bărbosul, suntem cu toţii bucuroşi să-i 
urăm bun-venit oaspetelui nostru din această după-amiază, 
domnul Fitz-Wattle... 

La începutul discursului de deschidere, Gussie căzuse într- 
un soi de reverie, cu gura larg căscată şi fălcile căzute. Cam pe 
la jumătatea lui, a început să dea slabe semne de viaţă. lar în 
ultimele câteva minute a încercat să stea picior peste picior, a 
dat-o în bară, a încercat din nou şi iar a dat-o în bară. Dar numai 
acum a reuşit să se anime cu adevărat. S-a ridicat dintr-o 
săritură. 

— Fink-Nottle, a zis el, deschizându-şi ochii. 

— Fitz-Nottle. 

— Fink-Nottle. 

— Ar trebui să spun Fink-Nottle. 

— Bineînţeles că ar trebui, cretinule, a spus Gussie 
binevoitor. Bine, continuă. 

Şi închizându-şi ochii, şi-a reluat încercările de a sta picior 
peste picior. 

Imi puteam da seama că uşoara neînțelegere îl buimăcise 
niţeluş pe bărbos. Pentru o clipă a rămas mototolindu-şi 
excrescenţele fungoide cu o mână şovăielnică. Dar directorii de 
scoli sunt făcuţi dintr-un material dur. Slăbiciunea i-a trecut. Şi-a 
revenit cu bine în fire şi a continuat. 

— Suntem cu toţii încântați, cum spuneam, să-i urăm bun 
venit oaspetelui nostru din această după-amiază, domnul Fink- 
Nottle, care a fost amabil şi a acceptat să înmâneze premiile. 
După cum ştiţi, această sarcină ar fi trebuit lăsată în seama 


mult-iubitului şi vajnicului membru al comitetului de conducere, 
reverendul William Plomer, şi sunt sigur că tuturor ne pare 
foarte rău că, în ultimul moment, boala l-a împiedicat să fie 
astăzi printre noi. Dar, dacă îmi permiteţi să împrumut o 
metaforă cunoscută din - dacă îmi permiteţi să folosesc o 
metaforă simplă, cunoscută de toată lumea - ce pierdem în mod 
direct, câştigăm pe ocolite. 

A făcut o pauză şi a zâmbit destul de larg, pentru a sugera 
că asta fusese o glumă. l-aş fi putut spune individului că nu 
avea rost. Nici o fărâmă. Negustorul de grâu şi nutreţ s-a 
rezemat de mine şi a bolborosit „Cespusăla?”, dar atâta tot. 

Întotdeauna te calcă pe nervi să aştepţi râsete şi să-ţi dai 
seama că poanta n-a prins. Bărbosul era vizibil tulburat. însă 
cred că ar fi scăpat şi de data asta, dacă în acest moment nu l- 
ar fi stârnit, din nefericire, iarăşi pe Gussie. 

— Cu alte cuvinte, deşi lipsiţi de prezenţa domnului 
Plomer, îl avem lângă noi în această după-amiază pe domnul 
Fink-Nottle. Sunt convins că numele domnului Fink-Nottle nu 
mai are nevoie de nici o introducere. Este, îmi permit să afirm, 
un nume cunoscut nouă, tuturor. 

— Nu şi ţie, a spus Gussie. 

Şi în următoarea clipă am înţeles ce a vrut Jeeves să 
spună când mi l-a descris ca râzând din toată inima. „Din toată 
inima” i se potrivea de minune. Suna ca o explozie de gaze. 

— Nu mi se pare că îl cunoşteai al dracu' de bine, ău, ău? 
a zis Gussie. Şi, aparent, fiindcă interjecţia „ău” îi amintise de 
cuvântul „Wattle”, l-a repetat pe ultimul de cam şaisprezece ori, 
cu o intonaţie crescândă. 

— Wattle, Wattle, Wattle, a conchis el. S-a făcut. Dă-i 
bătaie. 

Dar bărbosul îşi epuizase muniţia. A rămas acolo, învins 
până la urmă. Şi, studiindu-l cu atenţie, am remarcat că se afla 
într-un punct de răscruce. Puteam să-mi dau seama cum 
gândeşte, la fel de limpede de parcă mi-ar fi şoptit-o la urechea 
mea personală. Adică ar fi vrut el să stea jos şi să-şi termine 
treaba pe ziua de azi, dar gândul care îl oprea era că, dacă ar fi 
făcut aşa ceva, trebuia ori să-l lase pe Gussie să se desfăşoare, 
ori să ia discursul lui Fink-Nottle ca încheiat şi să treacă direct la 
decernarea propriu-zisă a premiilor. 


Bineînţeles că era o chestiune a naibii de delicată să fie 
nevoie să te decizi pe moment. Citisem cu o zi în urmă în ziar 
despre indivizii ăia care încearcă să spargă atomul, şpilul fiind 
că n-au nici cea mai vagă idee ce o să se în-tâmple dacă 
reuşesc. Se poate să fie în regulă. Pe de altă parte, se poate să 
nu fie în regulă. Şi fără îndoială că un tip s-ar simţi teribil de 
nătâng dacă, după ce-ar sparge atomul, s-ar trezi subit că îi ia 
foc casa, iar el ar fi făcut bucățele. 

Aşa şi cu bărbosul. Nu ştiu dacă era la curent cu 
dedesubturile cazului Gussie, dar acum deja i se părea evident 
că se vârâse într-o treabă cam suspectă. Galopurile de probă îi 
arătaseră că Gussie avea modul lui personal de a face lucrurile. 
întreruperile alea fuseseră de ajuns să dovedească cuiva 
perspicace că acolo, aşezat pe podium, la măreţul chiolhan al 
sezonului, se afla cineva care, îndemnat să ţină un discurs, ar 
putea să-şi dea frâu liber într-o manieră memorabilă. 

Pe de altă parte, dacă l-ai pune în lanţuri şi ai arunca o 
pânză de postav verde peste el, unde s-ar ajunge? Ceremonia s- 
ar încheia cu vreo jumătate de oră mai devreme. 

Era, aşa cum spuneam, o problemă greu de rezolvat şi, 
dacă ar fi fost după el, nu ştiu la ce concluzie ar fi ajuns. Eu, 
personal, cred că ar fi mers la sigur. S-a întâmplat însă ca treaba 
să nu mai depindă de el, pentru că în acea clipă, Gussie, după 
ce şi-a întins braţele şi a căscat un pic, şi-a aprins încă o dată 
zâmbetul cel zgrunţuros şi a pornit-o spre marginea podiumului. 

— Discurs, a zis el binevoitor. 

Apoi a rămas cu degetele mari de la mâini înfipte în 
buzunarele jiletcii, aşteptând să se stingă aplauzele. 

A trecut ceva vreme până când s-a întâmplat asta, pentru 
că a fost aplaudat zdravăn la scenă deschisă. Presupun că 
băieţii din Şcoala Secundară din Market Snodsbury nu dădeau 
prea des peste un om suficient de spiritual încât să-l facă cretin 
pe directorul lor şi şi-au manifestat admiraţia într-o manieră 
lipsită de ambiguitate. Se putea ca Gussie să nu fi fost la 
înălţime, dar din punctul de vedere al majorităţii celor prezenţi, 
el se afla în topul preferințelor. 

— Băieți, a zis Gussie, adică, doamnelor, domnilor şi 
băieţilor, nu vă rețin prea mult, dar presupun că, cu această 
ocazie, mă simt obligat să vă spun câteva cuvinte de bun augur. 
Doamnelor - băieţilor şi domnilor - noi toţi am ascultat cu 


interes afirmaţiile amicului aici de faţă, care a uitat să se 
bărbierească azi-dimineaţă - nu-i cunosc numele, dar nici el nu 
l-a ştiut pe al meu - Fitz-Wattle, adică total absurd - chestie care 
ne face să fim chit -şi tuturor ne pare rău că reverendul Nu-ştiu- 
cum-îl-cheamă e pe moarte din cauza ţesuturilor adenoide, dar 
în fond, azi eşti aici, iar mâine te-ai dus, iar trupul e ca iarba şi 
câte şi mai câte, dar nu asta voiam să spun. Ce voiam să spune 
asta - şi o spun cu toată încrederea şi fără să-mi fie teamă că m- 
ar contrazice cineva - spun că, pe scurt, mă bucur că mă aflu 
aici cu această ocazie fericită şi îmi face mare plăcere să împart 
cu căldură premiile, care constau în cărţile frumoase pe care le 
vedeţi acolo pe masă. Aşa cum zice Shakespeare, există predici 
în cărţi şi pietre pe fundul pârâului sau, poate, invers şi asta e 
totul, pe scurt. 

A mers bine şi n-am fost surprins. Nu înţelesesem chiar 
tot, dar oricine putea să-şi dea seama că era o chestie chibzuită 
şi m-am mirat că tratamentul pe care îl urmase reuşise să 
dezlege limba atât de poticnită de obicei a unui nătăfleţ ca 
Gussie. 

Asta arată, aşa cum v-ar spune orice membru al 
parlamentului, că dacă vreţi o retorică adevărată, o cinzeacă în 
prealabil e de bază. Dacă nu eşti abţiguit, nu poţi spera să 
captivezi audiența. 

— Domnilor, a spus Gussie, adică doamnelor, domnilor şi, 
bineînţeles, băieţilor, cât de frumoasă e lumea. O lume 
frumoasă, plină pretutindeni de fericire. Daţi-mi voie să vă 
povestesc o scurtă istorioară. Doi irlandezi, Pat şi Mike, se 
plimbau pe Broadway, iar unul i-a zis celuilalt: „Doamne, nu 
câştigă întotdeauna numai cei mai ageri”, iar celălalt i-a 
răspuns: „Slavă Domnului, educaţia e un câş-tig, nu o 
constrângere”. 

Trebuie să vă spun că mi s-a părut cea mai amărâtă 
povestire pe care am auzit-o vreodată şi m-a uimit faptul că 
Jeeves a considerat că merită să fie inclusă într-un discurs. Insă, 
când l-am chestionat mai târziu pe Jeeves, mi-a zis că Gussie a 
modificat multicel intriga şi cred că asta explică totul. 

În orice caz, asta a fost le contel aşa cum a istorisit-o 
Gussie, iar când spun că a stârnit râsete viguroase, o să înţelegi 
cât de popular devenise pentru mulţime. Se poate să fi existat 


un bărbos sau aşa ceva de pe podium şi un mic grup din rândul 
al doilea care îşi doreau 

1. Povestire (fr.). 

ca vorbitorul să-şi sfârşească discursul şi să se aşeze pe 
scaun, dar publicul în general era zdravăn de partea lui. 

Au urmat aplauze şi o voce a strigat: 

— Bravo, bravo! 

— Da, a zis Gussie, este o lume frumoasă. Cerul e 
albastru, păsările ciripesc, în toate există optimism. Şi de ce nu, 
băieţi, doamnelor şi domnilor? Eu sunt fericit, voi sunteţi fericiţi, 
noi toţi suntem fericiţi, chiar şi cel mai oropsit irlandez care se 
plimbă pe Broadway. Deşi, aşa cum spuneam, erau doi - Pat şi 
Mike, unul care câştigă şi celălalt care constrânge. Mi-aş dori, 
băieţi, să fiţi alături de mine şi să strigaţi de trei ori ura pentru 
lumea asta frumoasă. Acum, toţi împreună. 

Pe urmă praful s-a aşezat la loc, tencuiala a încetat să mai 
cadă din tavan, iar el a continuat. 

— Cei care spun că nu e o lume frumoasă nu ştiu despre 
ce vorbesc. în maşină, pe drum, venind încoace pentru a împărţi 
minunatele premii, m-am simţit obligat ca, fără nici o tragere de 
inimă, să-mi pun gazda la punct în această privinţă. Bătrânul 
Tom Travers. îl vedeţi aşezat în rândul al doilea, lângă doamna 
voinică îmbrăcată în bej. 

A arătat îndatoritor cu degetul şi cam vreo sută de 
market-snodsbury-ieni care şi-au sucit gâturile în direcţia 
indicată au putut să-l observe pe unchiul Tom cum se înroşeşte 
plin de drăgălăşenie la faţă. 

— L-am pus la punct cum se cuvine, sărmanul pârlit. Şi-a 
exprimat opinia că lumea se află într-o stare deplorabilă. Am 
spus: „Nu mai vorbi tâmpenii, bătrâne Tom Travers”. „Nu 
obişnuiesc să vorbesc tâmpenii”, mi-a zis el. „Atunci, pentru un 
începător”, am spus, „o faci al naibii de bine”. Şi cred că 
recunoaşteţi, băieţi, doamnelor şi domnilor, că i-am zis-o. 

Publicul părea să fie de acord cu el. Chestia s-a 
înfierbântat. Vocea care spusese „Bravo, bravo” a mai zis încă o 
dată „Bravo, bravo”, iar negustorul meu de grâne şi nutreţ a 
izbit cu nădejde în podea cu un baston supradimensionat. 

— Ei bine, băieţi, şi-a reluat Gussie firul vorbelor, după ce 
şi-a tras manşetele şi a surâs hidos şi plin de îngâmfare, a venit 
sfârşitul semestrului de vară şi mulţi dintre voi, fără îndoială, 


părăsesc şcoala. Şi nu vă condamn, pentru că acolo, afară, e un 
îngheţ pe care îl poţi tăia cu cuțitul. Intraţi în lumea cea mare. 
Curând mulţi dintre voi or să se plimbe pe Broadway. Şi ceea ce 
vreau să vă fac să înţelegeţi este că, indiferent cât de vârtos aţi 
suferi de ţesuturi adenoide, trebuie ca voi toţi să nu vă daţi în 
lături de la nici un efort pentru a vă împiedica să deveniți 
pesimişti şi să vorbiţi tâmpenii, ca bătrânul Tom Travers. Acolo, 
în rândul al doilea. Tipul cu faţa ca o alună. 

Şi-a luat o pauză pentru a le permite celor care doreau să 
se învioreze să-i arunce o nouă privire unchiului Tom şi m-am 
trezit că meditez puţintel perplex. Lunga mea relaţie cu membrii 
Trântorilor m-a familiarizat destul de mult cu feluritele moduri în 
care o supra-doză din rumenul Hippocrene poate afecta un 
individ, dar nu mai văzusem pe nimeni să reacționeze aşa ca 
Gussie. 

Era o imagine a operei lui, la care nu mai fusesem martor 
până atunci, nici măcar în Barmy Fortheringay-Phipps de Anul 
Nou. 

Jeeves, când am discutat chestiunea cu el mai târziu, a 
spus că are ceva de-a face cu inhibiţiile, dacă am reţinut bine 
cuvântul, şi cu suprimarea, cred că a zis el, a ego-ului. Am 
înţeles că voia să spună că, din pricina faptului că Gussie tocmai 
îşi încheiase neprihănita-i izolare, neîntreruptă de cinci ani, 
printre salamandre, toată prostia care ar fi trebuit să se întindă 
de-a lungul celor cinci ani s-a acumulat în acest răstimp şi a ieşit 
la suprafaţă în împrejurarea asta ca un cocoloş sau, dacă 
preferi, ca un val de flux. 

Poate că e ceva în asta. Jeeves în general le ştie. 

Oricum ar fi, am fost al naibii de bucuros că am avut 
perspicacitatea să mă ţin departe de rândul al doilea. Poate n-o 
fi fost nimerit pentru prestigiul unui Wooster să se înghesuie 
printre proletari în sectorul unde se stă în picioare, dar cel puţin, 
credeam eu, nu mă aflam în zona periculoasă. Atât de lungă îi 
crescuse deja prăjina până la nas lui Gussie, încât mi se părea 
că, dacă m-ar fi zărit, ar fi putut să se ia chiar şi de un vechi 
coleg de şcoală. 

— Dacă există ceva pe lumea asta ce nu suport, a 
continuat Gussie, e un pesimist. Fiţi optimişti, băieţi. Cunoaşteţi 
cu toţii diferenţa dintre un optimist şi un pesimist. Optimistul e 
un om care - păi, hai să luăm cazul celor doi irlandezi care se 


plimbă pe Broadway. Unul e optimist, iar celălalt e pesimist, tot 
aşa cum pe unul îl cheamă Pat, iar pe celălalt Mike... Ei, bună, 
Bertie. Nu ştiam că eşti aici. 

Am încercat să mă pitesc în spatele negustorului, dar am 
descoperit că nu mai era nici un negustor acolo. Vreo întâlnire 
de care şi-a amintit brusc - probabil promisiunea făcută 
nevestei că va veni acasă la ceai - l-a îmboldit să o şteargă de 
acolo când nu eram atent, lăsându-mă descoperit. 

Între subsemnatul şi Gussie, care acum arăta spre mine 
într-o manieră jignitoare, nu exista nimic decât un ocean de 
chipuri pline de interes care priveau în sus spre mine. 

— Uite acolo, a bubuit Gussie, continuând să arate spre 
mine, este exemplul despre care vorbeam. Băieți, doamnelor şi 
domnilor, uita-ţi-vă bine la obiectul ăla care stă acolo în spate - 
redingotă, pantaloni la modă, cravată cenuşie cuminte şi 
garoafă la butonieră - nu-l puteţi rata. Ala e Bertie Wooster, 
unul dintre cei mai scârboşi pesimişti care au muşcat vreodată 
un tigru. Vă spun că îl dispreţuiesc pe omul ăsta. Şi de ce îl 
dispreţuiesc? Pentru că, băieţi, doamnelor şi domnilor, este un 
pesimist. Are o atitudine defetistă. Când i-am spus că am de 
gând să ţin un discurs în faţa dumneavoastră în după-amiaza 
asta, a încercat să mă facă să mă răzgândesc. Şi ştiţi de ce a 
încercat să mă facă să mă răzgândesc? Pentru că a zis că o să- 
mi crape pantalonii la spate. 

Uralele care l-au răsplătit au fost cele mai intense de până 
acum. Orice lucru despre pantaloni crăpaţi le mergea direct la 
sufletele lor simple micilor savanţi ai Şcolii Secundare din 
Market Snodsbury. Doi din rândul din faţa mea s-au învineţit la 
faţă, iar un mititel pistruiat aşezat lângă ei mi-a cerut un 
autograf. 

— Daţi-mi voie să vă povestesc ceva despre Bertie 
Wooster. 

Un Wooster poate suporta multe, dar nu poate suporta să- 
i fie terfelit numele într-un loc public. Cu paşi uşori, tocmai 
executam o mişcare furişată către uşă, când am sesizat că 
bărbosul se hotărâse până la urmă să îl oprească. 

De ce nu o făcuse până acum era peste puterile mele de a 
înţelege. Probabil înlemnise. Şi, bineînţeles, când un tip îi este 
pe plac publicului, aşa ca Gussie, nu-i chiar atât de uşor să 
intervii. însă perspectiva de a mai auzi încă una dintre 


anecdotele lui Gussie părea că-i pusese capac. Ridicându-se 
cam cum m-am ridicat şi eu de pe bancă la începutul acelei 
scene dureroase, de amurg, dintre mine şi Tuppy, a ţâşnit către 
masă, a înşfăcat o carte şi s-a îndreptat către vorbitor. 

L-a atins pe Gussie pe mână, iar Gussie, răsucindu-se 
brusc şi văzând un individ voinic cu barbă, care părea a fi pe 
punctul de a-l altoi cu o carte, a făcut un salt în spate luând o 
poziţie de apărare. 

— Poate că, întrucât timpul trece, domnule Fink-Nottle, 
mai bine am... 

O, a, făcu Gussie, prinzând aluzia. S-a destins. Premiile, 
hă? Bineînţeles, da. S-a făcut. Da, poate ar fi bine să-i dăm 
bătaie. Ce-i ăsta? 

— Ortografie şi dictare - P. K. Purvis, a anunţat bărbosul. 

— Ortografie şi dictare - P. K. Purvis, a răsunat Gussie ca 
un ecou, răstindu-se de parcă i-ar fi tras o săpuneală. Vino în 
faţă, P. K Purvis. 

Acum că se fluierase sfârşitul discursului, mi se părea că 
nu mai era nevoie să mă retrag strategic, aşa cum plănuisem. 
Nu-mi doream deloc să plec de acolo, decât dacă trebuia 
neapărat. Adică îi spusesem lui Jeeves că chiolhanul o să fie 
foarte interesant şi era foarte interesant. Exista o fascinaţie în 
metodele lui Gussie care captiva şi te făcea să n-ai chef să pierzi 
ocazia cu condiţia ca insinuările la persoană să rămână departe. 
în consecinţă, m-am hotărât să rămân şi numaidecât a urmat un 
scârţâit muzical, iar P. K. Purvis a urcat pe podium. 

Campionul la ortografie şi dictare avea cam un metru 
încălţat cu pantofi care scârţâie, o faţă rozalie şi părul de 
culoarea nisipului. Gussie l-a mângâiat pe scăfârlie. Părea că îi 
căzuse cu tronc puştiul. 

— Tu eşti P. K. Purvis? 

— Domnule, da, domnule. 

— E o lume frumoasă, P. K. Purvis. 

— Domnule, da, domnule. 

— A, ai observat asta, nu? Bine. întâmplă-tor, eşti însurat? 

— Domnule, nu, domnule. 

— Însoară-te, P. K. Purvis, a spus cu sinceritate Gussie. E 
singura viaţă... Păi, uite-ţi cartea. După titlu, pare să fie o 
poliloghie, dar ori cum o fi, ia-o. 


P. K. Purvis scârţâi coborând de pe podium printre 
aplauzele sporadice, dar nu se putea să nu observi că aplauzele 
sporadice au fost urmate de o tăcere cam încordată. Era evident 
că Gussie crease un nou efect în cercurile şcolare din Market 
Snodsbury. Părinţii schimbau între ei priviri. Bărbosul avea aerul 
cuiva care băuse până la fund pocalul cu otravă. lar în ce-o 
priveşte pe mătuşa Dahlia, acum atitudinea ei sugera limpede 
că şi-a lămurit ultimele îndoieli şi că îşi dăduse verdictul. Am 
văzut-o şoptindu-i ceva lui alde Bassett, care şedea în dreapta 
ei, iar alde Bassett a încuviinţat cu tristeţe din cap arătând 
asemenea unei zâne pe punctul să verse o lacrimă ca să mai 
adauge o stea la Calea Lactee. 

Gussie, după plecarea lui P. K. Purvis, căzuse într-un soi de 
reverie diurnă şi stătea în picioare cu gura căscată şi mâinile în 
buzunare. Devenind brusc conştient de faptul că un copil gras în 
bermude largi se afla lângă cotul lui, a zvâcnit violent. 

— Bună, a zis el, vizibil zguduit. Cine eşti tu? 

— El, a spus bărbosul, este R. V. Smethurst. 

— Ce face aici? a întrebat Gussie suspicios. 

— îi oferiţi premiul pentru desen, domnule Fink-Nottle. 

Aparent, asta i s-a părut lui Gussie o explicaţie rezonabilă. 
Faţa i s-a destins. 

— Aşa e, a spus el... Păi, uite-l aici, obrăznicătură. Pleci? a 
zis el în timp ce puştiul se pregătea să se retragă. 

— Domnule, da, domnule. 

— Stai, R. V. Smethurst. Nu atât de repede, înainte să 
pleci, vreau să-ţi pun o întrebare. 

Dar țelul bărbosului părea să fie acum să grăbească puţin 
ceremonia. L-a îmbrâncit pe R. V. Smethurst de pe scenă, 
asemenea unui paznic dintr-o cârciumă care, plin de remuş-cări, 
dă afară un vechi client respectabil şi a început să-l strige pe G. 
C. Simmons. O clipă mai târziu, acesta urcase şi se îndrepta 
spre ei şi închipuie-ţi ce emoţionat am fost când s-a anunţat că 
subiectul la care a avut succes erau cunoştinţele despre Biblie. 
Vreau să spun, era unul de-ai noştri. 

G. C. Simmons era un ţângău nesuferit şi cu nasul pe sus, 
numai ochelarii şi dinţii din faţă erau de el, dar l-am aplaudat 
zdravăn. Noi, experţii în ale Bibliei, trebuie să fim uniţi. 

Gussie, îmi părea rău să constat, nu l-a plăcut. In 
atitudinea lui faţă de G. C. Simmons nu exista nimic din căldura 


pe care o manifestase la întrevederea lui cu P. K Purvis sau, într- 
o măsură mai mică, la cea cu R. V. Smethurst. Era rece şi 
distant. 

— Ei bine, G. C. Simmons. 

— Domnule, da, domnule. 

— Cum adică - domnule, da, domnule? Ce tâmpenie să 
spui asta. Aşadar, ai câştigat premiul pentru cunoştinţele despre 
Biblie, nu-i aşa? 

— Domnule, da, domnule. 

— Da, a spus Gussie, chiar pari exact soiul de băgăcios 
care ar face aşa ceva. Şi totuşi, a zis el, luând o pauză şi 
privindu-l sever pe copil, de unde să ştim noi că a fost pe bune 
şi pe cinstite? Hai să te testez, G. C. Simmons. Care a fost Nu- 
ştiu-cum - tipul care a pornit chestia aia, zi-i pe nume? Poţi să- 
mi răspunzi la asta, Simmons? 

— Domnule, nu, domnule. Gussie s-a răsucit către bărbos. 

— Dubios, a zis. Foarte dubios. Băiatul ăsta pare că n-are 
nici o cunoştinţă despre Biblie. 

Bărbosul şi-a trecut o mână peste frunte. 

— Vă asigur, domnule Fink-Nottle, că am avut mare grijă 
să se dea corect notele şi că Simmons şi-a depăşit competitorii 
la mare distanţă. 

— Păi, dacă zici tu, a spus Gussie plin de îndoială. Bine, G. 
C. Simmons, ia-ţi premiul. 

— Domnule, mulţumesc, domnule. 

— Dar dă-mi voie să-ţi zic că nu găsesc nimic bun de spus 
despre câştigarea unui premiu pentru cunoştinţele despre 
Biblie. Bertie Wooster... 

Nu ştiu când am avut un şoc mai îngrozitor. Am contat pe 
presupunerea că, acum după ce îl opriseră din discurs, Gussie 
nu-şi mai arăta colții, cum s-ar zice. Să-mi plec capul şi să-mi 
reiau mersul furişat spre uşă a fost o treabă de câteva secunde 
pentru mine. 

— Bertie Wooster a câştigat premiul pentru cunoştinţele 
despre Biblie la o şcoală unde am fost colegi şi îl ştiţi cum e. Dar 
bineînţeles că Bertie a trişat cu bună ştiinţă. A reuşit să 
ciordească trofeul pentru cunoştinţele despre Biblie de sub 
nasul altora mai buni, folosindu-se de unele dintre cele mai 
murdare şi mai neruşinate metode de înşelătorie care s-au văzut 
vreodată, chiar şi într-o şcoală unde se obişnuiau chestii din 


astea. Dacă buzunarele individului, când a intrat în sala de 
examen, nu erau burduşite până la refuz cu liste de regi iudei... 

N-am auzit mai mult. O clipă mai târziu, mă aflam afară în 
aer liber, bâjbâind frenetic cu piciorul după demarorul bătrânei 
mele maşini. 

Motorul a pornit. Ambreiajul a alunecat în poziţie. Am 
claxonat şi am luat-o din loc. 

Ganglionii încă îmi mai vibrau când am intrat cu maşina în 
grajdurile din Brinkley Court şi un Bertram foarte zguduit a urcat 
clătinându-se până în camera lui să se schimbe în ceva mai 
lejer. După ce mi-am pus costumul de flanelă, m-am întins puţin 
în pat şi presupun că am aţipit, pentru că următorul lucru pe 
care mi-l amintesc e că l-am găsit pe Jeeves la căpătâiul meu. 

M-am ridicat în capul oaselor. 

— Ceaiul meu, Jeeves? 

— Nu, domnule. Este aproape vremea pentru cină. 

Ceaţa s-a risipit. 

— Probabil că am adormit. 

— Da, domnule. 

— Natura îşi cere drepturile asupra trupului extenuat. 

— Da, domnule. 

— Şi e suficient pentru a izbândi. 

— Da, domnule. 

— Şi acum e aproape ora cinei, zici tu? Bine. Nu prea am 
chef de cină, dar presupun că mai bine mi-ai pregăti hainele. 

— Nu este necesar, domnule. Lumea nu se va îmbrăca în 
ţinută de seară azi. O gustare rece a fost pregătită în sufragerie. 

— De ce? 

— A fost dorinţa doamnei Travers, pentru a uşura munca 
personalului care participă în această seară la petrecerea 
dansantă de la reşedinţa domnului Percival Stretchley-Budd. 

— Sigur că da. îmi amintesc. Verişoara Angela mi-a zis. în 
noaptea asta, nu? Tu te duci, Jeeves? 

— Nu, domnule. Nu prea îmi place această formă de 
distracţie din regiunile rurale, domnule. 

— Te înţeleg. Chiolhanurile astea de la ţară sunt toate la 
fel. Un pian, o vioară şi o podea ca glaspapirul. Anatole se duce? 
Angela mi-a zis că nu. 

— Domnişoara Angela a avut dreptate, domnule. Monsieur 
Anatole este în pat. 


— Cam temperamentali francezii ăştia. 

— Da, domnule. A urmat o pauză. 

— Ei bine, Jeeves, am zis, cu siguranţă a fost o după- 
amiază de pomină, nu? 

— Da, domnule. 

— Nu-mi pot aminti una mai doldora de evenimente. Şi am 
plecat înainte de final. 

— Da, domnule. Am observat când aţi plecat. 

— Nu mă poţi condamna că m-am retras. 

— Nu, domnule. Domnul Fink-Nottle devenise fără îndoială 
stânjenitor de vexant. 

— A mai durat mult după ce am plecat? 

— Nu, domnule. Ceremonia a luat sfârşit foarte curând 
după aceea. Remarcele domnului Fink-Nottle referitoare la 
domnişorul G. C. Simmons au atras după ele un sfârşit 
prematur. 

— Dar terminase cu remarcele despre G. C. Simmons. 

— Numai temporar, domnule. Le-a reluat imediat după 
plecarea dumneavoastră. Dacă vă amintiţi, domnule, el deja se 
declarase suspicios cu privire la buna credinţă a domnişorului 
Simmons, iar acum a pornit un atac verbal violent împotriva 
tânărului domn, sus-ţinând că era imposibil să câştige premiul 
pentru cunoştinţele despre Biblie fără să copieze sistematic şi 
într-o măsură impresionantă. A mers atât de departe încât a 
sugerat că domnişorul Simmons era cunoscut bine de poliţie. 

— Ei, drăcia dracului, Jeeves! 

— Da, domnule. Aceste cuvinte au făcut senzaţie. 
Reacţiile celor prezenţi la această acuzaţie ar putea fi descrise 
ca felurite. Tinerii elevi au părut bucuroşi şi au aplaudat viguros, 
dar mama domnişorului Simmons s-a ridicat de pe scaun şi i s-a 
adresat domnului Fink-Nottle protestând vehement. 

— Dar Gussie nu a fost luat prin surprindere? N-a dat 
înapoi? 

— Nu, domnule. A spus că acum înţelege totul şi a insinuat 
că există o legătură vinovată între mama domnişorului Simmons 
şi directorul y y şcolii, acuzându-l pe cel din urmă că a măsluit 
notele, aşa cum s-a exprimat el, pentru a câştiga favorurile ei. 

— Nu mai spune! 

— Da, domnule. 

— Pe cinstea mea, Jeeves! Şi apoi... 


— Au cântat imnul naţional, domnule. 

— Ei, nu, zău? 

— Da, domnule. 

— într-un moment ca ăsta? 

— Da, domnule. 

— Ei bine, ai fost acolo şi ştii, bineînţeles, dar ultimul lucru 
la care m-aş fi gândit e ca Gussie şi femeia aia să înceapă să 
cânte în duet în asemenea circ. 

— M-aţi înţeles greşit, domnule. întreaga adunare a 
cântat. Directorul şcolii s-a întors către organist şi i-a şoptit 
ceva. După care acesta a început să cânte imnul naţional şi 
ceremonia a luat sfârşit. 

— înţeleg. Era şi timpul. 

— Da, domnule. Comportamentul doamnei Simmons 
devenise fără îndoială ameninţător. 

Am reflectat. Bineînţeles că ce auzisem era de natură să 
provoace compătimire şi oroare, fără să mai pomenesc de 
panică şi deznădejde, şi aş deforma adevărul dacă aş spune că 
mă bucura. Pe de altă parte, totul se terminase acum şi mi se 
părea că trebuie să nu jeleşti trecutul, ci să-ţi aţinteşti gândurile 
asupra viitorului luminos. Adică, Gussie poate că a doborât 
recordul existent în Worcester la nerozie şi şi-a ratat orice şansă 
de a deveni fiul favorit al orăşelului Market Snodsbury, dar nu se 
poate nega faptul că o ceruse în căsătorie pe Madeline Bassett 
şi trebuie să recunoşti că ea a acceptat. 

l-am spus asta lui Jeeves. 

— Un spectacol îngrozitor, am zis, probabil unul care o să 
încheie o pagină din istorie. Dar nu trebuie să uităm, Jeeves, că 
Gussie, deşi acum este considerat pe aici cel mai teribil monstru 
din lume, face bine în rest. 

— Nu, domnule. N-am prea înţeles asta. 

— Când ai spus „Nu, domnule”, ai vrut să spui „Da, 
domnule”? 

— Nu, domnule. Am vrut să spun „Nu, domnule”. 

— în rest nu face bine? 

— Nu, domnule. 

— Dar e logodit. 

— Nu mai este, domnule. Domnişoara Bassett a rupt 
logodna. 

— Nu se poate! 


— Ba da, domnule. 

Mă întreb dacă aţi remarcat un lucru cam ieşit din comun 
la această relatare. Fac aluzie la faptul că a existat un moment 
când practic orice personaj a avut ocazia să-şi îngroape faţa în 
mâini. Am participat la multe afaceri năclăioase la vremea mea, 
dar cred că niciodată până atunci sau de atunci încolo nu m-am 
alăturat unui asemenea grup omogen de pipăitori de frunţi. 

Unchiul Tom a făcut-o, dacă-ţi aminteşti. Tot aşa şi Gussie. 
Tot aşa şi Tuppy. Tot aşa probabil, deşi nu deţin informaţii, şi 
Anatole şi n-aş exclude-o nici pe alde Bassett. şi mă-tuşa Dahlia 
ar fi făcut-o, n-am nici un dubiu, dacă nu ar fi existat riscul să îşi 
strice coafura aranjată cu grijă. 

Ei bine, ce încerc să-ţi spun este că în acest moment al 
povestirii am făcut-o şi eu. Mâinile s-au dus în sus, iar capul în 
jos şi, cât ai zice peşte, mă pipăiam vârtos, aidoma celor mai 
pricepuţi dintre ei. 

Şi încă îmi masam scăfârlia, întrebându-mă ce mişcare să 
fac în continuare, când ceva s-a izbit de uşă ca o tonă de 
cărbuni. 

— Cred că este foarte probabil să fie chiar domnul Fink- 
Nottle, domnule, a zis Jeeves. 

Dar intuiţia îl indusese în eroare. Nu era Gussie, ci Tuppy. 
A intrat şi a rămas locului respirând astmatic. Se vedea de la o 
poştă că era profund tulburat. 

L-am studiat atent cu privirea. Nu-mi plăcea cum arată. 
Reţine, niciodată nu-mi plăcuse cine ştie ce, pentru că Natura, 
când a proiectat bijuteria asta de flăcău, a pus mult mai multă 
falcă de jos decât era absolut necesar şi i-a făcut ochii puţin 
cam prea tăioşi şi prea pătrunzători pentru cineva care nu era 
nici întemeietor de imperii, nici agent de circulaţie. Dar în ocazia 
de faţă, pe lângă faptul că supăra simţul estetic, Glossop ăsta 
părea să degaje un aer vădit ameninţător şi m-am pomenit 
dorindu-mi ca Jeeves să nu mai fie întotdeauna atât de al naibii 
de plin de tact. 

Adică, e foarte bine să dispari ca un tipar care alunecă 
prin mâl când şeful tău are un vizitator, dar există momente - şi 
mie mi se părea că ăsta urma să fie unul dintre ele -când să ai 
cu adevărat tact înseamnă să rămâi prin preajmă, pregătit să 
dai o mână de ajutor dacă situaţia scapă de sub control. 


Pentru că Jeeves nu mai era printre noi. Nu l-am văzut 
când a plecat şi nu l-am auzit când a plecat, dar plecase. Cât 
vedeai cu ochii, nu mai exista pe nicăieri altcineva în afară de 
Tuppy. lar în atitudinea lui Tuppy, după cum spuneam, exista o 
anumită chestie care avea tendinţa să neliniştească. Mi se părea 
foarte tare că venise să redeschidă subiectul despre mângâiatul 
gleznelor Angelei. 

Insă remarca sa iniţială mi-a sugerat că mă 
impacientasem de pomană. Era de natură pacifistă, ceea ce mi- 
a luat o mare piatră de pe inimă. 

— Bertie, a zis, e de datoria mea să-ţi cer scuze. De asta 
am venit. 

Uşurarea mea la auzul acestor cuvinte, care nu conţineau 
nici o referire la nici un fel de mângâiere a gleznelor, a fost, cum 
spuneam, enormă. Dar nu cred că a fost mai mare decât 
surpriza. Trecuseră luni de zile de la acel episod dureros de la 
Trântori şi până acum nu dăduse nici un semn că ar fi avut 
remuşcări sau că s-ar fi căit. Ba chiar la urechile mele 
ajunseseră, din surse particulare, vorbele că povestea deseori 
întâmplarea la cină şi la alte întruniri şi atunci se tăvălea de râs. 

Prin urmare, mi-a venit greu să înţeleg ce l-ar fi putut face 
să se înjosească la o dată atât de târzie. Probabil că partea bună 
din el îl trăsese de urechi, dar de ce? 

Totuşi iată-l că venise. 

— Dragul meu, am spus, gentil până-n măduva oaselor, 
hai să nu mai vorbim despre asta. 

— Ce sens are să spui „să nu mai vorbim despre asta”? 
Tocmai am vorbit despre asta. 

— Adică să nu mai vorbim de acum încolo despre asta. Nu 
te mai gândi la asta. Toţi ne mai pierdem uneori controlul şi 
facem lucruri pe care, după ce ne liniştim, le regretăm. Fără 
doar şi poate că erai cam cherchelit atunci. 

— Despre ce mama dracu' îţi închipui că vorbeşti? 

Nu mi-a plăcut tonul lui. Cam răstit. 

— Corectează-mă dacă greşesc, am spus puţin băţos, dar 
am presupus că îţi cereai scuze pentru purtarea ta 
dezgustătoare când ai scos ultimul inel în noaptea aia la 
Trântori, făcân-du-mă să plonjez în piscină înţolit la patru ace. 

— Nătăfleaţă! în nici un caz pentru asta. 

— Atunci pentru ce? 


— Afacerea Bassett. 

— Ce afacere Bassett? 

— Bertie, a spus Tuppy, când mi-ai zis aseară că eşti 
îndrăgostit de Madeline Bassett, ţi-am lăsat impresia că te-am 
crezut, dar n-a fost aşa. Chestia părea incredibilă. Insă de atunci 
am făcut săpături şi faptele par să confirme declaraţia ta. Acum 
am venit să-mi cer scuze că nu te-am crezut. 

— Ai făcut săpături? 

— Am întrebat-o dacă ai cerut-o în căsătorie, iar ea mi-a 
răspuns că da. 


— Tuppy! Nu?! 

— Ba da. 

— N-ai nici un pic de delicateţe, nici un sentiment nobil? 
— Nu. 


— 0? Păi, s-a făcut, bineînţeles, dar cred că ar trebui să ai. 

— La naiba cu delicateţea. Am vrut să mă asigur că nu tu 
ai fost cel care mi-a furat-o pe Angela. Acum ştiu că nu. 

Atâta timp cât ştia asta, nu prea mă mai deranja lipsa lui 
de delicateţe. 

— A, am făcut. Păi, bine. Reţine asta. 

— Am aflat cine e. 

— Ce? 

Pentru o clipă a rămas pe loc rumegând gânduri negre. 
Ochii lui scăpărau de un foc mocnit. Falca îi ieşea în afară ca 
partea din spate a capului lui Jeeves. 

— Bertie, a zis, îţi aminteşti ce am jurat să-i fac individului 
care mi-a furat-o pe Angela? 

— Din câte îmi aduc aminte, plănuiai să-l întorci pe dos... 

— Şi să-l fac să se înghită singur. Corect. Programul e încă 
valabil. 

— Dar, Tuppy, continui să te asigur, în calitate de martor 
avizat, că nimeni nu ţi-a ster-pelit-o pe Angela în timpul sejurului 
la Cannes. 

— Nu. Dar mi-au furat-o după ce s-a întors. 

— Ce? 

— Nu mai spune „Ce?”. Doar m-ai auzit. 

— Dar nu s-a mai văzut cu nimeni de când s-a întors. 

— O, nu? Ce zici de individul cu salamanadrele? 

— Gussie? 


— întocmai. Târâtoarea de Fink-Nottle. Asta mi s-a părut o 
tâmpenie absolută. 

— Dar Gussie o iubeşte pe alde Bassett. 

— N-o puteţi iubi cu toţii pe nesuferita aia de Bassett. Ce 
mă uimeşte este că măcar cineva e în stare s-o facă. O iubeşte 
pe Angela, îţi spun eu. lar ea îl iubeşte pe el. 

Dar Angela ţi-a dat papucii înainte să apară Gussie aici. 

— Nu înainte. Cam la două ore după aia. 

— Dar nu s-ar fi putut îndrăgosti de el în două ore. 

— De ce nu? Eu m-am îndrăgostit de ea în două minute. 
Am adorat-o de cum am cunos-cut-o, excrescenţa aia mică şi 
holbată. 

— Dar, pe toţi dracii... 

— Nu mă contrazice, Bertie. Faptele sunt toate pecetluite. 
îl iubeşte pe buboiul ăla adul-mecător de salamandre. 

— Absurd, băiete. Absurd. 

— Zău? Şi-a înfipt un călcâi în covor - o chestie despre 
care citim adeseori, dar pe care n-o mai văzusem până atunci. 
Atunci poţi să-mi explici cum se face că este logodită cu el? 

Ai fi putut să mă dobori c-un bobârnac. 

— Logodită cu el? 

— Chiar ea mi-a spus. 

— Şi-a râs de tine. 

— Nu şi-a râs de mine. Puțin după ce s-a terminat 
chiolhanul din după-amiaza asta de la Şcoala Secundară din 
Market Snodsbury, el a cerut-o în căsătorie, iar ea se pare că a 
acceptat fără să zică nici „pâs”. 

— Cred că e o greşeală. 

— E o greşeală. Năpârca de Fink-Nottle a făcut-o şi acum 
pun pariu că-şi dă seama. L-am fugărit de la 5.30. 

— L-ai fugărit? 

— Peste tot. Vreau să-i smulg capul de pe umeri. 

— înţeleg. Mda. 

— L-ai văzut cumva? 

— Nu. 

— Ei bine, dacă-l vezi, ia-ţi repede rămas-bun de la el şi fă 
comandă de crini... O, Jeeves. 

— Domnule? 

Nu auzisem uşa deschizându-se, dar omul era iarăşi de 
faţă. Părerea mea personală, aşa cum cred că am mai 


menţionat, este că Jeeves nu are nevoie să deschidă uşile. E ca 
una dintre creaturile alea din India care îşi mută de colo-colo 
trupurile astrale - adică tipii care dispar din senin în Bombay, se 
reasamblează şi apar două minute mai târziu în Calcutta. Numai 
o astfel de teorie ar putea explica faptul că nu e acolo la un 
moment dat, dar e acolo în secunda următoare. Pare că pluteşte 
din punctul A în punctul B ca un soi de gaz. 

— L-ai văzut pe domnul Fink-Nottle, Jeeves? 

— Nu, domnule. 

— Am de gând să-l omor. 

— Prea bine, domnule. 

Tuppy s-a retras, trântind uşa după el, iar eu l-am pus la 
curent pe Jeeves cu ultimele noutăţi. 

y 

— Jeeves, am spus, ştii ceva? Domnul Fink-Nottle e logodit 
cu verişoara mea, Angela. 

— într-adevăr, domnule? 

— Ei bine, ce zici de asta? Pătrunzi psihologia? îi dai de 
capăt? Numai cu câteva ore în urmă era logodit cu domnişoara 
Bassett. 

— Domnii care au fost părăsiţi de o tânără doamnă sunt 
de obicei tentaţi să se ataşeze fără întârziere de alta, domnule. 
Este ceea ce se cunoaşte sub numele de „demonstraţie”. 

Am început să pricep. 

— înţeleg ce spui. O chestie sfidătoare. 

— Da, domnule. 

— Un soi de „O, s-a făcut, fă-ţi plăcerea, dar dacă nu mă 
vrei, sunt o sumedenie care mă vor”. 

— întocmai, domnule. Vărul meu, George... 

— Lasă-l pe vărul tău, George, Jeeves. 

— Prea bine, domnule. 

— Păstrează-l pentru serile lungi de iarnă, bine? 

— Cum doriţi, domnule. 

— Şi, oricum, bag mâna-n foc că vărul tău, George, nu era 
o meduză gârbovită care nu poate huşui o gâscă precum 
Gussie. Asta mă miră, Jeeves, că tocmai Gussie e acela care 
execută toată treaba asta greoaie cu demonstrațiile. 

— Trebuie să vă amintiţi, domnule, că domnul Fink-Nottle 
se află într-o stare cerebrală oarecum inflamată. 

— Asta-i adevărat. Puțin peste normal deocamdată, nu? 


— într-adevăr, domnule. 

— Păi, să-ţi spun ceva. O să fie într-o stare cerebrală mult 
mai inflamată dacă Tuppy pune mâna pe el... Cât e ceasul? 

— Numai opt seara, domnule. 

— Aşadar, Tuppy îl fugăreşte de două ore şi jumătate. 
Trebuie să-l salvăm pe nefericitul derbedeu, Jeeves. 

— Da, domnule. 

— O viaţă umană e o viaţă umană, nu? -Extraordinar de 
adevărat, domnule. 

— Atunci primul lucru este să-l găsim. După aia putem 
discuta planuri şi strategii. Dă-i bătaie, Jeeves, şi purică 
împrejurimile. 

— Nu este necesar, domnule. Dacă o să aruncaţi o privire 
în spatele dumneavoastră, o să-l vedeţi pe domnul Fink-Nottle 
ieşind de sub pat. 

Şi, la naiba, avea foarte mare dreptate. 

lacătă-l pe Gussie, făcându-şi apariţia, precum mi se 
spusese. Era plin de scame şi arăta ca o broască ţestoasă care 
iese niţeluş din carapace pentru a lua o gură de aer. 

— Gussie! am exclamat. 

— Jeeves, a spus Gussie. 

— Domnule? a zis Jeeves. 

— Uşa aia e încuiată, Jeeves? 

— Nu, domnule, dar o să mă ocup imediat de această 
chestiune. 

Gussie s-a aşezat pe pat şi pentru o clipă m-am gândit că 
o să intre în atmosferă îngro-pându-şi faţa în mâini. Dar el şi-a 
cules doar un păianjen mort de pe o sprinceană. 

— Ai încuiat uşa, Jeeves? 

— Da, domnule. 

— Pentru că niciodată nu poţi să ştii când nesuferitului 
ăluia de Glossop o să-i dea prin cap să se arate... 

Cuvântul „iarăşi” i-a îngheţat pe buze. Nu pronunţase mai 
mult decât sunetul „i” când clanţa uşii a început să se 
răsucească şi să zdrăngăne. A ţâşnit de pe pat şi pentru o clipă 
a rămas arătând exact ca un tablou pe care mătuşa Agata îl are 
în sufragerie - „Armăsarul încolţit” - Landseer. Apoi s-a năpustit 
spre dulap şi a intrat în el înainte ca să-i fi putut sesiza cineva 
saltul. Am văzut flăcăi care au întârziat la trenul de 9.15 
mişcându-se cu mai puţină agilitate. 


Am aruncat o privire spre Jeeves. Şi-a lăsat sprinceana 
dreaptă să tremure niţeluş, adică cel mai vizibil fel al lui de a-şi 
manifesta emoţiile. 

— Da? am chelălăit eu. 

— Lasă-mă să intru, naiba să te ia! s-a auzit vocea lui 
Glossop de afară. Cine a încuiat usa asta? 

L-am consultat încă o dată pe Jeeves prin limbajul 
sprâncenelor. El şi-a ridicat una. Eu mi-am ridicat una. El şi-a 
ridicat-o pe cealaltă. Eu mi-am ridicat-o pe cealaltă. Apoi 
amândoi ni le-am ridicat pe amândouă. într-un final, fiindcă nu 
părea să existe vreo alternativă, am deschis larg porţile şi Tuppy 
s-a năpustit înăuntru. 

— Ce mai e? l-am întrebat cât am putut de dezinvolt. 

— De ce era încuiată uşa? s-a interesat Glossop. 

Deja mă pricepeam binişor la chestia cu sprâncenele 
ridicate, aşa că i-am servit o mostră. 

— Nu poate omul să se mai bucure de puţină intimitate, 
Glossop? am spus cu răceală în voce. l-am dat instrucţiuni lui 
Jeeves să încuie uşa pentru că eram pe cale să mă dezbrac. 

— Plauzibilă poveste! a zis Tuppy şi nu sunt convins că n-a 
adăugat „Ete, fleoşc!” Nu e nevoie să mă faci să cred că ţi-e 
teamă că oamenii au de gând să vină cu trenul de la mare 
depărtare ca să te vadă în lenjerie intimă. Ai încuiat uşa aia 
pentru că îl ai pe târâtoarea de Fink-Nottle ascuns pe undeva pe 
aici. Am bănuit asta din clipa în care am plecat de la tine şi m- 
am hotărât să mă întorc şi să fac nişte investigaţii. Am de gând 
să scotocesc fiecare colţişor din camera asta. Cred că se află în 
dulapul ăla... Ce e în dulapul ăla? 

— Numai haine, am spus, încercând din nou să fiu 
dezinvolt, dar plin de dubii în ce priveşte reuşita. Garderoba 
obişnuită a unui gentleman englez venit în vizită la o casă de la 
ţară. 

— Minti! 

Ei bine, n-aş fi mințit dacă Tuppy ar fi aşteptat măcar un 
minut până să vorbească, pentru că abia îi ieşise cuvântul din 
gură, când Gussie a ieşit din dulap. Am vorbit despre viteza cu 
care intrase în el. Fusese nimica toată faţă de viteza cu care a 
ieşit. S-a auzit un soi de fâlfâit, s-a zărit o umbră vagă, după 
care nu se mai afla printre noi. 


Cred că Tuppy a rămas surprins. De fapt, sunt sigur că da. 
In ciuda aplombului cu care îşi susţinuse sus şi tare părerea că 
dulapul conţinea Fink-Nottle-i, s-a simţit vizibil des-cumpănit 
când individul a şuierat aşa pe lângă el. A gâlgâit strident şi a 
făcut un salt de vreo doi metri în spate. Cu toate astea, în clipa 
următoare, şi-a recăpătat echilibrul şi a zbughit-o pe coridor în 
urma lui. Mai era nevoie numai de mătuşa Dahlia care să zbiere 
un „luhuhu!” după ei sau ce se obişnuieşte în asemenea 
împrejurări, pentru a desăvârşi asemănarea cu o goană 
sprinţară la vânătoare. M-am cufundat într-un scaun comod. Nu 
sunt o persoană uşor de descurajat, dar mi se părea că până la 
urmă lucrurile deveniseră prea complicate pentru Bertram. 

— Jeeves, am spus, e cam groasă. 

— Da, domnule. 

— îmi cam vâjâie capul. 

— Da, domnule. 

— Cred că mai bine m-ai lăsa singur, Jeeves. Trebuie să 
mă dedic întru totul situaţiei care tocmai s-a ivit. 

— Prea bine, domnule. 

Uşa s-a închis. Mi-am aprins o ţigară şi am început să 
meditez. 

Îmi închipui că cei mai mulţi în situaţia mea ar fi meditat 
tot restul serii fără să li se aprindă beculeţul, dar noi, Wooster-ii, 
avem un talent ieşit din comun de a ajunge direct la miezul 
problemei şi presupun că nu s-au scurs mai mult de zece minute 
după ce am început să meditez până când mi-am dat seama ce 
trebuia să fac. 

Am sesizat că pentru a îndrepta lucrurile aveam nevoie de 
o discuţie sinceră cu Angela. Ea stârnise toată dandanaua 
purtându-se ca o oaie căpoasă şi spunând „Da” în loc de „Nu” 
când Gussie, prins în mrejele băuturilor amestecate şi agitaţiei 
cerebrale, i-a sugerat să formeze o echipă. Evident că trebuia 
trasă cum se cuvine la răspundere şi convinsă să îl trimită la 
plimbare. Un sfert de oră mai târziu am găsit-o în casa de vară 
unde se înfrupta dintr-o băutură răcoritoare şi m-am aşezat 
lângă ea. 

— Angela, am zis, şi dacă aveam un ton sever, păi, cine 
nu l-ar fi avut, toate astea sunt nişte tâmpenii. 

A părut să iasă din transă. S-a uitat întrebător la mine. 

— îmi pare rău, Bertie, n-am auzit. Ce tâmpenii spuneai? 


— Nu spuneam tâmpenii. 

— Of, îmi pare rău, credeam că asta ai spus. 

— Ţi se pare normal să fi venit aici pentru a-ţi spune 
tâmpenii? 

— Foarte normal. 

M-am gândit că e mai bine să revin pe linia de plutire şi să 
abordez problema din altă perspectivă. 

— Tocmai m-am despărţit de Tuppy. 

— Zău? 

— Şi de Gussie Fink-Nottle. 

— Nu zău? 

— Se pare că te-ai dus şi te-ai logodit cu Gussie. 

— Aşa e. 

— Păi, despre asta vorbeam când am spuscăeo 
tâmpenie. Nu se poate să iubeşti un tip ca el. 

— De ce nu? 

— Pur şi simplu nu poţi. 

Păi, adică bineînţeles că ea nu putea. Nimeni n-ar putea 
iubi o băzdâganie ca Gussie în afară de altă băzdâganie ca alde 
Bassett. Orice altă posibilitate este exclusă. Un tip 
nemaipomenit în multe privinţe, bineînţeles - politicos, amabil şi 
exact genul de om care să-ţi spună ce să faci până vine doctorul 
dacă ai în grija ta o salamandră bolnavă - dar evident necroit 
din materialul potrivit pentru Marşul lui Mendelssohn. N-am nici 
o îndoială că ai fi putut să azvârli cu cărămizi ore întregi în cele 
mai populate districte ale Angliei fără a pune în pericol siguranţa 
nici măcar a unei singure fete în stare să devină doamna 
Augustus Fink-Nottle fără anestezie. 

l-am spus-o şi a fost obligată să admită că era adevărat. 

— Bine, atunci. Poate că nu. 

— Şi atunci, am zis eu tăios, de ce-ai vrut să te duci şi să 
te logodeşti cu el, cap sec? 

— Am crezut că o să mă distrez. 

— Să te distrezi! 

— Aşa a şi fost. M-am distrat de minune. Să-i fi văzut 
mutra lui Tuppy când i-am zis. 

O lumină strălucitoare s-a pogorât brusc asupra mea. 

— Ha! O demonstraţie! 

— Ce? 


— Te-ai logodit cu Gussie numai ca să te răzbuni pe 
Tuppy? 

— Da. 

— Ei bine, despre asta vorbeam. A fost o demonstraţie. 

— Da. Presupun că-i poţi spune şi aşa. 

— Şi să-ţi mai zic eu cum îi mai spun - o şmecherie a 
dracu' de josnică. Mă uimeşti, tânără Angela. 

— Nu înţeleg de ce. 

Mi-am ţuguiat buza cam un centimetru. 

— Pentru că eşti de sex feminin. Voi, cele din sexul mai 
blând, sunteţi aşa. Faceţi cele mai mari mârşăvii fără nici o 
tresărire. Vă mândriţi cu asta. Uită-te la Jael, soţia lui Heberl. 

1. Personaje din Biblie, din tribul Kenit. Jael, împlinind 
profeția lui Deborah cu privire la războiul 

— De unde-ai auzit de Jael, soţia lui Heber? 

— Probabil nu ai aflat că la şcoală am câşti-gat premiul la 
cunoştinţele despre Biblie. 

— O, da. îmi amintesc că Augustus a pomenit despre asta 
în discursul lui. 

— Mda, am spus niţeluş cam grăbit. N-aveam nici un chef 
să mi se reamintească de discursul lui Augustus. Ei bine, cum 
spuneam, uită-te la Jael, soţia lui Heber. înfige ţepi în bostanul 
oaspetelui său în timp ce el doarme şi apoi se bate cu pumnii în 
piept ca o cercetaşă. Nu-i de mirare că ei spun „Of, femeie, 
femeie!” 

— Cine? 

— Indivizii care o spun. Pfui, ce mai sex! Doar nu-ţi propui 
să mai menţii toată tărăşenia asta, nu? 

— Ce să menţin? 

— Aiureala asta de logodnă cu Gussie. 

— Cu siguranţă că da. 

— Numai ca să-l faci pe Tuppy de râs. 

— Crezi că s-a făcut de râs? 

— Da. 

— Aşa îi trebuie. 

Am început să-mi dau seama că nu făceam nici un 
progres. îmi amintesc că, atunci când am câştigat premiul 
despre cunoştinţele despre Biblie, a trebuit să învăţ despre 
măgarul lui Balaam1. Nu mai ştiu exact cum era, dar încă mai 
am un soi de impresie că ceva se înfigea dintre evrei şi triburile 


canaaneene, l-a înjunghiat cu un băț de cort pe Sisera, 
comandantul trupelor canaaneene, în timp ce acesta bea o cană 
cu lapte. 1. Un profet care n-a fost evreu şi pe care regele Balak 
l-a rugat să blesteme poporul lui Israel. El bine pe picioare, îşi 
dădea urechile pe spate şi refuza să coopereze. lar mie mi se 
părea că la fel făcea acum şi Angela. Ea şi măgarul lui Balaam 
erau, ca să zic aşa, în profunzime, frate şi soră. E un cuvânt care 
începe cu r - „re” şi-ncă ceva - „recăl” şi-ncă ceva - nu, l-am 
pierdut. Dar vreau să spun că aşa părea şi Angela. 

— Gagicuţă prostuţă, am spus eu. S-a înroşit la fată. 

— Nu sunt o gagicuţă prostuţă. 

— Eşti o gagicuţă prostuţă. Şi mai mult, o ştii. 

— Nicidecum. 

— Uită-te la tine cum îi distrugi viaţa lui Tuppy, cum îi 
distrugi viaţa lui Gussie, totul numai de dragul unei răzbunări 
ieftine. 

— Păi, nu-i treaba ta. Am ripostat prompt. 

— Nu-i treaba mea când văd două vieţi ale unor foşti 
colegi de şcoală pe cale de a fi distruse? Ha! Mai mult, ştii că 
eşti îndrăgostită lulea de Tuppy. 

— Ba nu! 

— Zău? Dacă aş fi căpătat o liră de fiecare dată când te- 
am văzut că te uiţi la el cu scân-teieri de iubire în ochi... 

S-a uitat la mine, dar fără nici o scânteiere de iubire. 

— Of, pentru numele lui Dumnezeu, du-te şi pune-ţi capul 
la saramură, Bertie! 

Mi-am îndreptat spatele. 

s-a întâlnit în deşert cu un înger recunoscut ca atare 
numai de măgarul lui, care refuză să îşi continue drumul. 

— Asta, i-am replicat eu cu demnitate, e exact ceea ce am 
de gând să fac. Adică, de fapt o să te las acum. Ti-am zis ce-am 
avut de zis. 

— Bine. 

— Dar dă-mi voie să adaug... 

— Nu. 

— Foarte bine, am zis cu răceală în voce. în cazul ăsta, 
sal'tare ş-un praz verde! 

Şi am vrut să o usture. 

„Prost dispus” şi „descurajat” sunt cele două atribute pe 
care le-ai fi putut alege pentru a mă descrie când am plecat din 


casa de vară. N-ar avea nici un rost să neg că mă aşteptasem la 
rezultate mai bune de la mica noastră discuţie. 

Angela mă uimise. Ciudat cum de nu-ţi dai seama că orice 
fată e în adâncul sufletului o creatură infectă decât atunci când 
ceva începe să meargă rău în viaţa ei sentimentală. Veri-şoara 
asta şi cu mine ne înţelegeam minunat de pe vremea când eu 
purtam costumase de marinar, iar ea nu avea nici un dinte în 
faţă, şi totuşi numai acum începeam să o cunosc în profunzime. 
Dintotdeauna o considerasem o puicuţă binevoitoare, veselă şi 
naturală, de genul celor pe care te poţi bizui, mai mult sau mai 
puţin, că n-ar omori nici o muscă. Dar iat-o acum râzând 
necruțătoare - cel puţin mi se părea că mi-o amintesc râzând 
necruțătoare -ca un personaj rece şi crud desprins dintr-un film 
sonor sofisticat, frecându-şi mâinile în hotă-rârea ei de a-i 
scoate lui Tuppy peri albi până îl vâră în mormânt. 

Am mai spus-o şi altă dată şi o spun şi acum: fetele sunt 
ciudate. Tăicuţul Kipling n-a zis niciodată ceva mai adevărat ca 
atunci când a scos vorba de duh că f. speciei sunt mai perie, 
decât m. 

In asemenea circ, mi se părea că îmi rămăsese doar un 
lucru de făcut - adică să mă duc în sufragerie şi să dau iama în 
gustările reci despre care îmi vorbise Jeeves. Simţeam o nevoie 
arzătoare de hrană, pentru că recenta întrevedere mă 
demoralizase niţeluş. Nu se poate tăgădui faptul că chestiile 
astea pur sentimentale diminuează vitalitatea oricărui tip şi îl 
face să tânjească după o porţie zdravănă de vită şi şuncă. 

Prin urmare, m-am îndreptat spre sufragerie şi nici nu-i 
trecusem bine pragul când am zărit-o pe mătuşa Dahlia lângă 
bufet, ata-când somonul cu maioneză. 

Spectacolul mi-a smuls un subit „O, a” pentru că mă 
simţeam oarecum stânjenit. Ultima dată când ruda asta şi cu 
mine ne-am bucurat de o discuţie tete-ă-tete, poate vă amintiţi 
că îmi zugrăvise planurile ei de a mă îneca în iazul de lângă 
grădina de legume şi nu ştiam cu siguranţă ce atitudine avea 
acum faţă de mine. 

M-a cuprins uşurarea când mi-am dat seama că era într-o 
dispoziţie binevoitoare. Nimic nu ar fi putut depăşi cordialitatea 
cu care şi-a agitat furculiţa. 


— Bună, Bertie, bătrâne gogoman, m-a întâm-pinat ea 
prieteneşte. Mă gândeam eu că n-o să te îndepărtezi prea mult 
de mâncare. Gustă nişte somon din ăsta. Excelent. 

— Al lui Anatole? am chestionat. 

— Nu. încă mai stă în pat. Dar pe servitoarea de la 
bucătărie a lovit-o inspiraţia. Se pare că şi-a dat brusc seama că 
nu găteşte pentru un cârd de şopârlari din deşertul Sahara şi a 
reuşit să prepare ceva suficient de comestibil. Fata asta are şi 
ceva bun în ea şi sper că se distrează la dans. 

Am luat cu lingura o porţie de somon şi am început o 
conversaţie agreabilă, trâncănind despre balul servitorilor de la 
Stretchley-Budds şi, îmi amintesc, speculând aiurea pe tema 
cum ar arăta Seppings, majordomul, dansând rumba. 

Numai după ce mi-am isprăvit prima farfurie şi m-am înfipt 
într-a doua, am abordat subiectul Gussie. Având în vedere ce se 
petrecuse în după-amiaza aia la Market Snodsbury, m-aş fi 
aşteptat de la ea să ajungă mai repede la el. Când a adus vorba 
despre Gussie, mi-am dat seama că încă nu fusese înştiinţată de 
logodna Angelei. 

— Hei, Bertie, a spus ea, mestecând meditativ salata de 
fructe, Spink-Bottle ăsta... 

— Nottle. 

— Bottle, a insistat mătuşa cu tărie în voce. După 
spectacolul pe care ni l-a oferit în după-amiaza asta, o să mă 
gândesc mereu la el doar ca Bottle şi numai Bottle. Dar ce 
aveam de gând să spun e că, dacă-l vezi, aş vrea să-i spui că a 
adus multă, multă fericire unei femei în vârstă. în afară de clipa 
când diaconul s-a împiedicat de un şiret dezlegat şi a căzut pe 
treptele amvonului, nu cred că am fost vreodată mai încântată 
ca atunci când bunul şi bătrânul Bottle a început brusc de pe 
podium să-l ia la refec pe Tom. De fapt m-am gândit că a dato 
reprezentaţie plină de cel mai desăvârşit bun-gust. 

N-am putut să nu-mi manifest dezacordul. 

— Referirile alea la mine... 

— Alea mi-au plăcut aproape la fel de mult. Mi s-au părut 
în regulă. E adevărat că ai copiat când ai câştigat premiul ăla 
pentru cunoştinţele despre Biblie? 

— Sigur că nu. Victoria mea a fost rezultatul unor eforturi 
asidue şi necontenite. 


— Şi ce-i cu pesimismul de care am auzit? Eşti pesimist, 
Bertie? 

Aş fi putut să-i spun că ceea ce se întâmpla în casa asta 
mă preschimba rapid într-unui, dar am zis că nu, nu eram. 

— Aşa e. Niciodată să nu fii pesimist. Totul e numai spre 
bine în cea mai bună dintre toate lumile posibile. E un drum 
lung, fără nici o răspântie. E întotdeauna cel mai întuneric 
înainte de venirea zorilor. Ai răbdare şi toate se vor rezolva. 
Soarele va străluci, cu toate că ziua e cenuşie... Gustă şi din 
salata asta. 

l-am urmat sfatul, dar pe când mânuiam lingura, gândurile 
mi-au zburat în altă parte. Eram buimac. Poate faptul că în 
ultima vreme m-am tras de şireturi cu atâtea suflete încovoiate 
sub povara durerii făcea ca voioşia asta a ei să pară atât de 
bizară. Dar exact bizară mi se părea. 

— Credeam că eşti un picuţ supărată, am spus. 

— Supărată? 

— Din cauza maşinaţiilor lui Gussie de pe podium din 
după-amiaza asta. Mărturisesc că mă aşteptam să baţi din picior 
şi să te încrunţi la el. 

— Aiurea. De ce să mă supăr? Am luat totul ca pe un 
compliment măreț, mândră că o băutură din pivniţa mea ar 
putea provoca o asemenea beţie maiestuoasă. îţi redă 
încrederea în whiskyul de după război. în plus, nu m-aş fi putut 
supăra pe nimeni astă-seară. Sunt ca un copilaş care aplaudă şi 
dansează sub razele soarelui. Pentru că, Bertie, deşi i-a luat 
ceva timp ca să se mişte, în sfârşit soarele a străpuns norii. Să 
sune trâmbiţele şi să ne veselim. Anatole şi-a retras preavizul. 

— Ce? O, te felicit din toată inima. 

— Mersi. Da, m-am chinuit cu el ca un castor în după- 
amiaza asta, după ce m-am întors, şi până la urmă, deşi s-a 
jurat că nu cedează, a cedat. Rămâne, slavă Domnului, iar acum 
am senzaţia că Dumnezeu e în împărăţia Lui şi totul e bine cu... 

S-a întrerupt. Uşa s-a deschis şi ne-am trezit cu un 
majordom în plus. 

— Bună, Seppings, a zis mătuşa Dahlia. Credeam că ai 
plecat. 

— încă nu, doamnă. 

— Ei bine, distracţie plăcută. 

— Mulţumesc, doamnă. 


— Vrei să-mi spui ceva? 

— Da, doamnă. în legătură cu monsieur Anatole. A fost 
dorinţa dumneavoastră, doamnă, ca domnul Fink-Nottle să se 
strâmbe la monsieur Anatole prin luminatorul dormitorului lui? 

A urmat o tăcere din aia lungă. „Semnificativă”, cred că i 
se spune. Mătuşa s-a uitat la majordom. Majordomul s-a uitat la 
mătuşă. Eu m-am uitat la amândoi. O tăcere nepămân-tească 
părea să înfăşoare camera ca o prişniţă din seminţe de in. S-a 
întâmplat ca în acea clipă să muşc dintr-o felie de măr din salata 
de fructe şi a sunat de parcă Primo Camera ar fi sărit din vârful 
Turnului Eiffel pe o carcasă de castraveți. 

Mătuşa Dahlia s-a rezemat de bufet şi a glăsuit cu o voce 
joasă şi răguşită: 

— Se strâmbă? 

— Da, doamnă. 

— Prin luminator? 

— Da, doamnă. 

— Vrei să spui că stă pe acoperiş? 

— Da, doamnă. L-a necăjit foarte tare pe monsieur 
Anatole. 

Presupun că cuvântul „necăjit” a lansat-o pe mătuşa 
Dahlia. Experienţa o învățase ce se întâmplă când Anatole este 
necăjit. întotdeauna o considerasem o femeie foarte activă 

1. Boxer, campion la categoria grea în anul 1933. 

din fire, dar n-am bănuit că ar fi capabilă de o asemenea 
răbufnire magnifică de viteză pe care a manifestat-o acum. 
Oprindu-se numai cât să emită din gâtlej o înjurătură suculentă 
vânătorească, cât am apucat să înghit o felie de banană, cred, 
ea a ieşit din cameră şi a zbughit-o pe scară. Şi simțind, aşa ca 
atunci când primisem telegrama aia despre Angela şi Tuppy, că 
locul meu e alături de ea, am pus jos farfuria şi am tulit-o în 
urma ei, cu Seppings în ariergardă în pas săltăreţ. 

Spun că locul meu era alături de ea, dar nu mi-a fost atât 
de al naibii de uşor să o ajung pentru că o luase serios la galop. 
După prima serie de trepte, căpătase un avans de vreo şase 
lungimi şi încă eram în urmă când a cotit-o pe a doua serie de 
trepte. în schimb, la următorul palier, goana istovitoare a părut 
să îşi spună cuvântul, pentru că a încetinit un pic, dând niscaiva 
semne de horcăială şi când am intrat pe ultima linie dreaptă, 


alergam practic umăr la umăr. Intrarea noastră în camera lui 
Anatole a fost un finiş strâns, cum nu s-a mai văzut. 

Rezultatul: 

1. Mătuşa Dahlia. 

2. Bertram. 

3. Seppings. 

Câştigătorul a învins la mustață. Jumătate de scară i-a 
despărţit pe al doilea de al treilea. 

Primul lucru care mi-a sărit în ochi când am intrat a fost 
Anatole. Magicianul aragazului este un bărbat scund şi bondoc, 
cu o mustață supradimensionată de tipul unei strecurători de 
supă, care în general îţi dă o idee despre starea emoţiilor lui. 
Când totu-i bine, are vâr-furile îndreptate în sus, ca acelea ale 
unui sergent-major. Când sufletul său e rănit, atârnă pleoştite. 

Acum atârnau într-un chip oarecum sinistru. Şi dacă ar 
mai fi rămas vreo urmă de îndoială cu privire la sentimentele lui, 
modul în care se purta ar fi înlăturat-o. Stătea în picioare lângă 
pat, îmbrăcat într-o pijama roz, agitându-şi pumnul spre 
luminator. Gussie privea în jos prin geam. Avea ochii bulbucaţi şi 
gura deschisă, semănând atât de izbitor cu un peşte din vreo 
specie rară într-un acvariu, încât primul impuls al cuiva ar fi fost 
să-i ofere un ou de furnică. 

Contemplându-i pe bucătarul ăsta care îşi agita pumnul şi 
pe oaspetele său cel bulbucat, trebuie să spun că simpatia mea 
înclina total către cel dintâi. Mi se părea profund îndreptăţit să-şi 
agite cât voia pumnii. 

Adică, să recapitulăm faptele. Cum stătea el acolo întins în 
pat, gândindu-se trândav la ce s-or gândi bucătarii francezi când 
sunt în pat, a devenit brusc conştient că o mutră 
înspăimântătoare a apărut la geam. O chestie care i-ar tulbura 
şi pe cei mai imperturbabili. Ştiu că mie mi-ar displăcea straşnic 
să stau întins în pat şi Gussie să-mi răsară aşa în faţa ochilor. 
Dormitorul unui individ - n-ai cum să negi asta - e castelul lui şi 
are tot dreptul să se uite chiorâş când vin gargui şi se holbează 
la el. 

Pe când stăteam şi meditam la asta, mătuşa Dahlia, în 
felul ei practic, a intrat direct în subiect: 

— Ce-i asta? 


Anatole a executat un soi de exerciţiu suedez, pornind de 
la baza coloanei vertebrale, continuând cu omoplaţii şi 
sfârşindu-se la părul de pe ceafă. Apoi i-a spus. 

În discuţiile pe care le-am avut cu minunăţia asta de om, 
mi s-a părut că vorbeşte fluent engleza, dar niţeluş cam 
amestecat. Dacă îţi aminteşti, el a lucrat o scurtă vreme la 
doamna Bingo Little înainte să vină la Brinkley şi fără îndoială că 
a învăţat multe de la Bingo. înainte de asta, el a lucrat vreo doi 
ani la o familie de americani, în Nisa, şi acolo a studiat sub 
îndrumarea şoferului, unul dintre Maloney-ii din Brooklyn. Aşa 
că, ba ajutat de un Bingo, ba de un Maloney, el vorbeşte 
engleza, după cum spuneam, fluent, dar un pic amestecat. A 
glăsuit în parte după cum urmează: 

— Grozav! Mă întrebaţi ce e? Ascultaţi-mă. Daţi-mi o ţâră 
de atenţie. Eu trăgeam la aghioase, dar nu dorm atât de adânc 
şi, cât ai zice peşte, mă trezesc şi mă uit în sus şi acolo e cineva 
care se strâmbă la mine prin geamul ăla afurisit. E asta o 
treb'şoară? Mă mulţumeşte? Dacă credeţi că-mi place, vă 
înşelaţi amarnic. Sunt supărat ca o pisică opărită. Şi de ce să nu 
fiu? Sunt cineva, nu? Ăsta e un dormitor, hî, nu o cuşcă de 
maimuțe. Şi atunci de ce stau lepădături la geamul meu şi se 
strâmbă cu sânge rece la mine? 

— Mda, am spus eu. 

Al naibii de rezonabil a fost verdictul meu. 

l-a aruncat încă o privire lui Gussie şi a executat Exerciţiul 
2 - cel în care îţi înşfaci mustata, tragi cu nădejde de ea şi apoi 
te apuci să vânezi muşte. 

— Aşteptaţi oleacă. N-am gătat. Spun că văd o poamă la 
fereastra mea, scălâmbăindu-se la mine. Şi apoi ce? Se cară el 
când urlu şi mă lasă în treaba mea? Nici poveste. Rămâne înfipt 
acolea, îl doare-n cot şi se aşază uitându-se la mine ca o pisică 
la un răţoi. Se strâmbă iar la mine şi iar se strâmbă la mine şi, 
cu cât îi poruncesc să se cărăbănească dracu' de aici, cu atât 
mai mult nu se cărăbăneşte dracu' de aici. Ţipă ceva la mine, eu 
cer să spună ce doreşte, dar el nu explică. Of, nu, asta nu vine 
niciodată. El doar bâţâie din cap. Ce aiureală blestemată! E 
amuzant pentru mine? Credeţi că-mi place? Nu sunt obişnuit cu 
prostii din astea. Cred că bietul cretin e ţicnit. Je me fâche de ce 
type infect. Cest idiot de faire comme ga l'oiseau... Allez-vous- 


en, louffier...1 Spune-i tâm-pitului să plece. E smintit de-a 
binelea. 

Trebuie să spun că avea teribil de mare dreptate şi 
evident că mătuşa Dahlia credea la fel ca mine. Şi-a pus o mână 
tremurândă pe umărul lui. 

— Aşa o să fac, monsieur Anatole, aşa o să fac, a zis ea, 
iar eu nu mi-aş fi închipuit că o 

1. „M-am săturat de tipul ăsta împuţit. E o tâmpenie să 
prepari astfel pasărea... Cară-te, cretinule...” (fr.). 

voce atât de viguroasă cum era a ei putea ajunge un 
simplu gângurit. Cel mai bine semăna cu a unei turturele care îşi 
cheamă perechea. E în regulă. 

Spusese un lucru nepotrivit. Bucătarul a făcut Exerciţiul 3. 

— în regulă? Nom d'un nom d'un nom! E pe dracu' în 
regulă. La ce foloseşte vrăjeala asta? Aşteptaţi un moment. Nu 
fiţi aşa grăbită, scumpa mea. Nu-i deloc în regulă. Mai vedem 
noi. Nu-i aceeaşi mâncare de peşte. Mai înghit şi eu şi rele, şi 
bune, e adevărat, dar nu mi se pare agreabil când cineva se ţine 
de şotii la geamul meu. Asta nu se poate. Nu-i frumos. Sunt un 
bărbat serios. Nu-mi doresc şotii la geamul meu. îmi doresc şotii 
la geamul meu la fel de puţin ca oricine altcineva. E foarte puţin 
în regulă. Dacă un asemenea fund neruşinat trebuie să 
sosească, nici prin cap nu-mi trece să rămân în casa asta. Mă 
cărăbănesc şi nu mai stau proţăpit. 

Sinistre cuvinte, trebuie să recunosc, şi nu m-aş fi mirat ca 
mătuşa Dahlia, la auzul lor, să scoată un țipăt ca bocetul unui 
stăpân de ogari când vede cum o vulpe este împuşcată. Anatole 
a început să-şi agite din nou pumnii spre Gussie, iar ea i s-a 
alăturat de data asta. Seppings, care pufăia respectuos în 
fundal, nu şi-a agitat chiar pumnii, dar i-a aruncat lui Gussie o 
privire destul de sumbră. Unui observator atent i-ar fi fost 
evident că Fink-Nottle ăsta făcuse o greşeală când se cocoţase 
pe luminator. Nu s-ar 

1. „Pentru numele lui Dumnezeu!” (fr.) fi putut bucura de 
mai puţină popularitate nici în căminul lui G. C. Simmons. 

— Pleacă, smintit bun de legat! a zbierat mătuşa Dahlia cu 
vocea aia a ei asurzitoare care odinioară îi făcuse pe membrii 
simţitori ai echipelor de vânătoare să-şi piardă echilibrul în şa şi 
să cadă de pe cal. 


Replica lui Gussie a fost să-şi bâţâie sprânce-nele. Am 
izbutit să pricep ce mesaj încerca să ne transmită. 

— Cred că vrea să spună, am zis - bătrânul şi rezonabilul 
Bertie întotdeauna încearcă să liniştească lucrurile - că, dacă 
face asta, o să cadă de cealaltă parte a casei şi o să-şi frângă 
gâtul. 

— Păi, de ce nu? a zis mătuşa Dahlia. 

Bineînţeles că-i înţelegeam punctul de vedere, dar mi se 
părea că exista o soluţie mai potrivită. Din întâmplare 
luminatorul era singura fereastră din casă pe care unchiul Tom 
nu o împodobise cu afurisitele lui de gratii. Presupun că şi-a dat 
seama că dacă un hoţ ar avea curajul să se caţere atât de sus, 
atunci îşi merita soarta. 

— Dac-ai deschide luminatorul, ar putea să sară înăuntru. 

Ideea a prins. 

— Seppings, cum se deschide luminatorul? 

— Cu o prăjină, doamnă. 

— Atunci adu o prăjină. Adu două prăjini. Ba zece. 

Şi Gussie a aterizat de-ndată în mijlocul nostru. Aidoma 
unuia dintre indivizii ăia despre care citeşti prin ziare, prăpăditul 
părea deplin conştient de poziţia în care se găsea. 

Trebuie să spun că purtarea şi atitudinea mătuşii Dahlia 
nu l-au ajutat cu nimic să-şi recapete cumpătul. Din amabilitatea 
pe care o afişase când a discutat cu mine la o salată de fructe 
despre acţiunile nefericitei secături nu rămăsese nici urmă şi nu 
m-am mirat că lui Fink-Nottle i-au cam îngheţat cuvintele pe 
buze. Nu se întâmplă des ca mătuşa Dahlia, în mod normal o 
făptură la fel de binevoitoare ca atunci când încurajează cu o 
gâgâitură ogarii să adulmece, să-şi dea frâu liber furiei înfocate, 
dar în asemenea cazuri, bărbaţi viguroşi se caţără în copaci 
trăgându-i şi pe ogari după ei. 

— Ei bine? a zis ea. 

Ca răspuns, tot ceea ce Gussie a izbutit să producă a fost 
un soi de sughiţ strangulat. 

— Ei bine? 

Chipul mătuşii Dahlia s-a întunecat. Vână-toarea, dacă te 
pasionează cu regularitate ani întregi, e o distracţie care rareori 
nu reuşeşte să confere o culoare destul de intensă tenului 
pacientului şi cei mai buni prieteni ai ei n-ar fi putut nega că, 
până şi în mod normal, pielea rubedeniei avea o nuanţă de 


căpşună storcită. Dar niciodată n-o văzusem mai pronunţată 
decât acum. Arăta ca o roşie care se chinuie să se exprime. 

— Ei bine? 

Gussie se străduia din răsputeri. Şi pentru o clipă mi s-a 
părut că va reuşi să vină cu ceva. Dar până la urmă s-a dovedit 
a fi nimic mai mult decât un soi de horcăit muribund. 

— Uf, du-l de aici, Bertie, şi pune-i o pungă cu gheaţă pe 
cap, a zis mătuşa Dahlia, dându-se bătută. Apoi s-a întors să se 
apuce cu nădejde de treaba dificilă de a-l calma pe Anatole, 
care acum purta o conversaţie bolborosită cu el însuşi într-un 
ritm oarecum alert. 

Părând să creadă că situaţia nu putea fi îndreptată în stilul 
Bingo-Maloney anglo-ame-rican, revenise la limba lui maternă. 
Cuvinte precum marmiton de Domange, pignouf, hurlu-berlu şi 
roustisseurl fâlfâiau dinspre el ca liliecii dintr-un şopron. De 
neînțeles pentru mine, evident, pentru că, deşi m-am chinuit un 
pic cu limba galilor în decursul vizitei mele la Cannes, sunt încă 
la stadiul de Esker-vous-avez2. Am regretat asta, pentru că 
sunau bine. 

L-am însoţit pe Gussie pe scări în jos. Fiind un cugetător 
mai cu picioarele pe pământ decât mătuşa Dahlia, ghicisem deja 
motivele şi cauzele ascunse care îl aduseseră pe acoperiş. Unde 
ea văzuse numai un chefliu abţiguit care se deda la năzbâtii sau 
fiţe la beţie, eu zărisem un tânăr cerb hăituit. 

— Tuppy te-a fugărit? l-am întrebat consolator. 

Ceea ce cred că se numeşte un,frissonu l-a cutremurat. 

— Aproape că pusese mâna pe mine pe palierul cel mai de 
sus. M-am căţărat pe o fereastră de pe hol şi am urcat anevoie 
pe un soi de pervaz. 

1. „Slugoi din Domange”, „pârlit”, „valeu”, „gratara-giu” 
(fii). 

2. „Aveţi” - fonetic (fr.). 

— Asta l-a derutat, nu? 

— Da. Dar apoi mi-am dat seama că rămăsesem blocat 
acolo. Acoperişul cobora în toate direcţiile. Nu mă puteam 
întoarce. A trebuit să merg mai departe, târându-mă de-a lungul 
pervazului ăluia. Şi după aia m-am trezit că mă uitam în jos prin 
luminator. Cine era tipul ăla? 

— Anatole, bucătarul mătuşii Dahlia. 

— Francez? 


— Până-n măduva oaselor. 

— Asta explică de ce n-am reuşit să-l fac să mă înţeleagă. 
Ce tălâmbi sunt şi francezii ăştia. Par incapabili să priceapă 
chiar şi cea mai simplă chestie. Ţi-ai fi închipuit că dacă un 
individ vede alt individ pe un luminator, individul şi-ar da seama 
că celălalt individ vrea să fie lăsat să intre. Dar nu, el doar 
stătea pe loc. 

— Şi îşi agita niscaiva pumni. 

— Da. Ce idiot prostovan. Totuşi iată-mă aici. 

— lată-te aici, da - deocamdată. 

— Hă? 

— Mă gândeam că Tuppy stă probabil la pândă pe undeva. 

A ţopăit ca un miel primăvara. 

— Ce să fac? 

Am reflectat la asta. 

— Furişează-te până în camera ta şi barica-dează-ţi uşa. 
Asta e tactica bărbătească. 

— şi dacă stă acolo la pândă? 

— In cazul ăsta, du-te în altă parte. 

Dar când am ajuns în cameră, am constatat că Tuppy, 
dacă era pe undeva, infesta altă parte a casei. Gussie s-a 
năpustit înăuntru şi l-am auzit răsucind cheia în broască. ŞI 
dându-mi seama că nu mai aveam nimic de făcut în zonă, m-am 
întors în sufragerie pentru încă nişte salată de fructe şi o 
băutură tihnită. Şi abia îmi umplusem farfuria când uşa s-a 
deschis şi mătuşa Dahlia a intrat. S-a cufundat într-un scaun, 
arătând un pic stătută. 

— Dă-mi ceva de băut, Bertie. 

— Ce anume? 

— Orice, atâta vreme cât e tare. 

Abordează-l pe Bertie Wooster cu cuvintele astea şi o să 
nimereşti la fix. Nici câinii St Bernard făcând ce se cuvine pentru 
călătorii din Alpi n-ar fi putut să se mişte de colo-colo mai cu 
folos. Am adus comanda şi, preţ de câteva clipe, nu s-a mai 
auzit nimic în afară de sunetul gâlgâitor al unei mătuşi care îşi 
regenera țesuturile. 

— Dă-l pe gât, mătuşă Dahlia, am spus consolator. 
Chestiile astea te dărâmă, nu-i aşa? Fără îndoială, ai trecut 
printr-un moment foarte neplăcut liniştindu-l pe Anatole, am 


continuat eu servindu-mă din pasta de anşoa pe pâine prăjită. 
Totul e bine acum, sper. 

S-a uitat la mine cu un soi de privire lungă şi plină de 
regrete, cu fruntea încreţită de parcă s-ar fi concentrat. 

— Attila, a zis ea până la urmă. Aşa îl cheamă, Attila, 
hunul. 

— Hă? 

— încercam să mă gândesc de cine îmi aminteşti. Cineva 
care umbla de colo-colo trans-formând în ruine şi devastând 
totul în jur, destrămând cămine care, până la venirea sa, 
fuseseră fericite şi împăcate. Attila e individul. 

E uimitor, a continuat, sorbindu-mă încă o dată din ochi. 
Când se uită careva la tine, ar zice că eşti doar un soi de cretin 
amabil - cu certificat poate, dar inofensiv. Totuşi, în realitate 
eşti o calamitate mai rea decât Ciuma Neagră, îţi spun eu, 
Bertie, când mă gândesc la tine mi se pare că mă izbesc de 
toate necazurile şi ororile profunde ale vieţii cu o asemenea 
bufnitură, încât mă simt de parcă m-aş fi pocnit de un stâlp. 

Indurerat şi surprins, aş fi vorbit totuşi, dar chestia despre 
care crezusem că era pastă de anşoa s-a dovedit a fi ceva mult 
mai lipicios şi mai cleios. Părea că mi se înfăşurase în jurul limbii 
împiedicându-mă să mă exprim, precum un căluş. Şi în vreme 
ce încă mă mai căzneam să îmi curăţ corzile vocale pentru a 
trece la acţiune, ea a continuat: 

— îţi dai seama ce ai stârnit când l-ai trimis aici pe 
individul ăla, Spink-Bottle? în ceea ce priveşte faptul că s-a 
cherchelit şi a transformat ceremonia de decernare a premiilor 
de la Şcoala Secundară din Market Snodsbury într-un soi de film 
comic de lung-metraj, n-am să zic nimic pentru că, sincer 
vorbind, mi-a plăcut. Dar când vine şi se uită chiorâş la Anatole 
prin luminator, exact după ce l-am convins cu un tact şi un chin 
nemărginit să-şi retragă preavizul şi îl face să-l apuce bâzdâcul 
atât de vârtos încât nici nu vrea să audă să mai rămână aici... 
până poimâine. 

Chestia aia păstoasă a cedat. Am fost în stare să vorbesc. 

— Ce? 

— Da. Anatole pleacă mâine şi bănuiesc că bietul şi 
bătrânul Tom o să aibă indigestie până la sfârşitul vieţii. Şi asta 
nu-i tot. Tocmai m-am întâlnit cu Angela şi mi-a spus că s-a 
logodit cu Bottle ăsta. 


— Temporar, da, a trebuit să recunosc. 

— Temporar, pe naiba. E logodită definitiv cu el şi zice, cu 
un soi de răceală hidoasă în voce, că o să se mărite în 
octombrie. Aşa că asta e. Dacă lov ar intra chiar acum în 
camera asta, aş putea să stau şi să depăn cu el poveşti despre 
ghinioane până la ora de culcare. Nu că lov ar fi de nasul meu. 

— A avut furuncule. 

— Ei bine, ce sunt furunculele pe lângă asta? 

— Al dracu' de dureroase, din câte-am înţeles. 

— Aiurea. Aş lua toate furunculele de pe piaţă în schimbul 
necazurilor mele. Nu-ţi dai seama în ce situaţie mă aflu? L-am 
pierdut pe cel mai bun bucătar din Anglia. Soţul meu, sărăcuţul 
de el, o să moară probabil de dis-pepsie. Şi unica mea fiică, care 
am visat să aibă un viitor atât de minunat, s-a logodit cu 
crescătorul ăsta ameţit de salamandre. Şi tu-mi vorbeşti despre 
furuncule! 

— Nu vorbesc numai despre furuncule. Am pomenit numai 
că lov avea aşa ceva. Da, sunt de acord cu tine, mătuşă Dahlia, 
că lucrurile nu par prea dichisite pe moment, dar fii 
încrezătoare. Un Wooster e rareori bulversat multă vreme. 

— Ai de gând să mai vii în curând cu vreuna dintre 
stratagemele tale? 

— Din clipă în clipă. 

A oftat resemnată. 

— M-am gândit eu. Păi, numai de asta mai era nevoie. Nu 
văd cum ar putea sta lucrurile mai rău decât acum, dar fără 
îndoială că o să reuşeşti tu. Geniul şi instinctele tale vor găsi o 
cale. Dă-i înainte, Bertie. Da, dă-i înainte. Acum nu-mi mai pasă. 
Chiar o să mă intereseze niţeluş să aflu în ce hăuri mai 
înnegurate şi mai adânci ale iadului poţi azvârli casa asta. Dă-i 
bătaie, băiete... Ce-i chestia aia din care mănânci? 

— Mi se pare dificil de definit. Un soi de pastă pe pâine 
prăjită. Cam ca un clei cu aromă de vită. 

— Dă-mi şi mie, a spus mătuşa Dahlia pe un ton 
indiferent. 

— Ai grijă cum mesteci, am sfătuit-o. Se lipeşte mai abitir 
ca un fârtat... Da, Jeeves? 

Individul se materializase pe covor. Fără absolut nici un 
zgomot, ca de obicei. 

— Un bilet pentru dumneavoastră, domnule. 


— Un bilet pentru mine, Jeeves? 

— Un bilet pentru dumneavoastră, domnule. 

— De la cine, Jeeves? 

— De la domnişoara Bassett, domnule. 

— De la cine, Jeeves? 

— De la domnişoara Bassett, domnule. 

— De la domnişoara Bassett, Jeeves? 

— De la domnişoara Bassett, domnule. 

In acest punct al conversaţiei, mătuşa Dahlia, care 
muşcase o dată din chestia aia de pe pâi-nea prăjită şi apoi a 
pus-o jos, ne-a implorat -niţeluş cam iritată, mi s-a părut mie - 
ca, pentru numele lui Dumnezeu, să terminăm cu sceneta asta 
de vodevil întrucât are deja destule de îndurat şi fără să fie 
obligată să ne asculte pe noi cum îi imităm pe fraţii Marx. Dornic 
ca întotdeauna să-i fac pe plac, l-am concediat pe Jeeves cu o 
înclinare a capului, iar el a pâlpâit pentru o clipă şi a dispărut. 
Multe stafii ar fi fost mai puţin lunecoase. 

— Dar despre ce oare, am meditat jucân-du-mă cu plicul, 
ar putea să-mi scrie muierea asta? 

— De ce nu deschizi drăcovenia aia să vezi? 

— O idee excelentă, am spus şi aşa am făcut. 

— lar dacă te interesează unde mă duc, a continuat 
mătuşa Dahlia îndreptându-se către uşă, îmi propun să merg la 
mine în cameră, să fac nişte exerciţii yogine de respiraţie şi să 
încerc să uit. 

— Mda, ani spus distrat, trecându-mi în grabă privirea 
peste p. 1. Şi apoi, întorcând-o, un răcnet ascuţit a răbufnit 
dintre buzele mele, făcând-o pe mătuşa Dahlia să tresară ca un 
armăsar speriat. 

— Nu face asta! a exclamat ea bâţâindu-şi toate 
mădularele. 

— Da, dar pe toţi dracii... 

— Ce pecingine eşti, mizerabile, a oftat ea. îmi amintesc 
că, odată, cu ani în urmă, când erai în leagăn şi m-au lăsat o zi 
singură cu tine, aproape că ţi-ai înghiţit suzeta şi ai început să te 
învineţeşti la faţă. lar eu, de fraieră ce-am fost, ţi-am scos-o şi ți- 
am salvat viaţa. Dă-mi voie să-ţi spun, tinere Bertie, că o să fie 
vai de tine dacă mai înghiţi vreodată o suzetă când numai eu 
sunt prin preajmă ca să te ajut. 


— Dar, pe toţi dracii! am zbierat. Ştii ce s-a întâmplat? 
Madeline Bassett spune că are de gând să se mărite cu mine! 

— Sper să-ţi prindă bine, a zis rubedenia şi a ieşit din 
cameră arătând ca o chestie desprinsă dintr-o povestire de-a lui 
Edgar Allan Poe. 

Presupun că nici eu nu arătam al naibii de diferit de o 
chestie desprinsă dintr-o povestire de-a lui Edgar Allan Poe, 
pentru că, aşa cum vă puteţi închipui cu uşurinţă, vestea pe 
care tocmai am consemnat-o mă lovise din plin. Dacă alde 
Bassett, încredinţată că inima lui Wooster îi fusese dăruită 
demult şi o aştepta, gata să fie golită la cerere, se hotărâse să 
facă alegerea asta, nu puteam decât, ca un bărbat de onoare şi 
sensibil ce sunt, să trec apa şi să-mi înghesui prada. Chestiunea 
evident că nu putea fi reparată cu un laconic noile prosequi. Prin 
urmare, toate probele păreau să ducă la faptul că osânda se 
abătuse asupra mea şi, mai mult, că avea de gând să rămână 
pe loc. 

Şi totuşi - deşi n-ar avea nici un rost să pretind că 
iscusinţa mea de a stăpâni situaţia era aşa cum mi-aş fi dorit - 
nu mi-am pierdut speranţa că o să găsesc o soluţie. Un bărbat 
mai slab, prins într-o capcană atât de oribilă, fără îndoială că s- 
ar fi dat bătut imediat şi ar fi abandonat lupta. Dar tot şmenul 
Wooster-ilor este că ei nu sunt bărbaţi slabi. 

Am început prin a citi încă o dată biletul. Nu că aş fi nutrit 
vreo speranţă că o a doua lectură mi-ar fi dat ocazia să dau un 
nou sens conţinutului, dar mă ajuta să mă pun la curent în 
vreme ce creierul îşi făcea încălzirea. Apoi am mai luat o porţie 
de salată de fructe pentru a gândi mai bine şi în plus am mai 
mâncat o felie de pandişpan. Şi tocmai trecusem la brân-zeturi 
când maşinăria a început să funcţioneze. Mi-am dat seama ce 
trebuia să fac. 

La întrebarea care îmi preocupase mintea -adică poate 
Bertram să facă faţă? - acum eram în stare să răspund cu un 
încrezător „Categoric”. 

Marele truc în ocazii din astea şmechere de răscruce este 
să nu-ţi pierzi sângele rece, ci să fii calm şi să încerci să găseşti 
capul răutăţilor. O dată ce ai găsit capul răutăţilor, ştii şi pe ce 
poziţie eşti. 

Aici capul răutăţilor era evident alde Bassett. Ea stârnise 
toată harababura asta dându-i papucii lui Gussie şi era limpede 


că, înainte să se poată face ceva pentru a rezolva şi clarifica 
situaţia, trebuia convinsă să-şi revizuiască părerea şi să-l 
primească înapoi. Asta ar pune-o pe Angela din nou pe piaţă, |- 
ar face pe Tuppy să se liniştească un pic şi atunci am ajunge 
undeva. 

M-am decis ca, imediat după ce mai iau o îmbucătură de 
brânză, să plec în căutarea lui Bassett asta şi să fiu foarte 
elocvent. 

Şi în această clipă a intrat ea. Ar fi trebuit să prevăd că o 
să apară în curând. Adică, or putea fi îndurerate inimile, dar 
dacă ştiu că o gustare rece îi aşteaptă în sufragerie, e destul de 
sigur că or să-şi facă apariţia acolo mai devreme sau mai târziu. 

Privirea ei, când a intrat în cameră, era aţintită asupra 
somonului cu maioneză şi fără îndoială că ar fi luat-o direct spre 
el şi ar fi început să înfulece, dacă eu, emoţionat la vederea ei, 
n-aş fi scăpat din mână un pahar cu licoarea fină cu care 
încercam să-mi calmez mintea. Zgomotul a făcut-o să se 
întoarcă şi pentru o clipă s-a instalat stânjeneala. Obrajii i s-au 
împurpurat uşor, iar ochii i-au ieşit niţeluş din orbite. 

— O! a exclamat ea. 

Întotdeauna am crezut că nimic nu ajută mai bine la 
destinderea unei atmosfere incomode decât un strop de 
treb'şoară teatrală. Găseşte ceva de făcut cu mâinile şi ai 
câştigat pe jumătate bătălia. Am înşfăcat o farfurie şi m-am 
grăbit în întâmpinarea ei. 

— Un pic de somon? 

— Mulţumesc. 

— Cu puţintică salată? —Te rog. 

— şi de băut? Zi, ce otravă? 

— Cred că aş vrea puţin suc de portocale. 

A înghiţit în sec. Nu de la sucul de portocale, n-am zis 
asta, pentru că încă nu-l avea, ci de la amintirile gingaşe pe care 
i le trezeau aceste cuvinte. Era ca şi cum cineva ar fi pomenit de 
spaghete în faţa unei văduve a unui flaşnetar italian. Chipul ei s- 
a împurpurat şi mai dihai, trădându-i suferinţa, şi mi-am dat 
seama că nu mai intra în sfera tacticilor practice să încerc să 
menţin conversaţia la subiecte neutre precum somon rece fiert. 

Îmi imaginez că şi ea şi-a dat seama, pentru că atunci 
când eu, ca preambul la miezul problemei, am zis „Aă”, a spus 


şi ea „Aă” deodată cu mine, iar perechea de „Ăă”-uri s-a ciocnit 
în aerul încăperii. 

— îmi pare rău. 

— Scuză-mă. 

— Spuneai... 

— Spuneai... 

— Nu, continuă tu, te rog. 

— O, s-a făcut. 

Mi-am îndreptat cravata, obiceiul meu când mă aflu în 
compania fetei ăsteia, şi am început: 

— Cu referire la scrisoarea ta de dată recentă... 

S-a înroşit din nou şi a dus la gură o furculiţă cam crispată 
cu somon. 

— Ai primit biletul meu? 

— Da, am primit biletul tău. 

— I l-am dat lui Jeeves să ţi-l aducă. 

— Da, mi l-a dat. Aşa l-am primit. 

A urmat o altă tăcere. Şi pentru că ea evident se abţinea 
să spună lucrurilor pe nume, m-am simţit obligat fără nici un 
chef s-o fac eu. Adică cineva tot trebuia s-o facă. Prea al naibii 
de aiurea ca o muiere şi un mascul în situaţia noastră să stea 
pur şi simplu în picioare şi să mănânce somon şi brânză unul 
lângă celălalt fără să scoată nici un cuvânt. 

— Da, l-am primit. 

— înţeleg. L-ai primit. 

— Da, l-am primit. Tocmai l-am citit. Şi ce mi-aş cam fi 
dorit să te întreb, când se întâm-pla să dăm unul peste altul, 
este... ei bine, ce-i cu el? 

— Ce-i cu el? 

— Asta spun şi eu: Ce-i cu el? 

— Dar era foarte explicit. 

— O, mda. Extrem de explicit. Foarte bună exprimarea şi 
toate astea. Dar, vreau să zic, păi, vreau să zic, profund sensibil 
şi onorabil şi aşa mai departe... dar... ei bine, pe toţi dracii! 

Işi terminase somonul şi acum punea jos farfuria. 

— Salată de fructe? 

— Nu, mulţumesc. 

— O bucăţică de plăcintă? 

— Nu, mersi. 

— O chestie din aia lipicioasă pe pâine prăjită? 


— Nu, mulţumesc. 

A luat o bucăţică de brânză. Eu am descoperit un ou fiert 
pe care îl scăpasem din vedere. Apoi am spus „Vreau să zic” 
exact când ea a spus „Cred că ştiu” şi a mai avut loc o coliziune 
între replici. 

— Scuză-mă. 

— îmi pare rău. 

— Continuă, te rog. 

— Nu, continuă tu. 

Mi-am fluturat galant oul fiert indicându-i că mingea e în 
terenul ei, iar ea a început încă o dată. 

— Cred că ştiu ce încerci să spui. Eşti uimit. 

— Da. 

— Te gândeşti la... 

— Exact. 

—. domnul Fink-Nottle. 

— Chiar la el. 

— Ce-am făcut ţi se pare greu de înţeles. 

— Categoric. 

— Nu mă miră. 

— Pe mine da. 

— Şi totuşi e foarte simplu. 

A mai luat o bucăţică de brânză. Se pare că-i plăceau 
bucăţelele astea de brânză. 

— De fapt, e foarte simplu. Vreau să te fac fericit. 

— Al naibii de frumos din partea ta. 

— Am de gând să-mi dedic întreaga viaţă misiunii de a te 
face fericit. 

— Un plan foarte umanitar. 

— Măcar atât pot să fac. Dar... pot să fiu sinceră cu tine, 
Bertie? 

— O, da. 

— Atunci trebuie să-ţi spun asta. Ţin la tine. O să mă mărit 
cu tine. O să fac tot posibilul să-ţi fiu o soţie bună. Dar 
afecțiunea mea pentru tine n-o să fie niciodată o pasiune 
arzătoare ca aceea pe care am simţit-o pentru Augustus. 

— Exact aici voiam şi eu să ajung. Aici, cum spui şi tu, e 
hiba. De ce să nu renunţi total la ideea de a te înhăma la trăsură 
alături de mine? Dă-o-ncolo. Adică, dacă îl iubeşti pe bătrânul 
Gussie... 


— Nu-l mai iubesc. 

— Ei, hai. 

— Nu. Ce s-a întâmplat în după-amiaza asta mi-a ucis 
dragostea. O pată de urâţenie a mân-jit un lucru frumos şi 
niciodată n-o să mai pot simţi pentru el ce am simţit înainte. 

Bineînţeles că am înţeles ce voia să zică. Gussie şi-a 
aşternut inima la picioarele ei. Ea a ridicat-o şi numaidecât după 
aia a descoperit că el fusese burduşit cu alcool până-n vârful 
urechilor. Probabil că şocul a fost zdravăn. Nici unei fete nu-i 
place să ştie că un tip trebuie să fie beat mangă ca s-o ceară de 
nevastă. li băneşte amorul propriu. 

Cu toate astea, am insistat. 

— Dar ai luat în calcul, i-am zis, că poate ai înţeles greşit 
purtarea lui Gussie din după-amiaza asta? Admiţând că toate 
probele duc la o teorie mai sinistră, ce preţ trebuie el să 
plătească numai fiindcă l-a văzut puţin soarele? Ştii, tipii mai 
stau uneori sub bătaia razelor soarelui, mai ales când e cald 
afară. 

S-a uitat la mine şi mi-am dat seama că se ocupa un pic 
cu vechea poveste a irişilor umezi. 

— Tipic pentru tine să spui aşa ceva, Bertie. Te respect 
pentru asta. 

— O, nu. 

— Ba da. Ai un suflet superb de cavaler. 

— Deloc. 

— Ba da, ai. îmi aminteşti de Cyrano. 

— De cine? 

— Cyrano de Bergerac. 

— Flăcăul cu nasul? 

— Da. 

N-aş putea spune că mă simţeam prea încân-tat. Mi-am 
pipăit pe furiş vechiul cioc. Poate că era cam proeminent, dar, 
pe toţi dracii, nu în stilul lui Cyrano. începeam să cred că fata 
asta o să mă compare acum şi cu Schnozzle Dur ante. 

— lubea, dar era avocatul altuia. 

— O, acum înţeleg ce vrei să spui. 

— De asta îmi place de tine, Bertie. A fost frumos din 
partea ta, frumos şi măreț. Dar n-are rost. Există unele lucruri 
care ucid dragostea. N-o să-l uit niciodată pe Augustus, dar mi-a 
pierit iubirea pentru el. O să fiu soţia ta. 


Ei bine, trebuie să fii politicos. 

— S-a făcut, am spus. Mersi mult. După care dialogul s-a 
cam fâsăit încă o dată şi am rămas eu, mâncând ouă fierte şi ea, 
respectiv, bucățele de brânză în tăcere. Se părea că nu-i prea 
sigur care o să fie următoarea mişcare. 

Din fericire, înainte ca stânjeneala să se înfiripe prea 
zdravăn, Angela a intrat şi asta a pus capăt întrevederii. Alde 
Bassett a anunţat logodna noastră, Angela a sărutat-o şi a zis că 
speră să fie foarte, foarte fericită, iar alde Bassett la rândul ei a 
sărutat-o şi i-a zis că speră să fie foarte, foarte fericită cu 
Gussie, Angela a spus că e sigură că o să fie, pentru că 
Augustus e un scump, iar alde Bassett a mai sărutat-o o dată şi 
Angela a mai sărutat-o o dată şi, într-un cuvânt, toată chestia a 
devenit atât de scârbos de feminină încât am fost bucuros să o 
şterg. 

Bineînţeles că aş fi fost bucuros s-o fac, în orice caz, 
pentru că dacă existase vreun moment când Bertram ar fi 
trebuit să gândească şi să gândească temeinic, atunci ăsta era 
momentul ăla. 

Mi se părea că îmi sunase ceasul. Nici măcar cu câţiva ani 
în urmă, când din neatenţie m-am logodit cu verişoara 
înfricoşătoare a lui Tuppy, Honoria, n-am avut o senzaţie mai 
pregnantă că sunt vârât până la brâu în mlaştină şi că sunt la un 
pas să mă scufund cu totul. M-am apucat să hoinăresc prin 
grădină, fumând o ţigară chinuită, cu paloşul înfipt cu nădejde în 
inimă. Şi tocmai căzusem într-un soi de transă, încer-când să-mi 
imaginez cum ar fi să o am pe alde Bassett la domiciliu pentru 
tot restul vieţii şi, în acelaşi timp, dacă mă-nţelegi, încercând să 
nu-mi imaginez cum ar fi, când m-am ciocnit de ceva ce ar fi 
putut fi un copac, dar nu era, căci de fapt era Jeeves. 

— Scuzaţi-mă, domnule, a spus el. Ar fi trebuit să mă dau 
în lături. 

Nu i-am răspuns. Am rămas privindu-l în tăcere. Pentru că, 
văzându-l, mi-a venit o idee. 

Ei, şi Jeeves ăsta, am reflectat eu. Mi-am format opinia că 
îşi pierduse îndemânarea şi că nu mai era forţa de odinioară, dar 
n-ar fi fost oare posibil să greşesc? Dacă l-aş pune să cerceteze 
toate căile, n-ar putea descoperi vreuna pe care aş izbuti să 
ajung pe furiş la loc sigur, fără să las în urmă nici un 


resentiment? M-am trezit răspunzându-mi că existau multe 
şanse să poată. 

În fond, capul încă i se bomba în spate ca altădată. Se 
putea observa în ochii lui aceeaşi sclipire inteligentă. 

Ţine minte, după ce se petrecuse între noi în chestiunea 
sacoului alb marinăresc cu nasturi de alamă, nu mă simţeam pe 
deplin pregătit să mă las pe mâinile individului. Bineînţeles că o 
să-l consult doar. Dar, amintindu-mi câteva din succesele lui mai 
vechi - Cazul Sipperley, Episodul cu Mătuşa Agatha şi Câinele 
Mcintosh şi Afacerea rezolvată cu îndemânare a Unchiului 
George şi Nepoata Barmaniţei erau cele câteva care îmi veneau 
în minte - m-am crezut îndreptăţit să-i ofer măcar ocazia de a 
veni în ajutorul tânărului său stăpân la ananghie. 

Dar înainte să merg mai departe, mai exista între noi un 
lucru care trebuia să fie lămurit, lămurit pe deplin. 

— Jeeves, am spus, am o vorbă cu tine. 

— Domnule? 

— Am cam dat de greu, Jeeves. 

— îmi pare rău să aud aceasta, domnule. Vă pot fi de 
ajutor? 

— Probabil că da, dacă nu ţi-ai pierdut inspiraţia. Spune-mi 
sincer, Jeeves, eşti într-o formă mentală bună? 

— Da, domnule. 

— încă mai mănânci suficient peşte? 

— Da, domnule. 

— Atunci poate fi în regulă. Dar ar mai fi ceva înainte să 
încep. în trecut, când ai reuşit să mă scoţi pe mine sau pe vreun 
amic de-al meu din bucluc, deseori ai manifestat tendinţa să 
profiţi de recunoştinţa mea şi să obţii vreun avantaj personal. 
Şosetele alea mov, de exemplu. De asemenea şi pantalonii ăia 
de golf şi vechile ghetre etoniene. Alegându-ţi momentul cu o 
viclenie subtilă, ai venit la mine când mă simţeam vlăguit de 
uşurare şi m-ai făcut să renunţ la ele. lar ce zic acum e că, dacă 
o să ai succes şi de data asta, trebuie să nu existe nici o 
aiureală de genul ăsta cu privire la sacoul ăla marinăresc al 
meu. 

— Prea bine, domnule. 

— N-o să vii la mine după ce-o să se termine totul pentru 
a mă ruga să mă descotorosesc de sacou? 

— Cu siguranţă că nu, domnule. 


— Acum că ne-am înţeles, o să continui, Jeeves. Sunt 
logodit. 

— Sper că veţi fi fericit, domnule. 

— Nu fi tâmpit. Sunt logodit cu domnişoara Bassett. 

— într-adevăr, domnule? Nu eram conştient... 

— Nici eu. A fost o surpriză totală. însă asta e. Anunţul 
oficial se afla în biletul ăla pe care mi l-ai adus. 

— Ciudat, domnule. 

— Ce anume? 

— Ciudat, domnule, că biletul conţinea ce spuneţi. Mie mi 
s-a părut că domnişoara Bassett, când mi-a înmânat epistola, 
era departe de a se găsi într-o stare de spirit fericită. 

— E departe de a se găsi într-o stare de spirit fericită. 
Doar nu crezi că vrea cu adevărat să se mărite cu mine, Jeeves! 
Nu-ţi dai seama că e numai una dintre demonstrațiile alea 
împuţite care fac rapid din Brinkley Court un iad pentru oameni 
şi animale? La dracu' cu toate demonstrațiile, după părerea 
mea. 

Da, domnule. 

— Păi, ce-i de făcut? 

— Credeţi că domnişoara Bassett, în pofida celor 
întâmplate, încă se mai simte ataşată de domnul Fink-Nottle, 
domnule? 

— E moartă după el. 

— în acest caz, domnule, cu siguranţă că cel mai bun plan 
ar fi să aranjăm o reconciliere între ei. 

— Cum? înţeleg. Stai pe loc tăcut şi baţi darabana cu 
degetele. Eşti în impas. 

— Nu, domnule. Dacă bat darabana cu degetele, o fac 
numai ca să pot cugeta mai bine. 

— Atunci, bate în continuare darabana. 

— Nu mai este necesar, domnule. 

— Nu-mi spune că ţi s-a aprins deja becu-leţul? 

— Ba da, domnule. 

— Mă uimeşti, Jeeves. Hai s-auzim. 

— Planul pe care-l am în minte este cel de care v-am 
pomenit deja, domnule. 

— Când mi-ai pomenit de vreun plan? 

— Dacă vă amintiţi, în seara când am sosit aici, domnule. 
Aţi fost amabil să vă interesaţi dacă am conceput vreun plan 


pentru a-i reuni pe domnişoara Angela şi pe domnul Glossop, iar 
eu mi-am permis să sugerez... ' 

— Doamne sfinte! Nu cumva chestia aia veche cu alarma 
de incendiu? 

— întocmai, domnule. 

— încă tii mortis la asta? 

yyy 

— Da, domnule. 

Când spun că, în loc să resping propunerea cu un laconic 
„Câh!” sau ceva în genul ăsta, m-am trezit făcând speculaţii 
dacă nu era până la urmă ceva de capul ei, arată cât de zdravăn 
m-a zguduit înfiorătoarea lovitură pe care o primisem. 

Când a pus prima oară în discuţie stratagema asta a lui cu 
alarma de incendiu, am criticat-o, dacă vă aduceţi aminte, cu 
maximum de promptitudine şi vigoare. „Lamentabi!” a fost 
adjectivul de care m-am folosit ca să-l descriu şi vă puteţi aminti 
că am reflectat cu un pic de tristeţe, considerând ideea asta o 
dovadă concludentă a sleirii complete a unei minţi odată 
admirabile. Dar acum a început pe undeva să pară că ar fi ceva 
de capul ei. De fapt şi de drept, ajunsesem la stadiul în care 
eram gata să încerc orice o singură dată, indiferent ce 
imbecilitate ar fi fost. 

— Mai descrie-mi o dată trucul ăla, Jeeves, am zis 
îngândurat. îmi amintesc că mi s-a părut cam şui, dar poate că 
mi-au scăpat unele nuanţe mai fine. 

— Obiecţia dumneavoastră de atunci, domnule, a fost că 
este prea elaborat, dar nu cred că este aşa în realitate. După 
cum văd eu lucrurile, domnule, locatarii casei, când vor auzi 
alarma de incendiu, vor presupune că a izbucnit un foc. 

Am încuviinţat din cap. îi puteai urmări firul gândurilor. 

— Da, asta pare rezonabil. 

— Atunci domnul Glossop se va năpusti s-o salveze pe 
domnişoara Angela, în timp ce domnul Fink-Nottle va face 
acelaşi serviciu domnişoarei Bassett. 

— Asta se bazează pe psihologie? 

— Da, domnule. Probabil vă amintiţi că o axiomă a 
detectivului născocit de către răposatul sir Arthur Conan Doyle, 
Sherlock Holmes, este că toată lumea, în cazul unei alarme de 
incendiu, din instinct, îşi salvează obiectul cel mai de preţ. 


— Mie mi se pare că există riscul serios să-l vedem pe 
Tuppy că iese din casă cu o plăcintă cu rinichi, dar continuă, 
Jeeves, continuă. Crezi că asta o să le rezolve pe toate. 

— Nu prea se poate ca relaţiile din cele două cupluri să 
rămână distante după o asemenea întâmplare, domnule. 

— Poate că ai dreptate. Dar, pe toţi dracii, dacă începem 
să sunăm alarme de incendiu în toiul nopţii, n-o să băgăm 
groaza în jumătate din personalul domestic până îi apucă 
panda.-liile? E o cameristă - Jane, cred - care şi aşa saltă ca 
pişcată numai când apari de după colţ în faţa ei pe neaşteptate. 

— O fată nevrotică, domnule, sunt de acord. Am remarcat- 
o. Dar dacă acţionăm cu promptitudine, vom evita o asemenea 
întâmplare neprevăzută. întregul personal, cu excepţia lui 
monsieur Anatole, se va afla la balul din Kingham Manor în 
această noapte. 

— Bineînţeles. Asta arată în ce stare m-a adus chestia aia. 
Urmează să uit şi cum mă cheamă. Păi, atunci, hai să încercăm 
o recapitulare. Bang, sună clopotul. Gussie se repede şi o 
înşfacă pe alde Bassett... Stai. Dacă ea coboară pur şi simplu 
scările? 

— Scăpaţi din vedere efectul unei alarme neaşteptate 
asupra temperamentului feminin, domnule. 

— Asta aşa e. 

— îmi închipui, domnule, că primul impuls al domnişoarei 
Bassett o să fie să sară pe fereastră. 

— Păi, asta e şi mai rău. N-am vrea să o vedem răşchirată 
pe pajişte ca un soi depuree. Mi se pare că hiba stratagemei 
tale, Jeeves, e că o să presare prin grădină cadavre ciopârțite. 

— Nu, domnule. Dacă vă amintiţi, teama domnului Travers 
de hoţi l-a făcut să fixeze gratii solide la toate ferestrele. 

— Da, aşa e. Păi, sună bine, am zis, deşi cu un oareşce aer 
de îndoială. E foarte posibil să aibă succes. Dar am sentimentul 
că o să scârţâie pe undeva. însă nu mă aflu în postura să caut 
nod în papură nici dacă ar fi o şansă dintr-o sută. O să accept 
strategia ta, Jeeves, deşi, cum spuneam, cu rezerve. La ce oră 
îmi sugerezi să trag clopotul? 

— Nu înainte de miezul nopţii, domnule. 

— Adică, puţin după miezul nopţii. 

— Da, domnule. 

— S-a făcut, atunci. La 12.30 fix o să-l trag. 


— Prea bine, domnule. 

Nu ştiu prea bine de ce, dar există ceva în regiunile rurale 
după lăsarea nopţii care are întotdeauna un efect ciudat asupra 
mea. In Londra pot sta afară până la orice oră şi pot ajunge 
acasă o dată cu lăptarul fără nici o tresărire, dar du-mă într-o 
grădină a unei case de ţară după ce majoritatea musafirilor au 
plecat în cuibar, iar uşile sunt încuiate şi simt că un soi de piele 
de găină se împrăştie peste mine. Vântul nopţii răscoleşte 
vârfurile copacilor, rămurelele pârâie, tufişurile freamătă şi, 
până să-mi dau seama unde mă aflu, moralul mi se duce de 
râpă şi mă aştept ca fantoma familiei să vină furişându-se în 
spatele meu scoțând sunete tânguitoare. 

A naibii de neplăcută toată chestia şi dacă tu crezi că te 
încălzeşte cu ceva să ştii că în curând o să porneşti cea mai 
asurzitoare alarmă din Anglia, stârnind panică şi trimiţându-i pe 
toţi după pompe în casa aia tăcută şi întunecată, te înşeli. 

Ştiu totul despre alarma de incendiu de la Brinkley Court. 
Face o hărmălaie înfiorătoare. Unchiul Tom, pe lângă faptul că 
nu-i plac hoţii, e un tip care dintotdeauna s-a împotrivit ideii de 
a fi prăjit în somn, aşa că atunci când a cumpărat clădirea, a 
avut grijă ca alarma de incendiu să fie ceva care ar putea să-ţi 
provoace un atac de cord şi să n-ai cum s-o confunzi cu ciripitul 
somnoros al unei vrăbii din iederă. 

In copilărie, când îmi petreceam vacantele la Brinkley, 
obişnuiam să avem exerciţii de alarmă după ora de culcare şi în 
multe nopţi m-a smuls din somnul fără vise cu o zvâcnire demnă 
de Judecata de Apoi. 

Mărturisesc că, amintindu-mi de ce este în stare clopotul 
ăsta când se apucă cu nădejde de treabă, m-am oprit pe când 
stăteam în noaptea aia la 12 p.m. fix lângă aripa de clădire unde 
se afla. La vederea sforii lipite de zidul vopsit în alb şi la gândul 
afurisitului de vacarm care avea să facă harcea-parcea liniştea 
nopţii, mi s-a adâncit sentimentul ăla ciudat de care am mai 
pomenit. 

Mai mult, acum că avusesem timp să meditez la ea, eram 
mai mult decât oricând sceptic la stratagema asta a lui Jeeves. 

Jeeves părea să ia de la sine-nţeles faptul că Gussie şi 
Tuppy, confruntaţi cu o soartă hidoasă, nu ar fi avut alt gând 
decât să le salveze pe alde Bassett şi pe Angela. 

Nu puteam să îi împărtăşesc convingerea asta optimistă. 


Adică, ştiu cum îi afectează pe masculi momentele când 
sunt confruntaţi cu o soartă hidoasă. îmi amintesc că Freddie 
Widgeon, unul dintre cei mai galanţi ţipi de la Trântori, mi-a 
povestit cum a fost o dată o alarmă de incendiu la un hotel de 
pe malul mării unde stătea el şi, în loc să se grăbească să 
salveze femei, el a coborât pe scara de incendiu în zece 
secunde de la lovitura de începere, preocupat doar de 
bunăstarea personală a lui F. Widgeon. 

In ceea ce priveşte dorinţa de a le face vreun bine 
făpturilor gingaşe, mi-a spus el, era pregătit să stea jos şi să 
ajute la prinderea lor în pătură, dar nu mai mult. 

De ce, atunci, să nu fie la fel şi în cazul lui Augustus Fink- 
Nottle şi al lui Hildebrand Glossop? 

Cam aşa gândeam pe când stăteam şi mă jucam cu sfoara 
şi cred că aş fi lăsat totul baltă dacă în acest moment nu mi-ar fi 
răsărit în minte imaginea lui alde Bassett auzind alarma pentru 
prima oară. Fiind o experienţă complet nouă, probabil că avea s- 
o bage serios în sperieţi. 

Şi atât de încântător mi s-a părut gândul, încât n-am mai 
aşteptat, am înşfăcat sfoara, m-am înfipt bine pe picioare şi am 
tras de ea. 

Ei bine, aşa cum spuneam, nu mă aşteptam ca alarma să 
domolească vreun pic lucrurile. Nici n-a făcut-o. Ultima oară 
când am auzit-o, mă aflam în camera mea, de cealaltă parte a 
casei, şi chiar şi aşa mi-am luat zborul din pat de parcă ceva ar 
fi explodat sub mine. Stând atât de aproape ca acum, am înţeles 
întreaga putere şi semnificaţie a chestiei, căci nu mai auzisem 
vreodată ceva asemănător în viaţa mea. 

În general, chiar mă încântă un pic de zgomot, îmi 
amintesc de Catsmeat Potter-Pirbright cum a adus într-o noapte 
la Trântori o zdrăngănea de poliţist şi a pornit-o în spatele 
scaunului meu, iar eu m-am lăsat pe spate şi am închis ochii cu 
un zâmbet agreabil, ca cineva dintr-o lojă de operă. Şi la fel a 
fost şi când fiul mătuşii Agatha, tânărul Thos., a aprins cu un 
chibrit o cutie de artificii pregătită pentru Ziua de Guy Fawkes1 
ca să vadă ce se întâmplă. 

Dar alarma de incendiu de la Brinkley Court era prea mult 
pentru mine. Am tras clopotul de vreo şase ori, iar apoi, dându- 
mi seama că ajungea cu vârf şi îndesat, am pornit-o agale spre 
pajiştea din faţă să constat ce rezultate solide am obţinut. 


Brinkley Court îşi dăduse toată silinţa. O privire rapidă mi- 
a spus că jucam cu sala plină. Uitându-mă primprejur, i-am 
observat pe unchiul Tom într-un capot mov pe aici, pe mătuşa 
Dahlia în vechiul ei halat albastru cu galben pe acolo. De 
asemenea şi pe Anatole, Tuppy, Gussie, Angela, alde Bassett şi 
Jeeves, în ordinea de mai sus. Erau cu toţii acolo, prezenţi, aşa 
cum era de aşteptat. 

Dar - şi asta m-a îngrijorat imediat - nu am putut detecta 
nici un semn că ar fi avut loc vreo acţiune de salvare. 

1. Sărbătoare în cinstea lui Guy Fawkes, soldat din armata 
britanică; a luat parte la un complot care îşi propunea să arunce 
în aer clădirea în care se întruneau miniştrii, pentru a protesta 
împotriva opresiunii romano-catolicilor din Anglia. Complotul a 
fost descoperit, iar el a fost executat pe 31 ianuarie 1606. 

Bineînţeles că sperasem să-l văd într-un loc pe Tuppy, 
aplecându-se îndatoritor spre Angela, iar pe Gussie făcându-i 
vânt lui alde Bassett cu un prosop într-alt loc. în schimb, alde 
Bassett era în grupul care îi includea pe mătuşa Dahlia şi pe 
unchiul Tom şi părea preocupată să-l convingă pe Anatole să 
vadă partea bună a lucrurilor, pe când Angela era rezemată de 
cadranul solar cu o expresie ţâfnoasă pe chip, iar Gussie şedea 
pe iarbă frecându-şi un ţurloi zdrelit. Tuppy bătea în lung şi-n lat 
cărarea de unul singur. 

O imagine tulburătoare, trebuie să recunoşti. Cu un gest 
imperativ, l-am chemat pe Jeeves lângă mine. 

— Ei bine, Jeeves? 

— Domnule? 

L-am privit sever. „Domnule?” pe naiba! 

— Mai slăbeşte-mă cu „Domnule?”. Uită-te în jurul tău. 
Vezi şi tu. Stratagema ta s-a dovedit a fi un eşec. 

— Fără îndoială, se pare că lucrurile nu s-au aranjat după 
cum am anticipat noi, domnule. 

— Noi? 

— Cum am anticipat eu, domnule. 

— Aşa mai vii de-acasă. Nu ţi-am spus eu că o să dea 
chix? 

— îmi amintesc că aţi avut îndoieli, domnule. 

— Nu îndoieli, Jeeves. N-am avut nici o fărâmă de 
încredere în ideea asta încă de la început. Când ai pus-o pentru 
prima oară pe tapet, am zis că e lamentabilă şi am avut 


dreptate. Nu te condamn, Jeeves. N-ai nici o vină că ţi-ai scrântit 
creierul. Dar de acum încolo - iartă-mă dacă te jignesc, Jeeves - 
n-am să te mai las să te ocupi decât de cele mai simple şi mai 
elementare probleme. Cel mai bine e să fim sinceri, nu crezi? 
Nu-i cel mai bine să fii sincer şi direct? 

— Cu siguranţă, domnule. 

— Adică mai bine direct cu bisturiul, nu? 

— întocmai, domnule. 

— Mi se pare... 

— Mă scuzaţi că vă întrerup, domnule, am impresia că 
doamna Travers se străduieşte să vă atragă atenţia. 

Şi în acest moment, un răsunător „Ahoi!”, care ar fi putut 
veni numai dinspre rubedenia în cauză, m-a încredinţat că 
impresia lui fusese corectă. 

— la vino tu puţintel încoace, Attila, dacă nu te superi, a 
bubuit vocea aia bine cunoscută - şi în anumite condiţii şi 
multiubită - iar eu m-am dus. 

Categoric că nu mă simţeam în largul meu. Pentru prima 
oară începuse să-mi trăsnească prin cap că nu-mi pregătisem o 
poveste plauzibilă pentru a-mi justifica purtarea dubioasă de a 
suna alarma de incendiu la ora asta şi o mai auzisem pe mătuşa 
Dahlia cum se exprimase spontan şi cu însufleţire în faţa unor 
provocări mult mai mici. 

Însă, acum, nu a afişat nici un semn de violenţă. Mai mult, 
un soi de calm glacial, dacă mă-nţelegi. Se putea vedea că 
trecuse prin multe încercări. 

— Ei bine, Bertie, dragă, a spus ea, iată-ne cu toţii aici. 

— Mda, am replicat prudent. 

— Nimeni nu lipseşte, nu-i aşa? 

— Aşa cred. 

— Minunat. E mult mai sănătos pentru noi să stăm aşa, în 
aer liber, decât să fim întinşi în pat. Tocmai aţipisem când ţi-ai 
făcut numărul cu alarma de incendiu. Pentru că tu, scumpul 
meu băiat, tu ai fost cel care a tras clopotul, nu-i aşa? 

— Da, eu am tras clopotul. 

— Ai avut vreun motiv special sau doar aşa ai avut tu 
chef? 

— Am crezut că văd un foc. 

— Ce ţi-a lăsat impresia asta, dragă? 

— Am crezut că văd flăcări. 


— Unde, iubitule? Spune-i mătuşii Dahlia. 

— La o fereastră. 

— înţeleg. Deci ne-ai târât pe toţi din paturile noastre şi 
ne-ai speriat de moarte pentru că ai avut halucinaţii. 

Aici unchiul Tom a scos un sunet aidoma unui dop care 
ţâşneşte dintr-o sticlă, iar Anatole, a cărui mustață atinsese o 
nouă limită inferioară, a zis ceva despre „nişte maimuțe” şi, 
dacă nu mă-nşel, un „rogommier”1 - naiba ştie ce-o fi. 

— Recunosc. Am greşit. îmi pare rău. 

— Nu-ţi cere scuze, puiule. Nu vezi cât de încântați 
suntem cu toţii? Oricum, ce făceai pe-afară? 

1. Cuvânt inventat de Wodehouse: „drojdier”, „ro-gomme” 
- compus din „rom” „gumă” (fr.), cu sensul de „băutură 
alcoolică foarte tare”. 

— Mă plimbam. 

— înţeleg. Şi îţi propui să-ţi continui plimbarea? 

— Nu, cred că acum o să intru în casă. 

— Bine. Pentru că şi eu aveam de gând să intru în casă şi 
nu cred că aş putea dormi ştiind că tu eşti pe-afară, dânduc-ţi 
frâu liber imaginaţiei tale bogate. Următorul lucru care o să se 
întâmple o să fie că o să ţi se năzare un elefant roz stând pe 
pervazul ferestrei de la sufragerie şi o să începi să azvârli cu 
cărămizi în el... Ei bine, haide, Tom, distracţia pare că a luat 
sfârşit... Dar stai. Regele salamandrelor îşi doreşte să ne spună 
ceva... Da, domnule Fink-Nottle? 

Pe când se alătura micului nostru grup, Gussie părea 
necăjit de ceva. 

— Hei! 

— Spune, Augustus. 

— Hei, ce ne facem? 

— în ceea ce mă priveşte, intenţionez să mă duc la 
culcare. 

— Dar uşa e închisă. 

— Care uşă? 

— Uşa de la intrare. Cineva probabil a închis-o. 

— Atunci o s-o deschid. 

— Dar nu se deschide. 

— Atunci, o să încerc altă uşă. 

— Dar toate celelalte uşi sunt închise şi ele. 

— Ce? Cine le-a închis? 


— Nu ştiu. 

»Am avansat o teorie. 

— Vântul? 

Privirea mătuşii Dahlia a întâlnit-o pe a mea. 

— Nu forţa nota, m-a implorat ea. Nu acum, scumpete. 

Şi, într-adevăr, chiar în timp ce vorbeam, mi-am dat 
seama că nu prea bătea vântul. 

Unchiul Tom a spus că ar trebui să intrăm pe fereastră. 
Mătuşa Dahlia a oftat un picuţ. 

— Cum? Lloyd Georgel ar putea? Winston2 ar putea, 
Baldwin3 ar putea? Nu. Nu de când ai pus gratiile alea. 

— Măi să fie. Doamne, apără-mă, atunci sună. 

— Alarma de incendiu? 

— Sună la uşă. 

— De ce, Thomas? Nu-i nimeni în casă. Toţi servitorii sunt 
la Kingham. 

— Ei, drăcia dracului, doar n-o să stăm aici toată noaptea. 

— Nu? Stai să vezi. Nu există nimic - chiar nimic - pe care 
locatarii unei case de ţară să nu-l poată face când Attila, aici de 
faţă, s-a pus pe treabă. Probabil că Seppings a luat cu el cheia 
de la uşa din spate. Trebuie să încercăm să ne distrăm până se 
întoarce el. 

Tuppy a făcut o sugestie: 

— Ce-ar fi să luăm una dintre maşini, să mergem până la 
Kingham şi să cerem cheia de la Seppings? 

1. Prim-ministru al Marii Britanii în timpul primului război 
mondial. 

2. Winston Churchill, prim-ministru al Marii Britanii în 
timpul celui de-al doilea război mondial. 

3. Stanley Baldwin, primul conte Baldwin de Bewdley, de 
trei ori prim-ministru al Marii Britanii între anii 1923 şi 1937. 

A nimerit-o. Fără nici o îndoială. Pentru prima dată, un 
zâmbet a luminat chipul crispat al mătuşii Dahlia. Unchiul Tom a 
mormăit aprobator. Anatole a spus ceva în franceza provensală, 
care suna a compliment. Şi cred că am observat până şi pe 
mutra Angelei o oarecare alinare. 

— O idee excelentă, a zis mătuşa Dahlia. Una dintre cele 
mai bune. Fuga-fuguţa în garaj chiar acum. 

După ce a plecat Tuppy, s-au spus niscaiva lucruri foarte 
laudative despre inteligenţa şi însuşirile lui şi a existat o 


tendinţă de a face comparații răutăcioase între el şi Bertram. 
Bineînţeles, foarte dureros pentru mine, dar chinul n-a durat 
cine ştie ce, căci nu se scurseseră mai mult de cinci minute 
când Tuppy a revenit printre noi. 

Părea tulburat. 

— Hei, totul cade. 

— De ce? 

— Garajul e încuiat. 

— Descuie.-l. 

— N-am cheie. 

— Strigă, atunci, şi trezeşte-l pe Waterbury. 

— Cine-i Waterbury? 

— Şoferul, idiotule. Doarme deasupra garajului. 

— Dar a plecat la bal, în Kingham. 

A fost ultima picătură. Până în această clipă, mătuşa 
Dahlia izbutise să-şi păstreze calmul glacial. Acum stăvilarul a 
sărit în aer. Anii i-au zburat de pe umeri şi a devenit încă o dată 
Dahlia Wooster din zilele de galop şi chiuituri - fata emotivă şi 
slobodă la gură care se ridica adeseori în scara de la şa pentru a 
zbiera observaţii personale depreciative la adresa celor care 
mânau ogarii. 

— La naiba cu toţi şoferii dansatori! De ce mama dracu' ar 
vrea un şofer să danseze? N-am avut încredere în individul ăsta 
încă de la început. Ceva îmi sugera că ştie să danseze. Păi, asta 
pune capac. O să stăm aici afară până la micul dejun. M-aş mira 
teribil ca afurisiţii ăia de servitori să se întoarcă înainte de opt. 
Nu-l iei pe Seppings de la dans decât dacă-l dai afară cu forţa. îl 
cunosc eu. Jazzul o să i se urce la cap şi o să rămână aplaudând 
şi cerând bisuri până când o să-i apară băşici în palme. La naiba 
cu toţi majordomii dansatori! Ce e Brinkley Court? O 
respectabilă casă englezească de ţară sau o şcoală de dans? 
Parcă am trăi în mijlocul unei trupe de balet din Rusia. Păi, bine. 
Dacă trebuie să stăm aici afară, o să stăm. O să îngheţăm bocnă 
cu toţii, în afară -aici şi-a aruncat înspre mine nu una dintre 
privirile ei cordiale - în afară de scumpul de Attila care, din câte 
observ, e gros îmbrăcat. O să ne resemnăm cu gândul că o să 
murim prin înghețare ca proştii, exprimându-ne doar o ultimă 
dorinţă ca amicul nostru Attila să aibă grijă să fim înveliţi în 
frunze. Fără îndoială că o să sune alarma aia de incendiu în 
semn de respect... Ce-ai vrea, om bun? 


S-a întrerupt şi a rămas zgâindu-se la Jeeves. în ultima 
parte a discursului ei, el stătuse prin preajmă într-o poziţie 
respectuoasă, stră-duindu-se să atragă privirea oratorului. 

— Dacă aş putea face o sugestie, doamnă. 

Nu spun că în decursul lungii noastre relaţii, am reuşit 
întotdeauna să-l aprob pe Jeeves. Sunt aspecte ale firii sale care 
au provocat deseori răceală între noi. E unul dintre indivizii 
căruia, dacă îi dai o drăcie din aia, îţi ia o nu-ştiu-ce. Munca lui e 
deseori brută şi am auzit că se referă la mine ca fiind „neglijabil 
mental”. De mai multe ori, aşa cum am arătat, am avut sarcina 
dureroasă să înăbuş în el tendinţa de a se umfla în pene şi de a- 
şi trata tânărul stăpân ca pe un şerb sau rob. 

Astea sunt defecte grave. 

Dar ceva n-am negat niciodată în privinţa lui. E un tip 
magnetic. Există ceva în el care pare să te liniştească sau'să te 
hipnotizeze. Din câte ştiu, n-a întâlnit niciodată un rinocer care 
să-l atace, dar dacă s-ar întâmpla un asemenea lucru, n-am nici 
o îndoială că animalul, întâlnindu-i privirea, o să se oprească din 
mers cu laba în aer, o să se rostogolească pe spate şi o să 
rămână cu picioarele în sus torcând. 

In orice caz, în mai puţin de cinci secunde a calmat-o pe 
mătuşa Dahlia, cea mai asemănătoare de prin preajmă cu un 
rinocer la atac. Doar stând acolo în picioare, plin de respect, şi, 
deşi n-am cronometrat chestia - neavând un cronometru la 
mine - aş spune că n-au trecut mai mult de trei secunde şi un 
sfert până când atitudinea ei a suferit o schimbare uluitoare în 
bine. S-a înmuiat văzând cu ochii. 

— Jeeves! Ţi-a venit vreo idee? 

— Da, doamnă. 

— Magnificului tău creier chiar i-a sclipit beculeţul în 
clipele de grea încercare? 

— Da, doamnă. 

— Jeeves, a zis mătuşa Dahlia cu o voce tremurătoare, îmi 
pare rău că am vorbit atât de nepoliticos. N-am fost eu. Ar fi 
trebuit să ştiu că n-ai venit numai ca să faci conversaţie. Spune- 
ne ideea ta, Jeeves. Alătură-te micului nostru grup de cugetători 
şi spune-ne ce ai de zis. Simte-te ca acasă, Jeeves, şi zi-ne o 
vorbă bună. Chiar ne poţi scoate din buclucul ăsta? 

— Da, doamnă, dacă unul dintre domni este dispus să 
meargă cu bicicleta. 


— Cu bicicleta? 

— Există o bicicletă în şopronul grădinarului din grădina 
de legume, doamnă. Poate unul dintre domni ar fi dispus să se 
ducă la Kingham Manor şi să obţină de la domnul Seppings 
cheia pentru uşa din spate. 

— Nemaipomenit, Jeeves! 

— Mulţumesc, doamnă. 

— Minunat! 

— Mulţumesc, doamnă. 

— Attila! a spus mătuşa Dahlia, răsucin-du-se şi vorbind 
pe un ton autoritar şi calm. 

Mă aşteptam la aşa ceva. Chiar din clipa în care cuvintele 
astea nesăbuite i-au ieşit pe gură individului, am avut 
presimţirea că o să se depună eforturi susţinute pentru a mă 
alege drept ţap ispăşitor şi mi-am făcut curaj să rezist şi să 
protestez. 

Tocmai eram pe cale să trec la treabă şi, în vreme ce îmi 
adunam toată elocvenţa pentru a argumenta că nu ştiu să merg 
pe bicicletă şi n-aş avea cum să învăţ într-un răstimp atât de 
scurt, când al naibii să fiu dacă individul nu mi-a retezat-o din 
faşă. 

— Da, doamnă. Domnul Wooster poate îndeplini misiunea 
cu brio. Este un ciclist expert. Adesea s-a lăudat cu succesele 
sale în ale spiţelor. 

Nu era aşa. Nu făcusem niciodată una ca asta. E de-a 
dreptul oribil cum ţi se pot răstălmăci cuvintele. Tot ce făcusem 
vreodată fusese să-i menţionez - în treacăt, doar ca pe o 
informaţie interesantă, într-o zi, la New York, când urmăream 
cursa ciclistă de şase zile - că la vârsta de paisprezece ani, în 
timp ce îmi petreceam vacanţa de vară la un vicar oarecare 
care avea sarcina să mă înveţe limba latină, am câştigat 
întrecerea Băieţilor din Cor la serbarea şcolii locale. 

Adică nicidecum să mă laud cu succesele mele în ale 
spiţelor. 

Vreau să zic, era om de lume şi ar fi trebuit să ştie că 
serbările şcolare nu sunt niciodată o provocare prea mare. Şi, 
dacă nu greşesc, i-am precizat că în ocazia cu pricina, mi s-a 
acordat un avans de jumătate de tură la start şi că Willie 
Punting, favoritul absolut, pentru care toată lumea se aştepta ca 
întrecerea să fie floare la ureche, a fost obligat să se retragă, 


fiindcă îi şterpelise bicicleta fratelui lui mai mare fără să-l 
întrebe, iar fratele mai mare a apărut exact când a pocnit 
pistolul, i-a dat una după ceafă şi şi-a luat-o, împiedicân-du-l să 
ia startul şi ştergându-i numele dintre concurenţi. Cu toate 
astea, dacă l-ai fi auzit cum vorbea, ai fi zis că sunt unul dintre 
tipii ăia în pulover, doldora de medalii, ale căror fotografii răsar 
uneori prin revistele ilustrate când merg cu bicicleta din Hyde 
Park până în Glasgow în mai puţin de o oră sau aşa ceva. Şi de 
parcă lucrurile n-ar fi stat suficient de rău, şi-a mai băgat şi 
Tuppy nasul. 

— Aşa e, a zis Tuppy. Bertie a fost dintot-deauna un ciclist 
nemaipomenit. îmi amintesc că la Oxford obişnuia să-şi lepede 
toate hainele în serile gălăgioase şi să dea ture careului pe 
bicicletă, lălăind cântece comice. Şi mergea teribil de repede. 

— Atunci poate să meargă şi acum teribil de repede, a zis 
mătuşa Dahlia entuziasmată. După mine, nu poate merge cât de 
repede mi-aş dori. Dacă doreşte, poate să lălăie şi cântece 
comice... lar dacă vrei să-ţi dai şi hainele jos, Bertie, puiule, fă 
asta negreşit. Dar îmbrăcat sau în pielea goală, lălăind cântece 
comice sau nu, dă-i bice. 

Mi-am regăsit glasul. 

— N-am mai mers cu bicicleta de ani de zile. 

— Nu-i timpul pierdut să te apuci din nou. 

— Probabil că am uitat să merg. 

— O să prinzi imediat şpilul după ce-o să iei o trântă sau 
două. Prin încercare şi greşeală. Singura cale. 

— Dar sunt kilometri întregi până la Kingham. 

— Deci cu cât pleci mai repede, cu atât mai bine. 

— Dar... 

— Bertie, dragă. 

— Dar, pe toți dracii... 

— Bertie, iubitule. 

— Da, dar pe toți dracii... 

— Bertie, dulceaţă mică. 

Aşa că s-a stabilit. Numaidecât am pornit-o sumbru prin 
întuneric, cu Jeeves alături şi mătuşa Dahlia urlând după mine 
ceva în stilul să încerc să-mi închipui că sunt bărbatul care a 
adus veştile bune de la Ghent la Aix1. Era prima dată când 
auzeam de tipul ăsta. 


— Ei, Jeeves, am spus după ce am ajuns la şopron, cu o 
voce glacială şi plină de amărăciune, aici ne-a dus stratagema 
ta! Tuppy, Angela, Gussie şi alde Bassett tot nu-şi vorbesc, iar 
eu sunt confruntat cu perspectiva unui drum cu bicicleta de 
doisprezece kilometri... 

— Paisprezece, am impresia, domnule. 

—.unui drum de paisprezece kilometri şi a celui de 
întoarcere de încă paisprezece. 

— îmi pare rău, domnule. 

— De pomană îţi pare rău acum. Unde e rabla aia 
împuţită? 

— O s-o aduc imediat, domnule. Aşa a şi făcut. Am privit-o 
acru. 

— Unde e farul? 

— Mi-e teamă că n-are nici un far, domnule. 

— Nici un far? 

— Nu, domnule. 

— Dar aş putea s-o pun de mămăligă fără far. Dacă mă 
pocnesc de ceva? 

M-am întrerupt şi l-am privit cu răceală. 

— Zâmbeşti, Jeeves. Gândul ăsta te amuză? 

1. Referire la un poem celebru de Robert Browning (1812- 
1889). 

Îmi cer scuze, domnule. Mă gândeam la o poveste pe care 
mi-o spunea unchiul Cyril, când eram copil. O istorioară absurdă, 
domnule, deşi mărturisesc că mereu mi s-a părut nostimă. 
Unchiul Cyril zicea că doi bărbaţi pe nume Nicholls şi Jackson au 
pornit-o spre Brighton pe o bicicletă cu tandem şi au avut 
ghinionul să intre în coliziune cu furgoneta unui vânzător de 
bere. lar când echipa de salvare a ajuns la locul accidentului, au 
descoperit că cei doi fuseseră azvârliţi cu o forţă atât de 
puternică unul înspre altul, încât era imposibil să-i diferenţiezi 
cum se cuvine. Nici cel mai ager ochi nu putea discerne care 
parte a rămăşiţelor era a lui Nicholls şi care a lui Jackson. Aşa că 
au adunat cât de mult s-a putut şi i-au pus numele de Nixon. îmi 
amintesc că am râs foarte mult de această povestire în 
copilărie, domnule. 

A trebuit să-mi iau o pauză scurtă pentru a-mi stăpâni 
sentimentele. 

— Ai râs, hă? 


— Da, domnule. 

— Ţi s-a părut hazlie? 

— Da, domnule. 

— Şi unchiului tău, Cyril, i s-a părut hazlie? 

— Da, domnule. 

— Ei, drăcia dracului, ce mai familie! Data viitoare când te 
mai întâlneşti cu unchiul Cyril poţi să-i transmiţi din partea mea 
că are un simţ al umorului morbid şi nesuferit. 

— A murit, domnule. 

— Slavă Domnului pentru asta... Ei bine, dă-mi afurisita 
aia de bicicletă. 

— Prea bine, domnule. 

— Are roţile umflate? 

— Da, domnule. 

— Piuliţele bine înşurubate, frânele în regulă, roata de lanţ 
merge cu angrenajul de diferenţial? 

— Da, domnule. 

— S-a făcut, Jeeves! 

In afirmaţia lui Tuppy că, pe vremea când eram la 
universitatea Oxferd, am mers pe bicicletă în pielea goală în 
careul facultăţii noastre, se găsea, nu pot să neg, un dram de 
adevăr, însă, deşi faptele aşa stăteau, el nu a povestit totul. Ce 
a omis să spună era că de fiecare dată eu fusesem zdravăn 
abţiguit, iar într-o asemenea stare un flăcău e capabil de isprăvi 
împotriva cărora, în clipele de luciditate, raţiunea i s-ar răzvrăti. 

Stimulaţi de licoare, cred, s-au văzut şi indivizi care au 
călărit aligatori. 

Acum, când începeam să pedalez spre lumea largă, eram 
treaz de-a binelea şi, în consecinţa, vechiul meu talent mă 
părăsise cu desăvârşire. M-am trezit că mă bălăngăneam 
zdravăn şi toate poveştile pe care le auzisem vreodată despre 
accidente urâte de bicicletă mi-au răbufnit în minte, în frunte cu 
mica anecdotă veselă despre Nicholls şi Jackson a unchiului lui 
Jeeves, Cyril. 

Obosit şi umblând haihui prin întuneric, m-am trezit că nu 
mi-e cu putinţă să pătrund mentalitatea celor de teapa unchiului 
lui Jeeves, Cyril. Ce mama naibii putea găsi de râs într-o 
catastrofă care aparent a dus la dispariţia totală a unei făpturi 
umane - sau, în orice caz, a unei jumătăţi de creatură umană şi 
a altei jumătăţi de creatură umană - depăşea puterea mea de 


înţelegere. Pentru mine, chestia era una dintre cele mai 
sfâşietoare tragedii pe care le auzisem şi n-am nici o îndoială că 
aş fi continuat să meditez la ea ceva vreme, dacă atenţia nu mi- 
ar fi fost distrasă de necesitatea imediată de a merge energic în 
zigzag pentru a evita un porc pe o porţiune cu iarbă. 

Pentru o clipă mi s-a părut că e o întâm-plare cu adevărat 
în stilul lui Nicholls-şi-Jackson, dar, din fericire, o deviere rapidă 
din partea mea, care a coincis cu o deviere agilă din partea 
porcului, mi-a îngăduit să-mi reiau drumul şi eu am continuat să 
merg în siguranţă, dar cu inima zbătându-mi-se în piept ca o 
pasăre captivă. 

Faptul că am scăpat ca prin urechile acului a avut asupra 
mea efectul că mi-a zguduit vârtos nervii. Faptul că porcii 
umblau creanga în toiul nopţii m-a făcut să înţeleg cât de 
periculoasă era îndeletnicirea mea. M-a pus pe gân-duri cu 
privire la tot ce poate păţi un ins care umblă de colo-colo pe o 
bicicletă fără far după lăsarea nopţii. In particular, mi-am amintit 
de declaraţia unui amic de-al meu că, în anumite porţiuni ale 
regiunilor rurale, ţapii erau obişnuiţi să traverseze şoseaua la 
capătul lanţului, în acest chip devenind una dintre cele mai 
nasoale capcane pe care ţi le-ai putea dori. 

Îmi amintesc că a menţionat cazul unui prieten de-al lui a 
cărui bicicletă s-a încurcat în lanţul unui ţap şi care a fost târât 
zece kilometri, ca schiorii din Elveţia, după care nu şi-a mai 
revenit niciodată pe deplin. A mai fost şi altul care a intrat într- 
un elefant lăsat în urma unui circ ambulant. 

Într-adevăr, una peste alta, mi se părea că, în afară de 
posibila excepţie de a fi muşcat de rechini, nu exista nici o altă 
potenţială catastrofă de pus pe prima pagină a ziarelor care să 
nu i se poată întâmpla unui flăcău, o dată ce le-a permis celor 
dragi să treacă peste buna lui judecată şi să-i dea brânci în 
necunoscut pe o bicicletă, şi nu mi-e ruşine să mărturisesc că, în 
general, tremuriciul care m-a apucat de acum încolo a fost 
considerabil. 

Totuşi, în ceea ce priveşte ţapii şi elefanții, trebuie să spun 
că lucrurile au ieşit neaşteptat de bine. 

Oricât ar fi de ciudat, n-am întâlnit niciunul. Dar când spui 
asta, poţi să te opreşti numai la atât, pentru că cu greu 
circumstanţele ar fi putut fi mai scârboase. 


În afară de grija necontenită de a fi cu ochii în patru după 
elefanţi, m-am simţit deprimat din cauza câinilor care lătrau şi o 
dată am avut un şoc teribil când, descălecând să consult un 
indicator rutier, am văzut aşezată pe el o cucuvea care semăna 
ca două picături de apă cu mătuşa Agatha. Atât de tulburată îmi 
era deja starea de spirit, încât la început am crezut că era chiar 
mătuşa Agatha şi numai după ce raţiunea şi reflecţia mi-au 
sugerat că nu-i stătea câtuşi de puţin în obicei să se cocoaţe pe 
indicatoare rutiere şi să se aşeze pe ele, am putut să mă adun şi 
să pun stavilă slăbiciunii. 

Pe scurt, dacă adăugăm şi toată dereglarea asta mentală 
la suferinţa pur fizică din porțiunile gingaşe, plus gleznele şi 
gambele, Bertram Wooster care, până la urmă, s-a rostogolit la 
uşa de la Kingham Manor era un Bertram foarte diferit de 
voiosul şi nonşalantul boulevardier din Bond Street şi Piccadilly. 

Chiar şi pentru cineva care nu deţinea nici o informaţie din 
interior, ar fi fost evident că Kingham Manor îşi cam dădea aere 
în noaptea asta. Luminile licăreau la ferestre, muzica plutea în 
aer şi pe când mă apropiam, urechea a detectat talmeş- 
balmeşul şuierător al picioarelor majordomilor, valeţilor, 
şoferilor, cameristelor, jupâneselor, ajutoarelor de servitoare şi, 
n-aveam nici un dubiu, al bucătarilor, foarte preocupaţi să bată 
ritmul. Presupun că s-ar putea rezuma mai bine totul spunând 
că se auzeau sunete de zaiafet în noapte. 

Orgia se ţinea într-una din camerele de la parter care 
dispunea de uşi de sticlă ce dădeau pe aleea principală, iar 
acum tocmai spre o uşă din asta m-am îndreptat şi eu. O 
orchestră cânta o melodie foarte vioaie şi în alte condiţii mai 
fericite, aş spune că picioarele ar fi început să-mi zvâcnească în 
ritmul muzicii. însă aveam o treabă mai serioasă de făcut decât 
să stau şi să ţopăi pe alei pietruite. 

Voiam cheia de la uşa din spate şi o voiam imediat. 
Cercetând gloata dinăuntru, o vreme n-am reuşit să-l 
depistez pe Seppings. însă curând a apărut în raza mea vizuală, 

făcând mişcări sprinţare în mijlocul ringului. Am zbierat „Hei, 
Seppings!” de vreo două ori, dar era prea preocupat de ce făcea 
ca să-mi dea atenţie şi numai când vârtejul dansului l-a adus la 
o distanţă mică de degetul meu arătător, cu o împunsătură 
rapidă în coaste, i-am atras atenţia. Ghiontul neaşteptat l-a 
făcut să se împiedice de picioarele partenerei sale şi s-a întors 


spre mine cu o rigiditate vădită. însă după ce l-a recunoscut pe 
Bertram, răceala s-a topit, fiind înlocuită de mirare. 

— Domnule Wooster! 

Nu aveam chef de discuţii. 

— Mai încet cu „Domnule Wooster” şi mai bine fă-te încoa' 
cu nişte chei de la uşa din spate, am spus eu laconic. Dă-mi 
cheia de la uşa din spate, Seppings. 

Părea că nu pricepuse smenul. 

— Cheia de la uşa din spate, domnule? 

— Exact. Cheia de la usa din spate de la Brinkley Court. 

— Dar e la Brinkley Court, domnule. Am plescăit din limbă, 
iritat. 

— Nu fi neserios, dragul meu majordom, am zis. N-am 
făcut paisprezece kilometri pe bicicletă ca să-ţi ascult glumele. 
O ai în buzunarul pantalonilor tăi. 

— Nu, domnule. l-am lăsat-o domnului Jeeves. 

— Ce? 

— Da, domnule. înainte să plec. Domnul Jeeves a spus că 
vrea să se plimbe prin grădină înainte de culcare. Trebuia să 
lase cheia pe pervazul ferestrei de la bucătărie. 

M-am holbat la el în tăcere. Avea privirea limpede, mâna 
nu-i tremura. Nu avea înfăţişarea unui majordom care trăsese la 
măsea. 

— Vrei să spui că în tot acest timp cheia s-a aflat în 
posesia lui Jeeves? 

— Da, domnule. 

N-am mai putut să vorbesc. Emoţiile puseseră stăpânire 
pe vocea mea. Eram zăpăcit şi depăşit de evenimente. Dar 
asupra unui lucru, mi se părea mie, nu încăpea nici un dubiu. 
Dintr-un motiv oarecare, pe care deocamdată nu-l puteam 
înţelege, dar fără doar şi poate că aveam să-l aflu de îndată ce o 
să împing maşina asta diabolică de cusut pe cei paisprezece 
kilometri de şosea pustie de ţară şi o să ajung la o distanţă 
rezonabilă de el, Jeeves îmi făcuse figura. Ştiind că în orice 
moment ar fi putut salva situaţia, el îi ţinuse totuşi pe mătuşa 
Dahlia şi pe ceilalţi să se perpelească pe pajişte en deshabille şi, 
chiar mai rău, a rămas calm locului şi l-a urmărit cu privirea pe 
tânărul lui stăpân în vreme ce o pornea cu bicicleta într-o 
călătorie cu totul inutilă de douăzeci şi opt de kilometri. 


Cu greu puteam crede aşa ceva despre el. Despre unchiul 
lui, Cyril, da. Cu un simţ atât de deformat al umorului ca al lui, 
unchiul Cyril putea foarte uşor să fie capabil de un asemenea 
comportament. Dar că tocmai Jeeves... 

Am săltat în şa şi, înăbuşindu-mi un urlet chinuit care mi-a 
venit pe buze de îndată ce persoana-mi plină de vânătăi a atins 
pielea rigidă a şeii, am pornit-o în drum spre casă. 

Imi aduc aminte că Jeeves a spus o dată -am uitat cum a 
venit vorba despre asta - ar fi putut să o arunce într-o doară, 
aşa cum face uneori, ca s-o rețin - că nici dracul nu e la fel de 
furios ca o femeie ridiculizată. Şi până în noaptea asta am 
crezut întotdeauna că are dreptate. Eu niciodată n-am luat în 
derâdere o femeie, dar Pongo Twistleton a ridiculizat-o pe o 
mătuşă de-a lui, refuzând sec să-l aştepte pe fiul ei, Gerald, la 
gara Paddington, să-l invite la masa de prânz şi apoi să-l 
conducă la şcoală la Waterloo, şi reproşurile nu s-au mai oprit. A 
primit scrisori, mi-a zis el, pe care trebuia să le vezi ca să le 
crezi. De asemenea, şi două telegrame dure şi o vedere amară 
cu o poză a monumentului comemorativ al războiului din Little 
Chilbury. 

Prin urmare, după cum îţi spuneam, până în noaptea asta, 
n-am pus niciodată la îndoială adevărul afirmației. Să nu refuzi 
niciodată o femeie, pentru că n-ai să ajungi nicăieri, aşa mi s-a 
părut mereu. 

Dar în noaptea asta mi-am revizuit opinia. Dacă vrei să ştii 
ce poate dracu' să facă în materie de furie, caută-l pe tipul care 
a fost fraierit să plece într-o plimbare inutilă cu bicicleta, pe 
întuneric, fără far. 

Reţine cuvântul „inutilă”. Asta era partea care îmi 
străpungea sufletul cu fierul înroşit. Adică, dacă ar fi fost cazul 
să ajung la un doctor pentru a salva un copil cu laringită sau să 
mă duc la cârciuma locală pentru a aduce provizii dacă ar fi 
secat pivniţa, nimeni nu s-ar fi năpustit spre ghidoane mai 
nerăbdător decât mine. Un adevărat tânăr Lochinvarl. Dar să fii 
pus s-o faci numai pentru a satisface dorinţa bolnavă de a se 
amuza a majordomului tău personal era puţin cam groasă şi îmi 
ieşisem din pepeni. 

Aşadar, ce voiam să spun e că, deşi providenţa care îi 
ocroteşte pe oamenii cumsecade a avut grijă să reuşesc să-mi 
închei călătoria spre casă nebetegit, în afară de părţile gingaşe, 


mutând din calea mea toţi ţapii, elefanții şi chiar şi cucuveaua 
care semăna cu mătuşa Agatha, un Bertram bosumflat şi 
arţăgos şi-a aruncat ancora în faţa intrării principale din Brinkley 
Court. lar când am văzut o siluetă întunecată venind de pe 
verandă în întâmpi-narea mea, m-am pregătit să-mi dau frâu 
liber şi să-mi destup toate cele care îmi spumegau în minte. 

— Jeeves! am zis. 

— Eu sunt, Bertie. 

1. Lordul Lochinvar (16727-1716), considerat pe nedrept a 
fi conducătorul rebeliunii împotriva regelui George |. 

Glasul care a vorbit părea uns cu melasă topită şi, chiar 
dacă nu l-am recunoscut pe loc ca fiind al lui alde Bassett, ar fi 
trebuit să-mi dau seama că nu venea dinspre individul pe care 
tânjeam să-l înfrunt. Pentru că silueta asta purta o rochie simplă 
de tweed şi mi se adresase pe numele mic. lar Jeeves, oricare ar 
fi fost defectele sale morale, nu s-ar fi învârtit de colo-colo 
îmbrăcat în fuste şi spunându-mi Bertie. 

Bineînţeles că era ultima persoană pe care mi-aş fi dorit 
să o văd după o noapte lungă petrecută în şa, dar am catadicsit 
să exclam un galant „Sal'tare!” 

A urmat o pauză în timpul căreia am masat gambele. 
Adică ale mele, bineînţeles. 

— Aţi intrat în casă, nu? l-am întrebat, făcând aluzie la 
faptul că îşi schimbase hainele. 

— O, da. Cam la vreo jumătate de oră după ce ai plecat, 
Jeeves a căutat prin jur şi a găsit cheia de la uşa din spate pe 
pervazul ferestrei de la bucătărie. 

— Ha! 

— Ce? 

— Nimic. 

— Credeam că ai zis ceva. 

— Nu, nimic. 

Şi am tinut-o tot aşa. Pentru că în acest punct, aşa cum se 
întâmpla adesea când mă aflam în compania fetei ăsteia, 
conversaţia s-a paradit din nou. Briza susura în noapte, dar nu şi 
alde Bassett. O pasăre ciripea, dar nici un ciripit nu-i scăpa lui 
Bertram. Era de-a dreptul uluitor cum simpla ei prezenţă părea 
să-mi şteargă cuvintele de pe buze - de fapt şi a mea de pe ale 
ei. începea să se întrevadă că viaţa casnică alături de ea ar fi 
fost cam ca douăzeci de ani printre călugării trapişti. 


— Ştii pe unde e Jeeves? l-am întrebat până la urmă, 
revenindu-mi. 

— Da, în sufragerie. 

— In sufragerie? 

— Servindu-i pe toţi. Mănâncă ouă, şuncă şi beau 
şampanie... Ce-ai spus? 

Nu spusesem nimic, doar fornăisem. Exista ceva în gândul 
la oamenii ăştia, care benche-tuiau fără nici o grijă în timp ce 
ştiau că eu aş fi putut fi târât de-a lungul şi de-a latul satului de 
tapi sau mestecat de elefanţi, care m-a izbit aidoma unei săgeți 
otrăvite. Era exact ca o chestie despre care citeşti că s-a 
petrecut chiar înainte de revoluţia franceză - nobilii trufaşi în 
castelele lor îmbuibându-se nepăsători şi sorbindu-şi băuturile 
pe îndelete, în vreme ce nenorociţii ţărănoi de afară sufereau 
privaţiuni crâncene. 

Vocea lui alde Bassett mi-a întrerupt aceste reflecţii 
morbide: 

— Bertie. 

— Aici! Tăcere. 

— Aici! am spus încă o dată. 

Nici un răspuns. Toată chestia era cam ca una dintre 
convorbirile alea telefonice când tu stai la un capăt al firului 
spunând: „Aici! Alo!” fără să-ţi dai seama că în partea cealaltă a 
firului interlocutorul a plecat să-şi soarbă ceaiul. 

Insă până la urmă s-a dezmeticit din nou. 

— Bertie, am ceva să-ţi spun. 

— Ce? 

— Am ceva să-ţi spun. 

— Ştiu. Am zis'„Ce?” 

— O, am crezut că n-ai auzit ce-am spus. 

— Ba da, am auzit foarte bine ce-ai spus, dar nu şi ce-ai 
de gând să spui. 

— O, înţeleg. 

— S-a făcut. 

Cu asta ne-am lămurit. însă, în loc să continue, ea şi-a mai 
luat o pauză. Stătea frămân-tându-şi degetele şi zgârmând 
pietrişul cu laba piciorului. Când într-un final a vorbit, mi-a 
administrat un stimulent impresionant: 

— Bertie, tu citeşti Tennyson? 

— Nu, dacă am de ales. 


— îmi aminteşti teribil de Cavalerii ăia ai Mesei Rotunde 
din „Idilele Regelui”. 

Bineînţeles că auzisem de ei: Lancelot, Galahad şi toţi 
ăilalţi, dar nu vedeam unde e asemănarea. Mi se părea că se 
gândea probabil la alţi doi inşi. 

— Ce vrei să spui? 

— Ai o inimă atât de mare, un suflet atât de bun. Eşti atât 
de generos, de altruist, de cavaler. Dintotdeauna am crezut asta 
despre tine, că tu eşti unul dintre cei mai galanţi bărbaţi pe care 
i-am cunoscut. 

Păi, bineînţeles că e al dracu' de dificil să găseşti ceva de 
spus când cineva te ridică atât de tare în slăvi. Am bolborosit un 
„O, zău?” sau ceva în genul ăsta şi mi-am frecat părţile gingaşe 
puţin cam stânjenit. lar apoi a urmat o nouă tăcere, ruptă numai 
de un urlet ascuţit pentru că apăsasem niţeluş prea tare. 

— Bertie. 

— Aici. 

Am auzit-o cum înghite în sec. 

— Bertie, o să fii şi acum cavaler? 

— Categoric. Mi-ar face mare plăcere. Ce vrei să spui? 

— O să te pun la grea încercare. Am de gând să te supun 
unui test cum puțini bărbați au fost vreodată... Am de gând... 

Nu-mi plăcea cum suna asta. 

— Păi, am spus cu îndoială în voce, întotdeauna sunt 
bucuros să-ţi sar în ajutor, ştii, dar tocmai am trecut printr-o 
experienţă a naibii de nasoală, sunt puţin înţepenit şi mă cam 
doare, mai ales în... aşa cum spuneam, sunt puţin înţepenit şi 
mă cam doare. Dacă trebuie să-ţi aduc ceva de sus... 

— Nu, nu, n-ai înţeles. 

— Nu, chiar n-am înţeles. 

— Of, e atât de greu... Cum aş putea să-ţi spun?... Nu 
ghiceşti? 

— Nu, al naibii să fiu dacă pot. 

— Bertie, dă-mi drumul! 

— Dar nu te ţin. 

— Eliberează-mă! 

— Eli... 

Şi apoi mi-am dat brusc seama. Presupun că oboseala m-a 
făcut să pricep atât de greu care era şpilul. 

— Ce?! 


M-am clătinat şi pedala din stânga a ţâşnit în sus şi m-a 
altoit în ţurloi. Dar atât de extaziat mă simţeam, încât n-am zis 
nici „pâs”. 

— Să te eliberez? 

— Da. 

Nu voiam să mai existe nici o confuzie. 

— Adică vrei să rupi logodna? Ai de gând să-ţi înhami caii 
la căruţă cu Gussie, până la urmă? 

— Numai dacă tu eşti în regulă şi ai un suflet îndeajuns de 
mare să consimţi. 

— O, da. 

— Ţi-am dat consimţământul. 

— La naiba cu consimţămintele. 

— Atunci tu chiar... 

— Categoric. 

— O, Bertie! 

Părea să se zbânțuie de fericire ca un cățe-landru. Din 
câte ştiu eu, cățelandrii se zbânțuie. 

— Un cavaler desăvârşit! am auzit-o că murmură şi, 
nemaifiind multe de spus după asta, m-am scuzat pe temeiul că 
am două baniţe de praf pe spate şi aş vrea să mă duc şi s-o pun 
pe camerista mea să-mi dea nişte haine comode. 

— Du-te înapoi la Gussie, i-am zis, şi spu-ne-i că totul e-n 
regulă. 

A scos un soi de sughiţ şi, ţâşnind spre mine, m-a sărutat 
pe frunte. Neplăcut, bineînţeles, dar, aşa cum ar zice Anatole, 
poţi să înghiţi şi nişte miere pe lângă spini. în clipa următoare a 
spălat putina înspre sufragerie, în vreme ce eu, după ce am 
azvârlit bicicleta într-un tufiş, am luat-o către scară. 

N-are nici un rost să insist asupra bucuriei mele. E foarte 
uşor de imaginat. Vorbesc despre tipii cu laţul de gât şi călăul pe 
punctul de a le da drumul, când cineva apare în galop pe un cal 
spumegând, fluturându-i graţierea - dar nu-i aşa. Nu-i absolut 
deloc aşa. Nu ştiu dacă îţi pot da vreo idee mai bună despre ce 
simţeam altfel decât spunându-ţi că atunci când am început să 
traversez holul am devenit conştient de o dragoste atât de 
profundă pentru toate făpturile lui Dumnezeu, încât m-am trezit 
că mă gândeam cu bunăvoință şi la Jeeves. Tocmai eram pe 
cale să urc treptele, când un neaşteptat „Sal'tare!” din spate m- 


a făcut să mă întorc. Tuppy stătea în hol. Aparent, coborâse în 
pivniţă pentru întăriri, fiindcă avea două sticle sub braţ. 

— Bună, Bertie, a spus. Te-ai întors? A râs amuzat. Arăţi 
ca Epava lui Hesperus1. A trecut vreun tăvălug peste tine? 

Cu orice altă ocazie, aş fi putut suporta cu greu gluma 
grosolană. Dar eram atât de bine dispus, încât am trecut peste 
ea şi i-am dat vestea cea bună. 

— Tuppy, bătrâne, alde Bassett are de gând să se mărite 
cu Gussie Fink-Nottle. 

— Multă baftă amândurora, nu? 

— Dar nu înţelegi? Nu înţelegi ce înseamnă asta? 
înseamnă că Angela a ieşit de la amanet şi că nu trebuie decât 
să-ţi joci corect cărţile... 

S-a înclinat plin de exuberanţă. Acum mi-am dat seama că 
era vesel. De fapt, remarcasem ceva asemănător imediat după 
ce am dat cu ochii de el, însă o pusesem pe seama alcoolului. 

— Doamne sfinte! Ai cam rămas în urmă, Bertie. Dar la ce 
te-ai putea aştepta, bineînţeles, dacă pleci să te plimbi cu 
bicicleta aproape 

1. Poem de Henry Wadsworth Longfellow (1807-1882). 336 
toată noaptea? Angela şi cu mine ne-am împăcat acum câteva 
ore. 

— Ce? 

— Chiar aşa. A fost doar o ciondăneală trecătoare. In 
chestii din astea nu e nevoie decât să dai puţin şi să iei puţin, de 
un strop de chibzuinţă de ambele părţi. Ne-am întâlnit şi am 
rezolvat problema. Ea şi-a retras bărbia mea dublă. Eu am cedat 
în privinţa rechinului. Foarte simplu. Totul numai în câteva 
minute. 

— Dar... 

— îmi pare rău, Bertie. Nu pot să stau şi să vorbesc cu tine 
toată noaptea. în sufragerie se ţine un bairam spectaculos şi mă 
aşteaptă cu proviziile. 

Afirmația i-a fost confirmată de un țipăt subit venit dinspre 
camera mai sus amintită. Am recunoscut vocea - de parcă ar fi 
fost greu -ca fiind a mătuşii Dahlia: 

— Glossop! 

— Da? 

— Grăbeşte-te cu chestiile alea. 

— Vin, vin. 


— Păi, vino odată. luhuu! înainte! 

— Şo, ca să nu mai zic de galop. Mătuşa ta, a spus Tuppy, 
s-a întrecut pe sine. Nu ştiu toate amănuntele, dar se pare că 
Anatole îi dăduse preavizul, iar acum a consimţit să rămână şi, 
de asemenea, unchiul tău i-a dat un cec pentru revista aia a ei. 
N-am aflat detalii, dar e foarte entuziasmată. La revedere. 
Trebuie să mă grăbesc. 

Spunând că Bertram era acum cu desăvârşire perplex nu 
se afirmă decât un simplu adevăr. 

Nu pricepeam nimic din toate astea. Când am plecat, 
Brinkley Court era un cămin copleșit de durere, cu inimi 
sângerânde oriunde îţi aruncai privirea, iar când m-am întors, l- 
am găsit un soi de paradis pământesc. Mă năucea. 

Am făcut baie buimac. Răţuşca de jucărie încă se mai afla 
în savonieră, dar eram prea preocupat ca să-i acord vreo 
atenţie. încă pierdut în ceaţă, m-am întors în camera mea şi 
acolo l-am găsit pe Jeeves. Şi ca o dovadă a stării mele de 
buimăceală, primele cuvinte adresate lui n-au fost reproşuri şi 
acuzaţii sumbre, ci interogaţii: 

— Hei, Jeeves...! 

— Bună seara, domnule. Am fost anunţat că v-aţi întors. 
Sper că aţi avut o călătorie plăcută. 

În orice alt moment, o înţepătură ca asta ar fi trezit fiara 
din Bertram Wooster. Abia dacă am băgat de seamă. Eram 
nerăbdător să lămuresc misterul. 

— Dar, hei, Jeeves, ce...? 

— Domnule? 

— Ce înseamnă toate astea? 

— Vă referiţi, domnule... 

— Bineînţeles că mă refer. Ştii despre ce vorbesc. Ce s-a 
întâmplat aici de când am plecat? Locul e pur şi simplu burduşit 
cu finaluri fericite. 

— Da, domnule. Sunt încântat să vă spun că eforturile 
mele au fost răsplătite. 

— Cum adică, eforturile tale? Doar n-ai de gând să încerci 
să te lauzi că stratagema aia a ta lamentabilă cu alarma de 
incendiu are vreo legătură cu asta? 

— Ba da, domnule. 

— Nu fi cretin, Jeeves. A dat greş. 


— Nu în întregime, domnule. Mi-e teamă, domnule, că n- 
am fost pe deplin sincer cu privire la sugestia mea de a trage 
alarma de incendiu. Nu mă aşteptam să producă în sine 
rezultatele dorite. Am vrut să fie numai ca un preambul a părţii 
pe care aş putea-o descrie ca fiind chestiunea adevărată din 
această seară. 

— Vorbeşti păsăreşte, Jeeves. 

— Nu, domnule. Era important ca doamnele şi domnii să 
fie atraşi afară din casă, pentru ca, odată ieşiţi în aer liber, să 
pot fi sigur că rămân acolo o perioadă suficientă de timp. 

— Ce vrei să spui? 

— Planul meu are la bază psihologia, domnule. 

— Cum? 

— E un fapt recunoscut, domnule, că nimic nu reuneşte 
mai mulţumitor indivizii care au avut ghinionul să se certe între 
ei ca o antipatie comună faţă de o anumită persoană. în familia 
mea, dacă aş putea să vă dau un exemplu domestic, era o 
axiomă unanim acceptată că, în vremuri de disensiuni casnice, 
nu era nevoie decât să o inviţi pe mătuşa Armie pentru a 
vindeca toate rupturile dintre ceilalţi membri ai căminului. în 
ostilitatea reciprocă stârnită de mătuşa Annie, cei care se 
certaseră se împăcau aproape imediat. Amintindu-mi de asta, 
mi-a venit ideea ca dumneavoastră, domnule, să fiţi persoana 
vinovată care să-i oblige pe doamne şi domni să petreacă 
noaptea în grădină şi că toată lumea o să vă deteste atât de 
zdra-văn, încât datorită acestui sentiment comun, să se împace 
mai devreme sau mai târziu. As fi vorbit şi eu, dar a continuat: 

— Şi aşa s-a şi întâmplat. Totul, după cum vedeţi, 
domnule, este acum în regulă. După ce aţi plecat cu bicicleta, 
diversele grupuri beligerante au aprobat cu atâta însufleţire 
bârfele despre dumneavoastră, încât gheaţa, dacă aş putea 
folosi expresia, s-a spart şi n-a trecut multă vreme până când 
domnul Glossop se plimba pe sub copaci împreună cu 
domnişoara Angela, povestindu-i anecdote din cariera 
dumneavoastră universitară şi primindu-le la schimb pe ale ei 
din copilăria dumneavoastră, în timp ce domnul Fink-Nottle, 
rezemat de cadranul solar, o fermeca pe domnişoara Bassett cu 
istorisiri din zilele dumneavoastră de şcoală. Intre timp, doamna 
Travers îi spunea domnului Anatole... 

Mi-am regăsit glasul. 


— Zău? am făcut. înţeleg. Şi acum, presupun, ca rezultat 
al afurisitei ăsteia de psihologii a ta, mătuşa Dahlia e atât de 
supărată pe mine, încât o să treacă ani întregi până când o să 
îndrăznesc să-mi mai arăt faţa pe aici - ani întregi, Jeeves, în 
care, noapte de noapte, Anatole o să gătească cinele alea ale 
lui... 

— Nu, domnule. Pentru a preîntâmpina o asemenea 
urmare, v-am sugerat să plecaţi cu bicicleta la Kingham Manor. 
Când i-am anunţat pe doamne şi pe domni că am găsit cheia şi 
şi-au dat seama că făceaţi atâta drum cu bicicleta de pomană, 
antipatia lor s-a evaporat imediat, pentru a fi înlocuită de o 
distracţie colectivă. S-a râs foarte mult. 

— S-a râs, hă? 

— Da, domnule. Mi-e teamă că va trebui să suportaţi o 
mulţime de glume blajine, dar nimic mai mult. Dacă pot spune 
aşa, vi s-a iertat totul, domnule. 

— Zău? 

— Da, domnule. Am cugetat o vreme. 

— Se pare că, într-adevăr, ai îndreptat lucrurile. 

— Da, domnule. 

— Tuppy şi Angela sunt din nou logodiţi. Tot aşa şi Gussie 
cu alde Bassett. Unchiul Tom se pare că a scuipat banii ăia 
pentru Budoarul unei doamne. Şi Anatole rămâne aici. 

— Da, domnule. 

— Presupun că ai putea zice că totu-i bine când se termină 
cu bine. 

— Foarte adevărat, domnule. Am mai cugetat un pic. 

— Totuşi metodele tale sunt cam dure, Jeeves. 

— Nu poţi să faci o omletă fără să spargi nişte ouă, 
domnule. 

Am tresărit. 

— Omletă! Crezi că îmi poţi aduce una? 

— Cu siguranţă, domnule. 

— Şi cu o jumătate de st. de ceva? 

— Fără îndoială, domnule. 

— Te rog, du-te, Jeeves, cât mai repede. 

M-am urcat în pat şi m-am cufundat intre perne Trebuie să 
spun că furia mea generoasa se diminuase niţeluş. Mă durea tot 
trupul, ma desZ mijloc, dar se putea aduce argumentul că nu 
mai eram logodit cu Madelme Bassett. Sebuie să fii gata să 


suferi pentru o cauza nobilă. Da, judecind lucrurile din toate 
unghiuri e, mi-am dat seama că Jeeves se descurcase frumuşel 
şi l-am întâmpinat cu un zâmbet aprobator când s-a întors cu 
cele necesare. 

Nu prea se armoniza cu zâmbetul meu. Mi se părea că 
avea o înfăţişare cam sobră şi am tatonat terenul cu o întrebare 
amabila: Te preocupă ceva, Jeeves? -Da, domnule. Ar fi trebuit 
să vă spun mai devreme, dar cu agitația din seara asta mi-a 
ieşit din minte. Mi-e teama ca am fost neglijent, domnule. 

— Da Jeeves? am zis, molfăind mulţumit, -în legătură cu 
sacoul dumneavoastră marinăresc, domnule. ', O spaimă 
neştiută m-a străpuns, Tăcându-mă să înghit o îmbucătură din 
omletă pe unde nu trebuie., -, 

— îmi pare rău să vă spun, domnule, ca în timp ce îl 
călcam azi după-amiaza, am lost neatent şi am uitat 
instrumentul încins pe el. Mi-e tare teamă că vă va fi imposibil 
să-l mai... 

Una dintre acele tăceri încărcate de semnificaţie a umplut 
încăperea. 

— îmi pare nespus de rău, domnule. 

Pentru o clipă, mărturisesc că furia aia generoasă a mea s- 
a întors cu un salt, încordmdu-şi muşchii şi fornăind un picuţ pe 
nări dar, aşa Turn se spune pe Riviera, ă quoi sert-d Acum „u 
mai aveam nimic de câştigat cu 1 g. 

Noi, Wooster-ii, putem să strângem din dinţi. Am 
încuviinţat cu tristeţe din cap şi mi-am înfipt furculiţa într-o nouă 
felie de omleta. 

— S-a făcut, Jeeves! 

Prea bine, domnule. 


SFÂRŞIT 


